(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΝΣΤ΄

Τετάρτη 6 Ιουλίου 2022 (μεσημέρι)

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επί διαδικαστικού θέματος, σελ.   
2. Ειδική Ημερήσια Διάταξη:

Συζήτηση, κατόπιν αιτήματος του Πρωθυπουργού κ. Κυριάκου Μητσοτάκη, σύμφωνα με το άρθρο 142Α του Κανονισμού της Βουλής, με αντικείμενο την ενημέρωση του Σώματος σχετικά με τις κοινωνικές πολιτικές της Κυβέρνησης, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την Έκθεσή της επί του σχεδίου νόμου του Υπουργείου Υποδομών και Μεταφορών «Κύρωση της Σύμβασης μεταξύ του Ελληνικού Δημοσίου και της ανώνυμης εταιρείας με την επωνυμία «ΤΡΑΙΝΟΣΕ Μεταφορές-Μεταφορικές Υπηρεσίες Επιβατών και Φορτίου Ανώνυμη Σιδηροδρομική Εταιρεία» (ΤΡΑΙΝΟΣΕ Α.Ε.) για την ανάθεση Υποχρεώσεων Δημόσιας Υπηρεσίας επιβατικών σιδηροδρομικών μεταφορών», σελ.

ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΩΝ

ΑΘΑΝΑΣΙΟΥ Χ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΘΑΝΑΣΙΟΥ Χ. , σελ.   
 ΒΑΡΟΥΦΑΚΗΣ Ι. , σελ.   
 ΓΕΡΟΒΑΣΙΛΗ Ό. , σελ.   
 ΜΗΤΣΟΤΑΚΗΣ Κ. , σελ.   
 ΤΑΣΟΥΛΑΣ Κ. , σελ.   
 ΤΣΙΠΡΑΣ Α. , σελ.   
  
Β. Επί της Ειδικής Ημερήσιας Διάταξης:  
 ΒΑΡΟΥΦΑΚΗΣ Ι. , σελ.   
 ΒΕΛΟΠΟΥΛΟΣ Κ. , σελ.   
 ΚΑΤΡΙΝΗΣ Μ. , σελ.   
 ΚΟΥΤΣΟΥΜΠΑΣ Δ. , σελ.   
 ΜΗΤΣΟΤΑΚΗΣ Κ. , σελ.   
 ΤΣΙΠΡΑΣ Α. , σελ.

Γ. ΠΑΡΕΜΒΑΣΕΙΣ:  
 ΒΟΥΛΤΕΨΗ Σ. , σελ.   
 ΘΕΟΧΑΡΗΣ Θ. , σελ.   
 ΜΠΟΥΓΑΣ Ι. , σελ.   
 ΠΑΦΙΛΗΣ Α. , σελ.   
 ΠΛΕΥΡΗΣ Α. , σελ.   
 ΤΑΣΟΥΛΑΣ Κ. , σελ.   
 ΤΡΑΓΑΚΗΣ Ι. , σελ.   
 ΤΣΑΚΑΛΩΤΟΣ Ε. , σελ.   
 ΥΨΗΛΑΝΤΗΣ Β. , σελ.   
 ΧΑΤΖΗΔΑΚΗΣ Δ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΝΣΤ’

Τετάρτη 6 Ιούλιου 2022 (μεσημέρι)

Αθήνα, σήμερα στις 6 Ιουλίου, ημέρα Τετάρτη και ώρα 12.11΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΚΩΝΣΤΑΝΤΙΝΟΥ ΤΑΣΟΥΛΑ**.

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση, κατόπιν αιτήματος του Πρωθυπουργού κ. Κυριάκου Μητσοτάκη, σύμφωνα με το άρθρο 142Α του Κανονισμού της Βουλής, με αντικείμενο την ενημέρωση του Σώματος σχετικά με τις κοινωνικές πολιτικές της Κυβέρνησης.

Συνεδριάζουμε σήμερα, μετά από σχετικό αίτημα του Πρωθυπουργού που απεστάλη την Τρίτη 28 Ιουνίου 2022 και γνωστοποιήθηκε στους Προέδρους των Κοινοβουλευτικών Ομάδων της Αντιπολιτεύσεως, όπως ορίζει το άρθρο 142Α του Κανονισμού. Σύμφωνα με τα οριζόμενα στον Κανονισμό της Βουλής, η ανακοίνωση γίνεται αυτοπροσώπως από τον Πρωθυπουργό.

Για την καλύτερη οργάνωση της συζήτησης, εν σχέσει με τους προβλεπόμενους στον Κανονισμό χρόνους, προτείνω σύμφωνα με την κοινοβουλευτική πρακτική και την αντίστοιχη ομόφωνη απόφαση της Διάσκεψης των Προέδρων, οι χρόνοι ομιλίας του Πρωθυπουργού και των Προέδρων των Κοινοβουλευτικών Ομάδων της Αντιπολίτευσης να διευρυνθούν εις τρόπον ώστε ο Πρωθυπουργός να μιλήσει στην πρωτολογία του για σαράντα λεπτά, στη δευτερολογία του για είκοσι λεπτά και στην τριτολογία του, επίσης, για είκοσι λεπτά και οι Πρόεδροι των λοιπών Κοινοβουλευτικών Ομάδων να λάβουν τον λόγο στην πρωτολογία τους για είκοσι λεπτά και στη δευτερολογία τους για δώδεκα λεπτά. Η προβλεπόμενοι χρόνοι κατά τον Κανονισμό έχουν διευρυνθεί αισθητά γι’ αυτό και παρακαλώ για την τήρησή τους.

Δέχεται το Σώμα αυτή την πρόταση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Η πρόταση έγινε ομοφώνως δεκτή.

Κατόπιν αυτού καλείται στο Βήμα ο Πρωθυπουργός κ. Κυριάκος Μητσοτάκης.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κυρίες και κύριοι Βουλευτές, προκάλεσα τη σημερινή συζήτηση με το συγκεκριμένο περιεχόμενο, μένοντας πιστός στη δέσμευσή μου να ενημερώνω τη Βουλή των Ελλήνων για όλα τα κρίσιμα ζητήματα, αλλά και για έναν λόγο ακόμη, διότι αύριο συμπληρώνονται τρία χρόνια από την ημέρα που οι πολίτες εμπιστεύτηκαν στη Νέα Δημοκρατία τη διακυβέρνηση και σε εμένα το τιμόνι της χώρας.

(Χειροκροτήματα από την πτέρυγα της Νέας Δημοκρατίας)

Είναι, συνεπώς, μία ακόμα ευκαιρία απολογισμού αλλά και προγραμματισμού της πορείας μας. Και δεν νομίζω ότι υπάρχει καλύτερο πεδίο από αυτό, όπου η πορεία αυτή αποτυπώνεται από την πολιτική της Κυβέρνησής μας για την κοινωνία. Από την αρχή άλλωστε, από τις προγραμματικές μας δηλώσεις, έχω διακηρύξει ότι στο επίκεντρο όλων των δράσεών μας είναι ο πολίτης, όχι γενικά και αόριστα ο λαός -η λέξη που χρησιμοποιούν συχνά όσοι θέλουν να θολώνουν την κατεύθυνση των επιλογών τους-, αλλά κάθε Ελληνίδα και κάθε Έλληνας ως ξεχωριστές προσωπικότητες και πιο στοχευμένα η μεσαία τάξη και πρωτίστως οι πιο ευάλωτοι συμπολίτες μας.

Επίσης, εξαρχής έχω διατυπώσει συνοπτικά τη βασική προτεραιότητα της Κυβέρνησής μας, που διατρέχει τις πιο πολλές κυβερνητικές πρωτοβουλίες που έχουμε αναλάβει αυτά τα τρία χρόνια: να αναταχθεί γρήγορα η εθνική οικονομία με πολλές επενδύσεις, για καλύτερους μισθούς και πολλές νέες δουλειές. Γιατί ας μην ξεχνάμε τι είχε προηγηθεί μέχρι το καλοκαίρι του 2019: μια τετραετία ψεύδους και ψευδαισθήσεων που ξεκίνησε με κλειστές τράπεζες και ένα δημοψήφισμα, φέρνοντας τη χώρα ένα βήμα πριν από τον γκρεμό.

Ήταν σαν χθες πριν από επτά χρόνια, κύριε Τσίπρα, όσο κι αν κάποιοι από εσάς θέλετε να το ξεχάσουμε.

Συνεχίστηκε με μία διαρκή καταιγίδα φόρων και τελικά «έσβησε» αφήνοντας πίσω ένα ανεξόφλητο γραμμάτιο 100 δισεκατομμυρίων από το αχρείαστο τρίτο μνημόνιο, το οποίο εσείς προκαλέσαμε και εσείς υπογράψατε.

Ευτυχώς, όμως, όλα αυτά ανήκουν σήμερα στο παρελθόν. Σήμερα η Ελλάδα είναι μια άλλη Ελλάδα. Ανήκει στα κράτη με τη δυναμικότερη ανάπτυξη και τη μεγαλύτερη μείωση της ανεργίας στην Ευρώπη.

(Χειροκροτήματα από την πτέρυγα της Νέας Δημοκρατίας)

Είναι από τις πρώτες χώρες του ΟΟΣΑ στη μείωση των φόρων. Αποπλήρωσε δύο χρόνια νωρίτερα από ότι προβλεπόταν τον δανεισμό της στο Διεθνές Νομισματικό Ταμείο, ενώ σε έναν μήνα, τον Αύγουστο, απελευθερώνεται και από την ενισχυμένη εποπτεία, διεκδικώντας πλέον την ανάκτηση της πολυπόθητης επενδυτικής βαθμίδας.

(Χειροκροτήματα από την πτέρυγα της Νέας Δημοκρατίας)

Πρόκειται, πράγματι, για μία εθνική επιτυχία, πολύ περισσότερο καθώς όσα είπα δεν ήταν ούτε αυτονόητα ούτε εύκολα, αλλά και γιατί δεν επιτεύχθηκαν σε συνθήκες ομαλές. Αντίθετα εδώ και τριάντα έξι μήνες η χώρα προχωρά ξεπερνώντας αλλεπάλληλες εισαγόμενες κρίσεις, από την παράνομη μεταναστευτική εισβολή στον Έβρο στις αρχές του 2020, μέχρι τη διετή πανδημία και από τη διαρκή εθνική απειλή της Τουρκίας έως την πρόσφατη ενεργειακή έκρηξη και τις παγκόσμιες ανατιμήσεις.

Κι, όμως, όλες αυτές οι δοκιμασίες έδιναν -με τον τρόπο τους- ευκαιρίες. Χωρίς να χαθεί στιγμή, ο κυβερνητικός προσανατολισμός ήταν στον εργαζόμενο, στον άνεργο, στον συνταξιούχο, γιατί αυτούς αφορούν και τα παράλληλα μέτρα που λαμβάνονται στο οικονομικό επίπεδο, είτε μιλάμε για την αύξηση του αφορολόγητου είτε μιλάμε για τη μείωση του ΕΝΦΙΑ είτε για τη μείωση των εισφορών είτε μιλάμε για την αναστολή της εισφοράς αλληλεγγύης στους επαγγελματίες και, φυσικά, τα έκτακτα επιδόματα στους χαμηλοσυνταξιούχους.

Κυρίες και κύριοι συνάδελφοι, «κοινωνική» θα μπορούσε να ονομαστεί κάθε πολιτική μας, καθώς όλες απευθύνονται τελικά στον πολίτη. Σε αυτόν κατατείνουν και οι προσλήψεις που κάναμε για πρώτη φορά μετά από μία δεκαετία στην εκπαίδευση, η σημαντική στήριξη του Εθνικού Συστήματος Υγείας, η στροφή της παιδείας σε πιο ποιοτικά, αναβαθμισμένα πανεπιστήμια, η στήριξη της τεχνικής κατάρτισης και πάνω απ’ όλα οι επενδύσεις που έφεραν, για πρώτη φορά εδώ και πολλά χρόνια, τη χώρα πάνω από το φράγμα των τεσσάρων εκατομμυρίων εργαζόμενων.

(Χειροκροτήματα από την πτέρυγα της Νέας Δημοκρατίας)

Αιχμή, ωστόσο, της πολιτικής μας αποτελούν οι ειδικότερες τολμηρές αλλαγές που συντελούνται στο περιβάλλον της απασχόλησης. Θα ήθελα σήμερα, εν συντομία, να αξιοποιήσω αυτή την ευκαιρία για να μιλήσω για τέσσερα μεγάλα κεφάλαια της κοινωνικής μας πολιτικής: Πρώτον, την εργασία, τη φροντίδα, δηλαδή, για καλύτερες αμοιβές αλλά και καλύτερες συνθήκες δουλειάς όσων απασχολούνται. Δεύτερον, την καταπολέμηση της ανεργίας, της πιο στυγνής αδικίας. Τρίτον, τις παρεμβάσεις που έχουμε κάνει στον τομέα της κοινωνικής ασφάλισης, στην αποκατάσταση, επιτέλους, ενός συστήματος που θα παρέχει γρήγορα και δίκαια τους κόπους του στον εργαζόμενο, όταν αυτός αποσύρεται. Θέλω, επίσης, να αφιερώσω λίγο χρόνο για να μιλήσω για τις πολιτικές μας για την προστασία των πιο αδύναμων, γιατί κανείς δεν πρέπει να μένει πίσω.

Σε ό,τι αφορά το πρώτο κομμάτι, τα ζητήματα που αφορούν την εργασία αυτή καθαυτή, κομβική τομή είναι η διπλή αύξηση του κατώτατου μισθού στη χώρα.

(Χειροκροτήματα από την πτέρυγα της Νέας Δημοκρατίας)

Τον παραλάβαμε στα 650 ευρώ και είναι σήμερα στα 713 ευρώ. Αν συνυπολογίσουμε μάλιστα και την ταυτόχρονη μείωση των εισφορών, το συνολικό ετήσιο όφελος ξεπερνά τα 1.000 ευρώ για κάθε εργαζόμενο που αμείβεται με τον κατώτατο μισθό. Είναι ένας επιπλέον μισθός για κάθε εργαζόμενο. Αυτό δίνει, κυρίες και κύριοι συνάδελφοι, σήμερα στην πατρίδα μας την ένατη -επαναλαμβάνω, την ένατη- θέση στην Ευρωπαϊκή Ένωση, πάνω και από την Πορτογαλία την οποία συχνά προβάλλετε ως πρότυπο. Και βέβαια, η αύξηση αυτή συνεπάγεται και αύξηση στις τριετίες και στα επιδόματα. Το είπαμε και το κάναμε!

(Χειροκροτήματα από την πτέρυγα της Νέας Δημοκρατίας)

Δεν πρόκειται μόνο για συνέπεια στις δεσμεύσεις μας, αλλά και για ένα χρήσιμο ανάχωμα στις δυσκολίες της συγκυρίας. Γιατί αυτός ο πρόσθετος μισθός μπορεί να μην αντισταθμίζει πλήρως την ακρίβεια της ενεργειακής κρίσης και του πολέμου στην Ουκρανία, όμως, είναι σε συνδυασμό με πολλές άλλες πρωτοβουλίες, όπως η μείωση του ΕΝΦΙΑ. Θυμίζω τη μείωση του ΕΝΦΙΑ αθροιστικά κατά 35%, πάνω από τις προεκλογικές μας δεσμεύσεις.

(Χειροκροτήματα από την πτέρυγα της Νέας Δημοκρατίας)

Σε συνδυασμό, λοιπόν, με πρωτοβουλίες στήριξης του διαθέσιμου εισοδήματος, αυτή η αύξηση προσφέρει μια ασπίδα στους χαμηλότερα αμειβόμενους απέναντι στις ανατιμήσεις. Πρώτα και πάνω απ’ όλα, όμως, δείχνει για ποιους ενδιαφέρεται πρωτίστως αυτή η Κυβέρνηση.

Μια άλλη μεγάλη αλλαγή για την οποία θέλω να μιλήσω έρχεται με την ψηφιακή κάρτα εργασίας, η οποία ήδη ξεκίνησε από τις αρχές αυτής της εβδομάδος να εφαρμόζεται για εκατόν είκοσι χιλιάδες απασχολούμενους σε τράπεζες και σουπερμάρκετ. Για όσους μας άσκησαν κριτική από τον χώρο της Αριστεράς, θέλω να θυμίσω ότι αποτελούσε ένα διαχρονικό αίτημα της ΓΣΕΕ, το οποίο τώρα γίνεται πράξη. Είναι ένα πρόσθετο χρήσιμο εργαλείο το οποίο καταπολεμά τη μαύρη εργασία και την εργοδοτική αυθαιρεσία. Γιατί στο εξής ο κάθε υπάλληλος θα μπορεί να ελέγχει ο ίδιος το ωράριο και την καταβολή των υπερωριών και τα στοιχεία αυτά τίθενται αυτόματα στη διάθεση όλων των ελεγκτικών αρχών.

Σύντομα το μέτρο αυτό θα επεκταθεί και στη βιομηχανία, στις ασφαλιστικές επιχειρήσεις, στις εταιρείες φύλαξης και του χρόνου θα εφαρμοστεί πια και στον τουρισμό και στην εστίαση, διασφαλίζοντας έτσι μία για πάντα ότι ο εργαζόμενος δεν θα δουλεύει ούτε μία ώρα χωρίς να πληρωθεί γι’ αυτή, όπως και ότι το σύνολο των πολιτών δεν θα καλείται πια να πληρώσει τα σπασμένα όσων επιτήδειων εισφοροδιαφεύγουν.

(Χειροκροτήματα από την πτέρυγα της Νέας Δημοκρατίας)

Μιλάμε, συνεπώς, για μία ριζική μεταβολή που πράγματι, κύριε Κουτσούμπα, εδώ είναι «ο νόμος του εργάτη», όπως λέει και το δικό σας σύνθημα.

(Χειροκροτήματα από την πτέρυγα της Νέας Δημοκρατίας)

Η μεταρρύθμιση αυτή διευκολύνει το έργο της Επιθεώρησης Εργασίας. Γνωρίζετε ότι με απόφαση της Κυβέρνησης και του αρμόδιου Υπουργείου αυτή έχει ήδη αναβαθμιστεί σε ανεξάρτητη αρχή. Τα στελέχη της θα έχουν πια αυτόματη πρόσβαση στα δεδομένα του «ΕΡΓΑΝΗ 2», ενός καινοτόμου πληροφοριακού συστήματος που δίνει καθημερινά real time μία αξονική τομογραφία της αγοράς εργασίας, προστατεύοντας όχι μόνο τους εργαζόμενους, αλλά και τον ανταγωνισμό, καθώς αυτός συχνά διαστρέφεται από κακόβουλους εργοδότες οι οποίοι καταπατούν τα εργασιακά δικαιώματα των εργαζομένων τους.

Ακριβώς γι’ αυτό και με τον νέο νόμο -αυτό αποτελούσε πάγιο αίτημά σας, κύριε Κουτσούμπα, οι εργατοτεχνίτες απέκτησαν επιτέλους τα ίδια δικαιώματα με τους υπαλλήλους. Έτσι δεν είναι; Έπρεπε να έρθει Κεντροδεξιά κυβέρνηση να το κάνει! Εσείς τέσσερα χρόνια τι κάνατε, κύριε Τσίπρα, που γελάτε τώρα στα πρώτα έδρανα;

(Χειροκροτήματα από την πτέρυγα της Νέας Δημοκρατίας)

Είδατε κάτι παράδοξα, πώς τελικά αυτό το περιβόητο μονοπώλιο της «κοινωνικής ευαισθησίας» άλλοι μπορεί να το έχουν, άλλοι μπορεί να το διαλαλούν κι άλλοι μπορεί τελικά να το υπηρετούν στην πράξη.

Και, βέβαια, από αυτή την Κυβέρνηση καθιερώθηκε η γονική άδεια για τον πατέρα και αυξήθηκαν οι μέριμνες στις νέες μητέρες.

(Χειροκροτήματα από την πτέρυγα της Νέας Δημοκρατίας)

Δίνονται κίνητρα σε επιχειρήσεις, εκατόν είκοσι μεγάλες επιχειρήσεις και μεσαίες επιχειρήσεις, να μπορούν πια με χρήματα από το RRF να διαμορφώσουν παιδικούς σταθμούς στους χώρους τους.

Γιατί δεν τα κάνατε όλα αυτά τέσσερα χρόνια; Δεν προφτάσατε ή μήπως δεν ενδιαφερόσασταν;

Σε συμφωνία πια με τους εργοδότες, οι εργαζόμενοι μπορούν να ορίζουν οι ίδιοι τον χρόνο της απασχόλησης και των διακοπών τους. Είναι μία εκδοχή της τετραήμερης δουλειάς την εβδομάδα.

Τέλος, το νέο περιβάλλον ρυθμίζει όλα τα νέα δεδομένα τα οποία εμφανίζονται στην απασχόληση. Η χώρα διαθέτει πλέον ένα ολοκληρωμένο πλαίσιο λειτουργίας αλλά και προστασίας των παιδιών που δουλεύουν στα delivery, των αυτοαπασχολούμενων ταχυδιανομέων στις ηλεκτρονικές πλατφόρμες. Έπρεπε να έρθει μία κεντροδεξιά κυβέρνηση να το κάνει!

(Χειροκροτήματα από την πτέρυγα της Νέας Δημοκρατίας)

Τέσσερα χρόνια τι κάνατε γι’ αυτό, κύριοι της Αριστεράς; Τίποτα! Μηδέν! Δεν προλάβατε. Ήσασταν πολύ απασχολημένοι με το να βγάλετε τη χώρα από τα μνημόνια.

Το νέο περιβάλλον, τέλος, κυρίες και κύριοι συνάδελφοι, ρυθμίζει κρίσιμα ζητήματα, όπως την τηλεργασία και το δικαίωμα αποσύνδεσης του εργαζόμενου, αλλά ταυτόχρονα εισάγει και ρήτρες που τιμωρούν την παρενόχληση και τις διακρίσεις. Γι’ αυτό και η Ελλάδα ανέβηκε στη δωδέκατη θέση στον κόσμο όσον αφορά την πλήρη νομική ισότητα ανδρών και γυναικών.

Κυρίες και κύριοι Βουλευτές, παρά τις μεγάλες διεθνείς αντιξοότητες, προφανώς και δεν μας αρκεί το γεγονός ότι τονώνεται το διαθέσιμο εισόδημα των εργαζόμενων, ούτε μόνο μας αρκεί να καλυτερεύουν οι συνθήκες εργασίας στους χώρους δουλειάς.

Γνωρίζουμε ότι στην αγορά εργασίας υπάρχουν ακόμη αρκετές στρεβλώσεις, οι οποίες πρέπει να αντιμετωπιστούν, αλλά θεωρούμε ότι τώρα έχουμε πια στη διάθεσή μας εκείνα τα εργαλεία, για να μπορούμε να τις αντιμετωπίσουμε αποτελεσματικά.

Το μεγάλο στοίχημα, όμως, αυτής της Κυβέρνησης, από την πρώτη στιγμή που εξελέγη πριν από τρία χρόνια, ήταν ένα. Η μείωση της ανεργίας. Γιατί η απουσία από την εργασία είναι, ουσιαστικά, εξορία από την ίδια την κοινωνική ζωή. Είναι μία μεγάλη απώλεια για το κοινωνικό σύνολο, είναι ένα μεγάλο τραύμα για τον πολίτη που ζει τον κίνδυνο, όχι μόνο της ανέχειας και του περιθωρίου αλλά και της ψυχολογικής αποξένωσης από την ικανοποίηση που παρέχει η αξιοπρέπεια της εργασίας.

Ναι, αν για κάτι μπορούμε να είμαστε υπερήφανοι σε αυτή την Κυβέρνηση, είναι γιατί μέσα στην πανδημία η Ελλάδα μπόρεσε να μειώσει κατά, σχεδόν, πέντε μονάδες την ανεργία.

(Χειροκροτήματα από την πτέρυγα της Νέας Δημοκρατίας)

Έχουμε σήμερα τα χαμηλότερα ποσοστά ανεργίας που είχαμε εδώ και δώδεκα χρόνια, παραπάνω από τέσσερα εκατομμύρια εκατόν είκοσι τρεις χιλιάδες εργαζόμενους. Αυτό ήταν το αποτέλεσμα και των 13 δισεκατομμυρίων ευρώ που δαπάνησε, στοχευμένα, η πολιτεία κατά τη διάρκεια της πανδημίας για να θωρακίσει τις υφιστάμενες θέσεις εργασίας αλλά και να εντάξει σε νέες θέσεις επάνω από διακόσιους χιλιάδες ανέργους συμπολίτες μας. Είναι ένα παράδειγμα θετικής απάντησης σε αρνητική πρόκληση.

Να μη θυμίσω εδώ τις προβλέψεις της Αξιωματικής Αντιπολίτευσης για την εκτόξευση της ανεργίας, όταν η πανδημία χτύπησε και την πόρτα της πατρίδας μας. Ευτυχώς αυτές οι δυσοίωνες προβλέψεις, αυτές οι «Κασσάνδρες», δεν επιβεβαιώθηκαν. Και χαιρόμαστε που σήμερα μπορούμε να κάνουμε μία θετική αξιολόγηση των σημαντικών παρεμβάσεων που κάναμε στην αγορά εργασίας καθ’ όλη τη διάρκεια της πανδημίας, έχοντας πια δρομολογήσει μία αποκλιμάκωση της ανεργίας, που εκτιμώ ότι θα συνεχιστεί με γρήγορους ρυθμούς και τα επόμενα χρόνια.

Ο μοχλός της ενεργητικής πολιτικής κατά της ανεργίας παραμένει ο τέως Οργανισμός Απασχόλησης Εργατικού Δυναμικού, μετονομασθείς πια σε Δημόσια Υπηρεσία Απασχόλησης, με τα πολύπλευρα προγράμματά του. Ήταν αυτά μέσα από τα οποία μέσα σε τρία χρόνια άνοιξαν και ανοίγουν εκατόν τριάντα έξι χιλιάδες νέες θέσεις εργασίας, έναντι, μόλις, σαράντα δύο χιλιάδων, ολόκληρης της προηγούμενης τετραετίας και, μάλιστα, με πόρους που δεν γίνονται, όπως στο παρελθόν, παθητικά επιδόματα που κάνουν τον πολίτη διπλά όμηρο της ανεργίας από τη μία και της εκάστοτε κυβέρνησης από την άλλη.

Οι πόροι πρέπει να αξιοποιούνται για να χρηματοδοτήσουν την κατάρτιση και την εξειδίκευση. Δικός μας στόχος είναι ο άνεργος να μπορεί να αποκτά δεξιότητες που θα τον κρατήσουν μόνιμα στην εργασία, σε θέσεις που θα ζητάει η αγορά.

Μισό εκατομμύριο άνδρες και γυναίκες, κάθε ηλικίας, θα παρακολουθούν στο εξής κύκλους ψηφιακών μαθημάτων και ειδικοτήτων που αφορούν την προστασία του περιβάλλοντος. Είναι ένα από τα εμβληματικά προγράμματα κατάρτισης που θα χρηματοδοτήσει το Ταμείο Ανάκαμψης. Και αυτές τις δεξιότητες θα τις πιστοποιούν, πια, πανεπιστήμια ή επιχειρήσεις, όπως η «GOOGLE», η «MICROSOFT», που συμπράττουν σε αυτή την προσπάθεια. Δεν αρκεί απλά κάποιος να έχει καταρτιστεί, πρέπει να μπορεί να αποδεικνύει και τις γνώσεις τις οποίες έχει αποκτήσει στον μελλοντικό του εργοδότη.

Τέλος, δύο ξεχωριστά κεφάλαια αποτελούν η ενεργοποίηση των ιδίων των ανέργων για να βρουν δουλειά, αλλά και η απασχόληση των συμπολιτών μας που είναι άνω των πενήντα πέντε ετών, μία εξαιρετικά δύσκολη άσκηση.

Σε ό,τι αφορά το πρώτο πώς θα ενθαρρύνουμε τους ανέργους να αναλάβουν οι ίδιοι πρωτοβουλίες για να βρουν δουλειά, η πολιτεία επιδοτεί ήδη με 300 ευρώ τον κάθε άνεργο ο οποίος θα καταρτίσει το ατομικό του σχέδιο για την κατάρτισή του, για τον χώρο στον οποίο θα μπορούσε να βρει απασχόληση και με το ξεκίνημα στην αμοιβή του θα προστίθεται το μισό του επιδόματος ανεργίας, για όσο θα το λάμβανε.

Τέλος, για τους μεγαλύτερους συμπολίτες μας, είχα την ευκαιρία την περασμένη Παρασκευή μαζί με τον Υπουργό, ο οποίος -δυστυχώς- δεν είναι μαζί μας -του ευχόμαστε περαστικά- να συναντήσω συμπολίτες μας οι οποίοι συμμετέχουν σε ένα πρόγραμμα κατάρτισης της Δημόσιας Υπηρεσίας Απασχόλησης για συμμετοχή του στην αγορά εργασίας στοχευμένο σε ανέργους συμπολίτες μας άνω των πενήντα πέντε ετών.

Τα αποτελέσματα είναι εξαιρετικά ενθαρρυντικά. Τόσο ενθαρρυντικά που πρόθεσή μας είναι να επεκτείνουμε το πρόγραμμα από τις οκτώμισι χιλιάδες θέσεις σε δεκαπέντε χιλιάδες συμπολίτες μας άνω των πενήντα πέντε ετών, οι οποίοι μπορούν να απασχοληθούν σε δημόσιες υπηρεσίες, σε δημόσιους φορείς στους οποίους μπορούν να μεταλαμπαδεύσουν την εμπειρία τους από τον ιδιωτικό τομέα.

(Χειροκροτήματα από την πτέρυγα της Νέας Δημοκρατίας)

Ταυτόχρονα, να συμπληρώσουν πολύτιμα χρόνια για τα ένσημά τους αλλά να μπορέσουν να δημιουργήσουν και το υπόβαθρο, για να ενταχθούν και πάλι με την ολοκλήρωση του προγράμματος αυτού στην αγορά εργασίας, καθώς πολλοί από αυτούς θέλουν να εξακολουθούν να δουλεύουν, να αισθάνονται χρήσιμοι, δημιουργικοί, νέοι ως προς τη δυνατότητά τους να συμμετέχουν στην αγορά εργασίας.

Έρχομαι τώρα στα ζητήματα των συντάξεων. Τέτοιες μέρες, το 2015, ο κόσμος συνωστιζόταν έξω από τις τράπεζες για να σηκώσει τα λίγα ευρώ που μπορούσε.

Μιλώντας, λοιπόν, για τους συνταξιούχους θα μπορούσα απλά να ξεκινήσω θυμίζοντας τις εικόνες των ηλικιωμένων να κλαίνε στα πεζοδρόμια. Ευτυχώς, όμως, εκείνες οι σκηνές είναι πλέον μνήμες. Προσοχή, λέω μνήμες, όχι αναμνήσεις, γιατί οι δεύτερες είναι παθητικές και ίσως πιο ανώδυνες. Οι πρώτες, όμως, μένουν ζωντανές και γίνονται δράσεις αφύπνισης όταν τώρα, ο κ. Τσακαλώτος ζητά με τον κ. Βαρουφάκη να επιστρέψουν μαζί στο προσκήνιο!

(Χειροκροτήματα από την πτέρυγα της Νέας Δημοκρατίας)

Ειδικά σε αυτόν τον τομέα, λοιπόν, αυτό το έργο που έπρεπε να γίνει ήταν πράγματι τιτάνιο. Έτσι, λοιπόν, στην αρχή και με συνετά βήματα ακυρώθηκε το αντισυνταγματικό σύστημα Κατρούγκαλου που δήμευε το εισόδημα των ελεύθερων επαγγελματιών.

(Χειροκροτήματα από την πτέρυγα της Νέας Δημοκρατίας)

Ταυτόχρονα, η πτώση του φορολογικού συντελεστή -του πρώτου εισαγωγικού φορολογικού συντελεστή- από το 22% στο 9% αύξησε το διαθέσιμο εισόδημα πολλών συνταξιούχων. Καθιερώσαμε στη συνέχεια μόνιμες αυξήσεις έως 7,2% στις κύριες συντάξεις για τουλάχιστον διακόσιες είκοσι πέντε χιλιάδες συνταξιούχους, οι οποίοι είχαν πάνω από τριάντα χρόνια ασφάλισης.

Ακυρώσαμε τις περικοπές για άλλους διακόσιους πενήντα χιλιάδες που λάμβαναν άνω των 1.300 ευρώ σε κύρια και επικουρική ασφάλιση.

Ελαττώσαμε, επίσης, αισθητά την προσωπική διαφορά για περισσότερους από πεντακόσιους χιλιάδες δικαιούχους και 1,4 εκατομμύριο ευρώ επιστράφηκε αναδρομικά σε πάνω από ένα εκατομμύριο διακόσιες χιλιάδες συνταξιούχους, τους οποίους εσείς είχατε στοχοποιήσει.

(Χειροκροτήματα από την πτέρυγα της Νέας Δημοκρατίας)

Στον ίδιο χρόνο λύσαμε εκκρεμότητες, όπως συντάξεις χηρείας, συντάξεις που λαμβάνουν ορφανά τέκνα, ενώ μειώθηκε δραστικά η περικοπή που είχε επιβληθεί στις συντάξεις όσων εξακολουθούν να εργάζονται.

Mε λίγα λόγια και παρά τις μεγάλες δυσκολίες που υπήρξαν, ο απόμαχος της δουλειάς ξεκίνησε και πάλι να ανακτά την αξιοπρέπειά του. Προφανώς δεν έλυσε όλα τα προβλήματα, βλέπει όμως ένα κράτος το οποίο τον νοιάζεται και βρίσκεται δίπλα του σε όλα τα μέτωπα. Και από αυτό ξεχωρίζω ένα: τις εκκρεμείς συντάξεις, για τις οποίες νομίζω ότι αρκεί ένα μόνο στοιχείο. Μέσα στους πρώτους πέντε μήνες του 2022 εκδόθηκαν όσες συντάξεις είχαν βγει ολόκληρο το 2019.

(Χειροκροτήματα από την πτέρυγα της Νέας Δημοκρατίας)

Αυτό λέγεται, κύριε Τσίπρα, αύξηση 140%. Και μάλιστα με λιγότερους υπαλλήλους, εννιακόσιους για την ακρίβεια, για να αποδειχθεί έτσι ότι η γραφειοκρατία δεν ταλαιπωρεί μόνο τους πολίτες αλλά συχνά και τη διοίκηση. Στόχος τώρα είναι μέχρι τα τέλη του καλοκαιριού να έχουν επεξεργαστεί όλες οι αιτήσεις που κατατέθηκαν το 2021, ώστε σύντομα να εκλείψει οριστικά αυτή η απαράδεκτη ομηρία των συνταξιούχων. Δώσαμε έμφαση σε αυτή την παθογένεια, γιατί πράγματι αποτελούσε μια ντροπή δεκαετιών για το σύγχρονο κράτος. Δεν νοείται να περιμένει κάποιος δύο, τρία, πέντε πολλές φορές χρόνια για τη σύνταξή του. Είναι ένα ζήτημα δικαιοσύνης και πολιτισμού, ένα ζήτημα το οποίο αυτή η Κυβέρνηση κατάφερε επιτέλους να λύσει.

(Χειροκροτήματα από την πτέρυγα της Νέας Δημοκρατίας)

Κάναμε σημαντικές παρεμβάσεις στον ΕΦΚΑ, ο οποίος προσφέρει πια πολλές ψηφιακές υπηρεσίες. Έχει διεκπεραιώσει παραπάνω από εκατόν είκοσι έξι εκατομμύρια συναλλαγές με τους πολίτες μέσω internet, έχει δρομολογήσει τέσσερα εκατομμύρια ηλεκτρονικά ραντεβού με ασφαλισμένους οι οποίοι κατοικούν σε απομακρυσμένες περιοχές. Και όσο πια για τους συνταξιούχους του μέλλοντος, η χώρα μας συντονίζεται, επιτέλους, με την Ευρώπη, καθιερώνοντας ένα καινοτόμο σύστημα επικουρικής ασφάλισης, σύμφωνα με το οποίο η πολιτεία εγγυάται στο ακέραιο την επιστροφή των εισφορών των ασφαλισμένων μετά την ολοκλήρωση του εργασιακού τους βίου. Στο μεταξύ όμως οι ίδιοι θα μπορούν να επιλέγουν πώς θα επενδύσουν αυτές τις αποταμιεύσεις, διαχειριζόμενοι οι ίδιοι τον ατομικό τους κουμπαρά. Είναι ένα σύστημα το οποίο παντού στην Ευρώπη έχει δείξει ότι υπό τη σωστή εποπτεία του κράτους μπορεί να οδηγήσει σταθερά σε καλύτερες, σε υψηλότερες συντάξεις.

Κοινωνική πολιτική όμως σημαίνει και πολιτική της καθημερινότητας, απλές αλλά απολύτως καθοριστικές παρεμβάσεις, όπως το 1555, ο αριθμός του ΕΦΚΑ, το οποίο επιτέλους ξεκίνησε τη δουλειά του. Λειτουργεί είκοσι τέσσερις ώρες το εικοσιτετράωρο, επτά μέρες την εβδομάδα. Λύνει γρήγορα προβλήματα, απαντώνται με ακρίβεια τα ερωτήματα των ενδιαφερομένων. Οκτώ στους δέκα που τηλεφώνησαν δηλώνουν μεγάλη ικανοποίηση από την εξυπηρέτηση και από την αντιμετώπιση των υπαλλήλων που χειρίστηκαν τα αιτήματά τους.

Θέλω να θυμίσω ότι σταθερά στον Συνήγορο του Πολίτη ένα στα δύο παράπονα ως προς τη λειτουργία της δημόσιας διοίκησης συνολικά αφορούσε τον ΕΦΚΑ. Σκύψαμε, λοιπόν, πάνω σε αυτό το πρόβλημα και έχουμε σήμερα ένα εργαλείο το οποίο μπορεί να δίνει γρήγορες απαντήσεις στους πολίτες και να μειώνει σημαντικά την ταλαιπωρία την οποία δυστυχώς είχαν συνηθίσει, που αποτελούσε τον κανόνα πριν αυτή η Κυβέρνηση παρέμβει δραστικά για να λύσει το πρόβλημα.

Αυτά μέχρι τώρα, διότι οι ελαφρύνσεις των πολιτών προφανώς και θα συνεχιστούν. Τις επόμενες εβδομάδες όσοι οφείλουν στον ΕΦΚΑ θα ενταχθούν - όπου αυτό δεν έχει συμβεί ακόμα- στο ευνοϊκότερο καθεστώς περισσότερων δόσεων του Υπουργείου Οικονομικών και παράλληλα εξορθολογίζεται και η διαδικασία παραγραφής. Αυτή θα γίνεται στη δεκαετία, στη συνέχεια στην πενταετία με συμμόρφωση στις αποφάσεις του ανωτάτου δικαστηρίου που έκρινε αντισυνταγματικές και αυτές τις ρυθμίσεις του νόμου Κατρούγκαλου.

Σήμερα, τέλος, και με βάση το ιδιαίτερο θέμα της συζήτησης μπορούμε πια να πούμε με πολύ μεγαλύτερη βεβαιότητα ότι αυτή η Κυβέρνηση την 1-1-2023 θα καταργήσει την εισφορά αλληλεγγύης για όλους, για συνταξιούχους και για δημόσιους υπαλλήλους…

(Χειροκροτήματα από την πτέρυγα της Νέας Δημοκρατίας)

…ενώ την ίδια μέρα θα ξεπαγώσουν και οι συντάξεις για πρώτη φορά μετά από δώδεκα χρόνια. Και τίθενται επιτέλους σε μια τροχιά τακτικών και μόνιμων αυξήσεων. Πρόκειται για ένα διπλό ηχηρό σήμα ότι η ανάπτυξη της χώρας πρέπει τελικά να ωφελεί όλους, χωρίς όμως ταυτόχρονα να απειλείται η δημοσιονομική ισορροπία, ούτε προφανώς και η ανταγωνιστικότητα της εθνικής οικονομίας.

Κυρίες και κύριοι Βουλευτές, μετά τους εργαζόμενους, τους παλιούς και νέους συνταξιούχους, τους ανέργους, θα ήθελα να ολοκληρώσω αυτή τη συνοπτική περιγραφή της κοινωνικής μας πολιτικής μιλώντας για τον τέταρτο και ίσως τον πιο σημαντικό πυλώνα της και αναφέρομαι στην προστασία των πιο ευάλωτων. Γιατί η πρόοδος μιας χώρας δεν κρίνεται μόνο από τον κοινό βηματισμό της κοινωνίας και της οικονομίας, κρίνεται κυρίως από τη συλλογική μας δύναμη να μην αφήσουμε πίσω κανένα μέλος της και στο πεδίο αυτό, παρά τις αλλεπάλληλες δυσκολίες, έχει γίνει σημαντική δουλειά.

Αναφέρθηκα ήδη στους χαμηλοσυνταξιούχους, τα επιδόματα των οποίων απλώθηκαν σε ανασφάλιστους υπερήλικες, σε ΑΜΕΑ συμπολίτες μας. Θέλω να θυμίσω ότι μόνο εντός του 2021 δαπανήθηκαν 4,8 δισεκατομμύρια. Επαναλαμβάνω 4,8 δισεκατομμύρια σε επιδόματα με πρώτη κίνηση το διπλό εγγυημένο εισόδημα το οποίο καταβλήθηκε τον Δεκέμβριο του 2021. Υπήρξε μια σειρά από έκτακτες ενισχύσεις ως άμυνα απέναντι στην ακρίβεια. Θυμίζω τα επιπλέον 250 ευρώ σε σχεδόν εξακόσιες πενήντα χιλιάδες χαμηλοσυνταξιούχους, τα 200 ευρώ σε εξακόσιες εβδομήντα επτά χιλιάδες πιο ευάλωτους που δώσαμε τον Απρίλιο του 2022 και φυσικά το αυξημένο επίδομα τέκνου.

Βεβαίως, δεν θα πάψω να λέω πως ό,τι και να κάνουμε θα μοιάζει πάντα μικρό, θα μοιάζει λίγο, καθώς οι ανάγκες είναι μεγάλες και δυστυχώς αυξάνονται. Αυτό όμως δεν αλλάζει ούτε την ένταση ούτε την πορεία αυτής της προσπάθειας. Όσο μακριά, λοιπόν, πρέπει να μένουμε από πανηγυρισμούς, άλλο τόσο πρέπει να αποφεύγουμε τους ανέξοδους μηδενισμούς. Και αυτό ισχύει πολύ περισσότερο όταν η μέριμνα για τους πιο αδύναμους συνδυάζεται με τη διαρκή διεύρυνση των ατομικών δικαιωμάτων.

Η Ελλάδα ξεδιπλώνει σήμερα μια εθνική στρατηγική για την ένταξη των Ρομά, ένα πρόγραμμα στέγασης και εργασίας ειδικά για τους αστέγους. Αυξήσαμε κατά σαράντα χιλιάδες τα γεύματα σε διακόσια εβδομήντα έξι σχολεία, ενώ η κάρτα αναπηρίας θα διευκολύνει εκατόν ογδόντα χιλιάδες συνανθρώπους μας και ο θεσμός του «Προσωπικού Βοηθού», ένα προσωπικό μου στοίχημα τολμώ να πω, θα επιτρέψει σε δύο χιλιάδες δικαιούχους να βγουν επιτέλους από το σπίτι.

Αναρωτιέμαι γιατί χαμογελάτε έτσι. Το θεωρείτε αδιάφορο μάλλον αυτό, έτσι δεν είναι;

(Χειροκροτήματα από την πτέρυγα της Νέας Δημοκρατίας)

Το θεωρείτε αδιάφορο ένας τετραπληγικός άνθρωπος να έχει έναν προσωπικό βοηθό, να μην επιβαρύνει την οικογένειά του, να μπορεί ο ίδιος να ανακτήσει την αυτονομία του και να μπορέσει το κράτος να του παρέχει αυτή την ελάχιστη στήριξη σε αυτόν και στην οικογένειά του; Αν όλα αυτά θεωρείτε ότι σας είναι αδιάφορα, είστε πολύ μακριά από τις πραγματικές ανάγκες της κοινωνίας.

Και μιας και μιλάμε και για τα δικαιώματα, για τα οποία τόσο συχνά θέλετε να αναφέρεστε, αυτή η Κυβέρνηση αυστηροποίησε τις ποινές για τον βιασμό, την κακοποίηση και την παρενόχληση.

(Χειροκροτήματα από την πτέρυγα της Νέας Δημοκρατίας)

Αυτή η Κυβέρνηση λειτουργεί σαράντα τρία κέντρα και δεκαεννέα ξενώνες για κακοποιημένες γυναίκες. Αυτή η Κυβέρνηση -η ανάλγητη Κυβέρνηση, χωρίς κοινωνικές ευαισθησίες!- εγκαινιάζει καινοτόμα συστήματα, όπως το Panic Button.

Και, βέβαια, έπρεπε να έρθει αυτή η Κυβέρνηση για να καταργήσει τη ρατσιστική απαγόρευση της αιμοδοσίας από ομοφυλόφιλους. Ούτε αυτό προφτάσατε να το κάνετε φαντάζομαι!

(Χειροκροτήματα από την πτέρυγα της Νέας Δημοκρατίας)

Έπρεπε να έρθει αυτή η Κυβέρνηση για να δώσει πρόσβαση στους διεμφυλικούς στα προγράμματα εργασίας του ΟΑΕΔ.

Βλέποντας και τον χρόνο, κύριε Πρόεδρε, δεν έχω το περιθώριο να αναπτύξω τα πολλά ειδικά ή οριζόντια μέτρα που διαπερνούν τις κυβερνητικές μας επιλογές. Όπως είπα στην αρχή, όλες επί της ουσίας έχουν ένα κοινωνικό πρόσημο: «Οι νταντάδες της γειτονιάς» για τις εργαζόμενες μητέρες, τα μεγάλα έργα που δίνουν δουλειά στους ανέργους, οι δωρεάν προληπτικές εξετάσεις που θωρακίζουν την υγεία μας. Για πρώτη φορά γυναίκες άνω των πενήντα θα λάβουν όλες -όλες!- ένα μήνυμα οι ίδιες για να πάνε να κάνουν μαστογραφία και πολλές από αυτές για πρώτη φορά θα βρεθούν σε μια ιδιωτική δομή, στην οποία δεν είχαν ποτέ πρόσβαση.

(Χειροκροτήματα από την πτέρυγα της Νέας Δημοκρατίας)

Γελάτε και με αυτά. Γιατί δεν τα κάνατε, αντί να γελάτε και να ειρωνεύεστε; Γιατί δεν τα κάνατε;

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δεν το κάνατε. Είναι άλλο να παρέχετε τη δυνατότητα της δωρεάν μαστογραφίας και άλλο να κάνετε ένα μαζικό πρόγραμμα μαστογραφιών με πρωτοβουλία του κράτους. Μιλάμε για δύο τελείως διαφορετικά πράγματα. Κι αν δεν το καταλαβαίνετε, λυπάμαι πραγματικά. Λυπάμαι πραγματικά.

(Χειροκροτήματα από την πτέρυγα της Νέας Δημοκρατίας)

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Όσοι θέλουν να συζητήσουν, έχουμε air-condition στο εντευκτήριο καταπληκτικό, καινούργιο! Παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Λυπάμαι για έναν λόγο ακόμα, κυρίες και κύριοι συνάδελφοι. Λυπάμαι πραγματικά, διότι πολλές από αυτές τις αλλαγές που περιέγραψα τις θεωρώ αυτονόητες. Θα μπορούσαμε πάρα πολύ εύκολα να συμφωνήσουμε σε αυτή την Αίθουσα και να υπάρχει μια διακομματική στήριξη, η οποία θα έστελνε και ένα μήνυμα ενότητας του Κοινοβουλίου σε πολιτικές οι οποίες τελικά έχουν όλες ένα κοινωνικό πρόσημο.

Αναρωτιέμαι, όμως, γιατί ουσιαστικά καμμία από τις αλλαγές τις οποίες περιέγραψα, κυρίες και κύριοι του ΣΥΡΙΖΑ, δεν τις ψηφίσατε. Άρα οι συγκρίσεις ανάμεσα στο χθες και ανάμεσα στο σήμερα, ναι, είναι συντριπτικές σε κάθε επίπεδο, από την πτώση της ανεργίας μέχρι τις αξιοπρεπείς συντάξεις και από τις νέες δουλειές μέχρι ένα πιο σύγχρονο πλαίσιο εργασίας.

Ανακεφαλαιώνω, λοιπόν. Παραδώσατε την ανεργία στο 17,2% και τη ρίξαμε στο 12,5%.

(Χειροκροτήματα από την πτέρυγα της Νέας Δημοκρατίας)

(Θόρυβος από την πτέρυγα του ΣΥΡΙΖΑ)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Παραδώσατε κατώτατο μισθό στα 650 ευρώ…

**ΠΡΟΕΔΡΟΣ (Κωνσταντίνος Τασούλας):** Τι είναι αυτό τώρα ξαφνικά; Σας παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Η αλήθεια είναι αυτό, κύριε Πρόεδρε, ξαφνικά. Η αλήθεια είναι, δυστυχώς, αλλά η αλήθεια πονάει!

(Χειροκροτήματα από την πτέρυγα της Νέας Δημοκρατίας)

Παραδώσατε κατώτατο μισθό 650 ευρώ και σήμερα είναι 713 ευρώ.

(Χειροκροτήματα από την πτέρυγα της Νέας Δημοκρατίας)

Την εποχή σας ο ΟΑΕΔ άνοιγε με το ζόρι δέκα χιλιάδες θέσεις ετησίως. Σήμερα δημιουργεί πάνω από τριάντα χιλιάδες νέες δουλειές κάθε χρόνο. Ο ΣΥΡΙΖΑ υπερφορολόγησε τη μεσαία τάξη για να καταργήσουμε ή να μειώσουμε εμείς μετά πάνω από τριάντα φόρους.

(Χειροκροτήματα από την πτέρυγα της Νέας Δημοκρατίας)

Και μέχρι το τέλος του 2019, επειδή τώρα ανακαλύψατε και το ενδιαφέρον σας για τους συνταξιούχους, είχαμε δεκαεπτά περικοπές συντάξεων. Μετά το καλοκαίρι του 2019, όμως, είχαμε μόνο αυξήσεις.

Και κάτι ακόμα: Ποιος νομοθέτησε τις επιπλέον γονικές άδειες; Ποιος νομοθέτησε τα 2.000 ευρώ για κάθε παιδί που γεννιέται στην Ελλάδα;

(Χειροκροτήματα από την πτέρυγα της Νέας Δημοκρατίας)

Ποιος εισήγαγε την ψηφιακή κάρτα εργασίας; Ποιος επενδύει παραπάνω από ένα δισεκατομμύριο ευρώ συνολικά σε προγράμματα κατάρτισης; Ποιος μας γνώρισε τελικά με όρους, όπως «Οι νταντάδες της γειτονιάς» και «Ο Προσωπικός Βοηθός των ΑΜΕΑ»;

Όλα αυτά τα έχετε αποκαλέσει, αν δεν κάνω λάθος, κοινωνικό οδοστρωτήρα. Φαντάζομαι τα ίδια θα μας πείτε και σήμερα. Κοινωνικό οδοστρωτήρα για τους εργαζόμενους, τους εργαζόμενους που μπορεί ο ΣΥΡΙΖΑ να τους επικαλείται συνεχώς, αλλά δεν τον ενδιέφεραν ποτέ πραγματικά, όπως δεν τον ενδιέφεραν ούτε οι απόμαχοι της δουλειάς, αφού επιμένετε να ζείτε ακόμα στον αστερισμό των συντάξεων Κατρούγκαλου.

Δεν περιμένω, συνεπώς, ούτε και ετεροχρονισμένα κάποια αυτοκριτική από τον ΣΥΡΙΖΑ. Άλλωστε όποιος προβάλλει στο παρόν το παρελθόν του, δεσμεύει και το μέλλον του, αδυνατεί παντελώς να εξελιχθεί.

Αγαπητοί συνάδελφοι, κλείνω λέγοντας ότι τα όσα περιέγραψα δίνουν –νομίζω- μια ανάγλυφη εικόνα της σημαντικής δουλειάς που έχει κάνει η Κυβέρνηση σε πολλά επίπεδα της κοινωνικής πολιτικής, για την εργασία, για την ασφάλιση, για την απασχόληση, για την προστασία των πιο αδύναμων. Είναι μια αντίληψη η οποία θα εξακολουθήσει να μεταφράζεται σε καθημερινά μέτρα με επίκεντρο τον πολίτη, γιατί αυτά αποδεικνύουν τελικά στην πράξη ποιος είναι αληθινά προοδευτικός και ποιος απλά δηλώνει στα λόγια κοινωνικά ευαίσθητος. Εκεί εξάλλου δοκιμαζόμαστε όλοι.

Σε έναν κόσμο διαρκών αλλαγών, αλλεπάλληλων και πολλαπλών κρίσεων, προϋπόθεση για την κοινωνική ευημερία είναι πάντα η οικονομική ανάπτυξη, ενώ θεμέλιο της οικονομικής προόδου είναι η σταθερότητα. Θα το ξαναπώ: Στις μέρες μας ισχυρό κράτος είναι το σταθερό κράτος, αυτό που εξασφαλίζει σιγουριά και συνέχεια στις επιλογές του και το οποίο μπορεί να αποδεικνύει ότι δεν στηρίζει τον πολίτη ευκαιριακά, περιστασιακά, αλλά με τη δράση του μετατρέπει την αλληλεγγύη σε ένα διαχρονικό σταθερό κανόνα που διέπει τις κοινωνικές σχέσεις.

Μια σημαντική Αμερικανίδα κοινωνιολόγος έλεγε πως η αλληλεγγύη διαφέρει από την απλή υποστήριξη. Η πρώτη αναπτύσσεται, η αλληλεγγύη δηλαδή, σε μια κοινότητα κοινών συμφερόντων, πεποιθήσεων και στόχων που μας ενώνουν σε μια μόνιμη βάση. Η υποστήριξη ενδέχεται να είναι περιστασιακή, να μπορεί να χορηγείται εύκολα και το ίδιο εύκολα μετά να αποσυρθεί. Η κοινωνική αλληλεγγύη, όμως, απαιτεί μια διαρκή και διαχρονική δέσμευση.

Αυτή τη διαχρονική διαρκή δέσμευση εμείς την αναλαμβάνουμε, την αναλαμβάνω προσωπικά, και η Νέα Δημοκρατία θα εξακολουθεί ως μεγάλο λαϊκό κόμμα να στέκεται πρώτα και πάνω απ’ όλα με το μέρος αυτών που έχουν τη μεγαλύτερη ανάγκη από την κρατική αρωγή.

Σας ευχαριστώ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Ευχαριστούμε πολύ, κύριε Πρωθυπουργέ. Τηρήθηκε και ο χρόνος.

Και τώρα καλώ στο Βήμα τον κ. Αλέξη Τσίπρα, Αρχηγό της Αξιωματικής Αντιπολίτευσης και Πρόεδρο της Κοινοβουλευτικής Ομάδος του Συνασπισμού Ριζοσπαστικής Αριστεράς.

(Χειροκροτήματα από την πτέρυγα του ΣΥΡΙΖΑ)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ευχαριστώ, κύριε Πρόεδρε.

Βλέπω ότι η Κοινοβουλευτική σας Ομάδα, κύριε Μητσοτάκη, σας χειροκρότησε θερμά σήμερα. Σηκώθηκαν και όρθιοι οι Βουλευτές.

(Θόρυβος από την πτέρυγα της Νέας Δημοκρατίας)

Ναι, ναι, το χρειαζόσασταν. Μετά τη χθεσινή σας εμφάνιση στο Ευρωκοινοβούλιο, είναι αλήθεια ότι χρειαζόσασταν μία τόνωση του ηθικού, έστω και από τους αμήχανους Βουλευτές σας.

(Χειροκροτήματα από την πτέρυγα του ΣΥΡΙΖΑ)

Τουλάχιστον αυτοί δεν σας γύρισαν την πλάτη, όπως η συντριπτική πλειοψηφία των Ευρωβουλευτών χθες στο Στρασβούργο.

Σας άκουσα να μιλάτε επί σαράντα έξι λεπτά για τα κρίσιμα θέματα της κοινωνικής πολιτικής. Ξεχάσατε να αναφέρετε πέντε τουλάχιστον λέξεις, δεν τις άκουσα: Δεν είπατε τη λέξη «ακρίβεια», δεν είπατε τη λέξη «πληθωρισμός», δεν είπατε τη λέξη «βενζίνη», δεν είπατε την λέξη «πανδημία» και δεν άκουσα τις λέξεις «σκευωρία» και «Novartis». Δεν τις άκουσα.

(Χειροκροτήματα από την πτέρυγα του ΣΥΡΙΖΑ)

Άκουσα όμως πάρα πολλά επί σαράντα έξι λεπτά και ειλικρινά δεν ξέρω από πού να ξεκινήσω και πού να τελειώσω, διότι η ομιλία σας σήμερα θα πρέπει πράγματι…

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Ησυχία είπαμε. Δεν ακούγεστε έτσι κι αλλιώς. Ησυχία.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Σας άκουσα με προσοχή. Ακούστε με και εσείς, αν έχετε την καλοσύνη και την αντοχή.

Έλεγα, λοιπόν, ότι η ομιλία σας σήμερα θα είναι πράγματι, όπως θα έλεγε ο Τσακαλώτος, «case study», δηλαδή θα το πάρουν οι επιστήμονες οι πολιτικοί και θα κάτσουν να δουν πώς μπορεί κανείς μέσα σε σαράντα έξι λεπτά να κάνει το άσπρο μαύρο και εν προκειμένω το μαύρο άσπρο και το πώς μπορεί να πει τόσα, μα τόσα πολλά ψέματα!

(Χειροκροτήματα από την πτέρυγα του ΣΥΡΙΖΑ)

Και είναι η πραγματικότητα που σας διαψεύδει, δεν είμαστε εμείς.

Ντυθήκατε σήμερα, κύριε Μητσοτάκη, για να μιλήσετε για την κοινωνική πολιτική όχι σοσιαλδημοκράτης, ΚΚΕ ντυθήκατε!

(Χειροκροτήματα από την πτέρυγα του ΣΥΡΙΖΑ)

Μας είπατε εσείς ότι νόμος είναι το δίκιο του εργάτη, εσείς που φέρατε νομοσχέδια εδώ με το «καλημέρα» για να καταργήσετε όλο το πλαίσιο το νομοθετικό που διέπει τις εργασιακές σχέσεις, που καταργήσατε στην ουσία το οκτάωρο, που έχετε δημιουργήσει μια κατάσταση ζούγκλας για τους εργαζόμενους. Το 35% των εργαζομένων σήμερα είναι με μερική και επισφαλή απασχόληση.

(Χειροκροτήματα από την πτέρυγα του ΣΥΡΙΖΑ)

Μας είπατε ότι νόμος είναι το δίκιο του εργάτη και μας είπατε και άλλα πολλά που θα τα καταγράψω και θα μιλήσω για ένα-ένα. Ακούγοντάς τα όλα αυτά, να παρουσιάζεστε ως φιλεργατικός, ως ένας Πρωθυπουργός με κοινωνικό πρόσωπο, μου ήρθαν στο μυαλό τα σαρκαστικά λόγια του Τζωρτζ Όργουελ από το «1984»: «Ο πόλεμος είναι ειρήνη. Η ελευθερία αποτελεί σκλαβιά. Η άγνοια είναι δύναμη».

Επενδύετε, κύριε Μητσοτάκη, σε ένα κοινό που θεωρείτε ότι έχει άγνοια. Δεν έχει άγνοια, λοιπόν, το κοινό στο οποίο απευθύνεστε και δεν είναι η Κοινοβουλευτική σας Ομάδα που θα σας χειροκροτεί, είναι οι πολίτες και είναι ο λαός. Ναι, εμάς μας αρέσει να χρησιμοποιούμε αυτή τη λέξη, που έχει ισχυρό πρόσημο και φορτίο σε τούτη εδώ τη χώρα.

(Χειροκροτήματα από την πτέρυγα του ΣΥΡΙΖΑ)

Αυτός ο λαός ήταν που ανέδειξε κυβερνήσεις, που έδιωξε τυράννους, που κατοχύρωσε την ελευθερία, που έχτισε τα θεμέλια της προόδου γι’ αυτόν τον τόπο. Μην τον υποτιμάτε έτσι τον λαό.

Θα σας κάνω, όμως, τη χάρη να μιλήσω και για τον κάθε πολίτη ξεχωριστά. Ναι, ο κάθε πολίτης ξεχωριστά σήμερα βιώνει μια πραγματικότητα, που γνωρίζει πάρα πολύ καλά, διότι τη βιώνει ο ίδιος στη ζωή του. Δεν χρειάζεται να τα λέτε εσείς και οι προπαγανδιστές σας, τα μέσα ενημέρωσης, που βρεθήκαμε στην εκατοστή όγδοη θέση στον κόσμο και στην τελευταία στην Ευρώπη. Τα ζει ο κόσμος.

Τι ήρθατε να μας πείτε, λοιπόν, σήμερα; Πολλοί χαρακτηρίζουν τη σημερινή συζήτηση ως την πρώτη προεκλογική αναμέτρηση πριν από τις κάλπες, που όλοι λένε ότι έχετε αποφασίσει, αναγκαζόμενος προφανώς από τις εξελίξεις, να τις ανακοινώσετε μετά τον Δεκαπενταύγουστο. Δεν ξέρω αν έχουν δίκιο. Αυτό που ξέρω πάντως, κύριε Μητσοτάκη, είναι ότι εδώ και πολύ καιρό παίζετε εν ου παικτοίς με τα πάντα, με τα εθνικά θέματα, με τους θεσμούς, με τη δικαιοσύνη, με την κοινωνία και την αλήθεια. Και, βέβαια, παίζετε και με το κρίσιμο θέμα των εκλογών. Η κορυφαία δημοκρατική διαδικασία έχει γίνει αντικείμενο στοιχημάτων στο καζίνο του καθεστώτος σας, στο οποίο φυσικά μονίμως κερδισμένοι είναι οι γνωστοί και μη εξαιρετέοι σπόνσορες του καθεστώτος.

Θέλω, λοιπόν, πριν ξεκινήσω την παρέμβασή μου σήμερα εδώ στη Βουλή να σας πω ότι αυτό το παιχνίδι κάποια στιγμή πρέπει να τελειώνει και σήμερα είναι μια πρώτης τάξεως ευκαιρία να αφήσετε τα «ήξεις, αφήξεις» και να δώσετε επιτέλους συγκεκριμένες απαντήσεις, γιατί με τα πολλά «ήξεις, αφήξεις» θαρρώ πως είστε ο πρώτος Πρωθυπουργός στη Μεταπολίτευση που καταφέρνει από μόνος του να αποτελεί παράγοντα πολιτικής αστάθειας στον τόπο.

(Χειροκροτήματα από την πτέρυγα του ΣΥΡΙΖΑ)

Και θέλω να ξεκαθαρίσω ότι εμείς ζητάμε εδώ και έξι μήνες εκλογές και τις ζητάμε διότι η χώρα οδηγείται σε βαθύ αδιέξοδο από τις πολιτικές σας, γιατί αποδεικνύεστε μεγεθυντής και πολλαπλασιαστής της κρίσης, διότι δεν είστε σε θέση να διαχειριστείτε τις δραματικές συνέπειες των πολιτικών σας επιλογών και κάθε μέρα που περνάει φορτώνετε με ολοένα και περισσότερα βάρη και τη χώρα και την επόμενη κυβέρνηση.

Σας ζητώ, λοιπόν, σήμερα να σταματήσετε να «μαδάτε τη μαργαρίτα» και να δώσετε μια απάντηση.

Αλήθεια, δεν το βλέπετε και εσείς ότι δεν προχωράει έτσι η Κυβέρνηση; Έχετε δει τους Υπουργούς σας; Έχουν σηκώσει τα μολύβια, δεν ασχολούνται. Ασχολούνται μονάχα με τις προεκλογικές τους εξορμήσεις. Δεν βλέπετε τους Βουλευτές σας που γνωρίζουν οι άμοιροι ότι ένας στους δύο με την απλή αναλογική δεν θα επανεκλεγεί; Το γνωρίζουν πάρα πολύ καλά και έχουν βάλει μαύρες πλερέζες.

(Χειροκροτήματα από την πτέρυγα του ΣΥΡΙΖΑ)

Πώς θα προχωράτε έτσι; Εσείς το ανοίξατε το θέμα με τις διαρροές, με τις δηλώσεις σας. Πάρτε μία θέση.

Αν τα βλέπετε, λοιπόν, όλα αυτά, σας καλώ να μιλήσετε τη γλώσσα της αλήθειας.

Πράγματι έρχεστε με δική σας πρωτοβουλία σήμερα στη Βουλή, αλλά ήταν αλλεπάλληλες οι ερωτήσεις που σας είχα καταθέσει για τα ζητήματα της ακρίβειας και ιδίως της ενεργειακής κρίσης και ήταν μια πρωτοβουλία που πήρατε πριν από δέκα ημέρες και την ανακοινώσατε. Έλα όμως που η ζωή τα φέρνει περίεργα τα πράγματα! Ποιος θα περίμενε ότι μέσα σε τόσο σύντομο χρονικό διάστημα, μέσα σε αυτές τις δέκα μέρες, θα μπορούσατε να είχατε υποστεί τρεις απανωτές ήττες, τρία απανωτά στραπάτσα σε τόσο σύντομο χρονικό διάστημα.

Η μία ήττα δυστυχώς δεν ήταν δική σας, ήταν όλων μας. Ήταν η διπλωματική ήττα της χώρας στη Μαδρίτη στη Σύνοδο Κορυφής του ΝΑΤΟ.

Η δεύτερη δεν ήταν απλά ήττα, ήταν ένα απίστευτο βατερλό που αποδυναμώνει, απογυμνώνει όλο σας το αφήγημα το προεκλογικό και το μετεκλογικό. Ήταν το βατερλό από την απόφαση, από το βούλευμα της δικαιοσύνης, του δικαστικού συμβουλίου, που διέλυσε με πάταγο όλο το κατασκευασμένο σας αφήγημα περί σκευωρίας στην προσπάθειά σας να λασπώσετε και να πλήξετε τους πολιτικούς σας αντιπάλους.

(Χειροκροτήματα από την πτέρυγα του ΣΥΡΙΖΑ)

Και βεβαίως ήταν και το χθεσινό στραπάτσο στο Ευρωκοινοβούλιο, όπου βρεθήκατε απολογούμενος, σε άδεια έδρανα βεβαίως, για τις ντροπιαστικές επιδόσεις της πατρίδας μας επί της διακυβέρνησής σας στα ζητήματα του κράτους δικαίου και της ελευθεροτυπίας.

Και για τα τρία αυτά θέματα, κύριε Μητσοτάκη, σήμερα θα αναγκαστείτε να δώσετε εξηγήσεις και απαντήσεις. Και όσο και αν ανατρέξετε από μεγάλη αδυναμία στο χθες, οφείλετε να δώσετε απαντήσεις για το σήμερα και το αύριο. Δεν θα ξεφύγετε από αυτό.

Δεν θα καταφέρετε να ξεφύγετε από την πραγματική εικόνα της ελληνικής κοινωνίας σήμερα. Είναι άραγε αυτή που περιγράψατε εσείς; Είναι η εικόνα της γαλήνης και της ευτυχίας και της ασφάλειας; Ζούμε στον θαυμαστό κόσμο που περιγράψατε πριν από λίγο; Όχι βέβαια και το ξέρετε πολύ καλά.

Μπορεί εσείς να ζείτε στον δικό σας κόσμο, στον οποίο η ανισότητα είναι φυσικό φαινόμενο -έτσι είχατε πει προεκλογικά-, τα κέρδη των λίγων μπορεί να είναι για εσάς στοιχείο προόδου, η υπονόμευση των θεσμών καθεστωτική ανάγκη και το δημόσιο χρήμα λάφυρο της εξουσίας, αλλά η κοινωνία είναι αλλού.

Και ξέρετε ποιο είναι το κυρίαρχο συναίσθημα τούτη την ώρα για όλους τους πολίτες που μας παρακολουθούν, δεξιούς και αριστερούς; Η ανασφάλεια. Η ανασφάλεια είναι το κυρίαρχο συναίσθημα. Ανασφάλεια για το σήμερα και για το αύριο, ανασφάλεια που γίνεται ακόμα μεγαλύτερη όταν κανείς διαπιστώνει το χάσμα ανάμεσα στην εικόνα που παρουσιάσατε σήμερα και στην πραγματικότητα. Διότι, επαναλαμβάνω, ό,τι και να λέτε κι εσείς και η προπαγάνδα σας, η πραγματικότητα είναι αυτή που σας διαψεύδει.

Επιτρέψτε μου να ξεκινήσω την κριτική από αυτό που θεωρώ πιο κρίσιμο απ’ όλα: τα εθνικά μας θέματα. Ποιος, αλήθεια, αισθάνεται ασφαλής με τη στάση και την εξωτερική πολιτική της Κυβέρνησης σε έναν κόσμο όπου πράγματι συντελούνται τεκτονικές αλλαγές, με την πορεία των εθνικών μας θεμάτων και την αντιμετώπιση του προκλητικού γείτονα, της Τουρκίας;

Προχθές το «BBC» έβγαλε πίνακα. Εμείς δεν έχουμε στοιχεία. Και όταν ζητάμε στοιχεία, αφήνει υπονοούμενα στις επιτροπές ο Υπουργός Άμυνας ότι είμαστε προδότες. Και είναι ντροπή να λέγονται αυτά για Βουλευτές του ελληνικού Κοινοβουλίου!

Προχθές το «BBC» ανακοίνωσε ότι η Ελλάδα είναι η τέταρτη στην Ευρωπαϊκή Ένωση και η όγδοη στον κόσμο στη σειρά των χωρών που έχουν δώσει τα περισσότερα όπλα στην Ουκρανία. Τέταρτη στην Ευρωπαϊκή Ένωση!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Μπράβο!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Μπράβο, ε; Χειροκροτήστε!

Τέταρτη στην Ευρωπαϊκή Ένωση. Συναγωνιζόμαστε με την Τσεχία, την Πολωνία, τις βαλτικές χώρες που έχουν παραδοσιακά πολύ μεγάλη αντιπαλότητα με τη Ρωσία. Έχουμε δώσει πολύ περισσότερα από τη Γαλλία που είναι και παραγωγός όπλων, πολύ περισσότερα από την Ιταλία.

Και σας ρωτώ: Γιατί βάζετε τη χώρα σε αυτή την περιπέτεια; Γιατί κάνετε τη χώρα από μέρος της λύσης, που ήταν παραδοσιακά, μέρος της κρίσης; Γιατί μας εμπλέκετε έτσι; Δεν μπορούσατε να κρατήσετε μια σθεναρή στάση εναντίον της εισβολής, εναντίον του Πούτιν και της πολιτικής του, χωρίς να γίνει η Ελλάδα μέρος της κρίσης;

Ο Υπουργός Άμυνας, αφού είχατε δώσει την πρώτη δόση του οπλισμού και σας κάναμε κριτική, ήρθε εδώ στη Βουλή και είπε: «Τέλος. Δεν δίνουμε άλλα όπλα» και λίγες μέρες μετά μάθαμε από τρίτους, από τον καγκελάριο Σολτς -όχι από εσάς- ότι θα στείλουμε βαρέα οχήματα που βρίσκονται σήμερα στα σύνορά μας, στα νησιά και τον Έβρο.

Και, αλήθεια, αναρωτιέμαι: Αυτό δεν αποτελεί σαφέστατη ένδειξη ΙΧ εξωτερικής πολιτικής; Πότε ενημερώσατε τη Βουλή; Πότε ενημερώσατε τα κόμματα; Αποφασίσατε μόνος σας να αλλάξετε το δόγμα στην εξωτερική πολιτική, ένα δόγμα που ακολουθούσαν όλες οι κυβερνήσεις από τη Μεταπολίτευση και μετά, από τον Κωνσταντίνο Καραμανλή μέχρι σήμερα. Το δόγμα της Ελλάδας: χώρα πυλώνας ειρήνης, σταθερότητας και ασφάλειας.

Ενδεχομένως να είπατε, αφού ο κόσμος μας επιστρέφει στον Ψυχρό Πόλεμο, και εμείς να επιστρέψουμε στη λογική του ψυχροπολεμικού ελληνικού κράτους της δεκαετίας του 1950 και φεύγετε από τον βασικό άξονα της εξωτερικής πολιτικής και γίνεστε ένας νέος Παπάγος.

Το δόγμα Παπάγου, του πιστού και δεδομένου συμμάχου που δεν διεκδικεί εγγυήσεις και στήριξη αλλά παραχωρεί δικαιώματα, χωρίς να διεκδικεί, με τη λογική ότι κάποια στιγμή αυτή η υπακοή θα εκτιμηθεί. Του συμμάχου, δηλαδή, που δίνει χωρίς ανταλλάγματα στις Ηνωμένες Πολιτείες έξι ελληνικές στρατιωτικές εγκαταστάσεις και το λιμάνι της Αλεξανδρούπολης επ’ αόριστον.

Του συμμάχου που εμπλέκει την Ελλάδα στον πόλεμο στην Ουκρανία, του συμμάχου που δίνει 14-15 δισεκατομμύρια ως τώρα εξοπλιστικά σε τρία χρόνια στις Ηνωμένες Πολιτείες και τη Γαλλία, χωρίς προγραμματισμό και χωρίς να εξασφαλίζει την παραγωγή ούτε έστω μιας βίδας από την ελληνική αμυντική βιομηχανία, η οποία απαξιώνεται. Δεκατέσσερα δισεκατομμύρια για να έχουν θέσεις εργασίας στη Γαλλία και τις Ηνωμένες Πολιτείες! Αυτό κάνετε.

Του συμμάχου που τα παραχωρεί όλα αυτά και την ίδια στιγμή παρακολουθεί την Τουρκία να αναβαθμίζει ραγδαία τον ρόλο της, παρακολουθεί τις Ηνωμένες Πολιτείες πριν καλά-καλά στεγνώσει το μελάνι της αμυντικής συμφωνίας να ακυρώνουν τη στήριξή τους στον αγωγό EastMed, παρακολουθεί στη Μαδρίτη την Τουρκία, που κατέχει παρανόμως το ένα τρίτο της Κύπρου, να δέχεται «συγχαρητήρια» για τον διαμεσολαβητικό της ρόλο στο ουκρανικό και για τη συμβολή της στην επίλυση της παγκόσμιας επισιτιστικής κρίσης.

Και παρακολουθεί ο κ. Μητσοτάκης και, μάλιστα, δηλώνει και ικανοποιημένος -όχι μόνο παρακολουθεί- τη Σουηδία και τη Φινλανδία, τις σκανδιναβικές χώρες που παραδοσιακά συνδέουν την πώληση όπλων με τον σεβασμό στο Διεθνές Δίκαιο, να δεσμεύονται ότι θα άρουν οποιονδήποτε περιορισμό εναντίον της πώλησης όπλων στην Τουρκία και να δεσμεύονται να στηρίξουν και τη συμμετοχή της Τουρκίας στις δομές ευρωπαϊκής άμυνας. Μία εξέλιξη, που παρά τον συντονισμό που λέτε ότι έχετε με τη Λευκωσία, ο ίδιος ο Υπουργός Εξωτερικών της Λευκωσίας χαρακτήρισε σοβαρή αρνητική εξέλιξη.

Όλα αυτά, κύριε Μητσοτάκη, συνέβησαν στη Μαδρίτη, αν δεν το καταλάβατε. Όσο εσείς φωτογραφίζατε ωραίους πίνακες στο βασιλικό παλάτι συνέβησαν αυτά. Και αναρωτιέμαι αν το καταλάβατε, γιατί φύγατε πανευτυχής και με δηλώσεις θριάμβου από τη Σύνοδο της Μαδρίτης.

Αλλά δεν πρόλαβε να προσγειωθεί το αεροπλάνο σας στην Αθήνα και ακούσαμε τον Πρόεδρο Μπάιντεν να ανακοινώνει ότι θα υπάρξει και πώληση και εκσυγχρονισμός αεροσκαφών F-16 στην Τουρκία.

Δηλαδή, για να το κάνω κατανοητό, εμείς στέλνουμε βαρέα όπλα στην Ουκρανία -τέταρτη χώρα στην Ευρώπη-, ικανοποιώντας την απαίτηση των Αμερικανών συμμάχων μας και εκείνοι θα δίνουν αεροπλάνα στην Τουρκία για να κάνει παράνομες υπερπτήσεις πάνω από τα ελληνικά νησιά.

(Χειροκροτήματα από την πτέρυγα του ΣΥΡΙΖΑ)

Και όχι μόνο δεν καταδικάζουν τις υπερπτήσεις αυτές, αλλά μας συνιστούν και να τα βρούμε. Ωραία αποτελέσματα έχει η στρατηγική σας. Έχετε κάθε λόγο να δηλώνετε ικανοποιημένος. Συγχαρητήρια, αλλά εμείς και ο ελληνικός λαός έχουμε κάθε λόγο να δηλώνουμε βαθύτατα ανήσυχοι από αυτά τα επιτεύγματα.

Και για να μην το ξεχάσω, ακόμα περισσότερα συγχαρητήρια αξίζουν βέβαια στη διαχειριστική ικανότητα των άριστων Υπουργών και στελεχών της Κυβέρνησής σας. Ειλικρινά πώς το καταφέρατε αυτό με το «Turkaegean»; Πώς το καταφέρατε; Θέλει πραγματικά πολύ μεγάλο κόπο για να το καταφέρετε.

(Χειροκροτήματα από την πτέρυγα του ΣΥΡΙΖΑ)

Πραγματικά μόνο μια Κυβέρνηση με τόσο σοβαρό σχέδιο στο επιτελικό κράτος, τόσο άριστα στελέχη που δεν αφήνουν τίποτα να πέσει κάτω, θα το είχε πετύχει αυτό, να έχει κατατεθεί το αίτημα -προσέξτε- από τον Ιούλιο του 2021, να βρίσκεται έξι μήνες στο συρτάρι και να μην υπάρχει μια δομή στα Υπουργεία σας, ένα στέλεχος, ένας γενικός γραμματέας, ένας Υφυπουργός να το σταματήσει. Πραγματικά σηκώνουμε τα χέρια ψηλά.

Και ξέρετε κάτι; Εμείς δεν σας κατηγορούμε για προδοσία. Δεν πέφτουμε στο δικό σας έσχατο επίπεδο του λαϊκισμού, όταν θέλατε τις ψήφους της ακροδεξιάς και της Χρυσής Αυγής και μου λέγατε εδώ σε αυτό το Βήμα «Πούλησες τις συντάξεις για το Μακεδονικό» και έχετε το θράσος να μιλάτε και για λαϊκισμό, όταν πηγαίνετε στο Στρασβούργο!

(Χειροκροτήματα από την πτέρυγα του ΣΥΡΙΖΑ)

Εμείς, κύριε Μητσοτάκη, για το θέμα αυτό δεν σας κατηγορούμε για προδοσία. Σας κατηγορούμε για διαχειριστική ανικανότητα, για επικίνδυνη ανικανότητα, επικίνδυνη ακόμα και για τα εθνικά μας συμφέροντα.

Θέλω, όμως, κλείνοντας αυτόν τον κύκλο της κριτικής μου στα εθνικά, να ξεκαθαρίσω κάτι. Αισθάνομαι ότι έχω εθνική ευθύνη να αμφισβητώ την πολιτική σας, γιατί τη θεωρώ εθνικά επιζήμια. Έχω εθνική ευθύνη να καυτηριάζω τις διπλωματικές ήττες της χώρας. Έχω εθνική ευθύνη να εκφράζω τις ανησυχίες μου και να διαβεβαιώνω ότι αυτή η επιζήμια στρατηγική πρέπει να αλλάξει και θα αλλάξει μετά τις εκλογές.

Ταυτόχρονα, όμως, δηλώνω -και να το ακούσουν καλά αυτό μέσα και έξω από τη χώρα- ότι παρά τις πολύ μεγάλες διαφορές μας απέναντι στις προκλήσεις της Τουρκίας και του Ερντογάν, είμαστε ενωμένοι.

(Χειροκροτήματα από την πτέρυγα του ΣΥΡΙΖΑ)

Απέναντι στις απόπειρές του να παρέμβει στα εσωτερικά μας πολιτικά πράγματα είμαστε ενωμένοι! Απέναντι σε κάθε αμφισβήτηση της εθνικής μας κυριαρχίας και των κυριαρχικών μας δικαιωμάτων θα είμαστε όλοι οι Έλληνες ενωμένοι.

(Χειροκροτήματα από την πτέρυγα του ΣΥΡΙΖΑ)

Η χώρα, όμως, πρέπει γρήγορα να γυρίσει σε πιο ασφαλή μονοπάτια στην εξωτερική πολιτική. Και αυτό, πιστέψτε με, το επιζητεί η συντριπτική πλειοψηφία των συμπολιτών μας.

Η ανασφάλεια, όμως, δεν έχει να κάνει μόνο με τα εθνικά μας θέματα. Έχει να κάνει και με τη δύσκολη καθημερινότητα, με την αναξιοπιστία της Κυβέρνησης, με την κακομεταχείριση θεσμών και ανθρώπων, με την κακομεταχείριση της αλήθειας που έχει γίνει κυβερνητική κανονικότητα, με την κακομεταχείριση της δικαιοσύνης που θα έπρεπε να αποτελεί το πιο ασφαλές καταφύγιο του πολίτη. Και απόδειξη τρανή γι’ αυτό είναι οι απαράδεκτοι κυβερνητικοί χειρισμοί που αφορούν στο συγκλονιστικό σκάνδαλο της «NOVARTIS».

Αλήθεια, κύριε Μητσοτάκη, ο Υπουργός σας, ο κ. Γεωργιάδης, αν και είναι εις εκ των ερευνώμενων για την υπόθεση, είχε τουλάχιστον το σθένος -προχθές το άκουσα- να ζητήσει μια συγγνώμη. Εσείς;

(Θόρυβος - διαμαρτυρίες από την πτέρυγα της Νέας Δημοκρατίας)

**ΙΩΑΝΝΗΣ ΜΠΟΥΓΑΣ:** Τι συγγνώμη;

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Δεν σας ενημέρωσαν; Ζήτησε συγγνώμη.

Εσείς θα ζητήσετε μια συγγνώμη από όλους αυτούς που στοχοποιήσατε, απ’ αυτούς που απ’ αυτό εδώ το Βήμα τους αποκαλέσατε «συμμορίτες», απ’ αυτούς που απ’ αυτό εδώ το Βήμα αποκαλέσατε «υπόκοσμο»…

(Χειροκροτήματα από την πτέρυγα του ΣΥΡΙΖΑ)

…απ’ αυτούς που απ’ αυτό εδώ το Βήμα αποκαλέσατε «ελευθεροδολοφόνους»;

(Χειροκροτήματα από την πτέρυγα του ΣΥΡΙΖΑ)

Μια συγγνώμη θα ζητήσετε; Σας περιμένουμε!

Ηγηθήκατε μιας απίστευτης για δημοκρατική και πολιτισμένη χώρα προσπάθειας όχι απλά να συγκαλύψετε το σκάνδαλο με κάθε τρόπο, αλλά να καταδιώξετε όσους τόλμησαν να συμβάλουν στην αποκάλυψή του, να εξοντώσετε ηθικά και πολιτικά εισαγγελείς, μάρτυρες, δημοσιογράφους, ως συμμορίτες και σκευωρούς. Προκαταλάβατε την κρίση της δικαιοσύνης και απεδείχθη με το βούλευμα του δικαστικού συμβουλίου, το οποίο αποκαλύπτει αμετάκλητα και πέραν πάσης αμφιβολίας ότι καμμία σκευωρία δεν υπήρξε, καμμία συμμορία δεν συντόνισε ότι οι προστατευόμενοι μάρτυρες ήταν αξιόπιστοι, λέει, το βούλευμα, διότι αυτοί καθοδήγησαν το πόρισμα του FBI, από το οποίο η Αμερική, οι Ηνωμένες Πολιτείες, πήραν αποζημίωση από τη «NOVARTIS».

Θα ζητήσετε μια συγγνώμη για όλα αυτά ή θα συνεχίσετε να κρύβεστε πίσω από την τεχνητή σύγχυση και το ψέμα, με τη συνδρομή βεβαίως των περισσοτέρων μέσων ενημέρωσης της εκατοστής όγδοης παγκόσμιας θέσης.

Εγώ ένα έχω να δηλώσω για το ζήτημα αυτό. Σκευωρία δεν υπάρχει και με τη βούλα της δικαιοσύνης. Άρα, είμαστε πάλι στο σημείο «μηδέν». Και τι υπάρχει; Υπάρχει η αποτυχημένη απόπειρά σας να κουκουλώσετε το σκάνδαλο μιλώντας για σκευωρία και να στήσετε ανεπιτυχώς ειδικά δικαστήρια για να φυλακίσετε τους πολιτικούς σας αντιπάλους και τους δημοσιογράφους που αποκάλυψαν το σκάνδαλο.

Και τι άλλο υπάρχει; Τι άλλο υπάρχει και ζητάει απαντήσεις; Υπάρχουν τα ερωτήματα του σκανδάλου: Ποιοι δωροδοκήθηκαν; Ποιοι εμπόδισαν τους δικαστές;

(Χειροκροτήματα από την πτέρυγα του ΣΥΡΙΖΑ)

Ποιοι και γιατί κρύβουν την αλήθεια; Πώς και από πού αποκτήθηκαν αυτά τα τεράστια αδιευκρίνιστα ποσά;

(Χειροκροτήματα από την πτέρυγα του ΣΥΡΙΖΑ)

Το μόνο που έχω να δηλώσω -και να δεσμευτώ γι’ αυτό- είναι ότι το σκάνδαλο που επιχειρήσατε να κουκουλώσετε ζητάει απαντήσεις.

Εμείς, κύριε Μητσοτάκη -όχι εσείς, αλλά εμείς- πείτε στον κ. Σαμαρά τον φίλο σας ότι θα το πάμε μέχρι τέλους το ζήτημα αυτό.

(Χειροκροτήματα από την πτέρυγα του ΣΥΡΙΖΑ)

Τίποτα δεν θα μείνει πια στο σκοτάδι, γιατί στη δικαιοσύνη και τη διαφάνεια δεν χωρούν συμβιβασμοί!

(Χειροκροτήματα από την πτέρυγα του ΣΥΡΙΖΑ)

Και να ξέρετε, η διαφθορά δεν είναι μονάχα ζήτημα ηθικής τάξεως. Είναι και ζήτημα κρίσιμο για την ανάπτυξη της οικονομίας, όταν το πάρτι κατατρώει τους πόρους του ελληνικού λαού. Είναι κρίσιμο ζήτημα για μας.

Και δεν αναφέρομαι σήμερα στην απουσία του κ. Τσιάρα. Νομίζω ότι δεν έχει κορωνοϊό ο κ. Τσιάρας, έτσι δεν είναι; Γιατί δεν είναι εδώ; Τι έπαθε και δεν ήρθε σήμερα ο κ. Τσιάρας;

**ΙΩΑΝΝΗΣ ΤΡΑΓΑΚΗΣ:** Δουλεύει.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Δουλεύει! Εργάζεται! Αφού εργάζεται τόσο σκληρά, ας μας απαντήσει τι έγινε και με αυτή την περίφημη διαρροή που βγήκε η συντάκτης κ. Μάνδρου και είπε ότι ανώτατοι δικαστικοί παραπλάνησαν σκοπίμως την κοινή γνώμη καλύπτοντας πολιτικές σκοπιμότητες! Ας έρθει να μας απαντήσει!

(Χειροκροτήματα από την πτέρυγα του ΣΥΡΙΖΑ)

Σήμερα, κύριε Μητσοτάκη, θα μιλήσουμε τη γλώσσα της αλήθειας και αν κανείς δεν μπορεί να ισχυριστεί ότι κατέχει αυτή τη γλώσσα απόλυτα, να το δεχθώ και να γυρίσουμε πίσω στα κρίσιμα θέματα που απασχολούν την πλειοψηφία των νοικοκυριών που δεν έχουν να βγάλουν τον μήνα. Ας μιλήσουμε με αριθμούς. Η EUROSTAT προχθές κατέγραψε ένα νέο άλμα του πληθωρισμού στη χώρα μας στο 12% τον Ιούνιο, δηλαδή 3,4 μονάδες υψηλότερος από τον μέσο όρο της Ευρωζώνης!

Η αλήθεια, λοιπόν, είναι ότι η λέξη που ξεχάσατε να πείτε, η λέξη «ακρίβεια» -την ακρίβεια δεν την ξεχάσατε τυχαία- σαρώνει τα πάντα στη χώρα. Η αλήθεια είναι ότι η ενεργειακή φτώχεια μαστίζει ξανά τη χώρα, όπως στην προηγούμενη θητεία της Νέας Δημοκρατίας με τον κ. Σαμαρά. Αυτή τη φορά δεν ευθύνεται η ανεργία και η κατάρρευση των εισοδημάτων, αλλά το τεράστιο κόστος αφού ο ενεργειακός πληθωρισμός σκαρφάλωσε από τον Μάιο του 2021 στον Μάιο του 2022 στο 61% στη χώρα μας.

Η αλήθεια είναι, επίσης, ότι πολύ μεγάλο μέρος αυτού του ενεργειακού πληθωρισμού δεν είναι εισαγόμενο, αλλά είναι δικό σας, έχει την υπογραφή σας, αφού ο μέσος όρος του ενεργειακού πληθωρισμού στην Ευρωπαϊκή Ένωση είναι στο 39%, ενώ εδώ είναι στο 61%.

Αυτό το 22% παραπάνω είναι η «ακρίβεια Μητσοτάκη» στο ρεύμα, έχει τη σφραγίδα σας ή αλλιώς είναι τα υπερκέρδη των παραγωγών ενέργειας που τα αφήσατε, αν δεν τα καθοδηγήσατε με τη ΔΕΗ και τον ρόλο της.

(Χειροκροτήματα από την πτέρυγα του ΣΥΡΙΖΑ)

Η αλήθεια είναι, επίσης, ότι τα εισοδήματα δεν αρκούν πια για να καλυφθεί το κόστος ζωής για την πλειοψηφία των συμπολιτών μας. Τα νοικοκυριά βιώνουν το σύνδρομο της τρίτης εβδομάδας. Περισσότερα από τέσσερα στα δέκα, δηλαδή το 43,6% σύμφωνα με το ΙΜΕ της ΓΣΕΒΕΕ, δηλώνουν ότι το μηνιαίο εισόδημα δεν επαρκεί για να βγει ο μήνας και ότι στη δέκατη ένατη ημέρα σώνεται το μηνιαίο εισόδημα. Και η κατάσταση αυτή επιδεινώνεται.

Η αλήθεια είναι, επίσης, ότι η χώρα βρίσκεται μακράν με τη μεγαλύτερη στεγαστική κρίση εντός της Ευρωπαϊκής Ένωσης, αφού το 40% του πληθυσμού -ποσοστό που αναμένεται να μεγαλώσει κι άλλο αν συνεχίσουμε έτσι- δαπανά σήμερα πάνω από το 50% του εισοδήματός του για τα έξοδα στέγασης. Για να έχετε μια εικόνα, μία τάξη μεγέθους, η αμέσως επόμενη χειρότερη στην Ευρωπαϊκή Ένωση είναι η Βουλγαρία με 17,5% του πληθυσμού. Εμείς, με 40%!

Η αλήθεια είναι, επίσης, ότι η πανδημία βρίσκεται ξανά σε έξαρση, με τον προϋπολογισμό των νοσοκομείων να είναι μειωμένος κατά 800 εκατομμύρια.

Η αλήθεια είναι, επίσης, ότι σε όλους τους τομείς του κοινωνικού κράτους δεν τα πάτε καθόλου, μα καθόλου καλά. Στην παιδεία ολοκληρώθηκε η μεγάλη εκκαθάριση για χάρη των κολεγίων, με εικοσιπέντε χιλιάδες πέρυσι και άλλους τόσους φέτος να μένουν έξω από τα ΑΕΙ. Σε αυτές τις συνθήκες της κρίσης θα ψάχνουν οι οικογένειες τους στα κολέγια για να σπουδάσουν τα παιδιά τους.

Στην ασφάλιση -καλά, δεν ντρέπεστε λιγάκι;- μας είπατε πριν από λίγο ότι δώσατε τα αναδρομικά στους συνταξιούχους που τους εξαπατήσατε διπλά και τριπλά, που τους πήρατε το 1 δισεκατομμύριο που δίναμε εμείς για δέκατη τρίτη σύνταξη, για να καλύψετε την τρύπα που δημιουργείτε από την ιδιωτικοποίηση της επικουρικής ασφάλισης!

(Χειροκροτήματα από την πτέρυγα του ΣΥΡΙΖΑ)

Εξαπατήσατε τους ανθρώπους, βάζοντας τον κ. Πέτσα, όταν δεν έδινε λίστες στα ΜΜΕ για χρηματοδότηση, να τους λέει «μην κάνετε προσφυγές, όλοι τα ίδια θα πάρετε». Και έκαναν τριακόσιες χιλιάδες προσφυγές μόνο σε ό,τι αφορά τα αναδρομικά. Και έρχεστε τώρα εσείς και λέτε ότι μόνο όσοι έκαναν προσφυγή θα πάρουν χρήματα.

Δεν ντρέπεστε να έρχεστε εδώ, ενώ έχετε εξαπατήσει τόσο τους συνταξιούχους, να τα ρίχνετε στον ΣΥΡΙΖΑ και να λέτε και το μεγάλο ψέμα, ότι τα αναδρομικά οφείλονται σε εμάς, ενώ είναι η απόφαση του Συμβουλίου της Επικρατείας που αφορά στα κλεμμένα της κυβέρνησης Σαμαρά του 2012; Δεν ντρέπεστε λιγάκι;

(Χειροκροτήματα από την πτέρυγα του ΣΥΡΙΖΑ)

Ήρθατε εδώ και μας είπατε ότι λύσατε το θέμα με τις εκκρεμείς συντάξεις, όταν εμείς είχαμε τετρακόσιες χιλιάδες εκκρεμείς συντάξεις και σας παραδώσαμε εκατόν σαράντα χιλιάδες εκκρεμείς συντάξεις. Τι έλεγε τότε ο κ. Βρούτσης, ενδεχομένως καλοπροαίρετα; Ήταν στο πρόγραμμά σας. Έλεγε: «Στόχος μας είναι η σύνταξη να βγαίνει την ίδια μέρα». Αυτό έλεγε το πρόγραμμά σας και τις πήγατε από εκατόν σαράντα χιλιάδες εκκρεμείς συντάξεις και τις φτάσατε τετρακόσιες χιλιάδες εκκρεμείς συντάξεις. Και βάλατε τον κ. Χατζηδάκη -που κάνει τις βρώμικες δουλειές- και προσέλαβε διακόσια πενήντα έξι μετακλητά στελέχη με μισθούς 4.000 ευρώ και 8.000 ευρώ στον ΕΦΚΑ και σήμερα έχετε ακόμα τριακόσιες σαράντα χιλιάδες εκκρεμείς συντάξεις και όσες βγάζετε τις βγάζετε με λάθη!

(Χειροκροτήματα από την πτέρυγα του ΣΥΡΙΖΑ)

Πού βρίσκεστε; Σε ποια χώρα βρίσκεστε; Δεν τα ξέρετε αυτά;

Βεβαίως, όμως, έχετε την κάλυψη. Είμαστε στην εκατοστή όγδοη θέση. Μπορεί να μην τα μάθουν άλλοι πολίτες. Μόνο οι συνταξιούχοι τα ξέρουν, αυτοί που τους αφορά.

Και έρχομαι σε ένα θέμα, κύριε Μητσοτάκη, που θεωρώ ότι βγάζει από εσάς μεγάλη ηττοπάθεια. Και αναφέρομαι στην επιμονή της προπαγάνδας σας να γυρίζει διαρκώς στο 2015. Γιατί; Διότι, προφανώς, δεν έχετε τίποτα πειστικό να πείτε πια στις Ελληνίδες και τους Έλληνες για το σήμερα και το αύριο, γι’ αυτό καταφεύγετε στο χθες.

Όμως, ακόμη και για το χθες, αλήθεια, έρχεστε εσείς, η παράταξή σας, να παριστάνετε εδώ τους τιμητές; Εσείς δεν είστε που παραδώσατε το 2009 με έλλειμμα 15% και οδηγήσατε την πατρίδα στο ικρίωμα των μνημονίων;

(Θόρυβος από την πτέρυγα της Νέας Δημοκρατίας)

Εσείς δεν είστε που αφήσατε την πατρίδα με άδεια ταμεία το 2014, για να καταστρέψετε μαζί με ό,τι έμεινε από την κοινωνική συνοχή, την πολιτική αλλαγή και την κυβέρνηση του ΣΥΡΙΖΑ τότε;

(Χειροκροτήματα από την πτέρυγα του ΣΥΡΙΖΑ)

Εσείς δεν είστε που κυβερνούσατε, όταν διαλύονταν τα πάντα, που ρημάξατε εκατομμύρια ζωές με την ανθρωπιστική κρίση, που καταργήσατε τότε τη δέκατη τρίτη και δέκατη τέταρτη σύνταξη; Υπουργός δεν ήσασταν, που επιβάλατε τον ντροπιαστικό υποκατώτατο μισθό για τους νέους, που εκτινάξατε στο 28% την ανεργία, που ξεχαρβαλώσατε το Εθνικό Σύστημα Υγείας και βάλατε χαράτσι για την είσοδο στα νοσοκομεία; Εσείς δεν είστε που καταστρέψατε σε μια τετραετία τότε το 25% του εθνικού πλούτου, του ΑΕΠ -τόσο το μειώσατε- και το 37% των διαθέσιμων εισοδημάτων; Και τώρα, αντί να μιλάτε για αυτό που μας παραδώσατε το 2015 και να ντρέπεστε, ζητάτε και τα ρέστα!

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Θα τα σκίζατε τα μνημόνια!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Να σας τα δώσω, λοιπόν, τα ρέστα, κυρία Βούλτεψη!

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Θα τα σκίζατε τα μνημόνια!

**ΠΡΟΕΔΡΟΣ (Κωνσταντίνος Τασούλας):** Ησυχία, παρακαλώ! Μη διακόπτετε!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Να σας τα δώσουμε τα ρέστα! Αφήσατε τη χώρα δύο φορές χρεοκοπημένη, μία το 2009 και μία, στο τέλος του 2014 με αρχές του 2015.

(Χειροκροτήματα από την πτέρυγα του ΣΥΡΙΖΑ)

Εμείς τη χώρα που παραδώσατε εσείς δύο φορές χρεοκοπημένη, σας την παραδώσαμε στα χεράκια σας εκτός μνημονίων. Τη χώρα που έπνιγε το χρέος, εμείς την παραδώσαμε το 2019 με ρυθμισμένο χρέος. Και αυτή η ρύθμιση αποδεικνύεται καθοριστική όχι για το 2019, αλλά για σήμερα, για το 2022, το 2023, το 2024, το 2028, το 2030. Είναι καθοριστική αυτή η ρύθμιση στο ασταθές διεθνές περιβάλλον, γιατί έχουμε καθαρό διάδρομο χάρη σε αυτή τη ρύθμιση, καθαρό διάδρομο δεκαετίας, με χαμηλές αποπληρωμές και το 90% του χρέους για τα επόμενα δέκα χρόνια κλειδωμένο σε χαμηλά επιτόκια 1%. Γι’ αυτό και δεν ανησυχούμε τόσο σήμερα, όταν ακόμα και η Ιταλία κλυδωνίζεται από τις αγορές.

Αυτό σας αφήσαμε, κύριε Μητσοτάκη και δεν ντρέπεστε να έρχεστε εδώ να κάνετε τους τιμητές! Κοιμάστε ήσυχοι, γιατί τρώτε από τα έτοιμα εδώ και τρία χρόνια και έχετε το θράσος να μιλάτε και από πάνω!

(Χειροκροτήματα από την πτέρυγα του ΣΥΡΙΖΑ)

Τη χώρα που εσείς οδηγήσατε σε ράλι ύφεσης το 2012 - 2014, εμείς καταφέραμε να την οδηγήσουμε σε έντεκα συνεχόμενα τρίμηνα ανάπτυξης. Μας παραδώσατε το 2015 συνολικό προϋπολογισμό πρόνοιας 789 εκατομμύρια ευρώ. Σας παραδώσαμε 3,5 δισεκατομμύρια ευρώ. Παραλάβαμε κίνδυνο φτώχειας στο 22,5% και το μειώσαμε στα 17%.

Εμείς, παρά τις δυσκολίες, θεσπίσαμε τη δέκατη τρίτη σύνταξη μόνιμη. Εσείς την καταργήσατε. Και το κυριότερο: Αποκαταστήσαμε το αίσθημα ασφάλειας του κάθε πολίτη.

Είστε η μοναδική Κυβέρνηση, πιστεύω -τουλάχιστον σε αυτόν τον αιώνα, δεν ξέρω σε προηγούμενους, μπορεί να υπήρχαν- που δεν μπορεί να ισχυριστεί ότι παρέλαβε χάος, κύριε Μητσοτάκη και αυτό είναι πανθομολογούμενο. Και τι κάνατε τρία χρόνια; Τι κάνατε εδώ και τρία χρόνια; Μοιράσατε 7,5 δισεκατομμύρια ευρώ με απευθείας αναθέσεις, πράγματι, σε κολλητούς και σε φίλους. Μοιράσατε εκατομμύρια κρατικού χρήματος για να εξαγοράσετε την υποταγή των μέσων ενημέρωσης, την ώρα που αφήνατε το ΕΣΥ εν μέσω πανδημίας δίχως προσλήψεις, δίχως αναλώσιμα, με απλήρωτες υπερωρίες.

Υπεξαιρέσατε, όπως είπα πιο πριν, αυτό το 1 δισεκατομμύριο της δέκατης τρίτης σύνταξης, για να κλείσετε τρύπες από την ιδιωτικοποίηση του ασφαλιστικού. Πουλήσατε το 17% της ΔΕΗ εν μέσω ενεργειακής κρίσης. Θυμάστε; Ούτε ένα ευρώ δεν αυξήθηκαν οι λογαριασμοί του ρεύματος επί κυβέρνησης ΣΥΡΙΖΑ τεσσεράμισι χρόνια. Ούτε ένα ευρώ!

(Χειροκροτήματα από την πτέρυγα του ΣΥΡΙΖΑ)

Ήρθατε εσείς και ξετινάξατε τα νοικοκυριά για να κάνετε πλάτες στα καρτέλ της αισχροκέρδειας. Και σαν να μην έφτανε αυτό, κάνατε το ίδιο το κράτος συμμέτοχο -στο πάρτι εννοώ- με τους πολίτες να είναι πια αντιμέτωποι με μια διπλή αισχροκέρδεια: Η αισχροκέρδεια των παραγωγών ενέργειας και η αισχροκέρδεια του κράτους. Διάβαζα προχθές ότι 3,8 δισεκατομμύρια ευρώ είναι τα πλεονάζοντα φορολογικά έσοδα. Διότι σε αυτές τις τρομακτικές συνθήκες ακρίβειας, που έχει φτάσει η βενζίνη να είναι στα 2,5 ευρώ, εσείς δεν αποφασίζετε να μειώσετε, έστω ισόποσα, για να μείνουν σε καθαρό ισοζύγιο τα έσοδα, να μην αυξηθούν 3,8 δισεκατομμύρια. Κρατάτε τον ειδικό φόρο κατανάλωσης ψηλά, τον ΦΠΑ ψηλά. Γιατί; Λέτε για να μην ευνοηθούν οι πλούσιοι.

Αλήθεια; Ποιος δεν ξέρει ότι οι άμεσοι φόροι είναι αυτοί που χτυπάνε τους πλούσιους και οι έμμεσοι φόροι είναι αυτοί οι οποίοι διευκολύνουν τους πλούσιους και χτυπάνε τους φτωχούς; Είναι ληστεία αυτό που κάνετε σήμερα! Μας κατηγορούσατε εμάς ότι δίνουμε τα πλεονάσματα. Προσέξτε τη διαφορά. Μιλούσατε για υπερφορολόγηση. Πράγματι, η τρόικα πάνω από το κεφάλι μας ήταν τότε. Τώρα που δεν υπάρχει καμμιά τρόικα. Όμως, τότε τα πλεονάσματα δεν ήταν από το χρέος της χώρας.

Εσείς τι κάνετε; Συσσωρεύετε από το χρέος και τι κάνετε; Μαζεύετε χρήμα στο Δημόσιο Ταμείο για να έρθετε κάποια στιγμή να δώσετε κάποια επιδόματα προεκλογικά.

Γι’ αυτό, λοιπόν, γυρνάτε στο παρελθόν, κύριε Μητσοτάκη, γιατί δεν αντέχετε αυτή τη συζήτηση.

Θέλω να προσπαθήσω να ολοκληρώσω την πρώτη μου παρέμβαση, λέγοντας δυο λόγια και για αυτό που θεωρώ τη μεγάλη, αν θέλετε, ιδεολογική μας διαφορά.

Η δική μας λογική, η δική μας ηθική αν θέλετε, δεν αντιλαμβάνεται την κοινωνική πολιτική ως μια πολιτική η οποία αφορά μόνο τα χαμηλότερα στρώματα. Αφορά τη μεγάλη κοινωνική πλειοψηφία, αφορά την εργατική τάξη, αλλά και τη μεσαία τάξη, τους νέους, αλλά και τους συνταξιούχους. Αφορά την αντίληψη του κράτους ως εγγυητή, όμως, της κοινωνικής συνοχής, ως εχέγγυο για την ομαλή λειτουργία του κύκλου της οικονομικής και παραγωγικής δραστηριότητας και μιας ανάπτυξης που αγκαλιάζει όλους και όχι μόνο τους λίγους και ισχυρούς, μιας ανάπτυξης που δεν θα αναπαράγει τον πλούτο, την εξουσία και τον εαυτό της.

Με λίγα λόγια, η κοινωνική πολιτική για μας δεν είναι υποσημείωση, ούτε ένα κεφάλαιο που θα το ξεπετάξουμε έτσι εύκολα σε μια συζήτηση στη Βουλή. Για εμάς, είναι ο τίτλος του βιβλίου της πολιτικής μας, δεν είναι κεφάλαιο.

(Χειροκροτήματα από την πτέρυγα του ΣΥΡΙΖΑ)

Φοβάμαι ότι ο τίτλος του βιβλίου που αφήνετε πίσω σας εσείς είναι η ανασφάλεια και η απόγνωση. Μέσα σε τρία χρόνια οι ιδεοληψίες, η διαχειριστική σας ανικανότητα και πάνω από όλα η σπουδή σας να υπηρετήσετε συμφέροντα αφήνουν πίσω μια κοινωνία βαθιά πληγωμένη.

Αυτή η συνθήκη, όμως, δεν μπορεί να κρατήσει για πολύ. Το «πάρτι», όπως συνηθίζω να λέω, δέκα -ίσως λέω και πολλούς- επιχειρηματικών ομίλων, δυο - τριών fund και δεκάδων εκατοντάδων κομματικών αξιωματούχων, των golden boys, θα τελειώσει. Αυτή είναι η δέσμευσή μας.

(Χειροκροτήματα από την πτέρυγα του ΣΥΡΙΖΑ)

Στη χώρα και στην κοινωνία πρέπει να επιστρέψει η δικαιοσύνη και κυρίως η ασφάλεια. Και αυτή είναι μια διαδικασία πολυεπίπεδη που αγγίζει όλες τις πτυχές της κυβερνητικής πολιτικής. Ασφάλεια σημαίνει κατάργηση των νόμων που γέννησαν την ανασφάλεια. Ασφάλεια σημαίνει σταθερότητα στην εθνική εξωτερική πολιτική, τέλος της εμπλοκής της Ελλάδας στον πόλεμο της Ουκρανίας. Ασφάλεια σημαίνει διάλογος και τέλος της τουρκικής προκλητικότητας, όχι με λεονταρισμούς που καταλήγουν σε ταπεινώσεις, αλλά με ουσιαστική προστασία των εθνικών συμφερόντων. Σημαίνει ουσιαστική καταπολέμηση του εγκλήματος, όχι του αόρατου εχθρού που υπάρχει στις διαδηλώσεις, τις κινητοποιήσεις και τα φοιτητικά αμφιθέατρα. Σημαίνει μέτωπο στο οργανωμένο έγκλημα και όχι αστυνομικούς στα πανεπιστήμια, αλλά αστυνομικούς στις γειτονιές, εκεί όπου κάθε μέρα έχουμε και από μια δολοφονία του οργανωμένου εγκλήματος.

(Χειροκροτήματα από την πτέρυγα του ΣΥΡΙΖΑ)

Ασφάλεια σημαίνει η επαναφορά του αισθήματος δικαίου, τέλος των απευθείας αναθέσεων, διασφάλιση της ανεξαρτησίας της δικαιοσύνης. Σημαίνει επαναφορά του «δέλτα», του «δημοσίου», στη Δημόσια Επιχείρηση Ηλεκτρισμού. Σημαίνει φραγμός του κράτους απέναντι στην αισχροκέρδεια. Σημαίνει μείωση του ΦΠΑ και του ειδικού φόρου κατανάλωσης σ’ αυτές τις συνθήκες. Σημαίνει ενίσχυση των ελεγκτικών μηχανισμών και «ξήλωμα» των καρτέλ. Σημαίνει ενίσχυση του Εθνικού Συστήματος Υγείας. Σημαίνει καλύτερα σχολεία και πανεπιστήμια. Σημαίνει, τέλος, ένα αξιόπιστο συνταξιοδοτικό σύστημα μακριά από τον τζόγο των αρπακτικών που φέρατε από την πίσω πόρτα.

Θέλω να κλείσω, κύριε Πρόεδρε, μ’ αυτό που ξεκίνησα.

Η κοινωνία, κύριε Μητσοτάκη, και θα σας το πω πολύ σχηματικά -λυπάμαι που θα αναγκαστώ να το πω αγοραία, θα το πω όπως ακούγεται στα καφενεία- η κοινωνία δεν σας αντέχει άλλο. Ο ελληνικός λαός δεν σας αντέχει άλλο.

(Χειροκροτήματα από την πτέρυγα του ΣΥΡΙΖΑ)

Τα τρία χρόνια είναι αρκετά, κύριε Μητσοτάκη, δεν θα γίνουν επτά. Πάρτε το χαμπάρι. Τα τρία χρόνια είναι υπεραρκετά.

(Χειροκροτήματα από την πτέρυγα του ΣΥΡΙΖΑ)

Το δίλημμα της κάλπης, λοιπόν, όποτε κι αν τη στήσετε, θα είναι πολύ απλό: Πολιτική αλλαγή και ο εφιάλτης τέλος ή εφιάλτης δίχως τέλος;

(Χειροκροτήματα από την πτέρυγα του ΣΥΡΙΖΑ)

Και είμαι απολύτως βέβαιος για το ποια θα είναι απάντηση. Δεν νομίζω, όμως, ότι έχετε επιλογή. Ήρθε η ώρα να σταματήσετε να μαδάτε τη μαργαρίτα, όπως σας είπα αρχικά, και να δηλώσετε σήμερα, έντιμα, δημοκρατικά και πολιτισμένα, ότι η χώρα θα οδηγηθεί σε εκλογές τον Σεπτέμβρη. Και ελάτε να συνεννοηθούμε, όπως αρμόζει σε κάθε δημοκρατική πολιτεία, για τους όρους και τους δημοκρατικούς κανόνες της εκλογικής αναμέτρησης. Όχι άλλες φήμες, όχι άλλα παιχνίδια εντυπώσεων, όχι άλλες διαρροές που πυροδοτούν μονάχα την αστάθεια.

(Χειροκροτήματα από την πτέρυγα του ΣΥΡΙΖΑ)

Με καθαρό το πεδίο και με τη μίνιμουμ συνεννόηση που χρειάζεται σε μια περίοδο που είναι εξαιρετικά κρίσιμη για τα εθνικά μας θέματα, δώστε σήμερα καθαρές απαντήσεις, έντιμες και δημοκρατικές. Σταματήστε να αποτελείτε για πολύ παράγοντα αστάθειας του πολιτικού συστήματος, της κοινωνίας και της οικονομίας. Δώστε δημοκρατική διέξοδο.

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Ακολουθεί στο Βήμα ο κ. Μιχαήλ Κατρίνης, Επικεφαλής της Κοινοβουλευτικής Ομάδος του Κινήματος Αλλαγής.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Κυρίες και κύριοι συνάδελφοι, το ερώτημα στο οποίο καλούμαστε να απαντήσουμε σήμερα δεν είναι μόνο αν η πολιτική της Κυβέρνησης στο κοινωνικό πεδίο ανταποκρίνεται στις πιεστικές ανάγκες των πολιτών που δοκιμάζονται από την ακρίβεια, την ανεργία, τα υψηλά ενοίκια, τους πλειστηριασμούς, τους χαμηλούς μισθούς και τις συντάξεις και ιδιαίτερα των ασθενέστερων οικονομικά, αλλά και των νέων ανθρώπων που πραγματικά αδυνατούν να τα βγάλουν πέρα. Το ερώτημα είναι αν θέλει η Κυβέρνηση, εάν πιστεύει στην κοινωνική πολιτική, εάν πιστεύει στην ανάπτυξη του κοινωνικού κράτους. Και η απάντηση είναι: «Όχι, σε καμμία περίπτωση». Ιδεολογικά, οικονομικά και κοινωνικά ο κ. Μητσοτάκης και η Κυβέρνησή του είναι στην αντίπερα όχθη αυτής της πολιτικής.

Όσο κι αν μερικές φορές αναγκάζεται υπό την πίεση της κοινωνίας ή και της λαϊκής Δεξιάς να μοιράζει επικοινωνιακά ψίχουλα, η ταξική και ιδεολογική του ταυτότητα είναι σαφέστατη και ευδιάκριτη στις πολιτικές του ενέργειες, στο πώς κυβερνά, ποιους υπολογίζει και ποιους υποστηρίζει.

Κύριε Μητσοτάκη, κυβερνάτε τρία χρόνια τώρα με μια βαθιά, συντηρητική πολιτική. Πρόκειται για μια πολιτική που ως κύριο στόχο έχει τη στήριξη των μεγάλων και των ισχυρών. Ναι, δεν θα σταματήσουμε να σας το λέμε γιατί το βλέπουμε καθημερινά. Πρόκειται για μια πολιτική που εγκαταλείπει τον μικρομεσαίο, τον αγρότη, την παραγωγική επιχείρηση, την αμυντική μας βιομηχανία. Πρόκειται για μια πολιτική που οδηγεί στη διεύρυνση των ανισοτήτων και αφαιρεί δικαιώματα από τους εργαζόμενους, που συστηματικά υποβαθμίζει το κοινωνικό κράτος και τις υποδομές του. Πρόκειται για μια πολιτική που συνειδητά οικοδομεί ένα πελατειακό κράτος επιχειρώντας τον έλεγχο των μέσων μαζικής ενημέρωσης.

Με τα αδιέξοδα αυτά που δημιουργούνται και με την Κυβέρνησή σας να έχει κατεβάσει στην κυριολεξία ταχύτητα και τους Υπουργούς να βρίσκονται σε προεκλογική δραστηριότητα, είναι σαφές ότι οι εκλογές θα γίνουν γρήγορα. Και μάλλον όσο πιο γρήγορα γίνουν, τόσο το καλύτερο για τον λαό και τη χώρα, γιατί η χώρα χρειάζεται μια νέα αλλαγή, ένα νέο ξεκίνημα με το ΠΑΣΟΚ πρωταγωνιστή.

Κυρίες και κύριοι συνάδελφοι, εδώ και καιρό η χώρα έχει μπει σε προεκλογική περίοδο με την Κυβέρνηση να θέλει να αποφύγει κάθε δυσάρεστη για την ίδια συζήτηση. Οι διαβεβαιώσεις που αφειδώς μοίρασε ο κύριος Πρωθυπουργός ότι θα εξαντλήσει την τετραετία, έχουν εξαντλήσει προ πολλού και τη δυναμική αλλά και την αξιοπιστία τους.

Κι αν στις προθέσεις της Νέας Δημοκρατίας και του ΣΥΡΙΖΑ είναι σήμερα να στήσουν μια παράσταση δικομματισμού και άγονης αντιπαράθεσης, μια παράσταση πόλωσης, όπου θα κυριαρχήσουν το παρελθόν, οι αλληλοκατηγορίες, οι χαρακτηρισμοί και οι προσωπικές επιθέσεις, εμείς σας λέμε ξεκάθαρα ότι δεν θα σας ακολουθήσουμε. Διότι, οι πολίτες, που αντιμετωπίζουν σοβαρά και αμείλικτα προβλήματα, απαιτούν να ακούσουν προτάσεις για αυτά τα προβλήματα, απαιτούν να ακούσουν λύσεις και απαντήσεις που αφορούν τη ζωή τους.

Γι’ αυτό και θα μιλήσουμε για τα συγκεκριμένα ζητήματα της κοινωνικής πολιτικής, με μία μόνο ουσιαστική παρέκβαση η οποία αφορά στα εθνικά μας θέματα. Αναφέρομαι βεβαίως στα αποτελέσματα της Συνόδου Κορυφής του ΝΑΤΟ που σίγουρα δεν είναι αυτά τα οποία θέλει να παρουσιάζει και να εμφανίζει η Κυβέρνηση. Στη λογική της Κυβέρνησης κυριαρχεί η έννοια του κατευνασμού, όπως φάνηκε από την επιλογή να μην τεθεί το ζήτημα της τουρκικής επιθετικότητας στο πλαίσιο του ΝΑΤΟ.

Όπως, κύριε Πρωθυπουργέ, αποφεύγετε να το θέσετε και στο επίπεδο Ευρωπαϊκής Ένωσης. Αποφεύγετε να ζητήσετε οικονομικές κυρώσεις. Αποφεύγετε να ζητήσετε εμπάργκο όπλων στην Τουρκιά.

Επιλέξατε, λοιπόν, να μην θέσετε το ζήτημα της τουρκικής επιθετικότητας στη Σύνοδο Κορυφής στη Μαδρίτη. Μάλιστα στη συνέντευξη τύπου χρησιμοποιήσατε -και το λέω αυτολεξεί- το επιχείρημα ότι «δεν μπορεί συμμαχία, δηλαδή, το ΝΑΤΟ, να είναι πεδίο επίλυσης διμερών διαφορών μεταξύ κρατών-μελών». Είναι μια δήλωση που κάλλιστα θα μπορούσε να την κάνει ο κ. Στόλτενμπεργκ, όχι όμως, ο Έλληνας Πρωθυπουργός.

Και τι πετύχατε, κύριε Πρωθυπουργέ, με αυτή τη δήλωση; Αποδεχτήκατε ότι το ΝΑΤΟ δεν μπορεί και δεν πρέπει να ασχοληθεί με την αμφισβήτηση της ελληνικής εδαφικής κυριαρχίας, την αμφισβήτηση του Διεθνούς Δικαίου και των συνθηκών από την πλευρά της Τουρκίας.

Θα σας δυσαρεστήσω ακόμα περισσότερο θυμίζοντάς σας τον Ανδρέα Παπανδρέου, η οποιαδήποτε αναφορά στον οποίο ξέρω ότι σας ενοχλεί. Ο Ανδρέας Παπανδρέου είχε διαμηνύσει στη συμμαχία κι αυτό αποτελούσε τότε εθνική θέση ότι σε περίπτωση που η Τουρκία επιτεθεί στην Ελλάδα και το ΝΑΤΟ μείνει αδιάφορο, τότε αυτό θα σημαίνει ότι από το επόμενο λεπτό δεν θα υπάρχει νοτιοανατολική πτέρυγα του ΝΑΤΟ. Και αυτό το μήνυμα είναι επίκαιρο όσο ποτέ σήμερα.

Επιχειρήσατε την ανασύσταση των διαύλων επικοινωνίας και διαλόγου με την Άγκυρα, γεγονός για το οποίο βέβαια δεν μπορούμε να σας κατηγορήσουμε. Μιλήσατε, όμως, για επίλυση όλων των προβλημάτων και όλων των διαφορών που υπάρχουν μεταξύ Ελλάδας και Τουρκίας και η διατύπωση αυτή, όπως έγινε, αφήνει ανοιχτό το πεδίο για να ενταχθούν στο πλαίσιο του διαλόγου όλες οι ανιστόρητες τουρκικές διεκδικήσεις, δηλαδή όλα όσα ορίζει ως διαφορές η Τουρκία και όχι η μοναδική διαφορά που υπάρχει και είναι οριοθέτηση της υφαλοκρηπίδας και της ΑΟΖ.

Κυρίες και κύριοι συνάδελφοι, είναι γνωστή εδώ και δεκαετίες η μεγάλη απόσταση που χωρίζει τη συντηρητική παράταξη από την κοινωνική πολιτική. Για τη Δεξιά παράταξη η κοινωνική πολιτική περιορίζεται στη λογική του φιλοδωρήματος. Για την ακραία νεοφιλελεύθερη αντίληψη που εκπροσωπεί η Κυβέρνηση, το κοινωνικό κράτος είναι απλά ένα βαρίδι στην οικονομική ανάπτυξη. Για όλους εμάς στο ΠΑΣΟΚ, η κοινωνική πολιτική αποτελεί δομικό στοιχείο τόσο της πολιτικής όσο και της ιδεολογίας μας, με μεγάλες τομές, όπως το Εθνικό Σύστημα Υγείας, η κοινωνική πρόνοια για τους ηλικιωμένους, τους αδύναμους και τα άτομα με αναπηρία, όπως το ελάχιστο εγγυημένο εισόδημα και η προστασία της κύριας κατοικίας, με την ανάγκη για ένα σύγχρονο και αποτελεσματικό κοινωνικό κράτος, ανάγκη που έγινε εντονότερη και βαθύτερη μετά την οικονομική κρίση.

Και στα δώδεκα σημεία που έδωσε η Κυβέρνηση στη δημοσιότητα για τη δήθεν κοινωνική πολιτική που εκπροσωπεί και τα οποία ανέλυσε πριν από λίγα λεπτά ο Πρωθυπουργός, απέναντι στο δωδεκάλογο της συντήρησης, παραθέτουμε το δικό μας δωδεκάλογο για την κοινωνική πολιτική, την αντιμετώπιση των προβλημάτων της ακρίβειας, αλλά και τις προοπτικές ανάπτυξης.

Και βέβαια ο πρώτος άξονας αφορά τα άμεσα μέτρα κατά της ακρίβειας. Με τον πληθωρισμό να κινείται στο 12% τον Ιούνιο και τις αυξήσεις στα είδη διατροφής και στα καύσιμα να είναι διαρκείς, η εμμονή της Κυβέρνησης στις επιδοματική πολιτικές, που μετά μόνο από λίγες μέρες αποδεικνύονται αναποτελεσματικές, συντηρεί απλά τον φαύλο κύκλο της ακρίβειας.

Πάρτε επιτέλους μέτρα με ουσιαστικό αποτέλεσμα και κάντε επιτέλους πραγματικούς και ουσιαστικούς ελέγχους στην αγορά. Γιατί τη στιγμή που μόνο τον Ιούνιο, τον μήνα που μας πέρασε, είχαμε ανατιμήσεις πάνω από 10% στα τρόφιμα, με τη δεύτερη μεγαλύτερη αύξηση σε μηνιαία βάση στον δείκτη τιμών καταναλωτή στην Ευρώπη, το τελευταίο πρόστιμο που έχει επιβληθεί για αισχροκέρδεια στην αγορά τροφίμων είναι τρεις μήνες πριν. Τα πάντα ανεβαίνουν στην αγορά τροφίμων και η Κυβέρνηση απλά παρακολουθεί.

Η ετήσια επιβάρυνση για ένα μικρομεσαίο νοικοκυριό ξεπερνάει τα 2.200 ευρώ και η κατάσταση αυτή αναμένεται να επιδεινωθεί περισσότερο. Το λέω αυτό διότι ο Πρωθυπουργός μίλησε για έναν επιπλέον μισθό σε κάθε εργαζόμενο, ο οποίος όχι μόνο έχει εξανεμιστεί, αλλά έχει διπλά εξανεμιστεί από την ακρίβεια και τον πληθωρισμό.

Η μείωση της φορολογίας στα καύσιμα και στα βασικά είδη διατροφής, που από τον Δεκέμβριο φωνάζουμε να εφαρμοστεί, είναι όσο ποτέ επιβεβλημένη. Γιατί όχι μόνο θα ανακουφίσει τα νοικοκυριά και τις επιχειρήσεις, αλλά θα έχει και σταθερά αποτελέσματα στο εισόδημά τους μειώνοντας τον πληθωρισμό, όπως έχει γίνει ήδη στη Γερμανία, στην Ιταλία, στην Ισπανία και όπως έχει ήδη εξαγγελθεί στις Ηνωμένες Πολιτείες.

Δεύτερος άξονας: η ανάσχεση των αυξήσεων στην ενέργεια, ενώ οι τιμές στην ενέργεια αυξήθηκαν πάνω από 60% τον Ιούνιο, με την Ελλάδα να εμφανίζει τον δεύτερο μεγαλύτερο ενεργειακό πληθωρισμό στην Ευρώπη, η Κυβέρνηση προσπαθεί συνεχόμενα να πείσει τους πολίτες ότι η απλή ενσωμάτωση της ρήτρας αναπροσαρμογής στις τιμές της ενέργειας, θα μειώσει τους τελικούς λογαριασμούς ρεύματος. Και θα δούμε σε λίγο διάστημα ποιος λέει την αλήθεια και ποιος όχι.

Το χειρότερο είναι ότι την ώρα που τα νοικοκυριά, οι παραγωγοί, οι επιχειρήσεις και η βιομηχανία υφίστανται τις διαρκείς, τις αυξήσεις που πλέον δεν είναι ανεκτές και τις συνέπειες αυτών των αυξήσεων, οι ηλεκτροπαραγωγοί μένουν αλώβητοι. Γιατί για ένα πράγμα έχει πείσει μέχρι σήμερα η Κυβέρνηση της Νέας Δημοκρατίας: Ότι έκανε συνειδητά και θα κάνει τα πάντα για να καθυστερήσει όσο μπορεί από τη μία και να μειώσει σε απίστευτα χαμηλά επίπεδα από την άλλη, τη φορολόγηση κερδών και παραγωγών ενέργειας.

Είδαμε, επίσης, το πρωτοφανές, η Κυβέρνηση να επιτίθεται στις ανεξάρτητες αρχές και στη Ρυθμιστική Αρχή Ενέργειας, αλλά και στην Επιτροπή Ανταγωνισμού, όταν οι αρχές αυτές εγκαλούν την Κυβέρνηση για τις πρακτικές της.

Εμείς έχουμε καταθέσει μία πρόταση τριών σημείων που περιλαμβάνει πλαφόν στη λιανική τιμή της ενέργειας, άμεση φορολόγηση των πραγματικών υπερκερδών των παραγωγών και όχι αυτών που το τέλος θα αποφασίσει η Κυβέρνηση, όπως έχει γίνει στην Ιταλία, και εφαρμογή κανόνων διαφάνειας στην τιμολόγηση της ενέργειας με αυστηρούς ελέγχους στην αγορά της ενέργειας.

Τρίτος άξονας: η στήριξη των χαμηλόμισθων. Σύμφωνα με τα στοιχεία της ΓΣΕΕ οι χαμηλόμισθοι εργαζόμενοι τον Απρίλιο ήδη έχουν χάσει λόγω της ακρίβειας του πληθωρισμού το 18% της αγοραστικής τους δύναμης, ενώ για τους μερικώς απασχολούμενους η μείωση αυτή είναι ακόμα μεγαλύτερη, είναι 28%. Αποδεικνύεται έτσι ότι οι ισχυρισμοί του κ. Μητσοτάκη για την επάρκεια των αυξήσεων στον κατώτατο μισθό, δεν έχουν σχέση ούτε με την πραγματικότητα ούτε βεβαίως με τις προεκλογικές του δεσμεύσεις. Κι αυτό είναι κάτι που το ξέρουν πολύ καλά οι χαμηλόμισθοι εργαζόμενοι.

Εμείς επιμένουμε, το είπαμε, το λέμε και θα το επαναλαμβάνουμε, ότι επιβάλλεται η άμεση αύξηση του μισθού στα 751 ευρώ και στη συνέχεια ο καθορισμός του από τους κοινωνικούς εταίρους, μέσα από την Εθνική Γενική Συλλογική Σύμβαση Εργασίας.

Τέταρτος άξονας: οι πολιτικές ένταξης και προστασίας των ανέργων.

Κυρίες και κύριοι συνάδελφοι, θα συνιστούσα στην Κυβέρνηση να βάλει ένα φρένο στους πανηγυρισμούς για τη μείωση της ανεργίας, γιατί αυτοί οι πανηγυρισμοί εξελίσσονται στην απόλυτη πρόκληση από τη στιγμή που η ανεργία στην Ελλάδα παραμένει σταθερά στις υψηλότερες θέσεις στην Ευρώπη. Μάλιστα για τους νέους φτάνει κοντά στο 37% και στις γυναίκες ξεπερνά το 16%, δίνοντας στη χώρα μας δύο θλιβερές πρωτιές σε πανευρωπαϊκό επίπεδο και όχι μόνο.

Αναφέρθηκε πριν ο Πρωθυπουργός σε τριάντα έξι χιλιάδες νέες θέσεις εργασίας που δημιουργήθηκαν, με τη διαφορά ότι πιο πολλές από αυτές είναι χαμηλά αμειβόμενες και συνδέονται με ελαστικές μορφές απασχόλησης. Σύμφωνα μάλιστα με τα στοιχεία του ΕΦΚΑ στο τέλος του 2021 πάνω από επτακόσιες πενήντα μία χιλιάδες εργαζόμενοι αμείβονται μηνιαίως με 340 ευρώ καθαρά. Αυτό είναι το μέλλον το οποίο επιφυλάσσει η Κυβέρνηση για τους εργαζόμενους;

Εμείς έχουμε προτείνει ρήτρα απασχόλησης σε κάθε νόμο που αφορά επενδύσεις και βεβαίως κίνητρα για νέες προσλήψεις στις επιχειρήσεις με απλό και αντιγραφειοκρατικό τρόπο. Ένα παράδειγμα για κάθε 1.000 ευρώ αυξημένο κόστος σε μία επιχείρηση λόγω νέων προσλήψεων σε θέσεις πλήρους, όμως, απασχόλησης. Λέμε να υπάρχει μια αντίστοιχη φοροαπαλλαγή για δύο έως τρία χρόνια. Και βεβαίως να υπάρχουν στοχευμένες δράσεις απόκτησης και αναβάθμισης δεξιοτήτων με βάση τις πραγματικές ανάγκες των επιχειρήσεων και όχι προγράμματα κατάρτισης που δεν συνδέονται με την αγορά εργασίας, αφού δεν περιλαμβάνουν καν πρακτική άσκηση.

Άξονας πέμπτος, η αποκατάσταση των εργασιακών δικαιωμάτων και οι έλεγχοι στην αγορά εργασίας. Γιατί οι αρνητικές συνέπειες εφαρμογής του νόμου Χατζηδάκη στις εργασιακές σχέσεις και τα δικαιώματα είναι ήδη ορατές. Σε όλα όσα συμβαίνουν με την εκμετάλλευση των εργαζομένων στα ξενοδοχεία στις τουριστικές περιοχές, όπως καταγγέλλουν τα σωματεία και η ομοσπονδία τους, ο Πρωθυπουργός αρκείται σε παραινέσεις προς τους ξενοδόχους, αντί να δει την ουσία του προβλήματος.

Η Κυβέρνηση πανηγυρίζει για την πιλοτική εφαρμογή της ψηφιακής κάρτας εργασίας, την οποία θυμήθηκε, όλως τυχαίως, έναν χρόνο πριν και σε προεκλογική περίοδο και η οποία αφορά σε ένα μονοψήφιο ποσοστό εργαζομένων και μάλιστα στους πιο εύκολα ελεγχόμενους χώρους εργασίας. Η ψηφιακή κάρτα είναι σωστό μέτρο, αλλά θα πρέπει να συνδεθεί με την ισχυροποίηση του ΣΕΠΕ, την επαναφορά του Σώματος Επιθεωρητών στο Υπουργείο Εργασίας και όχι τη λειτουργία του ως μία δήθεν ανεξάρτητη αρχή και βεβαίως, τη διενέργεια σαρωτικών ελέγχων.

Άξονας έκτος -ο οποίος καίει την Κυβέρνηση- η καταβολή των εκκρεμών συντάξεων και η στήριξη χαμηλοσυνταξιούχων. Θα μου επιτρέψετε, όμως, να ξεκινήσω από το ζήτημα των αναδρομικών και την απροκάλυπτη απόπειρα εξαπάτησης των συνταξιούχων. Η Κυβέρνηση αφού απέδωσε τα αναδρομικά μόνο για τις κύριες συντάξεις, αφήνοντας εκτός τους χαμηλοσυνταξιούχους, σε κάποιους από τους οποίους έδωσε πασχαλιάτικο επίδομα, διαβεβαίωσε τους συνταξιούχους ότι δεν χρειάζεται να κάνουν προσφυγές για να κατοχυρώσουν τα υπόλοιπα αναδρομικά. Με τον δόλιο, όμως, αυτό τρόπο -και το εννοώ, τον δόλιο αυτόν τρόπο- έμειναν εκτός διεκδίκησης όσοι εμπιστεύτηκαν αυτά που έλεγε η Κυβέρνηση και δεν έκαναν προσφυγές. Αλήθεια, δεν ακούσαμε καμμία κουβέντα σήμερα από τον Πρωθυπουργό, τι θα κάνει με τα αναδρομικά για τις περικοπές σε επικουρικές και δώρα; Θα τα πάρουν μόνο οι τριακόσιες πενήντα χιλιάδες με βάση τη δικαστική απόφαση ή θα δοθούν στο σύνολο των συνταξιούχων;

Όσον αφορά το θέμα των εκκρεμών συντάξεων, που ακούσαμε διθυραμβικές εξαγγελίες και ανακοινώσεις ότι το πρώτο πεντάμηνο του 2022 έχουν δοθεί περισσότερες απ’ ό,τι δόθηκαν όλο το 2019 και ότι εκκρεμούν μόνο εβδομήντα τρεις χιλιάδες κύριες συντάξεις, η αλήθεια είναι και με βάση τα στοιχεία του e-ΕΦΚΑ τον Μάιο εκκρεμούν εκατόν πενήντα μία χιλιάδες κύριες συντάξεις, εκατόν είκοσι έξι χιλιάδες επικουρικές συντάξεις και εξήντα χιλιάδες εφάπαξ, αριθμοί μεγαλύτεροι ακόμα και από αυτούς παραλάβατε από την προηγούμενη κυβέρνηση, με την οποία είναι σαφές ότι διαγκωνίζεστε σε αναποτελεσματικότητα.

Νέα Δημοκρατία και ΣΥΡΙΖΑ βρήκαν κοινό έδαφος που επικυρώθηκε με τους κοινής κατεύθυνσης νόμους Κατρούγκαλου και Βρούτση οι οποίοι καταργούν το ΕΚΑΣ που η κυβέρνηση του ΠΑΣΟΚ δεν διανοήθηκε να καταργήσει ακόμα και στην πιο σκληρή εποχή των μνημονίων, καταργούν τα κατώτατα όρια συντάξεων, ενώ προβλέπουν αισθητά μειωμένες κύριες και επικουρικές συντάξεις.

Όσον αφορά τις αυξήσεις στις συντάξεις που εξήγγειλε ο Πρωθυπουργός, αυτό δεν είναι πολιτική απόφαση, είναι απλά εφαρμογή της υφιστάμενης νομοθεσίας.

Εμείς πιστεύουμε ότι πρέπει να γίνει ένας σοβαρός διάλογος για το ασφαλιστικό που θα αποκαταστήσει τη δικαιοσύνη και θα εγγυηθεί το μέλλον για τις νέες γενιές. Όπως χρειάζεται και άμεση χορήγηση του ΕΚΑΣ σε τριακόσιες πενήντα χιλιάδες χαμηλοσυνταξιούχους οι οποίοι αντιμετωπίζουν πραγματικά πρόβλημα επιβίωσης και επιτέλους να πάμε σε ένα σύστημα απονομής συντάξεων που δεν θα εξαθλιώνει περαιτέρω χιλιάδες συνταξιούχους και τις οικογένειές τους, αφού όλα τα μέτρα που εξαγγείλατε απέτυχαν το ένα μετά το άλλο.

Έβδομος άξονας, η κοινωνική κατοικία και η στήριξη στα νέα ζευγάρια. Είναι ένα θέμα που πρώτο το ΠΑΣΟΚ και ο Πρόεδρός μας, ο Νίκος Ανδρουλάκης, άνοιξαν, ένα θέμα που στην κυριολεξία καίει τα νέα ζευγάρια της χώρας που αδυνατούν να ανταποκριθούν στεγαστικές υποχρεώσεις, αφού τα ενοίκια από τη μία βρίσκονται στα ύψη, ενώ ο δανεισμός από τις τράπεζες για τους μισθωτούς αποτελεί άπιαστο όνειρο.

Τα στοιχεία της ΕΛΣΤΑΤ δείχνουν ότι το κόστος στέγασης για τους πολίτες αυξήθηκε μόλις μέσα σε έναν χρόνο κατά 35%, με ένα στα τρία νοικοκυριά να δαπανά το 40% των εισοδημάτων για έξοδα σπιτιού, έξι φορές πάνω από τον πανευρωπαϊκό μέσο όρο. Η κατάσταση δε για τους ενοικιαστές είναι πραγματικά δραματική. Και την ίδια στιγμή που στην Πορτογαλία για στεγαστικά προγράμματα κατευθύνεται το 16% των πόρων του Ταμείου Ανάκαμψης και θα κατασκευαστούν είκοσι έξι χιλιάδες κατοικίες, δέκα χιλιάδες στην Ισπανία και στην Ιταλία από το Ταμείο Ανάκαμψης, 1 δισεκατομμύριο στη Σουηδία για κοινωνικές κατοικίες, την ίδια στιγμή η ελληνική Κυβέρνηση δαπανά μόλις 1,3 εκατομμύριο για μόλις εκατό κατοικίες που θα ανεγερθούν σε Αθήνα και Θεσσαλονίκη.

Η αδράνεια στο θέμα της κοινωνικής κατοικίας δεν αφήνει εκτός κριτικής και τον ΣΥΡΙΖΑ που όψιμα θυμήθηκε το θέμα της κοινωνικής κατοικίας, ενώ το 2019 παρέδωσε την κατάσταση ακριβώς εκεί που την παρέλαβε, αρνούμενη μάλιστα η Κυβέρνηση να αξιοποιήσει και σχετική μελέτη που είχε παραδοθεί από το Εθνικό Κέντρο Κοινωνικών Ερευνών.

Μιλώ για το 2015 όχι για να γυρίσω το χρόνο στο δημοψήφισμα, στα capital control και το αχρείαστο τρίτο μνημόνιο που μας κληροδότησε τότε η κυβέρνηση, αλλά γιατί το 2015 επιδεινώθηκε το πρόβλημα της στέγασης εξαιτίας της έξαρσης της βραχυχρόνιας μίσθωσης, με αρκετές ευρωπαϊκές χώρες να εφαρμόζουν τότε πολιτικές και να παίρνουν αποφάσεις, όχι όμως και στη χώρα μας. Γιατί αντίθετα με ό,τι συμβαίνει στην Ελλάδα, στην Ευρώπη η στεγαστική πολιτική αποτελεί πραγματικό εργαλείο δημογραφικής πολιτικής.

Εμείς προτείνουμε την κατασκευή με πόρους του Ταμείου Ανάκαμψης τριάντα πέντε χιλιάδων συνολικά νέων κατοικιών οι οποίες θα διατεθούν σε νέα ζευγάρια και οικονομικά ασθενέστερους έναντι μικρού ενοικίου, το οποίο μάλιστα για τους νέους ανθρώπους θα μπορούσε να επιδοτείται για ένα ως πέντε χρόνια, θέσπιση φοροαπαλλαγών για ιδιοκτήτες που δέχονται μακροπρόθεσμα συμβόλαια ενοικίασης με τιμή χαμηλότερη της αγοράς και βεβαίως, θεσμοθέτηση ουσιαστικών κινήτρων στα νέα ζευγάρια για να αποκτήσουν παιδιά με μηνιαίο επίδομα, στεγαστική συνδρομή για δύο έτη ή εναλλακτικά δυνατότητα απασχόλησης σε κοινωνικές υπηρεσίες για τις μητέρες που έχουν τρία παιδιά.

Όγδοος άξονας, η προστασία της πρώτης κατοικίας από τους πλειστηριασμούς. Γιατί οι πλειστηριασμοί πρώτης κατοικίας χαμηλόμισθων και χαμηλοσυνταξιούχων είναι πλέον πραγματικότητα. Το είδαμε και στην περίπτωση της χαμηλοσυνταξιούχου στα Άνω Ιλίσια και δυστυχώς θα ακολουθήσουν δεκάδες χιλιάδες πλειστηριασμοί κατοικιών αφού τα fund έχουν αφεθεί ασύδοτα και η προστασία πρώτης κατοικίας με τη βούλα της Κυβέρνησης της Νέας Δημοκρατίας έχει καταργηθεί και τυπικά εδώ και δύο χρόνια.

Παράλληλα, η ραγδαία αύξηση ιδιωτικού χρέους και η δημιουργία νέας γενιάς κόκκινων δανείων μέσα στην κρίση δημιουργούν ένα εκρηκτικό μείγμα αφού ο Πτωχευτικός Κώδικας απέτυχε. Μόλις εκατόν είκοσι πέντε ρυθμίσεις έχουν συμφωνηθεί στο πλαίσιο του εξωδικαστικού, ενώ απέτυχε και η περιβόητη υπόσχεσή σας ότι θα μείνουν ως ενοικιαστές στα σπίτια τους οι αδύναμοι δανειολήπτες, αφού μόλις εκατόν πενήντα άτομα έχουν πιστοποιηθεί από τη σχετική πλατφόρμα.

Ένατος άξονας, οι προνοιακές πολιτικές και η στήριξη των ατόμων με αναπηρία. Τρεις παρατηρήσεις στο συγκεκριμένο ζήτημα: Παρατήρηση πρώτη: Η Κυβέρνηση αρκείται στη χορήγηση του ελάχιστου εγγυημένου εισοδήματος, χωρίς όμως να το ενισχύσει θεσμικά και οικονομικά και χωρίς να το συνδέσει όπως προβλέπεται με την εργασιακή ένταξη δικαιούχων και την πρόσβασή τους σε κοινωνικές υπηρεσίες. Αυτό το κενό, λοιπόν, επιβάλλεται να καλυφθεί άμεσα, όπως και να αυξηθεί το ποσό τουλάχιστον κατ’ αναλογία με το κατώτατο ημερομίσθιο.

Παρατήρηση δεύτερη: Ο θεσμός του «Προσωπικού Βοηθού» για τα άτομα με αναπηρία δεν μπορεί να περιορίζεται στο πιλοτικό πρόγραμμα των χιλίων ή δύο χιλιάδων θέσεων.

Και παρατήρηση τρίτη: Επιβάλλεται μέσα σε αυτές τις συνθήκες να υπάρχει οικονομική στήριξη των ατόμων με αναπηρία και διασφάλιση της καθολικής προσβασιμότητάς τους σε υπηρεσίες υγείας, αλλά και των μαθητών και φοιτητών με αναπηρία στο εκπαιδευτικό σύστημα της χώρας, με πρόνοια για κάλυψη όλων των θέσεων στους βρεφονηπιακούς σταθμούς και βεβαίως, ουσιαστική λειτουργία του ολοήμερου νηπιαγωγείου και δημοτικού.

Δέκατος άξονας, η στήριξη του Εθνικού Συστήματος Υγείας. Γιατί η πανδημία είναι εδώ, επιμένει, παρά το γεγονός ότι η Κυβέρνηση δεν κάνει τίποτα και δυστυχώς προσποιείται ότι δεν συμβαίνει τίποτα. Το νέο ΕΣΥ που εξήγγειλε ο κ. Μητσοτάκης παρέμεινε απλά στα χαρτιά, ενώ οι προκλητικά χαμηλές προβλέψεις για την αξιοποίηση των πόρων του Ταμείου Ανάκαμψης ενισχύουν την απαισιοδοξία. Άλλωστε, η συντηρητική παράταξη ποτέ δεν πίστεψε σε ένα δημόσιο σύστημα υγείας με υψηλής ποιότητας, δωρεάν και καθολικές υπηρεσίες, όπως ήταν το όραμα του ΠΑΣΟΚ για το Εθνικό Σύστημα Υγείας.

Το ΠΑΣΟΚ θέτει ως προτεραιότητα την αναγέννηση του ΕΣΥ με βάση τις έντεκα συν μία προτάσεις που έχουμε ήδη καταθέσει και με πρώτο άμεσο βήμα την έμπρακτη αναγνώριση της συνεισφοράς των υγειονομικών και εργαζομένων σε δομές υγείας και μονάδες κοινωνικής φροντίδας με την ένταξή τους στα βαρέα και ανθυγιεινά, κάτι για το οποίο το ΠΑΣΟΚ έχει καταθέσει δεκαπέντε φορές τροπολογία και συνηγορεί και η αρμόδια Επιτροπή Μπεχράκη.

Ενδέκατος άξονας, οι πολιτικές αντιμετώπισης των διαχωρισμών. Εδώ θα πρέπει να πούμε ότι εμείς δεν ασκούμε ισοπεδωτική κριτική.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ)**

Δεν υποτιμούμε ούτε το Εθνικό Σχέδιο Δράσης για την Ισότητα, ούτε την αύξηση των κέντρων υποδοχής κακοποιημένων στους δήμους που άλλωστε αποτελούν πολιτική του ΠΑΣΟΚ από το 2010. Όμως, το γεγονός ότι δεν υπάρχουν αποτελεσματικές προβλέψεις προστασίας για τη μητέρα στην τηλεργασία, όπως επίσης πολλαπλασιάζονται ανεξέλεγκτα οι απολύσεις εγκύων, μας προβληματίζει.

Δωδέκατος και τελευταίος άξονας είναι ανάπτυξη με οφέλη για όλους. Γιατί η αποτελεσματική εφαρμογή των κοινωνικών πολιτικών είναι άρρηκτα και στενά συνδεδεμένη με την ανάπτυξη της οικονομίας. Για ποια όμως αναπτυξιακή προσπάθεια μιλάμε, όταν η Κυβέρνηση μέσα από τον σχεδιασμό της αξιοποίησης των πόρων του Ταμείου Ανάκαμψης έδειξε τις διαθέσεις της για το μοντέλο ανάπτυξης που θέλει να επιβάλει στη χώρα; Ένα μοντέλο ανάπτυξης που αφορά λίγους, ένα μοντέλο ανάπτυξης που αφορά τους ισχυρούς.

Για εμάς είναι προτεραιότητα η ριζική ανακατεύθυνση των πόρων του Ταμείου Ανάκαμψης με στροφή στην ενίσχυση της εγχώριας παραγωγής, των μικρομεσαίων, της σύγχρονης αγροτικής παραγωγής και μεταποίησης, της αμυντικής βιομηχανίας, των δικτύων της ενέργειας, με ενίσχυση της εξωστρέφειας αντί των εισαγωγών, που αυξάνονται στους τελευταίους δύο προϋπολογισμούς της Κυβέρνησης, με αξιοποίηση και όχι απλά απορρόφηση των πόρων όπως αρέσκεται να λέει η Κυβέρνηση με στόχο τη δημιουργία πολλών και καλά αμειβόμενων θέσεων εργασίας, μείωση κοινωνικών ανισοτήτων ώστε να υπάρχουν ίσες ευκαιρίες για όλους.

Γιατί κανένα ευρώ δεν πρέπει να διατίθεται χωρίς στόχο και κοινωνική αποδοτικότητα. Γιατί αυτή είναι η τελευταία μεγάλη ευκαιρία για τη χώρα, η οποία δεν πρέπει να χαθεί.

Κυρίες και κύριοι συνάδελφοι, αν και πολλές από τις προτάσεις μας έχουν θεσμικό χαρακτήρα, είναι βέβαιο ότι κάποιοι θα φροντίσουν να τις απαξιώσουν μιλώντας και πάλι για λεφτόδεντρα. Το κάνει κατά κόρον η Κυβέρνηση σε όποια πρόταση καταθέτουμε. Μια Κυβέρνηση, όμως, που έχει μια μοναδική ικανότητα να ανακαλύπτει λεφτόδεντρα όταν βλέπει ότι έχει μεγάλο πολιτικό κόστος.

Δεν μπορεί όμως η κοινωνική πολιτική να αντιμετωπίζεται ως μία εκλογικά προσανατολισμένη δράση, όπως έγινε σήμερα από τη Νέα Δημοκρατία και τον ΣΥΡΙΖΑ. Γιατί η κοινωνική πολιτική που ασκεί μια κυβέρνηση καθορίζεται από τις επιλογές της. Και με τη μείωση των φόρων στους έχοντες η σημερινή Κυβέρνηση έδειξε τον προσανατολισμό της. Η Ελλάδα με τις επιλογές της Κυβέρνησης της Νέας Δημοκρατίας έχει το δεύτερο χαμηλότερο συντελεστή φορολογίας μεταξύ των χωρών του ΟΟΣΑ στα εισοδήματα από μερίσματα και τον τέταρτο χαμηλότερο συντελεστή στη φορολόγηση των κερδών. Την ίδια στιγμή τα εισοδήματα από μισθούς και συντάξεις υπερφορολογούνται, ο μέσος εργαζόμενος φορολογείται με 28%-30%, το μέρισμα με 5%.

Και αν υπάρχει μια προτεραιότητα, αυτή είναι το σχεδιασμός μιας κοινωνικά δίκαιης φορολογικής πολιτικής με αλλαγή της σχέσης έμμεσων προς άμεσων φόρων, η οποία δυστυχώς χρόνο με το χρόνο αυξάνεται, και με άμεση αύξηση του ποσοστού φορολογίας των μερισμάτων από τα κέρδη, γιατί η φορολόγηση του πλούτου και όχι φορολόγηση των εργαζομένων και των μικρομεσαίων επιχειρήσεων είναι η δική μας επιλογή. Αυτή είναι η δική μας προτεραιότητα, γιατί αποτελεί βασικό και ισχυρά συμβολικό όρο της νέας σοσιαλδημοκρατικής πρότασης και πολιτικής που επαγγελλόμαστε. Γιατί είναι μια επιλογή που εγγυάται τη μείωση των ανισοτήτων, την κοινωνική συνοχή και δικαιοσύνη, τη στήριξη των πραγματικών παραγωγών, τη βελτίωση της ζωής των πολιτών.

Και οι στόχοι αυτοί για το ΠΑΣΟΚ είναι οι στόχοι του κυβερνητικού προγράμματος, είναι οι στόχοι του αυριανού περιεχομένου που πρέπει να έχει η διακυβέρνηση της χώρας. Και οι στόχοι αυτοί από μόνοι τους θέτουν τη διαχωριστική γραμμή ανάμεσα στην πρόοδο και στη συντήρηση. Θέτουν διαχωριστική γραμμή ανάμεσα στις ιδέες της σύγχρονης σοσιαλδημοκρατίας και τον λαϊκισμό.

Κυρίες και κύριοι συνάδελφοι, η Ελλάδα βρίσκεται σήμερα αντιμέτωπη με ένα τσουνάμι σημαντικών προβλημάτων. Ο ελληνικός λαός για δώδεκα συνεχή έτη περνά από τη μία περιπέτεια στην άλλη και βιώνει τη μία κρίση μετά την επόμενη. Αγωνιά, ψάχνει να βρει λύσεις, ζητάει λύσεις και αλήθειες. Ζητάει να ξέρει τι ακριβώς συμβαίνει σε αυτή τη χώρα και η χώρα δεν ορθοποδεί. Ζητάει να ακούσει τι ακριβώς λέει το κάθε κόμμα για την πατρίδα του, για την περιοχή του, για το σπίτι του, για την οικογένειά του, για τους δικούς του ανθρώπους. Εκεί θέτει ο κάθε πολίτης τη διαχωριστική γραμμή ανάμεσα στην πρόοδο και τη συντήρηση, ανάμεσα στα συμφέροντα των λίγων και δυνατών από τη μία και των πολλών και μη προνομιούχων από την άλλη.

Εμείς στο ΠΑΣΟΚ και τώρα και πάντα με αυτούς είμαστε. Με αυτούς πορευτήκαμε και αυτούς θέλουμε να εκπροσωπούμε, τους πολλούς και μη προνομιούχους Έλληνες που με αγώνα και δουλειά θέλουν να φτιάξουν τη ζωή τους και την Ελλάδα και πιστεύουν στην πολιτική αλλαγή που χρειάζεται η χώρα. αυτούς, λοιπόν, εκπροσωπεί το ΠΑΣΟΚ. Αυτό ήταν, αυτό είναι και αυτό θα είναι το ΠΑΣΟΚ.

Βαδίζουμε στις εκλογές έχοντας πλήρη συνείδηση των δυσκολιών που θα συναντήσουμε μπροστά μας, ένα τοξικό πολιτικό περιβάλλον, ένα υπονομευμένο επικοινωνιακό περιβάλλον, εκλογικές συνθήκες άνισες αλλά και πολωμένες. Βαδίζουμε, όμως, με ισχυρά όπλα τις αρχές και τις αξίες μας, καθώς και την εμπιστοσύνη των πολιτών που κάθε μέρα που περνάει χτίζεται και πάλι και δυναμώνει. Αυτή, λοιπόν, η εμπιστοσύνη είναι που θα δώσει δύναμη στο ΠΑΣΟΚ. Αυτή η εμπιστοσύνη είναι που θα δώσει τη δυνατότητα στο ΠΑΣΟΚ να παίξει πρωταγωνιστικό ρόλο την επόμενη μέρα των εκλογών. Και αυτό είναι το μήνυμά μας και είναι ένα μήνυμα για όλους.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Κατρίνη.

Καλείται στο Βήμα ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Δημήτρης Κουτσούμπας.

Ορίστε, κύριε Πρόεδρε, έχετε τον λόγο.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Εκεί που μας χρωστάγανε, μας πήραν και το βόδι! Τι άλλο να πει κανείς, όταν ακούει τον κ. Μητσοτάκη στη σημερινή συζήτηση να κάνει απολογισμό του κυβερνητικού έργου για την κοινωνική πολιτική;

Προκαλεί η κοροϊδία σας να ονομάζετε κοινωνική πολιτική τα ψίχουλα του κατώτατου μισθού. Το ίδιο ισχύει και για ό,τι μπορεί να βαφτίσατε φιλεργατικό, όμως, στην πραγματικότητα επιδεινώνει τη θέση των εργαζομένων, ευρύτερα των λαϊκών στρωμάτων. Αναφέρομαι και στο αντεργατικό έκτρωμα του Χατζηδάκη και στην ιδιωτικοποίηση του ασφαλιστικού και σε άλλα δήθεν κοινωνικά.

Ακούγοντας κάποιος τη σημερινή συζήτηση, αναρωτιέται αν έχετε και συναίσθηση της κατάστασης, γιατί σήμερα δεν είμαστε στο 2012 στην αρχή της κρίσης που επιδείνωσε απότομα τη ζωή των εργαζομένων. Είμαστε στο 2022 και πάνω στα βάρη εκείνης της κρίσης έχουν φορτωθεί και αυτά της πανδημίας και της νέας οικονομικής κρίσης και τώρα έχουμε και τις επιπτώσεις του πολέμου. Και αν οι εργαζόμενοι δυσκολεύονταν μια φορά να επιβιώσουν με τις περικοπές, τους φόρους που παγιώθηκαν, φανταστείτε τι γίνεται τώρα που το πενιχρό εισόδημα εξανεμίζεται από το τσουνάμι της ακρίβειας.

Ορισμένοι μεγαλοπαράγοντες του τουρισμού και Υπουργοί της Κυβέρνησης διαμαρτύρονται ότι λείπουν από την τουριστική βιομηχανία πενήντα χιλιάδες εργαζόμενοι. Ρωτάμε ευθέως: Πηγαίνετε εσείς να δουλέψετε σεζόν σε ένα νησί για τρεις, τέσσερις μήνες χωρίς κανένα ρεπό για δέκα με δώδεκα ώρες συνεχόμενες και στην καλύτερη να έχετε εισόδημα 700 άντε 800 ευρώ το μήνα και να μην έχετε δικαίωμα μετά ούτε καν για το ταμείο ανεργίας; Και δεν συζητάμε για τις συνθήκες διαβίωσης.

Ξαναρωτάμε: Έχετε συναίσθηση πώς ζει καθημερινά μια λαϊκή οικογένεια; Απλοί εργαζόμενοι κλήθηκαν να πληρώσουν 1.000 ευρώ για λογαριασμό ηλεκτρικού ρεύματος. Με απλά λόγια η ακρίβεια δεν είναι ένας δείκτης τιμών που αρκεί να τον παρακολουθείτε, όπως μας λέτε. Το πραγματικό κόστος ζωής για την εργατική, τη λαϊκή οικογένεια έχει φτάσει σε σημεία όπου οι εργαζόμενοι κυριολεκτικά σφίγγουν το ζωνάρι, όπως έλεγαν και οι πιο παλιοί. Τα ενοίκια μέρα με τη μέρα σκαρφαλώνουν. Το 60% των εργαζομένων κάνει περικοπές σε στοιχειώδεις ανάγκες για να πληρώνει το ενοίκιο, ενώ σχεδόν το 50% δεν μπορεί να το καλύψει. Τα υψηλά ενοίκια είναι μεταξύ άλλων αποτέλεσμα και της επέκτασης του τουρισμού στα κέντρα των πόλεων και της κυριαρχίας των Airbnb που εξωθούν όλες τις υπόλοιπες χρήσεις.

Αποδεικνύεται για μια ακόμη φορά ότι η οικονομία της αγοράς, η κατοικία - εμπόρευμα, η καπιταλιστική σας ανάπτυξη δεν μπορεί να λύσει ούτε τα στοιχειώδη, όπως είναι η στέγαση για όλους. Ένα ζήτημα που ακόμα και ο σοσιαλισμός που γνωρίσαμε με όλες τις αδυναμίες του το έλυνε ήδη από τη δεκαετία του 1930. Λύση σήμερα μπορεί να δώσει η πρόταση που έχουμε καταθέσει για πρόγραμμα λαϊκής στέγης. Πάνω από ενάμισι εκατομμύριο νοικοκυριά δεν μπορούν να πληρώσουν τους φόρους που έχετε επιβάλλει και έρχεστε εδώ σήμερα να πείτε στον ελληνικό λαό ότι μεριμνάτε για το εισόδημά του.

Το σουβλάκι με πίτα, το γνωστό πιτόγυρο έχει πάει 3 και 3,5 ευρώ, η βενζίνη 2,5 ευρώ το λίτρο, το σουπερμάρκετ έχει εκτιναχθεί. Καταλαβαίνουμε ότι εσείς δεν τρώτε σουβλάκια συνήθως, αλλά ούτε βενζίνη βάζετε; Για να έχετε, λοιπόν, μια κλίμακα, δύο Σαββατοκύριακα μέσα στην Αθήνα και τα πενήντα λίτρα γίνονται καπνός. Και αυτά με τη χαμηλή τιμή των 2 ευρώ. Λέτε μετά για μέτρα αντιμετώπισης της ακρίβειας, τα διάφορα Pass κ.λπ.. Μα πραγματικά πιστεύει κανείς ότι χτυπάτε τις ανατιμήσεις της βενζίνης, όταν μειώνετε την τιμή της στα 2 ευρώ ανά λίτρο για πενήντα λίτρα;

Για το ηλεκτρικό ρεύμα η εξίσωση όντως είναι πιο πολύπλοκη. Εκ πρώτης όψεως φαίνεται σαν εκεί να κάνετε κάποια πιο ουσιαστική μείωση. Όμως αν δει κανείς τις λεπτομέρειες, θα καταλάβει. Η ουσία είναι ότι οι ενεργειακοί όμιλοι που παράγουν πανάκριβο ρεύμα από ανανεώσιμες πηγές ενέργειας και από φυσικό αέριο και κυρίως οι εφοπλιστές που μεταφέρουν το υγροποιημένο φυσικό αέριο, θα συνεχίσουν να καταγράφουν τεράστια κέρδη μόνο από τις τσέπες του ελληνικού λαού. Θα αλλάξει μόνο ο τρόπος, δηλαδή, φόροι και όχι ρήτρα αναπροσαρμογής. Και όχι μόνο αυτό, τελικά μεταφέρετε στους εργαζόμενους που πληρώνουν τους φόρους και τις εκπτώσεις που παρέχετε στη βιομηχανία και στον τουρισμό.

Με απλά λόγια οι εργαζόμενοι για το εισόδημα των οποίων όπως λέτε μεριμνάτε, θα πληρώσουν περισσότερα από πριν, όχι λιγότερα. Μετά μας λέτε ότι εφαρμόζετε πολιτικές με έντονο κοινωνικό πρόσημο. Να συμφωνήσουμε στο πρόσημο. Μπορείτε όμως να μας πείτε, η ανεργία τι πρόσημο έχει; Και μην μας πείτε πάλι ότι την μειώσατε από εκεί που σας την άφησε ο ΣΥΡΙΖΑ. Εμείς δεν θα βγάλουμε τώρα τα κομπιουτεράκια, ξέρουμε πως έχετε τα εργαλεία. Σας τα έχει δώσει η Ευρωπαϊκή Ένωση, τα ενσωματώσατε στο νόμο για τον ΟΑΕΔ. Ξέρουμε πως έτσι μπορείτε να εξαφανίζετε τους ανέργους από τα επίσημα στοιχεία σας.

Επίσημα πάντως η Ελλάδα βρίσκεται στις πρώτες θέσεις ανεργίας στην Ευρωπαϊκή Ένωση και στόχος σας είναι επίσημα οι άνεργοι να εμφανίζονται πεσμένοι στο μισό από το ένα εκατομμύριο που είναι σήμερα. Με αλχημείες ναι, μπορείτε να τα καταφέρετε αναμφίβολα. Δεν μπορείτε όμως να εξαφανίσετε αυτούς που πια δεν αναζητούν εργασία, που αναγκάστηκαν να φύγουν μετανάστες, τις εκατοντάδες χιλιάδες που ημιαπασχολούνται, αλλά καταγράφονται γενικά ως εργαζόμενοι.

Ξέρετε πως με το νόμο που ψηφίσατε και μια ώρα τη μέρα να δουλεύει κάποιος αρκεί για να καταγράφεται ως εργαζόμενος. Όμως ούτε την ανεργία των νέων μπορείτε να εξαφανίσετε που προσεγγίζει το 40%, ούτε τη μακροχρόνια ανεργία που τσακίζει κόκαλα.

Εμείς κύριοι της Κυβέρνησης της Νέας Δημοκρατίας αλλά και του ΣΥΡΙΖΑ και του ΠΑΣΟΚ, των υπολοίπων, δεν αντιμετωπίζουμε την ανεργία ως αριθμητικό δημοσιονομικό στοιχείο, αλλά ως κρίσιμο ζήτημα που αφορά χιλιάδες συνανθρώπους μας οι οποίοι δεν έχουν εισόδημα και δεν μπορούν να ζήσουν. Αυτό ισχύει και για όσους μόλις το 10% των ανέργων έχουν ως εισόδημα το επίδομα ανεργίας. Ποιος από εσάς εδώ μέσα μπορεί να ζήσει με το εξευτελιστικό ποσό των 437 ευρώ τον μήνα;

Εμφανίζετε ως λύση τα διάφορα προγράμματα επιδότησης των επιχειρήσεων, να προσλάβουν ανέργους για συγκεκριμένο μικρό χρονικό διάστημα. Παλιά, γνωστή πρακτική με διαφορετικά κάθε φορά ονόματα, όμως λύση δεν δίνει. Αφού κάνετε απολογισμό, πείτε μας: Πόσες θέσεις από αυτά τα δήθεν προγράμματα στήριξης μετατρέπονται σε σταθερή εργασία; Γιατί συνήθως ο άνεργος γυρίζει πίσω από εκεί που ξεκίνησε, δηλαδή στις λίστες ανεργίας του ΟΑΕΔ.

Τα στοιχεία από τα προγράμματα δεν αποτυπώνουν την πραγματικότητα της ανεργίας. Είναι μια εικόνα της στιγμής. Όμως όταν ο χρόνος κυλάει αυτό που αποκαλύπτεται είναι η ανακύκλωση της ανεργίας. «Φύγε εσύ, έλα εσύ». Φτάσατε μάλιστα στο σημείο να μιλάτε για δήθεν προνόμια στους ανέργους. Από πού και ως πού θεωρείται προνόμιο ο άνεργος να πρέπει διαρκώς να αποδεικνύει ότι είναι άνεργος και πως αναζητά εργασία, διαθέσιμος να παρακολουθήσει αμφιβόλου ποιότητας και περιεχομένου προγράμματα κατάρτισης, υποχρεωμένος να δεχτεί κάθε εργασία ακόμα και μακριά από το σπίτι του, το αντικείμενό του και με οποιουσδήποτε αισχρούς όρους.

Κάπως έτσι μια σερβιτόρα στη Γερμανία κλήθηκε να δουλέψει σε οίκο ανοχής. Είναι γνωστό το ακραίο αυτό παράδειγμα, αλλά είναι μέρος των πολιτικών επιλογών σας και για την Ελλάδα. Και μη μας απαντήσετε πάλι ότι η όποια δουλειά δεν είναι ντροπή.

Και συνεχίζουμε. Μιλάτε για κοινωνική πολιτική όταν με ευκαιρία την πανδημία υλοποιήσατε με τους διάφορους επιχειρηματικούς ομίλους ό,τι πιο αντεργατικό ήταν σε εκκρεμότητα. Και αναφέρομαι στην απελευθέρωση των απολύσεων. Κανένα όριο, καμμία προστασία της εργασίας. Χιλιάδες εργαζόμενοι απολύθηκαν παρά τις υποτιθέμενες ρήτρες προστασίας. Πιο κραυγαλέα είναι τα παραδείγματα των ομαδικών απολύσεων στα «Πετρέλαια Καβάλας», στα «Λιπάσματα Καβάλας». Και τώρα προχωράτε και στο νέο έγκλημα κατά των εργαζομένων της «ΛΑΡΚΟ» με το σταμάτημα της παραγωγικής της δραστηριότητας από 1η Αυγούστου, όπως ενημέρωσε ο διαχειριστής, σαν αποτέλεσμα της τροπολογίας, της ντροπολογίας που ψηφίσατε σε μια περίοδο που οι τιμές του νικελίου βρίσκονται στα ύψη. Καλά δεν θα το γλιτώσετε βέβαια το σκαμνί σε αυτή την περίπτωση. Κυρίως, όμως, δεν θα γλιτώσετε από την οργή των εργαζομένων και των οικογενειών τους. Σκέφτονται ήδη να σας μαυρίσουν στη Φθιώτιδα, στην Εύβοια, στην Κοζάνη, παντού.

Αλήθεια ονομάζετε κοινωνική πολιτική τα προνόμια, που δίνετε αβέρτα σε διάφορους επιχειρηματίες, το πάγωμα των ασφαλιστικών εισφορών τους, τις φοροαπαλλαγές τους, τις μειώσεις μισθών που κάνουν, τη μη καταβολή της μισθοδοσίας στους εργαζομένους τους, την πλήρη απορρύθμιση των εργασιακών σχέσεων και τόσα άλλα; Δεν τα ξέρετε αυτά; Έχουμε και λέμε: Εκ περιτροπής εργασία, απλήρωτες υπερωρίες, χωρίς όριο μετακίνηση των εργαζομένων, αναγκαστικές άδειες, αναστολές συμβάσεων, ένταση της τηλεργασίας με εργασία χωρίς ωράριο, χωρίς δικαιώματα και άλλα πολλά.

Εσείς όλα αυτά πώς τα λέτε κοινωνική προστασία; Προφανώς όπως ονομάζετε προστασία και την άρση κάθε περιορισμού για την πολιτική επιστράτευση, για την επίταξη απεργών, προκειμένου να νομιμοποιηθεί η καταστολή, να μπουν οι πολιτικές και συνδικαλιστικές ελευθερίες στο γύψο.

Προσπαθείτε να εκπαιδευτείτε και στην κοινωνική πολιτική με ξένα κόλλυβα. Στηρίξατε μεγάλες επιχειρήσεις και μάλιστα τις πάρα πολύ μεγάλες που έχουν μπουκώσει τόσα χρόνια από τα κέρδη με επιπλέον 10 δισεκατομμύρια. Και λέτε ότι τα δώσατε στους εργαζόμενους! Πραγματικά ξένα κόλλυβα όμως! Προγράμματα κατάρτισης, δωράκια σε σχολάρχες και λοιπά τρωκτικά των ευρωπαϊκών προγραμμάτων, που με το αζημίωτο πλουτίζουν στο όνομα δήθεν της εξειδίκευσης και της συνεχιζόμενης κατάρτισης των εργαζομένων. Ξεχνιέται το φιάσκο του «σκόιλ ελικικού», για να ξεχάσουμε και τα ελληνικά που ξέρουμε δηλαδή;

Αλήθεια, κοινωνική πολιτική είναι και η ψηφιακή κάρτα; Αυτό δεν είναι τίποτε άλλο, παρά το σύγχρονο εργαλείο μέτρησης του χρόνου εργασίας προς όφελος της μεγαλοεργοδοσίας, που καταγράφει τη συνολική δραστηριότητα του εργαζόμενου, ακόμη και πότε πάει τουαλέτα.

Πάγωσαν τα χαμόγελα ακόμη και στα τηλεοπτικά σποτάκια και εδώ στην Ελλάδα από την πρώτη μέρα εφαρμογής της ψηφιακής κάρτας ή πιο σωστά του ψηφιακού μετρητή της εργασιακής εξόντωσης. Βροχή οι καταγγελίες των εργαζομένων από τα σωματεία! Δεν τις έχετε υπ’ όψιν σας; Να σας πούμε μερικές εμείς.

Είναι πάρα πολλές. Κάποιες από το Σύλλογο Εμποροϋπαλλήλων Αθήνας. Σε σουπερμάρκετ -να μην πω ποιο είναι- δόθηκαν οδηγίες σε εργαζομένους που πιάνουν δουλειά στις 5 προ μεσημβρίας να χτυπάνε την κάρτα τους στις 6 προ μεσημβρίας, για να μη φανεί η μία ώρα νυχτερινής απασχόλησης. Προϊστάμενοι ταμείων ζητούσαν από τους ταμίες να χτυπήσουν την κάρτα τους ακριβώς στις 21.00΄, δηλαδή στις 9 το βράδυ, ενώ ακόμη ήταν στο πόστο τους και εξυπηρετούσαν πελάτες. Και ύστερα, μιλάτε απ’ αυτό εδώ το Βήμα, κύριε Μητσοτάκη, και λέτε πως υλοποιείτε ότι «νόμος είναι το δίκαιο του εργάτη», που στηρίζει το ΚΚΕ; Όμως, αυτοί είστε!

Αυτή τη μεγάλη φιλεργατική καινοτομία, την ψηφίσατε και εσείς, κύριοι του ΣΥΡΙΖΑ, και εσείς του ΠΑΣΟΚ - ΚΙΝΑΛ, που απουσιάζετε ομαδικά αυτή τη στιγμή, όταν ψηφίζατε πάνω από τα μισά άρθρα του νόμου Χατζηδάκη.

Και μη μας πείτε, κύριοι της Κυβέρνησης, πως αυτές οι καταγγελίες των εργαζομένων είναι υπερβολές και δεν γίνονται, γιατί θα σας απαντήσουμε: Ποιος θα το ελέγξει; Μήπως το Σώμα Επιθεώρησης Εργασίας, το οποίο, λες και δεν του έφταναν οι τεράστιες ελλείψεις, το μετατρέψατε και σε ανεξάρτητη αρχή, για να απαλλάξετε το κράτος από κάθε ευθύνη και τις πιέσεις βεβαίως, που ασκούν, κυρίως, οι εργαζόμενοι και τα σωματεία τους, για εντατικοποίηση των ελέγχων, για μέτρα ασφάλειας και υγείας;

Βαφτίζετε κοινωνική πολιτική μέτρα μόνο κατ’ όνομα φιλεργατικά, όπως αυτό της εξίσωσης της αποζημίωσης απόλυσης στους εργατοτεχνίτες με εκείνη των υπολοίπων υπαλλήλων. Φθηνό το κόλπο της δήθεν ισοτιμίας και ισονομίας που τάχα προωθείτε, γιατί κρύβετε πως με τους νόμους των τριών μνημονίων οι μισθοί, με βάση τους οποίους υπολογίζονται οι αποζημιώσεις, έχουν μειωθεί στο μισό και βάλε. Οι αποζημιώσεις έχουν ήδη εξισωθεί προς τα κάτω, ενώ με τους νόμους για την απελευθέρωση των απολύσεων η εργοδοσία μπορεί να πληρώνει ακόμα μικρότερες αποζημιώσεις και να πέφτουν στο μισό.

Μετά από όλα αυτά, μας λέτε ότι δείχνετε σεβασμό στον εργαζόμενο και μέριμνα για την αύξηση του εισοδήματος;

Σέβεστε τόσο πολύ το εισόδημα των εργαζομένων, που με τον κατώτατο μισθό συμπεριφέρεστε ως γενικός δερβέναγας, ακυρώνοντας τις ελεύθερες συλλογικές διαπραγματεύσεις. Το ίδιο και ο ΣΥΡΙΖΑ. Ποιον κοροϊδεύετε;

Η αύξηση στον κατώτερο μισθό πραγματοποιήθηκε, για να βάλει φρένο στις γενικότερες εργατικές διεκδικήσεις για αυξήσεις στους μισθούς, να ορίσει δηλαδή «ταβάνι». Τα 713 ευρώ μεικτά παραμένουν, μετά από δεκατρία χρόνια, κάτω όχι μόνο από τα 751 ευρώ του 2012, αλλά και από τα επίπεδα του 2009.

Από το μεγάλο σεβασμό σας για το εισόδημα των εργαζομένων φθάσαμε δήθεν στο μεγάλο σεβασμό σας για την τρίτη ηλικία. Εδώ υπάρχει τεράστιο πολιτικό ζήτημα και μην παριστάνετε τους ανήξερους. Εσείς λέγατε τον Ιούλιο του 2020 στους συνταξιούχους πως δεν χρειάζεται να ασκούν προσφυγές, να τρέχουν σε δικηγόρους για τα αναδρομικά, ότι χρειάζεται μόνο λίγη υπομονή, καθώς δεν τίθεται κανένα θέμα παραγραφής και έρχεται σήμερα το Συμβούλιο της Επικρατείας, το οποίο έκρινε ως άκυρες τις μειώσεις των συντάξεων, και δικαιώνει μόνο όσους προσέφυγαν στη δικαιοσύνη. Δεν ντρέπεστε; Έχετε την πολιτική ευθύνη για την παραγραφή, ουσιαστικά, των αναδρομικών όσων συνταξιούχων, ύστερα από δικές σας προτροπές, δεν προσέφυγαν στα δικαστήρια.

Γι’ αυτό σας λέμε καθαρά: Προχωρήστε τώρα σε νομοθετική ρύθμιση, προκειμένου να αποδοθούν τα αναδρομικά σε όλους τους συνταξιούχους. Τίποτε άλλο, τίποτε λιγότερο δεν μπορεί να γίνει ανεκτό.

Για ποιο σεβασμό, λοιπόν, μιλάτε προς την τρίτη ηλικία; Όχι μόνο δεν καταργήσατε το νόμο Κατρούγκαλου, αντιθέτως τον ισχυροποιήσατε παραπέρα με τον νόμο Βρούτση. Τί σημαίνει αυτό; Σημαίνει ότι παραμένουν σε ισχύ οι τεράστιες περικοπές στις συντάξεις. Δεν υπάρχει καμμία στήριξη των χαμηλοσυνταξιούχων. Δεν υπάρχουν κατώτερα όρια. Το κράτος εγγυάται μόνο ένα φιλοδώρημα το πολύ 384 ευρώ στους απόμαχους της δουλειάς.

Με τους συντελεστές αναπλήρωσης και τις προσωπικές διαφορές έχουμε συντάξεις πείνας και μικρές αυξήσεις, εάν και εφόσον. Την ίδια στιγμή, ιδιωτικοποιήσατε την επικουρική ασφάλιση. Όμως, η μείωση της προσωπικής διαφοράς αποδεικνύει ότι δεν καταργήθηκε ο νόμος Κατρούγκαλου που πετσόκοβε τις συντάξεις.

Μία άλλη κοινωνική παροχή, η περικοπή -όπως λέτε- από 60% στο 30% στις συντάξεις όσων συνεχίζουν να εργάζονται, αυτό είναι κίνητρο παραμονής στην εργασία, ώστε να συνεχίσουν να καταβάλλονται οι εισφορές. Αντί να ντρέπεστε που ένα τμήμα των συνταξιούχων συνεχίζει να δουλεύει και μάλιστα σε πολύ μεγάλη ηλικία γιατί η χαμηλή του σύνταξη δεν του επιτρέπει να ζήσει, μιλάτε για κοινωνική πολιτική.

Ντροπή πρέπει να νιώθετε και για το αίσχος των συντάξεων που εκκρεμεί η έκδοσή τους. Μιλάμε περίπου για εκατόν σαράντα χιλιάδες κύριες και παράλληλες συντάξεις, για εκατόν είκοσι χιλιάδες επικουρικές και για τριάντα χιλιάδες εφάπαξ. Ουσιαστικά, μιλάμε για εκατόν σαράντα χιλιάδες οικογένειες χωρίς εισόδημα, που πρέπει να καλύψουν έξοδα για φάρμακα, για γιατρούς, που με την εργασία τους όμως όλα τα προηγούμενα χρόνια έχουν προπληρώσει τις συντάξεις τους και σήμερα δεν τις παίρνουν.

Και όμως, χωρίς τη συμβολή των εργαζομένων του ΕΦΚΑ, τους οποίους η Κυβέρνηση δια στόματος Χατζηδάκη καθυβρίζει πρωί, μεσημέρι, βράδυ, τίποτε απολύτως δεν θα είχε γίνει. Δύο φορές έχετε εγκαινιάσει την ηλεκτρονική έκδοση «με το πάτημα ενός κουμπιού». Και το πάτημα ήταν για να βάλετε, αντί για εργαζόμενους, μεγαλοδικηγορικά γραφεία στον ΕΦΚΑ.

Συνειδητά απογυμνώσατε τις υπηρεσίες συντάξεων, για να γίνει πιο εύκολη η επέλαση των ιδιωτικών συμφερόντων. Και όμως, εάν γινόταν πλήρης εκσυγχρονισμός των πληροφοριακών συστημάτων του ΕΦΚΑ και εάν προσλαμβανόταν προσωπικό επαρκές, ο χρόνος αναμονής έκδοσης των συντάξεων θα είχε μηδενιστεί και το ξέρετε αυτό πάρα πολύ καλά.

Ο εμπαιγμός σας, όμως, συνεχίζεται. Η μετατροπή της ασφάλισης σε χρηματιστηριακό προϊόν δεν είναι κοινωνική πολιτική, είναι ρίσκο και τζόγος. Τόσο οι παλιοί αλλά περισσότερο οι νέοι ασφαλισμένοι θα δουν τον λεγόμενο ατομικό κουμπαρά τους μισοάδειο σίγουρα ή και τελείως άδειο με βάση και τη διεθνή και την ελληνική εμπειρία. Τα ποσοστά αναπλήρωσης με βάση τα έτη εργασίας προσθέτουν ψίχουλα στον ατομικό κουμπαρά και στις μελλοντικές συντάξεις των σημερινών νέων εργαζομένων, ενώ το κράτος αποσύρεται πλήρως από την εγγύηση των συντάξεων.

Μιλάτε για κοινωνική πολιτική και οι εργαζόμενοι στις προβλήτες 2 και 3 του Πειραιά, παρά το νομικό πλαίσιο που είναι σαφές, δεν έχουν ενταχθεί στα βαρέα και ανθυγιεινά. Μάλιστα, ο Υπουργός σας δεν απαντά στο αίτημα συνάντησής του με το σωματείο των εργαζομένων, την ΕΝΕΔΕΠ, για να μπει τέρμα σ’ αυτή την παρανομία της εργοδότριας εταιρείας. Ουσιαστικά, βάζετε πλάτη στο κινέζικο μονοπώλιο.

Πάμε τώρα σε ό,τι έχετε το θράσος να παρουσιάζετε ως κοινωνική προστασία. Θα μπορούσαμε να μιλάμε βέβαια για ώρες. Από πού έως πού είναι κοινωνική προστασία η μείωση των κρατικών δαπανών για την πρόνοια κατά 50%, το κλείσιμο ειδικών σχολείων και ιδρυμάτων πρόνοιας, οι περικοπές σε επιδόματα, σε θεραπείες, σε συντάξεις με εργαλείο τη λειτουργικότητα, όλα αυτά δηλαδή που περιλαμβάνονται στο περιβόητο σχέδιό σας για την αναπηρία;

Και ενώ ξέρετε πως τα άτομα με ειδικές ανάγκες χτυπήθηκαν πολλαπλά από την πανδημία και τώρα από την ακρίβεια, τα μέτρα που επικαλείστε δεν μπορούν ούτε στο ελάχιστο να αντισταθμίσουν τις απώλειες από την ακρίβεια, την περικοπή των επιδομάτων, από την πληρωμή για φάρμακα, θεραπείες, εξετάσεις, τεχνολογικά βοηθήματα, από τη συρρίκνωση πρώτα και κύρια δημόσιων δομών, είτε αυτές αφορούν την παιδική προστασία, είτε την πρώιμη διάγνωση και έγκαιρη παρέμβαση, την ειδική αγωγή, αλλά και την τρίτη ηλικία, την αποκατάσταση.

Από πού και ως πού είναι κοινωνική προστασία τα σχολικά γεύματα να δίνονται μόνο στο 20,2% των μαθητών στην πρωτοβάθμια εκπαίδευση, λες και τα παιδιά πεινάνε μόνο μέχρι την ηλικία των δώδεκα χρόνων; Χώρια που εξαιρείτε από το πρόγραμμα τα παιδιά στα ειδικά σχολεία. Διαφημίζετε νέες θέσεις στους παιδικούς σταθμούς και στα ΚΔΑΠ που καλύπτουν μόνο ένα πολύ μικρό μέρος των αυξημένων αναγκών. Στα μεν ΚΔΑΠ το πολυπόθητο κουπόνι πήρε μόλις 8,1% των παιδιών, ενώ στους παιδικούς σταθμούς το ποσοστό κάλυψης των αναγκών έφτασε μόλις στο 30%. Αλλά ξέρουμε, το πρόβλημα θα το λύσετε λέτε -ακούσαμε ξανά τον κύριο Πρωθυπουργό- με τις «νταντάδες της γειτονιάς». Όμως, καμμία μορφή αποσπασματικής και υποβαθμισμένης υπηρεσίας, που μπορεί να στηρίζεται σε ένα άτομο με κάποιες πιστοποιημένες δεξιότητες για φύλαξη παιδιών, δεν μπορεί να υποκαταστήσει μια επιστημονικά οργανωμένη κοινωνική δομή όπως ο παιδικός σταθμός.

Και μιας και μιλάμε για τη φροντίδα των παιδιών και σας έχει πιάσει και ο πόνος για το δημογραφικό πρόβλημα, σας καταθέτουμε τα υπομνήματα που μας έστειλαν τόσο η Ανώτατη Συνομοσπονδία Πολυτέκνων Ελλάδας, όσο και η Πανελλαδική Ομοσπονδία Τριτέκνων με τις θέσεις τους, τα αιτήματά τους, που είναι δίκαια. Απαιτούμε να υλοποιήσετε τα δίκαια αιτήματά τους άμεσα. Τα καταθέτουμε στα Πρακτικά προς γνώση και συμμόρφωση και για τα περαιτέρω φυσικά, με πρακτικές ενέργειες. Εδώ θα είμαστε να το ελέγξουμε.

(Στο σημείο αυτό ο Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας κ. Δημήτριος Κουτσούμπας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προβάλλετε ως επίτευγμα τους δεκαέξι χιλιάδες επίσης μόνιμους διορισμούς στην εκπαίδευση, ενώ από το 2010 έως σήμερα έχουν αποχωρήσει από τα σχολεία περίπου πενήντα χιλιάδες εκπαιδευτικοί. Πώς θα καλυφθούν αυτά τα κενά; Πολύ απλά δεν θα καλυφθούν σας λέμε.

Και μιας που μιλάμε για κοινωνική πολιτική, κύριοι της Κυβέρνησης, -λείπει η κ. Κεραμέως, η κυρία Υπουργός Παιδείας- φέρνετε έναν νόμο-πλαίσιο για τα πανεπιστήμια κυριολεκτικά μέσα στο κατακαλόκαιρο, υποτίθεται για να αιφνιδιάσετε τους φοιτητές, τους πανεπιστημιακούς καθηγητές όλους τους εργαζόμενους σε αυτά. Αλλά δεν θα σας περάσει, γιατί τον έχουν καταδικάσει όλοι τους με πολύ μεγάλα ποσοστά, και οι φοιτητές και οι πανεπιστημιακοί καθηγητές και οι διοικητικοί υπάλληλοι. Γιατί κάνει κουρελόχαρτα τα πτυχία, υποβαθμίζει τις σπουδές, τις εργασιακές τους σχέσεις και γι’ αυτό θα το αντιπαλέψουμε και για να μείνει στα χαρτιά, αν τελικά περάσει με τη σαθρή πλειοψηφία σας.

Εκεί όμως που το απογειώνετε είναι στα υποτίθεται μέτρα πρόληψης και αντιμετώπισης της βίας κατά των γυναικών. Παρουσιάζετε ως κοσμογονία τους μόλις δεκαεννέα ξενώνες φιλοξενίας κακοποιημένων γυναικών και παιδιών και τα σαράντα τρία συμβουλευτικά κέντρα στα οποία η χρηματοδότηση εξαρτάται κατά πολύ από τα προγράμματα της Ευρωπαϊκής Ένωσης και το προσωπικό δουλεύει με συμβάσεις, που έχουν ημερομηνία λήξης. Αφήστε τα μεγάλα λόγια. Για την προστασία των γυναικών και την πολύμορφη βία χρειάζεται ολόπλευρη οικονομική, νομική συμβουλευτική, κοινωνική στήριξη των γυναικών που, εκτός των άλλων, θα αποτρέπει τους δράστες να δρουν ανενόχλητοι και τέτοια δεν υπάρχει.

Κύριοι της Κυβέρνησης, ο απολογισμός του κυβερνητικού σας έργου στην κοινωνική πολιτική παρουσιάζει σοβαρές ελλείψεις. Εξηγείται αυτό, κατά τη γνώμη μας. Αποδεικνύει την αντίληψή σας για το τι ορίζετε ως κοινωνική πολιτική. Πού είναι, για παράδειγμα, για να το εξηγήσω αυτό που λέω, ο απολογισμός σας στον τομέα της υγείας; Ή μήπως δεν έχετε πάρει χαμπάρι ότι υπάρχει αναζωπύρωση της πανδημίας; Απίθανο. Απλά συνεχίζετε να αρνείστε τη στήριξη των δημοσίων νοσοκομείων, των δομών υγείας, των κέντρων υγείας. Καθησυχάζετε τον κόσμο για να μην χάσει κανένα ευρώ το μεγάλο τουριστικό κεφάλαιο. Ακολουθείτε την ίδια συνταγή που έφτασε τις δημόσιες δομές υγείας στο απροχώρητο.

Έχετε καταλάβει ότι αυτή τη στιγμή όποιος δεν «έχει μπάρμπα στην Κορώνη» ή γεμάτο πορτοφόλι δεν έχει πρόσβαση σε στοιχειώδεις υπηρεσίες υγείας; Ξέρετε ότι όποιος πάρει στο «1535» για να κλείσει ραντεβού δεν του δίνουν ούτε τον Σεπτέμβρη; Ότι υπάρχει αδυναμία εκτέλεσης ακόμα και ενός απλού παραπεμπτικού; Έχετε πάρει χαμπάρι τι γίνεται στο «Καραμανδάνειο» στην Πάτρα με την έλλειψη των αναισθησιολόγων; Στη Χίο ή στην Καρδίτσα που έμειναν χωρίς ακτινολογικό τμήμα ή χωρίς αξονικό τομογράφο; Τι γίνεται στα νησιά λόγω αύξησης του φόρτου εργασίας, σε όλες τις περιοχές της Ελλάδας;

Ξέρετε πολύ καλά. Γι’ αυτό και τους υγειονομικούς, που τους λεηλατήσατε τόσα χρόνια και ούτε φέτος θα πάρουν τις άδειές τους, τους μετακινείτε σε νησιά ή στην περιφέρεια για να σώσουν ό,τι σώζεται, αφήνοντας όμως πίσω μεγάλα κενά. Μήπως δεν έχετε ακούσει ότι πριν λίγες μέρες το Συμβούλιο της Επικρατείας έκρινε αντισυνταγματικές τις περικοπές που κάνατε και εσείς και ο ΣΥΡΙΖΑ στους μισθούς των νοσοκομειακών γιατρών; Ορίστε πεδίο κοινωνικής πολιτικής, κύριοι της Κυβέρνησης της Νέας Δημοκρατίας. Συμμορφωθείτε με τις αποφάσεις του Συμβουλίου της Επικρατείας και επαναφέρετε τους μισθούς των νοσοκομειακών γιατρών στα επίπεδα πριν τις περικοπές.

Τι ονομάζετε δηλαδή κοινωνική πολιτική στην υγεία; Τον «προσωπικό γιατρό»; Δηλαδή ένα τηλέφωνο και ένα ραντεβού για ένα βασικό πακέτο εξετάσεων και αυτό όταν και αν; Γιατί μπορεί να μη γίνει ούτε καν αυτό δηλαδή. Ο ασφαλισμένος θα πρέπει να επιδοθεί σε σαφάρι για να βρει τώρα προσωπικό γιατρό, ώστε να του εξασφαλίσει προτεραιότητα στα ραντεβού των τακτικών ιατρείων των νοσοκομείων. Μάλιστα, αν δεν τα καταφέρει, τότε όχι μόνο θα αυξηθεί η αναμονή για ένα πολυπόθητο ραντεβού στα τακτικά ιατρεία νοσοκομείου, αλλά και θα τιμωρηθεί επιπλέον πληρώνοντας ακριβότερα τις εξετάσεις και τις θεραπείες. Φορτώνετε στον ασφαλισμένο άλλο ένα 10% που θα γίνει 20% στη συμμετοχή στη φαρμακευτική δαπάνη. Εύγε σας λοιπόν! Στην υγεία τα λύσατε τα ζητήματα!

Αλλά ούτε για τη στήριξη των αγροτών, των κτηνοτρόφων, των αυτοαπασχολούμενων επαγγελματιών και εμπόρων ακούσαμε τίποτα. Δεν χωράνε κάτω από την ομπρέλα της κοινωνικής σας πολιτικής όλοι αυτοί; Δεν πλήττονται οι αγρότες οι κτηνοτρόφοι από την εκτόξευση του πληθωρισμού; Τις όποιες αυξήσεις τις βλέπουν οι αγρότες στην τιμή πώλησης της πλειοψηφίας των προϊόντων τους που είναι κάτω από την τεράστια αύξηση του κόστους παραγωγής.

Τα μέτρα που λαμβάνετε είναι πάρα πολύ πίσω από τις ανάγκες. Οι κτηνοτρόφοι δεν μπορούν να κρατήσουν τα κοπάδια τους λόγω του κόστους των ζωοτροφών. Αντί για μια γενναία επιδότηση, δώσατε τα ψίχουλα των δύο περίπου ευρώ ανά ζώο. Εξαγγείλατε για εξακόσιες χιλιάδες αγρότες ένα κονδύλι 60 εκατομμυρίων, που δεν φτάνει ούτε για ζήτω, με την τιμή του ντίζελ κίνησης σχεδόν στα 2,50 ευρώ το λίτρο. Και από την άλλη, συνεχίζεται ο εμπαιγμός με τις αποζημιώσεις από τον ΕΛΓΑ που καθυστερούν, δεν καλύπτουν την αξία της χαμένης παραγωγής.

Είναι μόνιμο πρόβλημα. Κάντε το εξής απλό: Ο ΕΛΓΑ να αποζημιώνει για όλες τις απώλειες στο 100%.

Ίδια αδιέξοδη πολιτική κατάσταση είναι και στους επιχειρηματίες, τους μικρούς επιχειρηματίες, επαγγελματίες, βιοτέχνες, εμπόρους. Τα μέτρα που πήρατε μέσα στην πανδημία -το ξέρετε- ήταν εντελώς ανεπαρκή, ήταν ημίμετρα που δεν αντιμετώπισαν τα προβλήματα που οξύνθηκαν λόγω και της ίδιας της πολιτικής που εφαρμόσατε, όπως τα εκτεταμένα lockdown και άλλα.

Προτείναμε ως Κοινοβουλευτική Ομάδα του ΚΚΕ συγκεκριμένα μέτρα στήριξης, που αφορούν και στη φοροελάφρυνση με επαναφορά του αφορολόγητου ορίου και σε διαγραφές χρεών και άλλα μέτρα, τέλος πάντων, ανακούφισης, τα οποία αρνηθήκατε πανηγυρικά. Δεν φέρατε καν στην Ολομέλεια την ολοκληρωμένη πρόταση που καταθέσαμε για τέτοιες παρεμβάσεις ανακούφισης των αυτοαπασχολούμενων της πόλης, των μικρομεσαίων αγροτών και τώρα η κατάσταση έχει φτάσει στο απροχώρητο.

Τελικά, αποδεικνύεται πως κάτω από αυτή την ομπρέλα της δήθεν κοινωνικής πολιτικής, στριμώχνετε μέτρα τα οποία μπορεί να λέτε ότι ωφελούν την πλειοψηφία της κοινωνίας, αλλά κοιτάζοντας προσεκτικά βλέπεις πως η σκιά της πέφτει και προστατεύει μόνο τους μόνιμα και πολλαπλά ωφελημένους, τους λίγους επιχειρηματικούς ομίλους. Αυτό ισχύει και για τα περισσότερα από όσα παρουσιάσατε και σήμερα.

Κύριοι της Κυβέρνησης, παρ’ όλα αυτά επιμένετε πως αυτά που ζούμε είναι μια άτυχη στιγμή, μια κακή συγκυρία, κάποιοι εξωγενείς κυρίως παράγοντες που εμφανίστηκαν ξαφνικά και μας επηρεάζουν, οι οποίοι, όμως, αργά η γρήγορα θα ξεπεραστούν και σύντομα θα επιστρέψουμε στην περιβόητη κανονικότητα.

Μα, αυτή είναι η κανονικότητα, κυρίες και κύριοι, του δρόμου ανάπτυξης που επιλέξατε και που όλοι σας υπηρετείτε, του γνωστού και μη εξαιρετέου καπιταλιστικού δρόμου. Μια ζωή υπόσχεστε ότι θα ανοίξει μια χαραμάδα, κάτι θα δώσετε επιπλέον για ανακούφιση, μια μικρή έστω βελτίωση για τη ζωή του λαού. Όμως, αυτή τη χαραμάδα την κλείνει το ίδιο το σύστημα της εκμετάλλευσης μια με τις οικονομικές κρίσεις του, μια με την πανδημία, τώρα και με έναν πόλεμο και μια νέα κρίση που βρίσκεται προ των πυλών και είναι σε εξέλιξη.

Αν αυτή, που σύντομα περιέγραψα, ήταν η περιβόητη κοινωνική πολιτική σας, για την οποία με θράσος κομπάζατε εδώ μέσα, φανταζόμαστε τι έχει να περιμένει ο ελληνικός λαός από εδώ και πέρα από όλους τους επίδοξους κυβερνητικούς μνηστήρες.

Και αυτά δεν τα λέμε μόνο εμείς. Τα ομολογούν τα δικά σας επιτελεία, ευρωπαϊκά και διεθνή, τα οποία μιλούν για ένα νέο Αρμαγεδδώνα, γιατί οι οικονομικές εξελίξεις δείχνουν πως ήδη η Ευρωζώνη, η Ευρωπαϊκή Ένωση, βρίσκονται μπροστά σε νέα κρίση, ενώ αυξάνεται η πιθανότητα σοβαρής επιβράδυνσης συνολικά της διεθνούς οικονομίας, γιατί βλέπουν πως στην πορεία της οικονομίας επιδρούν σημαντικά οι κυρώσεις του πολέμου που κανείς δεν ξέρει πότε θα τελειώσει κι αν δεν θα επεκταθεί. Όσο κι αν προσπαθούν τα επιτελεία της Ευρωπαϊκής Ένωσης να εμφανίσουν μια εικόνα ενότητας, από παντού προβάλλουν οι οξυμένες αντιθέσεις και μέσα στην Ευρωπαϊκή Ένωση και στην Ευρωζώνη για το ποιες επιλογές πρέπει να ακολουθήσουν στην ενεργειακή, στη δημοσιονομική, στη νομισματική τους πολιτική, χώρια που τα περιθώρια για νέα πακέτα προσωρινής στήριξης εδώ που τα λέμε, έχουν περιοριστεί σημαντικά, έχουν περιοριστεί πάρα πολύ.

Μέσα σε όλα αυτά η Κυβέρνησή σας και προσωπικά ο κ. Μητσοτάκης καλλιεργείτε στον λαό ψεύτικες προσδοκίες για την έξοδο από το καθεστώς της ενισχυμένης εποπτείας. Δίνετε ελπίδες ψεύτικες για υψηλούς ρυθμούς ανάπτυξης, λες και η ελληνική οικονομία είναι σε καμμία γυάλα απομονωμένη.

Βέβαια, όλα αυτά τα λέτε για να τα ακούσει το μεγάλο κεφάλαιο, γιατί ο λαός ξέρει πως τα δυσβάσταχτα βάρη, που του επιβλήθηκαν την τελευταία δεκαετία παραμένουν ακόμα στο ακέραιο, ξέρει πως η περίφημη ευρωπαϊκή κανονικότητα συνοδεύεται από μόνιμες δεσμεύσεις, από μηχανισμούς ελέγχου για την απρόσκοπτη εφαρμογή της αντιλαϊκής πολιτικής, ξέρει και μπορεί να δει πως ήδη έχουν τεθεί σε εφαρμογή οι δεσμεύσεις και τα προαπαιτούμενα του Ταμείου Ανάκαμψης, που αποτελεί και το νέο μεγάλο υπερμνημόνιο σε βάρος των λαών της Ευρώπης και της Ελλάδας μέσα σε αυτούς, τις συμβάσεις του οποίου όλοι μαζί -Νέα Δημοκρατία – ΣΥΡΙΖΑ – ΠΑΣΟΚ - ΚΙΝΑΛ- ψηφίσατε, άσχετα αν τσακώνεστε για το πού και πώς, σε ποιους ομίλους θα καταλήξει το «ζεστό» αυτό χρήμα.

Ο λαός ξέρει πως ήδη πληρώνει ακριβά και θα συνεχίσει να πληρώνει το κοινό σας όραμα για την περιβόητη «πράσινη» μετάβαση για να μπορέσουν να κάνουν χρυσές δουλειές, δηλαδή, τα μονοπώλια της ενέργειας με πρόσχημα τη δήθεν προστασία του περιβάλλοντος.

Κι όσοι δεν ξέρουν μπορούν να καταλάβουν πως για όλα αυτά είστε δεσμευμένοι όλοι σας και εσείς της Νέας Δημοκρατίας και εσείς του ΣΥΡΙΖΑ και του ΠΑΣΟΚ - ΚΙΝΑΛ παρά τις προεκλογικές κορώνες και τους καβγάδες που επιβεβαιώνουν έτσι κι αλλιώς τις μεγάλες συγκλίσεις σας.

Και μη μας πείτε πάλι για την προοδευτική σας διακυβέρνηση, κύριοι του ΣΥΡΙΖΑ. Την είδαμε και αυτή. Έλιωσε πια αυτή η καραμέλα. Ούτε τα μνημόνια και τα παλιά και τα νέα είναι προοδευτικά ούτε η λεγόμενη πράσινη -στην ουσία κατάμαυρη- μετάβαση- την οποία υπερασπίζεστε και εσείς είναι προοδευτική ούτε η απαξίωση των διαφόρων εγχώριων μορφών ενέργειας είναι προοδευτική ούτε οι δεσμεύσεις όλων σας στις ΗΠΑ και στο ΝΑΤΟ είναι πρόοδος.

Μπορώ να σας πω πολλά, όχι μόνο εγώ, ολόκληρος ο ελληνικός λαός μπορεί, γιατί όλα αυτά τα αντιλαϊκά έργα και τις ημέρες της διακυβέρνησής σας τα έχει ζήσει στο πετσί του. Και μη μας ξεφουρνίσετε εδώ πάλι πως ό,τι εφαρμόσατε ήταν από υποχρέωση για να βγάλετε τη χώρα από τα μνημόνια. Όλα από το πρώτο μέχρι το τελευταίο που φέρατε ήταν όλη επιλογή δική σας, καταδίκη σας, όπως, επίσης, τις επιλογές σας τις αποδείξατε εδώ και τρία χρόνια τώρα ως Αντιπολίτευση. Στηρίξατε όλες τις στρατηγικές επιλογές της Κυβέρνησης πάνω από τα μισά της νομοσχέδια.

Πριν λίγες μέρες όλοι μαζί -Κυβέρνηση της Νέας Δημοκρατίας - ΣΥΡΙΖΑ - ΠΑΣΟΚ- ψηφίσατε να δοθούν νέα προνόμια στους εφοπλιστές, όπως είναι το αφορολόγητο πετρέλαιο. Την ώρα που τα λαϊκά νοικοκυριά έχουν γονατίσει από την ακρίβεια και τους φόρους, την ώρα που τα ακτοπλοϊκά εισιτήρια έχουν γίνει απλησίαστα και οι λαϊκές οικογένειες δεν μπορούν να σκεφτούν καν να πάνε λίγες διακοπές, ψηφίσατε μαζί τα «δωράκια» στους εφοπλιστές και μετά τσακωνόσαστε για το ποιος πρωτοκαθίσει αύριο στην κυβερνητική καρέκλα και θα είναι ο εκλεκτός αυτών των μεγάλων αφεντικών.

Είναι κατανοητό. Ο ανταγωνισμός είναι μεγάλος. Γι’ αυτό ο καθένας σας πουλάει ό,τι έχει. Η Νέα Δημοκρατία πουλάει την χωρίς καθυστερήσεις εφαρμογή της αντιλαϊκής πολιτικής με κάθε κόστος, ο ΣΥΡΙΖΑ βγάζει στο παζάρι την εξασφάλιση της κοινωνικής συναίνεσης σε πιθανές συνθήκες κοινωνικής ή άλλης κρίσης και το ΠΑΣΟΚ την προθυμία του να στηρίξει οποιαδήποτε κυβέρνηση εκ των δύο.

Απέναντι σε όλους εσάς υπάρχει το ΚΚΕ που είναι η μοναδική δύναμη που μπορεί και δίνει απαντήσεις στα σημερινά αδιέξοδα, απαντήσεις, όμως, που απαιτούν και σύγκρουση με αυτό τον σημερινό δρόμο που όλοι σας ακολουθείτε και που θέλουν τον ίδιο τον λαό πρωταγωνιστή των εξελίξεων και στη διεκδίκηση όλων αυτών, γιατί καλοί οι κυβερνητικοί απολογισμοί και της σημερινής Κυβέρνησης και των προηγούμενων που κυβέρνησαν πριν, αλλά τον πραγματικό, τον τελικό απολογισμό θα τον κάνουν οι ίδιοι οι εργαζόμενοι.

Τα υπόλοιπα, γιατί έχω και άλλα, θα τα πω στη δευτερολογία μου.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Πρόεδρε.

Καλείται στο Βήμα τώρα ο Πρόεδρος της Κοινοβουλευτικής Ομάδας Ελληνική Λύση κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σας ευχαριστώ πολύ, κύριε Πρόεδρε.

Θα ήθελα να ξεκινήσω κάπως διαφορετικά, διότι σε αυτό το Κοινοβούλιο και σε αυτή τη χώρα πρέπει να μάθουμε ότι στο εξωτερικό πρέπει να είμαστε όλοι μία γροθιά.

Οι χθεσινές εικόνες από το Ευρωπαϊκό Κοινοβούλιο εμένα, τουλάχιστον, μου προκάλεσαν αηδία. Δεν μπορεί μια χώρα η οποία θέλει να λέει ότι έχει προβλήματα, ότι είναι στο μνημόνιο, ότι κινδυνεύει από εξωτερικούς εχθρούς, να πηγαίνει στο Ευρωπαϊκό Κοινοβούλιο, κύριε Πρωθυπουργέ και οι υπόλοιποι του ΣΥΡΙΖΑ και των άλλων κομμάτων, και να διαπληκτίζεστε δημοσία θέα, διότι «τα εν οίκω μη εν δήμω». Τραγική εικόνα, πραγματικά τραγική, με λύπησε, δεν το περίμενα, όπως δεν περίμενα να αντιληφθούν οι άνθρωποι που ήταν εκεί ότι, τουλάχιστον, έπρεπε να κρατήσουν τα προσχήματα και να μην εξάγουν τα όποια μικροκομματικά τους προβλήματα ή την όποια μικροκομματική αντιπαράθεση στο Ευρωπαϊκό Κοινοβούλιο. Απαράδεκτες εικόνες. Και το λέω αυτό γιατί κάποια στιγμή πρέπει να καταλάβουμε ότι όλους μάς ενώνει η Ελλάδα -τουλάχιστον όσοι θέλουν, μερικοί μπορεί να μην θέλουν, δικαίωμά τους- και η λογική πρέπει να μας ενώνει.

Πάμε και στα υπόλοιπα. Αυτό που μου έμεινε εμένα -και απευθύνομαι στον κύριο Πρωθυπουργό- είναι η δήλωση του Αντιπροέδρου των Φιλελευθέρων, του κ. Μακρόν: «Μας ανησυχεί η καθοδική πορεία της ελευθερίας του Τύπου στην Ελλάδα». Και ερωτώ: Πραγματικά αυτό δεν μας προξένησε ιδιαίτερη εντύπωση, η επίθεση όλων των Ευρωπαίων -και όταν λέω όλων, εννοώ όλων των Ευρωπαίων- σε σχέση με την ελευθερία του τύπου στην Ελλάδα;

Θα δώσω ένα παράδειγμα για να καταλάβετε, κύριε Πρωθυπουργέ και κύριοι της Νέας Δημοκρατίας, τι έγινε προχθές. Προχθές από το απόγευμα καιγόταν όλη η Ελλάδα. Εκκενώθηκε η Ιτέα, καιγόταν η Φωκίδα, καιγόταν το Άγιον Όρος, καιγόταν το Κρανίδι, η Ζάκυνθος, το Σχηματάρι, η Ηλεία και η Αχαΐα. Είχαμε δυστυχώς πολλές φωτιές -εξήντα πέντε στον αριθμό- και εκκενώνονταν γιατί κινδύνευαν ζωές χωριά, πόλεις και ξενοδοχεία. Την άλλη μέρα το πρωί, που συνέχιζαν οι φωτιές, στο ένα κανάλι είχε την Μελέτη για την Πισπιρίγκου, στο άλλο κανάλι είχε το «Happy Day», στο άλλο κανάλι είχε «Οι ασκήσεις της Νατάσας χαλαρώνουν», το άλλο κανάλι τρόπους καταπολέμησης του άγχους, το άλλο κανάλι αφιέρωμα στο «Survivor» και βέβαια στο έκτο κανάλι «Θέλει χρόνο ο Φιλιππίδης να καταλάβει ότι είναι αθώος». Αυτά είναι τα ελληνικά μέσα σας -να τα χαίρεστε!-, με εκατοντάδες εκατομμύρια ευρώ! Καλά, η ΕΡΤ στον κόσμο της! Η ΕΡΤ ήταν αλλού για αλλού!

Τα λέω αυτά γιατί δεν γίνεται να έχει εκτεθεί όλη η χώρα, να είμαστε στην εκατοστή όγδοη θέση στη δημοσιογραφία και στα μέσα ενημέρωσης και να έρχεστε εδώ και να λέτε πράγματα τα οποία δεν ισχύουν. Μες στην τρελή χαρά! Όλα πάνε καλά! Όλα πηγαίνουν ωραία!

Πριν έναν χρόνο είχα πει εδώ στον Πρωθυπουργό για πτητικά μέσα. Δεν έχουμε πτητικά μέσα, τα Καναντέρ σκυλεύονται, του είχα πει. Τι κάνατε; Να σας πω εγώ τι κάνατε ως Νέα Δημοκρατία, ο κύριος Πρωθυπουργός και οι Υπουργοί του. Έβαλαν κυρώσεις στη Ρωσία και δεν μπορούμε να πάρουμε αεροσκάφη από τη Ρωσία ούτε να τα νοικιάσουμε. Αυτά είναι πραγματικά απίστευτα πράγματα και περίμενα σήμερα σοβαρότητα από όλους.

Δυστυχώς το 2020 η Ελληνική Λύση προέβλεψε την επισιτιστική κρίση που έρχεται. Και λέω «δυστυχώς» γιατί δεν θα ήθελα να επιβεβαιωθούμε. Βλέπω, όμως, ότι επιβεβαιωνόμαστε. Τώρα στοιχήθηκαν όλοι στη γραμμή μας, και το ΠΑΣΟΚ και ο ΣΥΡΙΖΑ και το ΚΚΕ, όλοι μιλούν για επισιτιστική κρίση.

Εάν ακούγατε την Ελληνική Λύση το 2020, κύριοι της Νέας Δημοκρατίας, κύριε Πρωθυπουργέ, και προμηθευόταν η χώρα είτε φυσικό αέριο στην χαμηλή τιμή των 30 ευρώ είτε πετρέλαιο στην τιμή των 19 ευρώ το βαρέλι, σήμερα η Ελλάδα θα είχε περίπου 15 με 20 δισεκατομμύρια στην άκρη για να μπορεί να κάνει αυτό που λέμε το «αμορτισέρ της οικονομικής ανάπτυξης». Δυστυχώς δεν ακούτε και δυστυχώς εγκληματείτε εις βάρος της χώρας.

Σήμερα, λοιπόν, ενώ περίμενα να συζητήσουμε ένα σχέδιο από όλες τις πλευρές, από όλα τα κόμματα, σοβαρό, παραγωγικής ανασυγκρότησης και επιστροφής στην οικονομία, ώστε να μπορούμε να παράγουμε πλούτο, άκουσα παιδάκια να μαλώνουν στην παραλία, παιδάκια να μαλώνουν για το «κουβαδάκι» τους στην παραλία. Το «κουβαδάκι» είναι η εξουσία, η καρέκλα. Νόμισα ότι είμαι σε προεκλογική περίοδο. Εκατέρωθεν βολές απίστευτες, όταν δεν γνωρίζουμε, δεν βλέπουμε, δεν θέλουμε να δούμε πραγματικά τι περνάει ελληνικός λαός. Επίσης, είχαμε απολογισμό πεπραγμένων από τη Νέα Δημοκρατία από τον κύριο Πρωθυπουργό. Απολογισμό κάνεις όταν κλείνεις τετραετία, εκτός αν πας σε εκλογές τον Σεπτέμβριο όπως λένε κάποιοι και σύρεσαι πίσω για να αποδράσεις. Σαν να ήταν η τελευταία ομιλία του Πρωθυπουργού σήμερα, μας είπε τι έκαναν στα τρία χρόνια. Ο απολογισμός γίνεται στο τέλος της τετραετίας, εκτός εάν στο πίσω μέρος του μυαλού της η Νέα Δημοκρατία και ο Πρωθυπουργός έχουν, επαναλαμβάνω, το ενδεχόμενο εκλογών. Εμείς θα το ξαναπούμε με σοβαρότητα και με μέτρο: Εάν δεν μπορείτε, πηγαίνετε σε εκλογές, εάν δεν μπορείτε να κυβερνήσετε, οδηγήστε τη χώρα σε εκλογές για να τελειώνει αυτό το βάσανο των Ελλήνων πολιτών.

(Χειροκροτήματα από την πτέρυγα της Ελληνικής Λύσης)

Συνεχής αναφορά από τον κύριο Πρωθυπουργό στο χθες του ΣΥΡΙΖΑ. Ο ΣΥΡΙΖΑ, κύριε Πρωθυπουργέ, είναι το χθες. Μην αναφέρεστε σε αυτούς, διότι πολύ απλά όταν αναφέρεστε σε αυτούς, μπαίνετε στη λογική «το μη χείρον βέλτιστον». Δεν μπορεί η Νέα Δημοκρατία, αυτή η παράταξη του Κωνσταντίνου Καραμανλή, να ομιλεί για «το μη χείρον βέλτιστον». Είστε οι καλύτεροι; Μην αναφέρεστε σε αυτούς.

Δυστυχώς όμως θα πω το εξής: Λέχθηκαν πράγματα τα οποία, κύριε Πρωθυπουργέ, δεν στέκουν κατά τη δική μου άποψη.

Κύριε Πρωθυπουργέ, μείωση της ανεργίας με επτακόσιες χιλιάδες ελληνόπουλα στο εξωτερικό δεν μπορεί να υπάρχει. Έφυγαν στο εξωτερικό επτακόσιες χιλιάδες ελληνόπουλα. Το λέω για να καταλάβουμε ότι η μείωση της ανεργίας είναι πλασματική: Τρεις ώρες δουλεύεις την ημέρα, δεν είσαι άνεργος. Πλήρωσε, είπε ο Πρωθυπουργός, η Κυβέρνηση το ΔΝΤ και χειροκρότησαν οι κύριοι της Νέας Δημοκρατίας. Δεν είπε όλη την πρόταση ο Πρωθυπουργός: Πλήρωσαν το ΔΝΤ με δανεικά που πήραμε για να τα δώσουμε πίσω. Αυτή είναι η πραγματικότητα δυστυχώς, γιατί εδώ και χρόνια δεν παράγει πλούτο η Ελλάδα, εδώ και χρόνια δεν έχει παραγωγικές μηχανές η χώρα μας.

Βγαίνουμε, λέει ο Πρωθυπουργός από την ενισχυμένη εποπτεία. Συμφωνώ απόλυτα μαζί του. Έτσι είναι. Μία λέξη, όμως, δεν καθορίζει την ουσία του πράγματος. Παραμένει η εποπτεία. Για να ξέρουμε τι λέμε.

Μίλησε ο πρωθυπουργός για τη στήριξη στο σύστημα υγείας.

Κύριε Πρωθυπουργέ, κάνω έκκληση στην ανθρωπιά σας, σας εκλιπαρώ: Πάρτε πίσω τους επτά χιλιάδες νοσηλευτές και γιατρούς, τους χρειάζεται το σύστημα υγείας, τους χρειάζονται οι Έλληνες, τους χρειάζονται οι ασθενείς, τους χρειάζονται τα νοσοκομεία.

(Χειροκροτήματα από την πτέρυγα της Ελληνικής Λύσης)

Κάνω έκκληση στην ανθρωπιά σας. Έχουμε όλοι ψήγματα ανθρωπιάς γιατί και η πολιτική καμμιά φορά χρειάζεται και μια άλλη στάση ζωής. Πρέπει ο πολιτικός να είναι πάνω απ’ όλα άνθρωπος για να μπορεί να διαφεντεύει, να κυβερνάει να εξουσιάζει την όποια χώρα.

Είπατε, κύριε Πρωθυπουργέ, διπλή αύξηση μισθού τα 713 ευρώ. Τα παιδιά αριστερά, τους νέους -φαντάζομαι πρέπει να είναι δικοί σας, από το κόμμα σας, δαπίτες, δεν ξέρω τι είναι- ρωτήστε τα, κύριε Πρωθυπουργέ, αν μπορούν να ζήσουν με 700 ευρώ. Γυρίστε και ρωτήστε τους.

Εσείς παιδιά -της ΔΑΠ, της Νέας Δημοκρατίας, δεν ξέρω τι είστε-, μπορείτε να ζήσετε με 700 ευρώ τον μήνα; Γελάς. Δεν μπορείς. Χαμογελάς. Δεν είναι κακό. Δεν μπορείς να ζήσεις με 700 ευρώ τον μήνα, δεν γίνεται αν έχεις το ενοίκιό σου, το ρεύμα, το τηλέφωνο, το κινητό σου. Δεν μπορείς. Ούτε εγώ μπορώ ούτε η κόρη μου μπορεί.

(Χειροκροτήματα από την πτέρυγα της Ελληνικής Λύσης)

Θέλω, λοιπόν, πραγματικά να δούμε σοβαρά τα πράγματα. Δεν υπάρχει «μη χείρον βέλτιστον». Οι Έλληνες αξίζουν το βέλτιστον, ούτε το μη χείρον, ούτε τίποτα απ’ όλα αυτά. Για να τελειώνουμε.

(Χειροκροτήματα από την πτέρυγα της Ελληνικής Λύσης)

Με τον κ. Τσίπρα δεν θέλω να ασχοληθώ. Πραγματικά. Έθεσε και ένα δίλημμα στο τέλος. Κάτι για εφιάλτη είπε. Ο εφιάλτης που έρχεται, ο εφιάλτης που έφυγε. Κάτι περίεργα διλήμματα. Ευχόμαστε να μην επιστρέψει ο εφιάλτης της διακυβέρνησής τους, με κλεισμένες τράπεζες, με capital control, με 100 δισεκατομμύρια που χάσαμε. Tο λέγατε και εσείς, κύριε Πρωθυπουργέ. Κάνατε και μία πρόταση για εξεταστική επιτροπή ως Νέα Δημοκρατία, το 2015, 2016 δεν θυμάμαι ακριβώς. Να την ξανακάνουμε μαζί αν θέλετε. Την καταθέσαμε για να ελέγξουμε πού πήγαν τα 100 δισεκατομμύρια και δεν μας υπογράψατε. Περιμένουμε ακόμα εδώ να κάνουμε το αυτονόητο. Για τα 100 δισεκατομμύρια που λέγατε ως Νέα Δημοκρατία εσείς, ως Αντιπολίτευση, ότι χάθηκαν από τα capital control και από τα ανόητα λάθη εκείνα των επιπόλαιων κυβερνώντων πρέπει να απολογηθούν οι κύριοι αυτοί, εκτός αν στο πίσω μέρος του μυαλού σας έχετε όλη σας τη συγκυβέρνηση που έρχεται, την τρικομματική.

Επίσης δεν θέλω να μιλήσω για εφιάλτες. Το λέω αυτό γιατί πραγματικά στον ΣΥΡΙΖΑ πρέπει να έχουν ερινύες, πρέπει να έχουν τύψεις για όλα όσα έχουν κάνει, ειδικά με το θέμα των Σκοπίων και τη συμφωνία την επαίσχυντη, την προδοσία της Μακεδονίας. Κι όμως έχουν το θράσος να ομιλούν. Και έχουν το θράσος να ομιλούν διότι το επέτρεψε η Νέα Δημοκρατία με τα συνεχή της λάθη. Αυτή είναι η αλήθεια.

(Χειροκροτήματα από την πτέρυγα της Ελληνικής Λύσης)

Και έχω να πω και το εξής: εδώ ξαφνικά ο κ. Τσίπρας θυμήθηκε την Ουκρανία και είπε ότι κακώς εμπλακήκαμε. Όταν το λέγαμε εμείς, πολλοί από αυτούς μάς λέγανε ρωσόφιλους. Εμείς λέγαμε να κάνουμε τον EastMed πρώτα που είναι αντιρωσικός, να μην επιβάλουμε κυρώσεις, να στείλουμε βοήθεια ανθρωπιστική, αλλά όχι όπλα. Αυτό σημαίνει σοβαρή πολιτική πρόταση, όχι λαϊκίστικη όπως κάνουν κάποιοι άλλοι. Για εμάς ο λαϊκισμός, όπως τον εννοούν κάποιοι, έχει και τα καλά του. Υπέρ Ελλήνων και λαού πρέπει να λειτουργεί η πολιτική και οι πολιτικοί μας.

Και βέβαια ο κ. Τσίπρας δεν θυμήθηκε τους επτά χιλιάδες νοσηλευτές που είναι άνεργοι. Πραγματικά εφιάλτες δεν έχουν τα βράδια μερικοί άνθρωποι; Το πιο εφιαλτικό κατά τη δική μου άποψη είναι η συγκυβέρνηση που ζυμώνεται στα παρασκήνια, που ετοιμάζουν οι τρεις: ΣΥΡΙΖΑ, ΚΙΝΑΛ και Νέα Δημοκρατία.

Θα το δείτε. Εδώ είμαστε. Θα το δείτε. Θα οδηγηθείτε πισθάγκωνα σε μια συγκυβέρνηση εκτρωματικού «Φρανκενστάιν», πολιτικού τύπου. Εδώ είμαστε.

Στον κύριο Πρωθυπουργό θέλω να πω το εξής.

Κύριε Πρωθυπουργέ, γιατί σας ενοχλεί η λέξη «λαός»; Δεν είναι κακή λέξη «ο λαός», κύριε Πρωθυπουργέ. Αν θέλετε να σας βοηθήσω, επειδή θυμάμαι τον αείμνηστο πατέρα σας -και φαντάζομαι ότι πρέπει να θυμόμαστε όλους τους γονείς μας-, να λέτε «Ελληνίδες και Έλληνες». Γιατί να λέτε «πολίτες» σώνει και καλά; «Ελληνίδες και Έλληνες», όπως έλεγαν όλοι οι πρωθυπουργοί. Γιατί πρέπει να λέμε αφηρημένα «πολίτες»;

Δεν θέλω να μπω στη λογική της κακής σκέψεως ότι αναφέρεστε στους «μπολιαστές» που έρχονται, όπως οι ίδιοι λέτε εσείς στη Νέα Δημοκρατία ότι θα μας «μπολιάσουν». Θα μπορούσα να πω πολλά πράγματα, αλλά δεν είναι της παρούσης.

Να πω κάτι στον ΣΥΡΙΖΑ, τη Νέα Δημοκρατία και το ΚΙΝΑΛ: Πού διαφωνείτε; Ας μου πουν πού διαφωνούν. Στην αντικατάσταση του πληθυσμού της χώρας; Στο όνομα της Μακεδονίας; Στο σύρσιμο της χώρας στη Χάγη για να λυθούν τα ελληνοτουρκικά με μοιρασιά στο Αιγαίο; Στην κατάργηση των λιγνιτών και τα παραμύθια περί πράσινης ανάπτυξης; Στην κατάργηση των εξορύξεων;

Πού διαφωνεί ο ΣΥΡΙΖΑ, η Νέα Δημοκρατία και το ΚΙΝΑΛ; Στην εμπλοκή της χώρας μας στην Ουκρανία, που τώρα ο κ. Τσίπρας κάνει πίσω για να εξυπηρετήσει το κομματικό ακροατήριο; Στις εκτρώσεις και την αλλαγή φύλου σε ανήλικους; Μιλάτε για αυτοδιάθεση του σώματος, αλλά όταν είναι να επιβάλλετε το εμβόλιο, το επιβάλλετε διά νόμου. Εκεί δεν υπάρχει αυτοδιάθεση. Στον έλεγχο των μέσων μαζικής ενημέρωσης που επιχείρησαν οι εδώ του ΣΥΡΙΖΑ να κάνουν, αλλά ως ανίκανοι απέτυχαν, ενώ οι επαγγελματίες της Νέας Δημοκρατίας, παλιά «καραβάνα», την ξέρουν καλά τη δουλειά, τα ελέγχουν όλα;

Φαίνεται λοιπόν ότι μερικά πράγματα δεν κρύβονται. Είναι ίδιοι ακριβώς και τα τρία κόμματα. Σάρκα από τη σάρκα σας είστε, ίδιοι.

(Χειροκροτήματα από την πτέρυγα της Ελληνικής Λύσης)

Για να μην πω και στην υπόθεση «NOVARTIS» που μυρίζει πραγματικά συγκάλυψη.

Όσο για το ΠΑΣΟΚ, θα τους πω κάτι πολύ απλό. Εάν ζούσε ο Ανδρέας Παπανδρέου, με την υπογραφή που έκανε με τις αμερικανικές βάσεις, θα τους είχε διαγράψει όλους σε ένα βράδυ. «Έξω οι βάσεις του θανάτου», «Έξω οι Αμερικάνοι» και υπέγραψαν την αμυντική συμφωνία!

Κύριε Πρωθυπουργέ, πρέπει να σας πω όμως ότι σήμερα στην ομιλία σας -φαντάζομαι στη δευτερολογία σας θα το κάνετε- δεν κάνατε αναφορά στον πρωτογενή τομέα.

Κύριε Πρωθυπουργέ, έρχεται η επισιτιστική κρίση. Στην Ολλανδία γίνονται απίστευτα επεισόδια με αγρότες και κτηνοτρόφους, οι οποίοι μπαίνουν πραγματικά σε κυβερνητικά κτήρια και τα κάνουν λαμπόγυαλο. Γιατί; Διότι αποφάσισε η κυβέρνηση να μειώσει το ζωικό βασίλειο κατά 50%. Ακούστε. Ενώ περιμένουμε κρίση πείνας, η κυβέρνηση της Ολλανδίας λέει για την «πράσινη» μετάβαση, κόβει το 50% του ζωικού βασιλείου. Οι αγρότες και οι κτηνοτρόφοι είναι στα «κάγκελα», έχουν μπει σε μαγαζιά, στα σουπερμάρκετ βάζουν αντικλεπτικά, δεν έχει προϊόντα μέσα. Ψάξτε λίγο να δείτε τι γίνεται.

Δεν άκουσα από τον Πρωθυπουργό λοιπόν τίποτα για τους αγρότες. Περίμενα να ακούσω. Δηλαδή η κάρτα των αγροτών και κτηνοτρόφων παραμένει χρεωστική τώρα που μιλάμε, κύριε Πρωθυπουργέ. Έπρεπε να εξοφληθεί από τον Δεκέμβριο, δεν έχουν πάρει το υπόλοιπο 20% των επιδοτήσεων. Κόπηκε η εξισωτική και τα δικαιώματα για άγνωστους λόγους ξαφνικά των αγροτών. Οι επιδοτήσεις ζωοτροφών εκκρεμεί. Το 90% των παραγωγών είναι απλήρωτοι.

Για εξήντα αγελάδες, κύριοι συνάδελφοι -από χωριά είμαστε όλοι, στην Κρήτη μπορεί να μην είχαν αγελάδες, αλλά στα δικά μου χωριά είχαμε αγελάδες- η επιδότηση είναι 150 ευρώ. Ξέρετε τι σημαίνει αυτό; Δεν αγοράζει ούτε εκατό κιλά καλαμπόκι. Για εξήντα αγελάδες χρειάζεσαι τόνους καλαμποκιού.

Αυτά είναι λάθη, είναι πραγματικά λάθη και πρέπει όλοι μαζί, όλα τα κόμματα, ανεξαρτήτως τοποθέτησης του Πρωθυπουργού, να στηρίξουμε τον αγροτικό και κτηνοτροφικό τομέα. Σας το λέω χρόνια εδώ. Δεν θα πάψω να το λέω. Λαμαρίνα αυτοκινήτου δεν μπορείς να φας, αν πεινάσεις, αλλά γάλα, τυρί και κρέας θα χρειαστείς για να επιβιώσεις.

Και τα λέω και στον Γιαννιώτη εκεί Πρόεδρο της Βουλής που ξέρει και από τυρί, ξέρει και από γάλα. Ως Γιαννιώτης παγουράς τα ξέρει καλά.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Και από ξινόγαλο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Και ξινόγαλο. Κάνει καλό στο έντερο, αν χρειάζεστε. Το λέω γιατί γνωρίζω κι εγώ.

Πάμε όμως στην ουσία. Και ποια είναι ουσία; Έχουν πραγματικά πρόβλημα οι πολιτικοί στη χώρα μας. Διότι αφού το βλέπουν ότι έρχεται, πηγαίνουμε για ταχύτατη σύγκρουση με το ντουβάρι. Γιατί δεν κάνουμε μια στροφή δεξιά ή αριστερά, όχι ιδεολογικά, αλλά μια κίνηση σημαντική, να φωνάξουμε τους αγρότες, τους κτηνοτρόφους στη Βουλή, να μιλήσουμε μαζί τους να δούμε τι χρειάζονται; Δεν είναι απαραίτητο να τα ξέρουμε όλα εμείς. Άλλος σπούδασε δικηγόρος, άλλος διεθνείς σχέσεις. Δεν είναι απαραίτητο να ξέρει για την κτηνοτροφία.

Εμείς έχουμε ένα ολοκληρωμένο πρόγραμμα. Έχω πει στον Πρωθυπουργό ότι μπορούμε να του το δώσουμε. Ας το δώσουν όλα μαζί τα κόμματα, να κάτσουμε να μιλήσουμε σοβαρά. Έχουμε πρόβλημα. Από Σεπτέμβριο θα έχουμε μεγάλο πρόβλημα, όχι μόνο ενεργειακής κρίσης, και πείνας και βέβαια σε μια χώρα που έχουν ξεπουληθεί τα πάντα.

Η Ελλάδα δεν έχει περιουσιακά στοιχεία, φίλες και φίλοι. Κύριοι συνάδελφοι, η χώρα αυτή δεν έχει πλέον περιουσιακά στοιχεία: τρένα, αεροδρόμια, λιμάνια, γέφυρες, δρόμοι, ηλεκτρισμός, φυσικό αέριο, όλα έχουν πουληθεί. Άρα πρέπει να ξεκινήσουμε από το μηδέν. Δυστυχώς, τα τρία κόμματα εξουσίας φτάσατε τη χώρα στο μηδέν και τώρα πρέπει να κάνουμε restart.

Ενωμένοι οι Έλληνες θα κάνουμε restart και θα δώσουμε τη λύση που αξίζει στους Έλληνες: την Ελληνική Λύση. Δεν γίνεται αλλιώς.

(Χειροκροτήματα από την πτέρυγα της Ελληνικής Λύσης)

Ρημάζουν οι επαρχίες, η περιφέρεια. Δημογραφικά πεθαίνουμε. Ο κόσμος δεν έχει χρήματα. Η αγορά σε τέλμα. Η αγροτική και βιομηχανική παραγωγή πιέζονται και συνθλίβονται. Ο πληθωρισμός, τα επιτόκια, η επιδείνωση προοπτικής. Όλα αυτά είναι μηνύματα που δεν τα βλέπετε.

Η Ελλάδα ισοπεδώθηκε, φίλες και φίλοι. Εγώ θα πω την αλήθεια. Έχουμε πρόβλημα πλέον ως κράτος. Αν δεν οργανωθούμε, έχουμε πρόβλημα ως κράτος. Αφού θυμάμαι επί ΠΑΣΟΚ, επί ΚΙΝΑΛ -το ίδιο πράγμα είναι εν πάση περιπτώσει- έδιναν επιδοτήσεις σε ελληνικές επιχειρήσεις για να πάνε στα Βαλκάνια λέγανε και έφευγαν από τη βόρεια Ελλάδα. Διαλύθηκε ο βιομηχανικός ιστός στη Θράκη, τη Μακεδονία. Άφησαν μόνο ντουβάρια εγκαταλελειμμένα, ξηλωμένα παράθυρα. Αυτή είναι η πραγματικότητα, ο ζόφος που υποθήκευσαν το μέλλον της Ελλάδας.

Και βέβαια υποθηκεύσαμε και την αγροτική οικονομία. Και τώρα έρχεται και η παρακμή στον τουρισμό. Θα το πω με κομψό τρόπο, κύριε Πρωθυπουργέ. Δεν μπορεί να λες στον άλλο πήγαινε και δούλεψε με 500 ευρώ τον μήνα για τρεις μήνες και μείνε σε ένα υπόγειο με είκοσι άτομα. Αυτά συμβαίνουν στη Σαντορίνη και τη Μύκονο και τη Χαλκιδική. Αυτή είναι η αλήθεια, όχι σε όλους αλλά σε πολλούς.

Έχω ανιψιό που δουλεύει σε ξενοδοχειακή μονάδα στη Χαλκιδική μην τον πάρω στον λαιμό τον άνθρωπο- και μένει με άλλους δεκαπέντε σε έναν χώρο σαράντα πέντε τετραγωνικών και κοιμούνται εκ περιτροπής. Τι γίναμε; Γαλέρα έγινε η Ελλάδα; Αφρικανοί είμαστε; Έτσι θέλουμε τον Έλληνα, εργαζόμενο σκλάβο. Εμείς επαναστατήσαμε για να σπάσουμε τις αλυσίδες. Δεν θέλουμε σκλάβους τους Έλληνες, τους θέλουμε ελεύθερους, τους θέλουμε ζωντανούς, τους θέλουμε εργαζόμενους, να αμείβονται καλά. Είναι λάθη αυτά που γίνονται.

(Χειροκροτήματα από την πτέρυγα της Ελληνικής Λύσης)

Και να δούμε για παράδειγμα. Για να έρθει από την Ιταλία κάποιος, δίνει 600 ευρώ ακτοπλοϊκά εισιτήρια, για δύο άτομα, αυτοκίνητο και καμπίνα. Για να πάει Πειραιά - Πάρο, θέλει 700 ευρώ ακτοπλοϊκά για δύο άτομα και αυτοκίνητο. Πώς θα έχουμε τουρισμό έτσι;

Πού οφείλεται αυτό; Ενεργειακή κρίση. Γιατί δεν μας ακούγατε το 2020; Γιατί δεν πήρατε πετρέλαιο και φυσικό αέριο να έχουμε τώρα ενεργειακή αυτονομία; Γιατί το κάνατε αυτό; Γιατί; Αναρωτιέμαι γιατί. Δεν μπορώ να καταλάβω. Ζητώ συγγνώμη για την ένταση, αλλά δεν καταλαβαίνω γιατί γίνονται αυτά τα λάθη. Δεν θέλω να αποδώσω ευθύνες άλλου τύπου και άλλου είδους.

Θέλω να πιστεύω ότι είναι ακούσια τα λάθη, αλλά η επανάληψη των ίδιων λαθών αρχίζει και με προβληματίζει. Ή έχουμε να κάνουμε με ανόητους ή είναι κάτι άλλο. Πάμε και στην ουσία.

Πόρισμα του Συνηγόρου του Πολίτη για τις μεγάλες ιδιωτικές κλινικές. Το πόρισμά του είναι αυτό. Χρεώνουν τεράστια ποσά, κατακλέβουν τις ιδιωτικές ασφαλιστικές εταιρείες, τους ασθενείς, τον ΕΟΠΥΥ. Τα ΜΜΕ σιωπούν, η δικαιοσύνη ατάραχη, η Κυβέρνηση υπνηλία. Το λέει ο Συνήγορος του Πολίτη. Δεν το λέω εγώ.

Δηλαδή τι πρέπει να κάνουμε; Να γίνουμε καταγγελτικοί μόνο για να ξυπνήσει η Νέα Δημοκρατία; Δεν υπάρχει τραπεζικό σύστημα. Πώς θα στηριχθεί η επιχείρηση; Ψάξε τις ελληνικές τράπεζες. Ακούστε. Από τα 33,4 δισεκατομμύρια ευρώ αξία το 2014, τον Νοέμβριο του 2015 747 εκατομμύρια. Χάθηκαν 33 δισεκατομμύρια.

Αυτά τα 33 δισεκατομμύρια, κύριοι της Νέας Δημοκρατίας, κύριε Πρωθυπουργέ, ας ψάξουμε πώς τα έχασε ο ΣΥΡΙΖΑ και τα υπόλοιπα με τα capital control. Σας εκλιπαρούμε να κάνουμε εξεταστική. Αυτό σημαίνει ότι τους δίνετε ασυλία, τους προστατεύετε τους μελλοντικούς συγκυβερνήτες σας. Διότι θα συγκυβερνήσετε. Εμείς όμως σας προειδοποιούμε. Δεν θα αφήσουμε έτσι την ιστορία αυτή. Θα την πάμε μέχρι τέλους.

Ακούστε. Λάτσης, Ελληνικό. Εκεί που μας λέγανε με μακέτες ότι θα γίνουν ουρανοξύστες, θα γυρίζει γύρω γύρω ο ουρανός, θα μαζεύονται όλοι οι τουρίστες παγκοσμίως, θα αγοράζουν οικόπεδα, διαμερίσματα κ.λπ., μαθαίνουμε ότι ο κ. Λάτσης πήρε την έκταση χιλιάδων στρεμμάτων, την κάνει «φιλετάκια» -μου θυμίζει τον Θανάση Βέγγο και τον αείμνηστο Μπάρκουλη που πουλούσαν τα οικόπεδα στο βουνό- και τα πουλάει σε ιδιώτες. Δεν μπορούσε να το κάνει το ελληνικό κράτος;

Γιατί έπρεπε να πάρει δάνειο με εγγύηση του ελληνικού δημοσίου ο Λάτσης, να δώσει τα 750 τα πήρε- και να κάνει «φιλέτα» τα οικόπεδα; Δεν το κατάλαβα αυτό; Τόσο ανίκανοι είναι οι Έλληνες Υπουργοί να το κάνουν οι ίδιοι; Για ποιον λόγο;

Κι εδώ πάμε γιατί πιέζει και ο χρόνος. Δυστυχώς στη Νέα Δημοκρατία έχουν αλλάξει ρότα. Είναι πιστοί στο ψευτο-ιδεολόγημα και ο ίδιος ο Πρωθυπουργός της παγκοσμιοποίησης, μια παγκοσμιοποίηση που δεν προστατεύει τις ελληνικές επιχειρήσεις, κρατικές και ιδιωτικές. Το τέλος όμως της παγκοσμιοποίησης είναι εδώ.

Θέλει, δεν θέλει η Νέα Δημοκρατία, ο ΣΥΡΙΖΑ ή το ΚΙΝΑΛ, αυτό το εξάμβλωμα που λέγεται «παγκοσμιοποίηση» τελειώνει. Γιατί τελειώνει;

Οι Γερμανοί τώρα που μιλάμε χρηματοδοτούν δικές τους επιχειρήσεις, σύμφωνα με τους «FINANCIAL TIMES». Όταν η Ελλάδα πλήρωνε τα ναυπηγεία, της έβαζαν πρόστιμο. Θα πληρώσει πρόστιμο η Γερμανία για τις παράνομες επιδοτήσεις που δίνει για να κρατήσει τις εταιρείες της όρθιες; Όχι. Όχι, γιατί δεν υπάρχει ένας Πρωθυπουργός να πάει και να πει «μέχρι εδώ ήταν, θα επιβάλει και η Γερμανία πρόστιμα στον εαυτό της, γιατί παίρνει επιδοτήσεις παράνομα και στηρίζει γερμανικές εταιρείες».

Ο Λάρι Φινκ, που δεν ξέρω πόσοι τον ξέρετε -τον Κινγκ μπορεί να τον ξέρετε, τον Φινκ μπορεί να μην τον ξέρετε- είναι ο CEO της μεγαλύτερης εταιρείας διαχείρισης ενεργητικού στον κόσμο και ιδρυτής της «BLACKROCK». Σας διαβάζω αυτούσια τη δήλωση για την παγκοσμιοποίηση που λατρεύετε. Ανακοινώνει, ουσιαστικά, το τέλος της παγκοσμιοποιήσεως. Με επιστολή του στους μετόχους, την οποία εκτιμά ο ίδιος, λέει τα εξής: «Περισσότερες εταιρείες και κυβερνήσεις θα αρχίσουν να μετατοπίζουν την παραγωγή και τις προμήθειες στην εγχώρια βιομηχανία». Ακούστε το, στην εγχώρια! «Δηλαδή, η παγκοσμιοποίηση, που κράτησε σαράντα χρόνια και άλλαξε τον κόσμο, θα δώσει τη θέση της στην περιθωριοποίηση. Θα δημιουργηθούν, δηλαδή, νέα γεωπολιτικά μπλοκς, που θα έχουν ως κοινό παρονομαστή ενεργειακή, διατροφική, τεχνολογική, αμυντική αυτάρκεια».

Εμείς τι κάνουμε; Το λέει ο άνθρωπος! Όταν λέμε «BLACKROCK», ψάξτε να δείτε τι είναι. Ψάξτε τι σημαίνει «BLACKROCK», πόσες μετοχές έχει σε διάφορες πολυεθνικές. Δεν είναι μια απλή εταιρεία.

Λέει, λοιπόν, ότι επιστρέφουμε στη διατροφική και ενεργειακή επιχείρηση. Το λέμε από το 2020. Σας το λέμε από το 2020 να επιστρέψουμε πίσω, στον πρωτογενή τομέα, διατροφή, να κάνουμε πραγματικά βιομηχανία τροφής-τροφίμων. Μπορούμε, έχουμε το κλίμα, έχουμε το έδαφος, έχουμε τα νερά, τα έχουμε όλα. Μυαλό δεν έχουμε, επιτέλους;

Ε, λοιπόν, τον Σεπτέμβριο που θα γίνουν εκλογές θα βάλει μυαλό ο Έλληνας και θα ψηφίσει αυτούς που έχουν μυαλό για να τα κάνουν αυτά, την Ελληνική Λύση! Δεν πάει αλλιώς, δεν πάει.

(Χειροκροτήματα από την πτέρυγα της Ελληνικής Λύσης)

Δεν έχετε σχέδιο. Κάνετε λάθη συνεχώς.

Ακούστε. Πρώτο λάθος. Τάξατε αυξήσεις με δανεικά από το Ταμείο Ανακάμψεως. Είπατε για αυξήσεις στους μισθούς στον ιδιωτικό τομέα, δίνετε επιδόματα, αλλά είναι λεφτά δανεικά. Δεν τα παράγει η Κυβέρνηση. Δεν είναι παραγωγή πλούτου. Τάξατε χρηματοδότηση σε μορφή δανείων που πρέπει να αποπληρώσουμε. Πάλι δανεικά. Αποδεχτήκατε τη συμφωνία με την κ. Φον Ντερ Λάιεν για πράσινη ανάπτυξη και τεχνολογία, με ανύπαρκτα κονδύλια για την υγεία, την παιδεία, τον διατροφικό κλάδο και τον πρωτογενή τομέα.

Επιμένετε στις εισαγωγές. Αγνοείτε τη δυσμενή θέση στην οποία έχει βρεθεί η Ελλάδα λόγω του Ουκρανικού. Ξέρετε τι τεράστιο πρόβλημα έχουμε στο εμπορικό ισοζύγιο; Έχετε καταλάβει ότι ό,τι καταναλώνουμε είναι εισαγόμενο; Το έχουμε αντιληφθεί; Και να σκάσει η φούσκα και γίνει η κανονική έκρηξη και έχουμε μια κρίση πραγματική και κλείσουν τα σύνορα, πώς θα φάει ο Έλληνας; Τα παιδιά εκεί πάνω τι θα φάνε;

Πραγματικά, δεν καταλαβαίνω γιατί τα κάνουμε αυτά. Χάσαμε τρία χρόνια, σας λέω. Από τον Μάρτιο του 2020 σας το έχω πει. Δείτε το βίντεο. Σας είπα τον Μάρτιο του 2020 να κάνουμε ένα σχέδιο πρωτογενούς τομέα. Τι άλλο να κάνω; Να σκίσω τα κουστούμια μου και να τρέχω στους δρόμους;

Πάτε και δίνετε δέκα χιλιάδες στρέμματα στην Καρδίτσα γόνιμης γης και εδάφους για φωτοβολταϊκά πάρκα. Το ίδιο και στη Λάρισα! Τι κάνετε; Τι κάνουμε; Τι θα πούμε σε αυτούς από εκεί πάνω; Τι θα πω στην κόρη μου, στα παιδιά μας, στα εγγόνια μας; Τι θα πούμε όλοι μας; Εξηγήστε μου, να καταλάβω και εγώ. Δυστυχώς, χάσαμε;

Δεν χάσαμε. Χάσατε. Εσείς χάσατε την ιστορική ευκαιρία επί τρία χρόνια η Ελλάς να πραγματοποιήσει το άλμα προς τα πάνω. Όμως, αυτή η ευκαιρία έρχεται τον Σεπτέμβριο και τον Σεπτέμβριο οι Έλληνες θα ψηφίσουν Ελληνική Λύση, για να μπορέσει ο τόπος να ανασάνει. Δεν γίνεται αλλιώς.

(Χειροκροτήματα από την πτέρυγα της Ελληνικής Λύσης)

Και πάμε στον πληθωρισμό. Ο Πρωθυπουργός στις 22-11-2021, μιλώντας εδώ, στη Βουλή και απαντώντας σε εμένα, γιατί του έκανα δήλωση για τον πληθωρισμό, είπε το εξής: «Το φαινόμενο που αντιμετωπίζουμε σήμερα θα είναι ένα πρόσκαιρο φαινόμενο». Επαναλαμβάνω, στις 22 Νοεμβρίου του 2021, έξι μήνες πριν. Πρόσκαιρο! Είπε ότι η αύξηση των τιμών που παρατηρείται είναι αποτέλεσμα ενός πρόσκαιρου φαινομένου, που θα αρχίσει να υποχωρεί από το πρώτο τρίμηνο του 2022. Θα αρχίσουμε να βλέπουμε μια αποκλιμάκωση στις πληθωριστικές πιέσεις το πρώτο τρίμηνο του 2022. Αυτά έλεγε ο Πρωθυπουργός. Αυτά του έλεγαν οι ανίκανοι Υπουργοί του. Αυτά μετέφερε και ο ίδιος.

Όμως, εγώ και ανίκανους συμβούλους να έχω, ψάχνω και ο ίδιος και αν ο ανίκανος σύμβουλός μου μου λέει λάθος τα στοιχεία, του παίρνω το κεφάλι και τον στέλνω σπίτι του. Όχι βιολογικά, αλλά τον στέλνω σπίτι. Μου κάνει ζημιά.

Ο άνθρωπος έλεγε ότι από αρχές του 2022, το πρώτο τρίμηνο, θα πηγαίνουν όλα καλά, δεν θα έχουμε πληθωρισμό, δεν θα έχουμε ακρίβεια. Δεν θα υπενθυμίσω τον άλλο τον τηλεπαρουσιαστή, που βγαίνει στα κανάλια από το πρωί μέχρι το βράδυ, τον Αντιπρόεδρό σας, ο οποίος δεν αφήνει κανάλι για κανάλι και στασίδι. Το τι αντιφατικά πράγματα λέει κάθε μήνα και διαφορετικά! Πραγματικά, αν κάνεις ένα βίντεο αφιέρωμα, χρειάζεσαι επτά ώρες ντοκιμαντέρ, για να αποδείξεις ότι αυτά που λέει είναι λάθος. Διότι συνεχώς κάνει λάθη.

Η Ελλάδα, λοιπόν, έχει την τέταρτη μεγαλύτερη αύξηση πληθωρισμού στην Ευρωπαϊκή Ένωση το τελευταίο δωδεκάμηνο. Πρωταθλητές! Όταν, λοιπόν, η Κυβέρνηση άκουγε την Ελληνική Λύση τον Ιούλιο του 2021 -ομιλία του Προέδρου της Ελληνικής Λύσης και του κ. Βιλιάρδου- που έλεγε «πάρτε άμεσα μέτρα, έρχεται απίστευτος πληθωρισμός, χασκογελούσατε οι Βουλευτές της Νέας Δημοκρατίας, χασκογελούσαν του ΣΥΡΙΖΑ και του ΚΙΝΑΛ. Έλεγαν ότι είναι παροδικό φαινόμενο.

Θα το πω απλά και λαϊκά: Φαινόμενο ανικανότητας είστε εσείς, όχι ο πληθωρισμός που είναι αυξημένος και έχει πάει ταβάνι ψηλά! Είστε φαινόμενο ανικανότητος, γιατί πραγματικά, αυτό είναι ανικανότητα.

(Χειροκροτήματα από την πτέρυγα της Ελληνικής Λύσης)

Αν οι Υπουργοί δεν μπορούν να προβλέψουν και να συμβουλέψουν τον Πρωθυπουργό, τότε ο Πρωθυπουργός είναι υποχρεωμένος να ζητήσει τις παραιτήσεις τους τώρα. Να παραιτηθούν οι Υπουργοί Οικονομικών για τα εγκλήματα που έχουν κάνει στην οικονομία.

Σήμερα, λοιπόν, έρχεται το ΔΝΤ και προειδοποιεί: Ο πληθωρισμός θα είναι μόνιμος, όχι νόμιμος, μόνιμος. Λέει και κάτι άλλο έξυπνο το ΔΝΤ: Αιτία δεν είναι μόνο η πανδημία, αλλά και οι κυρώσεις εναντίον της Ρωσίας και της Κίνας, που λέγαμε εμείς. Αυτές οι κυρώσεις δημιουργούν εκρηκτικά μείγματα.

Προειδοποιούσαμε από τότε: Μην μπλέκετε την Ελλάδα σε μια ατέρμονη διαδικασία κυρώσεων που αυτοπυροβολεί τα πόδια της. Το είχαμε πει. Όλα τα κόμματα, όμως, αν θέλετε λόγω της καλής διαθέσεως προς την αμερικανική πλευρά, όλοι σας δεν βγάλατε άχνα, τα μεγάλα κόμματα εξουσίας. Τελευταία κάποιοι το γυρίζουν στο τσάμικο, όπως ο κ. Τσίπρας που θυμήθηκε τώρα την Ουκρανία.

Είναι αργά για δάκρυα τώρα. Τα δάκρυα τα ρίχνουν οι Έλληνες κάθε βράδυ που μετρούν ευρώ-ευρώ-ευρώ για να πληρώσουν τη ΔΕΗ, να πληρώσουν την τροφή τους. Αυτή είναι η πραγματικότητα.

Και για το πόσο ίδιοι, φίλες και φίλοι, είναι η Νέα Δημοκρατία με τον ΣΥΡΙΖΑ απόδειξη είναι ο νόμος Κατρούγκαλου, η μεγάλη κλοπή των παππούδων και των γιαγιάδων μας, η κλοπή των γονέων μας.

Νόμος Κατρούγκαλου: Για την επιστροφή των παράνομων περικοπών στις κύριες συντάξεις ο ΣΥΡΙΖΑ μας έλεγε ότι είναι άρτιος, ο καλύτερος νόμος. Η Νέα Δημοκρατία έλεγε «μην πάτε στο Σ.τ.Ε., δεν χρειάζεται, θα τα πάρετε» και τώρα όσοι πήγαν στο Σ.τ.Ε. μόνο μπορούν να πάρουν την κλοπή που τους έκαναν ο ΣΥΡΙΖΑ και η Νέα Δημοκρατία.

Ο μηχανισμός εξαπάτησης των συνταξιούχων είναι η λογική που δίνετε συντάξεις. Συνταξιοδοτικά και οικονομικά δικαιώματα των συνταξιούχων δεν υπάρχουν πλέον. Αυτή είναι η αλήθεια.

Κύριε Πρωθυπουργέ, ξέρετε ότι εκδίδονται συνταξιοδοτικές αποφάσεις που υπολογίζουν μόνο τον χρόνο ασφάλισης του τελευταίου ταμείου; Δηλαδή, αν έχετε στο τελευταίο ταμείο πέντε μήνες, με βάση αυτό θα πάρετε την προσωρινή σύνταξη. Αγνοούν παντελώς τον χρόνο ασφάλισης του προηγούμενου ταμείου. Και εδώ υπάρχει το εξής. Ο δικαιούχος μπορεί να ασκήσει ένσταση μέσα σε προθεσμία τριών μηνών. Όμως, σύμφωνα με τον νόμο, ενστάσεις ασκούνται μόνο κατά των οριστικών αποφάσεων. Αν δώσετε προσωρινή, δεν μπορεί να κάνει ένσταση. Πρέπει να βγει οριστική σύνταξη.

Πραγματικά, το λέω με θλίψη. Ο Υπουργός συμπεριφέρεται ως κοινός, να μην πω λωποδύτης, να μην πω απατεωνίσκος, όχι, αλλά συμπεριφερόμαστε στους συνταξιούχους ως κοινούς λωποδύτες, ότι είναι κλέφτες.

Τα λεφτά τους, λοιπόν, που πλήρωσαν, κύριοι συνάδελφοι της Νέας Δημοκρατίας, τους τα κλέβουμε εμείς. Να βάλω και εμένα! Ωραία! Φτιάξατε, λοιπόν, ένα κράτος κλέφτη, που κλέβει τον παππού μας, τον πατέρα μας, τη μητέρα μας, τη γιαγιά μας. Να συμφωνήσουμε σε αυτό τουλάχιστον.

(Χειροκροτήματα από την πτέρυγα της Ελληνικής Λύσης)

Βρείτε έναν τρόπο να μην κλέβουμε τους παππούδες μας. Πόσο έντιμο είναι να κλέβει κάποιος τους συνταξιούχους; Πόσο ανθρώπινο είναι; Τι είδους άνθρωπος είναι αυτός που κάνει νόμους για να κλέβει τον ιδρώτα και τον μόχθο των Ελλήνων; Πραγματικά, απορώ και ξέρω ότι ο Πρωθυπουργός, έστω και την ύστατη στιγμή, κάτι θα κάνει για να τελειώσει ο Γολγοθάς των συνταξιούχων και όποιος Πρωθυπουργός. Κάποια στιγμή να ξέρουμε τι κάνουμε.

Και δυστυχώς, πολλοί εκ της Νέας Δημοκρατίας, κύριε Πρωθυπουργέ, Υπουργοί σας ζουν εκτός κοινωνίας. Ένας στους δύο μισθωτές αδυνατεί να πληρώσει το νοίκι του. Οι Έλληνες έχουν ακριβό ρεύμα, υψηλό ενοίκιο, δυσκολία εύρεσης κατοικίας, κακή κατάσταση κατοικίας, ανεπάρκεια ψύξης-θέρμανσης. Οι Έλληνες έχουν κάνει βασικές περικοπές σε ανάγκες τους. Το 15% των Ελλήνων δανείζεται από τρίτους για να καλύψει βασικές ανάγκες. Αδυνατούν να αποταμιεύσουν, αντιμετωπίζουν οικονομική στενότητα.

Και τι κάνετε εσείς για αυτό; Την ώρα που η γάγγραινα απλώνεται σε όλο το πόδι, στα δύο πόδια της οικονομίας της Ελλάδος, πετάτε την ασπιρίνη των επιδομάτων.

Κύριε Πρωθυπουργέ, είναι ασπιρίνη. Και να σας πω γιατί είναι ασπιρίνη. Φτιάξατε μια Ελλάδα εσείς, τα κυβερνώντα κόμματα, παρασιτική.

Ο ίδιος ο Πρωθυπουργός το 2015 δήλωνε –και προς τιμήν του- το εξής: «Δεν θέλουμε ανθρώπους εξαρτημένους από επιδόματα. Θέλουμε ανθρώπους που θα πάρουν ξανά τη ζωή τους στα χέρια τους».

Αυτή τη δήλωση που έγινε το 2015, την προσυπογράφω και εγώ, κύριε Πρωθυπουργέ, για σας. Έτσι πρέπει να λειτουργεί ο Πρωθυπουργός. Όμως, αυτά τα λέγατε ως Αρχηγός της Αξιωματικής Αντιπολιτεύσεως. Έχετε φλομώσει την Ελλάδα με επιδόματα: επίδομα θέρμανσης, επίδομα καυσίμων, επίδομα ρεύματος, επίδομα ενοικίου μερικό, επίδομα ενοικίου 100%, επιταγή ακρίβειας, διευρυμένο επίδομα στέγασης, πρόγραμμα «ΣΥΝΕΡΓΑΣΙΑ», επιστρεπτέα προκαταβολή, αποζημίωση ιδιοκτητών ακινήτων για έκπτωση ενοικίου ως επίδομα, αποζημίωση ειδικού σκοπού ως επίδομα.

Ε, λοιπόν, κύριε Πρωθυπουργέ, κάτι δεν πάει καλά εδώ. Καταργείστε τα επιδόματα. Μην επιδοτείτε την ανεργία. Επιδοτείστε την εργασία! Επιδοτείστε τη δουλειά!

(Χειροκροτήματα από την πτέρυγα της Ελληνικής Λύσης)

Μην κάνετε μαλθακούς και τεμπέληδες τους Έλληνες με 500 ευρώ, όταν δίνετε μισθό 500 ευρώ οι ίδιοι για να πάει να δουλέψει ο άλλος οκτάωρο. Κάνουμε λάθη!

Και, βέβαια, προχθές βγαίνει και ο Υπουργός σας των Οικονομικών και λέει «Δεν είμαστε Κυβέρνηση των επιδομάτων». Τι να πω τώρα εγώ; Για πείτε μου. Βγήκε ο Υπουργός της Νέας Δημοκρατίας στο «OPEN» και λέει «Δεν είμαστε Κυβέρνηση των επιδομάτων»! Έχουν δώσει τριάντα επιδόματα. Με επιδόματα λειτουργείτε.

Όλα, λοιπόν, τα μέσα μαζικής ενημέρωσης έχουν συμβουλές και οδηγίες για το πώς θα πάρει επίδομα ο Έλληνας. Το πρωί, βλέπετε, ανοίγεις ένα κανάλι –πέρα από την Πισπιρίγκου και όλα αυτά τα γνωστά- και βλέπεις ότι βάζουν πώς παίρνουμε το τάδε επίδομα και σου λένε «Κάντε αυτό» ή «Κάντε εκείνο». Αυτό σημαίνει πραγματικά μεγάλο πρόβλημα και άσκησης σοβαρής πολιτικής οικονομικής, αλλά και ανέχειας των Ελλήνων.

Άκουσα τον Υπουργό κ. Χατζηδάκη να λέει κάτι και πραγματικά συγκλονίστηκα. Φτιάξαμε ένα κράτος που παίρνει λεφτά από το ΕΣΠΑ –το ΕΣΠΑ, ξέρετε, είναι συγκεκριμένο πρόγραμμα όπου δίνονται λεφτά για περιφερειακή ανάπτυξη- και δίνουμε λαχανικά σε τετρακόσιες χιλιάδες απόρους.

Το καταλαβαίνουμε, κύριε Πρωθυπουργέ; Το είπε ο κ. Χατζηδάκης. Δίνουμε σε τετρακόσιες χιλιάδες άπορους, λαχανικά από το ΕΣΠΑ. Αντί να παράγουμε πλούτο, λοιπόν και να μην έχουμε απόρους και να πάει το ΕΣΠΑ σε γραμμή παραγωγής, εμείς παίρνουμε λεφτά για την παραγωγή και τα δίνουμε στους φτωχοποιημένους Έλληνες. Ποιος τους έκανε έτσι! ΣΥΡΙΖΑ, ΚΙΝΑΛ, Νέα Δημοκρατία!

(Χειροκροτήματα από την πτέρυγα της Ελληνικής Λύσης)

Με την ανικανότητά σας τους κάνατε πάμφτωχους! Αυτή είναι η αλήθεια! Και τους δίνουμε λαχανικά και χαιρόμαστε! Επαίρεται η Κυβέρνηση ότι δίνουμε λαχανικά σε τετρακόσιες χιλιάδες ανθρώπους!

Πραγματικά –και κλείνω εδώ- περιμένω και ο κύριος Υπουργός Οικονομικών να κάνει δηλώσεις ωσάν να ζει σε αυτή τη χώρα και όχι σε άλλη χώρα. Ο Υπουργός Οικονομικών είπε στον «ΑΝΤ1» «Όλοι πληρώνετε πολύ λιγότερους φόρους. Το προσπερνάμε με ευκολία και κοιτάμε μόνο τις τιμές στα σουπερμάρκετ».

Θα μας πουν και αχάριστους στο τέλος! Θα πει ότι είναι αχάριστοι οι Έλληνες! Πραγματικά, είναι άξιον απορίας πώς τους βγαίνουν τόσο εύκολα αυτά τα μαργαριτάρια, για να μην πω άλλη κουβέντα.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Εδώ, λοιπόν, κύριε Πρωθυπουργέ –επειδή είστε εδώ- είναι η δική σας πρόταση για εξεταστική επιτροπή για τον ΣΥΡΙΖΑ. Η πρώτη υπογραφή είναι δική σας. Σας καλώ, λοιπόν, σήμερα η Νέα Δημοκρατία να κάνει εξεταστική επιτροπή στην πρόταση της Ελληνικής Λύσης, γιατί αφού και ο κ. Βαρουφάκης λέει για τα 100 δισεκατομμύρια -το θέλετε το έχετε πει κατ’ επανάληψη, έχω ακούσει κι εσάς- να δούμε λοιπόν πως ο ΣΥΡΙΖΑ σπατάλησε τα εκατομμύρια, δισεκατομμύρια που λέγατε, για να είστε συνεπείς σε όσα λέτε προεκλογικά και μετεκλογικά. Αλλιώς, πραγματικά είστε και εσείς ένας όπως όλοι οι άλλοι. Άλλα λέτε προεκλογικά και άλλα κάνετε μετεκλογικά.

Δεν θα πω τα δεκατέσσερα ψέματα της Κυβέρνησης για το ρεύμα, γιατί θα μας πάρει πολύ χρόνο. Όμως, επειδή φτιάξατε ένα κράτος απατεώνα και ψεύτη, θα σας πω κάτι. Βγαίνει ο Υπουργός και λέει ότι η ΔΕΗ δηλώνει ότι η «Πτολεμαΐδα 5» θα είναι έτοιμη το καλοκαίρι. Ψέμα! Τον χειμώνα θα είναι έτοιμη. Σας καταγγέλλει η ίδια η ΔΕΗ, γιατί ο Υπουργός σας λέει «Θα είναι το καλοκαίρι ή το φθινόπωρο έτοιμο». Τον χειμώνα θα είναι. Οι φορολογούμενοι πλήρωσαν ενάμισι δισεκατομμύριο ευρώ για την αναβάθμιση της «Πτολεμαΐδα 5», η οποία καίει λιγνίτη. Με ενάμισι δισεκατομμύριο θα είχαμε αναβαθμίσει οικολογικά τρεις, τέσσερις συμβατικές λιγνιτικές μονάδες.

Τη μελέτη την καταθέσαμε εδώ, κύριε Πρωθυπουργέ. Σας τη φέραμε εδώ, όπως και για το πυρηνικό εργοστάσιο. Με την τεχνολογία αποξήρανσης του λιγνίτη και τη δέσμευση παραγόμενου διοξειδίου του άνθρακα σε υπόγειες λεκάνες, θα εξοικονομούσαμε τεράστια ποσά από την απομείωση του εισαγόμενου φυσικού αερίου.

Τρίτο ψέμα: Η παροχετευτική ικανότητα της Ρεβυθούσας που λέει ο Υπουργός σας ότι είναι τεράστια και καλύπτει ανάγκες, είναι πεπερασμένη. Δεν κάνει για να έχουμε αποθηκευτική ικανότητα για όλη την Ελλάδα. Αν διακοπεί πλήρως το φυσικό αέριο από τη Ρωσία, τελειώσαμε. Σας το λέω από τώρα. Σας προειδοποιώ. Μη λέτε ψέματα στους Έλληνες για τη Ρεβυθούσα. Δεν έχουμε επάρκεια και αυτάρκεια. Ήδη πέφτουν λίγο οι τιμές του πετρελαίου. Ξέρετε γιατί; Έδωσε εντολή ο Μπάιντεν και από εχθές τα στρατηγικά αποθέματα των Ηνωμένων Πολιτειών τροφοδοτούν την Ευρώπη. Ξέρετε τι συμβαίνει αν τελειώσουν τα στρατηγικά αποθέματα; Διαλύθηκε η Αμερική. Θα έχουμε προβλήματα.

Ο Πρωθυπουργός δήλωσε ότι δεν θα υπάρξει πρόβλημα με την ασφάλεια ενεργειακού εφοδιασμού, ακόμα και αν κλείσει η στρόφιγγα φυσικού αερίου από τη Ρωσία. Αυτό, όμως, σημαίνει μπλακάουτ.

Σημαίνει εκ περιτροπής μπλακάουτ, κύριε Πρωθυπουργέ. Να το πείτε ξανά εδώ να σας ακούσουμε. Θα έχουμε μπλακάουτ, αν σταματήσει από τη Ρωσία το φυσικό αέριο;

Στη Γερμανία, κύριε Πρωθυπουργέ, βγάζουν δελτίο. Το μάθατε; Μπράβο! Θα βγάλετε κι εσείς δελτίο; Εδώ σας θέλω! Μην κάνετε πως δεν ξέρετε. Ξέρετε τι είπε ο Υπουργός Οικονομικών στη Γερμανία; Είπε «Ετοιμαστείτε για δελτίο ρεύματος αν διακοπεί το φυσικό αέριο από τη Ρωσία οριστικά», δηλαδή ρεύμα εκ περιτροπής. Εσείς τι θα κάνετε; Αυτά θέλω εγώ να μάθει ο ελληνικός λαός, να προετοιμαστούμε τουλάχιστον και ως πολίτες και ως επιχειρηματίες και να ξέρουμε τι έρχεται, προκειμένου να μη μας πιάσουν στον ύπνο!

Το λέω με πολλή συμπάθεια και πραγματικά πολλή ευγένεια και στον κ. Τσίπρα και στον κ. Ανδρουλάκη –δεν είναι ο κ. Ανδρουλάκης- και στον κ. Κουτσούμπα, να ενημερώσουμε τους Έλληνες τι μπορεί να συμβεί. Να πούμε για το χειρότερο σενάριο. Μπορεί ξαφνικά να πάει ο κ. Μητσοτάκης και να τρυπήσει κάτω από την Κρήτη και να βγάλει όλο το φυσικό αέριο της Ελλάδος και να τον χειροκροτώ εγώ όλη μέρα για έναν ολόκληρο χρόνο. Ζήτω ο κ. Μητσοτάκης που κάνει εξόρυξη φυσικού αερίου κάτω από την Κρήτη ή στο Αιγαίο ή στο Κατάκολο! Μπορεί, λέμε. Δεν το βλέπω. Το ξεχάσαμε κι αυτό.

Άλλο ψέμα: Αναπροσαρμογή νέων χρεώσεων στην τιμή κιλοβατώρας χωρίς να μπαίνει πλαφόν στη λιανική.

Έβδομο ψέμα: Οι πάροχοι θα λαμβάνουν αυθαίρετα επισφάλειες και νέες αυξήσεις πάγια.

Όγδοο ψέμα: Το πλαφόν μπαίνει στο κόστος παραγωγής ρεύματος, όχι στην προμήθεια φυσικού αερίου μέσω της χρηματιστηριακής αγοράς.

Έχετε κάνει λάθη. Δεν θέλω να σας κουράσω. Θα τα καταθέσω όλα αυτά στα Πρακτικά του ελληνικού Κοινοβουλίου, για να ξέρει ο ιστορικός του μέλλοντος ότι υπήρχε μια φωνή, κύριε Πρωθυπουργέ, που σας έβλεπε και με συμπάθεια, όπως και όλους τους πολιτικούς Αρχηγούς, αλλά αυτή η φωνή είναι η φωνή της λογικής. Είναι η φωνή των Ελλήνων. Είναι η φωνή της Ελληνικής Λύσης, η φωνή που θέλει να ξυπνήσει επιτέλους από τον λήθαργο αυτήν την Κυβέρνηση γι’ αυτά που έρχονται, για την επισιτιστική κρίση, για την ενεργειακή κρίση και κυρίως για την πείνα.

Τα είπαμε και αμαρτία δεν έχουμε. Δεν μας πειράζει και να φύγουμε αύριο το πρωί να πάμε στις επιχειρήσεις μας. Εγώ πολιτικός επαγγελματίας δεν είμαι, έχω δουλειά. Δεν με απασχολεί. Όμως, η δική μου συνείδηση είναι καθαρή, κρυστάλλινη, διαυγέστατη! Προειδοποίησα, μίλησα, φώναξα, ούρλιαξα και δεν σταμάτησα.

(Χειροκροτήματα από την πτέρυγα της Ελληνικής Λύσης)

Κλείνοντας, θα ήθελα να απευθύνω ένα ερώτημα σε όλους τους Έλληνες και σε σας κυρίως τους Βουλευτές και τους Υπουργούς. Επειδή μιλάμε για την κ. Κεραμέως, αναρωτηθήκατε ποτέ γιατί στην εποχή μας δεν βγαίνει κανένας Παλαμάς, κανένας Ελύτης, κανένας Σεφέρης; Δεν βγαίνουν πλέον! Πότε διάβασε τελευταία φορά ο Έλληνας, οποιοσδήποτε Έλληνας, Τερτσέτη, Ελύτη, Σεφέρη; Δεν βγαίνουν πλέον! Δεν βγαίνουν αυτοί οι μεγάλοι άντρες! Δεν βγαίνουν, σας λέω. Πόσοι ασχολήθηκαν με την πλατωνική φιλοσοφία, με το ιδεατό πολίτευμα, την Ιδανική Πολιτεία του Πλάτωνα; Πόσοι από εμάς διάβασαν γεωπολιτική, γεωστρατηγική, γεωοικονομία; Ο Πρωθυπουργός το σπούδασε και το διάβασε. Οι υπόλοιποι είστε υποχρεωμένοι να διαβάσετε, για να ξέρετε τις επιλογές σας από εδώ και πέρα και αυτά που έρχονται.

Απευθύνομαι, λοιπόν, στους Έλληνες με τον Πλάτωνα που αναφέρεται στην αδιαφορία για τα κοινά. Και αναφέρομαι στις προηγούμενες εκλογές που δεν πήγε να ψηφίσει το 55% των Ελλήνων. Δυστυχώς, κάνατε τον Έλληνα να απέχει από το ύψιστο δικαίωμα της ψήφου του, της εκλογής, της παρέμβασής του, με τα λάθη του ΠΑΣΟΚ, του ΣΥΡΙΖΑ, της Νέας Δημοκρατίας.

Λέει, λοιπόν, ο Πλάτωνας πως κάθε λαός είναι άξιος των ανθρώπων που τον κυβερνούν. Κανείς δεν είναι πιο υποδουλωμένος από εκείνους που εσφαλμένα πιστεύουν ότι είναι ελεύθεροι. Όσοι αδιαφορούν για τα κοινά είναι καταδικασμένοι να εξουσιάζονται πάντα από ανθρώπους κατώτερούς τους.

Αυτό πρέπει να αλλάξουμε. Πρέπει να σπάσουμε το απόστημα και να πάει να ψηφίσει ο Έλληνας, να ψηφίσει οποιοδήποτε κόμμα θέλει, μικρό, οποιονδήποτε, δεν λέμε Ελληνική Λύση. Ας ψηφίσει οποιοδήποτε κόμμα, προκειμένου να μειωθούν τα δυσθεώρητα ποσοστά σας, γιατί με το 40% -που πραγματικά είναι 20%, γιατί το 60% δεν ψηφίζει- νομίζετε ότι μπορείτε να έχετε την αυτοδυναμία σας.

Εμείς δεν παλεύουμε για την κομματική μας αυτοδυναμία. Παλεύουμε για την αυτοδυναμία της Ελλάδος και των Ελλήνων! Ελληνίδες και Έλληνες, σπάστε, λοιπόν, τις αλυσίδες της κομματοκρατίας. Ελάτε στις επόμενες εκλογές που θα γίνουν σύντομα, ψηφίστε Ελληνική Λύση και επιτέλους η Ελλάδα θα λέει «Πρώτα η Ελλάδα, πρώτα οι Έλληνες»!

Σας καταθέτω τα προαναφερθέντα για τα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ πάρα πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Μετά τον κ. Βελόπουλο ακολουθεί ο κ. Γιάνης Βαρουφάκης, Πρόεδρος της Κοινοβουλευτικής Ομάδας ΜέΡΑ25 για τη δική του παρέμβαση.

Ορίστε, κύριε Βαρουφάκη, έχετε τον λόγο.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ, κύριε Πρόεδρε.

Κύριε Πρωθυπουργέ, εμένα τουλάχιστον με πείσατε. Πείστηκα ότι μπροστά στην κοινωνική εξαθλίωση προσχωρήσατε κι εσείς σε μια σχολή σκέψης του σοσιαλισμού. Μιλήσατε για το δίκαιο του εργάτη που είναι ο νόμος. Βέβαια, η σοσιαλιστική σχολή σκέψης στην οποία προσχωρήσατε είναι αυτή του Ντόναλντ Τραμπ ο οποίος πιστεύει στο κούρεμα των δικών του χρεών, πιστεύει στη στήριξη με ζεστό δημόσιο χρήμα ανθρώπων σαν αυτόν και της τάξης του και βεβαίως στην άτεγκτη αγοραία εκμετάλλευση για τους πολλούς στους οποίους βεβαίως αναγνωρίζετε εσείς και οι σύντροφοί σας της σοσιαλιστικής σχολής σκέψης το δικαίωμα των εργαζόμενων στην απόλυτη κατάρρευση και εξαθλίωση.

Κύριε Πρωθυπουργέ, σοβαρολογώντας τώρα, ξεκινάμε μια προεκλογική περίοδο. Επιλέξατε το πιο αδύναμο σημείο της Κυβέρνησής σας, την κοινωνική πολιτική, γιατί φαντάζομαι πως οι σύμβουλοί σας σας είπαν ότι η καλύτερη άμυνα είναι η επίθεση στον τομέα στον οποίο πάσχετε. Και ήρθατε εδώ με μια σειρά από μέτρα τα οποία έχετε εφαρμόσει, τα οποία θα εφαρμόσετε, τα οποία θεωρείτε ότι μπορούν να πουληθούν στην κοινή γνώμη ως κοινωνική πολιτική. Είναι λίγο σαν μια ύαινα να σου κάνει μάθημα περί χορτοφαγίας ή ο δράκουλας να σου κάνει μάθημα περί αιμοδοσίας ή κάπως έτσι.

(Χειροκροτήματα από την πτέρυγα του ΜέΡΑ25)

Όμως, έχει μεγάλη σημασία επικοινωνιακά ότι το κάνετε πάρα πολύ καλά. Λίγο υποτονικός ήσασταν σήμερα, γι’ αυτό, κύριε Πρόεδρε, δεν θα εξαντλήσω τον χρόνο μου. Θέλω να ακούσω τι θα πείτε στη δευτερολογία σας, γιατί φαντάζομαι ότι το ενδιαφέρον θα είναι εκεί. Ελπίζω να προκηρύξετε εκλογές. Ελπίζω τουλάχιστον να τις ανακοινώσετε, γιατί αλλιώς μας κουβαλήσατε εδώ για να βαφτίσετε το κρέας ψάρι. Ωραία, ξέρουμε ότι μπορείτε να το κάνετε. Έχετε λογογράφους που μπορούν να το κάνουν.

(Χειροκροτήματα από την πτέρυγα του ΜέΡΑ25)

Όμως, θα μιλήσω πολύ συγκεκριμένα. Την ώρα που μιλάτε για κοινωνική πολιτική, έχουμε πραγματική κοινωνική πολιτική αυτήν τη στιγμή στην Ελλάδα εδώ και πάρα πολύ καιρό, ιδίως τους τελευταίους μήνες με την ακρίβεια. Έχουμε τουλάχιστον 5 δισεκατομμύρια τα οποία έχουν πάει από τους πολίτες και από το δημόσιο στον κ. Βαρδινογιάννη, στον κ. Λάτση, στον κ. Περιστέρη, στον κ. Μυτιληναίο, στη CVC, σε όλους εκείνους οι οποίοι αυτή τη στιγμή χρησιμοποιούν ως τεράστια ευκαιρία πλουτισμού την ακρίβεια. Διότι, όταν οι τιμές του σουπερμάρκετ ανεβαίνουν για τα βασικά είδη 25% αλλά ο πρωτογενής τομέας εισπράττει αύξηση 7%, αυτό είναι αισχροκέρδεια του σουρπερμακετά, όταν η μέση τιμή της ενέργειας αυξάνεται πολύ γρηγορότερα από ό,τι η τιμή του φυσικού αερίου είναι αισχροκέρδεια του συγκεκριμένου.

Αυτό είναι κοινωνική πολιτική. Παίρνουμε από τους πολλούς και δίνουμε στους λίγους. Είναι η σχολή του σοσιαλισμού του Ντόναλντ Τραμπ. Δεν υπάρχει καμμία αμφιβολία ότι λέτε αυτό που κάνετε και κάνετε αυτό που εννοείτε.

Είπατε, όμως -και εδώ πραγματικά πρέπει να σας βγάλω το καπέλο για το θράσος σας- για τον κατώτατο μισθό, κύριε Μητσοτάκη. Είπατε ότι πήγε από τα 650 στα 713 ευρώ, δηλαδή 9,6% αύξηση. Ποια είναι η επίσημη αύξηση του πληθωρισμού; Είναι 12%. Με άλλα λόγια, μειώθηκε ο κατώτατος μισθός. Και μάλιστα -και εδώ σας προκαλώ και εσάς και τους συμβουλάτορές σας και την ΕΛΣΤΑΤ να καταδείξετε πού έχω λάθος- τα είδη βασικής ανάγκης στο καλάθι του νοικοκυριού, που ζει με τον κατώτατο μισθό, τους τελευταίους δεκαοκτώ μήνες έχει αυξηθεί κατά μέσον όρο 26%. Αυτό σε πραγματικούς όρους είναι σαν ο κατώτατος μισθός από 650 που τον πήρατε να είναι σήμερα 485 ευρώ. Και έρχεστε να το γιορτάσετε. Να σας δοξάσουμε, τι να κάνουμε;

Κύριε Μητσοτάκη, η ευαισθησία και η αλληλεγγύη μιας οποιασδήποτε χώρας, γιατί μιλήσατε και περί αλληλεγγύης, κρίνεται από το πώς συμπεριφερόμαστε στους πιο αδύναμους ανθρώπους. Έχουμε εκατοντάδες χιλιάδες ανθρώπους με ειδικές ανάγκες, ΑΜΕΑ, ανάπηρους με 313 ευρώ τον μήνα. Αυτό είναι ντροπή μας, όλων μας, όχι μόνο δική σας, και ημών.

Εμείς λέμε το εξής: Ενδιαφέρεστε πραγματικά για τον κατώτατο μισθό; Ενδιαφέρεστε πραγματικά για τους πιο αδύναμους των συμπολιτών μας; Γιατί δεν εισάγετε αυτόματη τιμαριθμική αναπροσαρμογή αναδρομικά γι’ αυτούς τους ανθρώπους;

(Χειροκροτήματα από την πτέρυγα του ΜέΡΑ25)

Δεν μιλάμε για όλους τους μισθούς. Μιλάμε γι’ αυτούς τους ανθρώπους, μιλάμε για τον κατώτατο μισθό. Δεν το κάνετε, γιατί για εσάς η κοινωνική πολιτική είναι μόνο ένα προπέτασμα καπνού που κρύβει την αντικοινωνική, εξαθλιωτική πολιτική της Νέας Δημοκρατίας.

(Χειροκροτήματα από την πτέρυγα του ΜέΡΑ25)

Κύριε Μητσοτάκη, είπατε –και πραγματικά σας βγάζω το καπέλο τρίτη φορά σήμερα- ότι δεν θα μείνει καμμία ώρα δεδουλευμένη απλήρωτη. Σήμερα το πρωί γύρισα από την Κρήτη. Χθες μιλούσα με υπαλλήλους στον χώρο του επισιτισμού και των ξενοδοχείων. Έχετε μιλήσει εσείς μ’ αυτούς τους ανθρώπους; Δεν λέω για τους ξενοδόχους. Μιλάω για το προλεταριάτο, γι’ αυτούς που εργάζονται μέρα-νύχτα στις κουζίνες, στα δωμάτια, στους διαδρόμους, στα υπόγεια και κοιμούνται πολύ συχνά στα κοντέινερς έξω από τα ξενοδοχεία. Έχετε μιλήσει με αυτούς τους ανθρώπους; Λέτε ότι οι εργαζόμενοι θα συναποφασίζουν με τους εργοδότες τα ρεπό και τις άδειές τους. Δεν έχουν ένα ρεπό αυτοί οι άνθρωποι, ούτε ένα για δείγμα σε αυτή τη χώρα που ζούμε, όχι στο δικό σας παράλληλο σύμπαν. Είναι άπειρες οι απλήρωτες ώρες.

Θέλω να σας μεταφέρω και μια άλλη περίπτωση από το Ρέθυμνο -όπου είμαι σίγουρος ότι δεν ισχύει μόνο για το Ρέθυμνο- με την οποία ήρθα αντιμέτωπος προχθές.

Κύριε Πρωθυπουργέ, γνωρίζετε ότι αυτή τη στιγμή ζητάνε τα 500 ευρώ της περιόδου της πανδημίας πίσω από εκατοντάδες ανθρώπους -μόνο μέσα στο Ρέθυμνο- γιατί στη σύμβαση έργου που είχαν δεν ήταν ξενοδοχοϋπάλληλοι, αλλά ήταν υπάλληλοι ξενοδοχείου και άρα δεν είχαν το δικαίωμα. Οπότε, τους ζητάτε 2.000 ευρώ μαζεμένα πίσω και τους στερείτε και το δικαίωμα στο επίδομα ανεργίας. Και μιλάτε για κοινωνική πολιτική στη μεταιχμιακή περίοδο μεταξύ πανδημίας και ακρίβειας;

Μιλάτε για στεγαστική πολιτική. Στη χώρα του Ηρακλή μιλάτε για στεγαστική πολιτική; Στη χώρα που έρχεται ένα ταμείο από το Ντέλαγουερ με φιλαράκια σας τα οποία είναι μέτοχοι και αγοράζουν για 3.000 ένα δάνειο των 100.000 και σπρώχνουν τον άνθρωπο αυτόν να το βγάλει στο σφυρί; Ό,τι και να βγάλουν πάνω από τις 10.000 είναι το μεγαλύτερο ποσοστό κέρδους προσόδου στον κόσμο. Θα τα βγάλουν αυτά μέσα από τον πλειστηριασμό, θα τον πετάξουν στον δρόμο αυτόν, αυτήν και τις οικογένειές τους, από το μικρομάγαζό τους, και τα χρήματα αυτά δεν θα μείνουν καν στη χώρα, θα πάνε στα Cayman Islands και το ξέρετε. Γι’ αυτό υπάρχουν αυτά τα ταμεία. Και μιλάτε εσείς για στεγαστική πολιτική.

Μιλήσατε για τους συνταξιούχους εσείς που συμμετείχατε σε διάφορες κυβερνήσεις του μνημονιακού μπλοκ. Και τι κάνατε; Κουρέψατε τα ομόλογα των ταμείων με το εγκληματικό PSI. Πήγατε τα όρια συνταξιοδότησης στα εξήντα επτά έτη. Ουρλιάζατε εδώ μέσα, όταν διαπραγματευόμασταν το πρώτο εξάμηνο του 2015: «Δώστε τους το ΕΚΑΣ, υπογράψτε ό,τι σας λέει ο Ντάισελμπλουμ».

Δώσατε το ΕΚΑΣ και κάνατε και άλλα. Δώσατε την περιουσία του ΕΦΚΑ σε ιδιώτες. Είναι πολύ μεγάλη η λίστα. Και σήμερα έρχεστε να μιλήσετε για τους συνταξιούχους και θυμηθήκατε όταν μας έκλεισε ο Ντράγκι τις τράπεζες. Για να είμαστε ξεκάθαροι, με κλειστές τράπεζες πήγαμε στο δημοψήφισμα και με κλειστές τράπεζες ο ελληνικός λαός μάς έδωσε το 62%. Μην το ξεχνάτε αυτό. Το ξέρω ότι σας τσούζει και σας πονάει. Όμως, τις τράπεζες τις έκλεισε ο Ντράγκι και είναι αποδεδειγμένο. Ξέρετε πολύ καλά ότι είμαι στα ευρωπαϊκά δικαστήρια με τον Ντράγκι, γιατί παραδέχτηκε ότι είχε πάρει γνωμοδότηση από ιδιωτικό νομικό γραφείο για να δει τον Απρίλιο κατά πόσον ήταν νόμιμο το ότι μας έκλεισε τις τράπεζες. Πρόκειται για μια γνωμοδότηση με δικά μας λεφτά την οποία δεν μας τη δείχνει και ξέρετε γιατί δεν μας τη δείχνει. Γιατί δεν λέει αυτά που θέλετε να λέει η γνωμοδότηση. Λέει: Πρώτον, ότι μας τις έκλεισε και, δεύτερον, ότι παρανόμησε σύμφωνα με το Ευρωπαϊκό Δίκαιο. Και εσείς κλαίγεστε για το γεγονός ότι οι συνταξιούχοι μπορούσαν να πάρουν μόνο 60 ευρώ την ημέρα από τα ATM.

Ναι, όντως, αυτή η επιβολή των capital controls από την Κεντρική Τράπεζα ήταν μια τρομοκρατική κίνηση της Φρανκφούρτης απέναντι στους Έλληνες και τις Ελληνίδες, με εσάς να ουρλιάζετε και να του λέτε: «Ναι, βάστα Ντράγκι». Αυτό κάνατε.

Τώρα έρχεστε να κλαφτείτε για τα 60 ευρώ που παίρνανε οι συνταξιούχοι από τα ΑΤΜ τότε, την ώρα που εσείς δίνετε voucher των 13 και 20 ευρώ εν μέσω μιας ακρίβειας που έχει γονατίσει τους συνταξιούχους και τους έχει γονατίσει σε βαθμό που η ιδέα των 60 ευρώ την ημέρα να τους φαίνεται ένα πάρτι.

(Χειροκροτήματα από την πτέρυγα του ΜέΡΑ25)

Και τώρα έρχομαι στο αποκορύφωμα του θράσους σας, κύριε Πρωθυπουργέ. Θα μας πείτε εσείς για κοινωνική ένταξη των τσιγγάνων; Εσείς; Δεν ντρέπεστε; Το 2001-2008 υπήρξε ένα πρόγραμμα -δεν ξέρω αν το ξέρετε, πληροφορηθείτε το- από την κυβέρνηση Σημίτη, το οποίο συνέχισε και επί Κώστα Καραμανλή. Ήταν ένα πρόγραμμα που χορηγήθηκαν εννέα χιλιάδες στεγαστικά δάνεια με την εγγύηση του ελληνικού δημοσίου, με καθαρά κοινωνικά και όχι χρηματοοικονομικά κριτήρια, σε τσιγγάνους. Αναφέρομαι σε τσιγγάνους και όχι σε Ρομά, γιατί μας έχουν ζητήσει οι τσιγγάνοι να αναφερόμαστε σε αυτούς ως τσιγγάνοι.

Σήμερα τους πετάτε στον δρόμο. Η Κυβέρνησή σας και οι τράπεζες αρνείστε ότι τα κοινωνικά κριτήρια ήταν αυτά τα οποία αποφάσιζαν για το αν θα υπάρξουν αυτά τα στεγαστικά δάνεια. Σήμερα Κυβέρνηση και τραπεζίτες τους πάτε σε έξωση και σε πλειστηριασμούς γιατί αρνείστε ότι αυτή η παροχή των στεγαστικών ήταν στο πλαίσιο κοινωνικής πολιτικής ένταξης και τους λέτε: Δεν μπορείτε να πληρώσετε, θα βγείτε έξω. Και έρχεστε σήμερα, προεκλογικά, να μιλήσετε για κοινωνική ένταξη των τσιγγάνων; Σας εγκαλούμε, κύριε Πρωθυπουργέ.

(Χειροκροτήματα από την πτέρυγα του ΜέΡΑ25)

Κακοποίηση γυναικών! Ο κ. Μητσοτάκης μιλάει για κακοποίηση γυναικών. Ποιος; Ο Πρωθυπουργός που έφερε το επαίσχυντο νομοσχέδιο για την υποχρεωτική συνεπιμέλεια, με το οποίο εγκλώβισε γυναίκες και παιδιά σε κακοποιητικά περιβάλλοντα. Και μιλάτε εσείς για τις γυναίκες; Στο όνομα και στη μνήμη της κ. Μαριέττας Γιαννάκου, δεν δικαιούστε να μιλάτε γι’ αυτό, εσείς, κύριε Μητσοτάκη.

Ο Γκέμπελς είχε πει ότι ο καλύτερος τρόπος να πεις ένα μεγάλο ψέμα, είναι να το κάνεις τεράστιο και να το επαναλαμβάνεις συνέχεια. Εσείς λέτε πάρα πολλά μεγάλα ψέματα, τα οποία τα εντάσσετε σε ένα δαιμονικό μύθευμα, το οποίο επαναλαμβάνετε ξανά και ξανά.

Κύριε Μητσοτάκη, την 15η Δεκεμβρίου εδώ, σας είχα προειδοποιήσει: Μην ξαναμιλήσετε για το 2015, χωρίς να κάνετε αυτό που εμείς σας προτείναμε. Το οποίο τι ήταν; Αυτό που εσείς δεσμευτήκατε.

Κύριε Μητσοτάκη, σας κοιτάω στα μάτια. Στις 23 Φεβρουαρίου του 2016 βγάλατε ένα tweet ή δεν βγάλατε, το οποίο αυτολεξεί έλεγε: «Δεσμεύομαι για εξεταστική επιτροπή για την περίοδο Βαρουφάκη που μας οδήγησε σε κλείσιμο τραπεζών και capital controls»; Δικό σας ήταν, εκτός αν κάποιος σας χάκαρε τον λογαριασμό τότε. Δεν σας τον είχαν χακάρει, απλώς η δέσμευσή σας δεν αξίζει ούτε καν το tweet και τα ηλεκτρόνια με τα οποία γράφτηκε. Είστε αναξιόπιστος, κύριε Μητσοτάκη.

(Χειροκροτήματα από την πτέρυγα του ΜέΡΑ25)

Στις 15 Δεκεμβρίου σας είπα να μην ξανατολμήσετε να μιλήσετε με τα ψέματά σας για το 2015 χωρίς να κάνετε εκείνη την επιτροπή. Και αν θέλετε να την κάνετε μόνο για την περίοδο του Ιανουαρίου-Ιουλίου του 2015, εγώ δεν έχω κανένα πρόβλημα. Δεν τολμάτε γιατί ξέρετε πολύ καλά τι θα βγει μέσα από αυτό. Δεν θα αναφερθώ στη συνέχεια. Θέλω να δω αν θα τολμήσετε να αναφερθείτε στη δευτερολογία σας. Το κρατώ για τη δική μου δευτερολογία.

Είπατε, όμως, κάτι το οποίο έχει πολύ μεγάλο ενδιαφέρον και νομίζω ότι και οι πολιτικοί επιστήμονες κάποια στιγμή θα το κοιτάξουν προσεκτικά. Είπατε, αν δεν κάνω λάθος: «Προτεραιότητά μου είναι οι πολίτες και ο λαός». Επιτρέψτε μου να σας πω πώς το εκλαμβάνω εγώ. Πόσοι ψηφίζουν σε αυτή τη χώρα; Γύρω στο 60% του λαού. Από αυτούς χρειάζεστε δηλαδή, ένα 20% του λαού για να μπορείτε να ανανεώνεται την ολιγαρχική σας, πατριαρχική σας εξουσία. Αυτό σας ενδιαφέρει. Δηλώσατε ότι τελείωσε. Ο δήμος αποσπάται από τη δημοκρατία μονίμως, όταν λέτε ότι δεν με ενδιαφέρει ο λαός και με ενδιαφέρουν οι πολίτες αυτό λέτε. Συνάδει πλήρως με τον τρόπο με τον οποίον τα ολιγαρχικά καθεστώτα καταφέρνουν μέσα από περιοδικές εκλογές να αναπαράγονται. Ήταν ενδιαφέρον ότι κάνατε ουσιαστικά αυτή τη δήλωση.

Εγώ επιμένω: Αυτή η χώρα είναι από το 2010 ακυβέρνητη, από τότε που πτωχεύσαμε, αλλά ιδίως αυτή την περίοδο που μπήκαμε είναι απολύτως σωστό -και νομίζω ότι δεν διαφωνείτε ούτε στις κατά βάθος- ότι δεν λειτουργεί ούτε καν προσχηματικά η Κυβέρνηση. Σηκωθείτε παρακαλώ πάρα πολύ στην δευτερολογία σας και ανακοινώστε –μην τις προκηρύξετε- πότε προτίθεστε να κάνετε εκλογές. Εμείς στο ΜέΡΑ25 τις θέλουμε χτες.

(Χειροκροτήματα από την πτέρυγα του ΜέΡΑ25)

Ο κ. Τσίπρας τις ζήτησε κι αυτός. Θέλω να απευθυνθώ στους φίλους και στις φίλες του ΣΥΡΙΖΑ. Κι εμείς ζητάμε εκλογές κι εσείς ζητάτε εκλογές. Εσείς γιατί τις ζητάτε; Ποιος είναι ο λόγος που τις ζητάτε; Τι θα κάνετε, δηλαδή, πέραν του να φύγει ένας ακόμα ξεζουμισμένος μνημονιακός Πρωθυπουργός; Αυτό έχει μια αξία βεβαίως. Όλοι οι Πρωθυπουργοί που περνάνε οι μνημονιακές πολιτικές ξεζουμίζονται και μετά αποβάλλονται ως ξένα σώματα, από τον Γιώργο Παπανδρέου μέχρι τον Κυριάκο Μητσοτάκη. Πέραν αυτού, όταν θα πάρετε πάλι το Μαξίμου στα χέρια σας, τι θα κάνετε; Τι ακριβώς θα κάνετε;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Θα συνεργαστούνε μαζί σας.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Κύριε Πλεύρη, με αυτό το πλευρό να κοιμάστε!

(Χειροκροτήματα από την πτέρυγα του ΜέΡΑ25)

Ο κ. Τσίπρας δεσμεύτηκε και είπε σε ένα tweet το οποίο εμένα πραγματικά ως πολίτη, αν το πίστευα, θα χαιρόμουν πάρα πολύ. Διαβάζω είπε: «Τους σπόρους της χώρας μετεκλογικά δεν θα νέμονται δέκα μεγάλοι επιχειρηματικοί όμιλοι και αντίστοιχος αριθμός οικογενειών. Οι νταβατζήδες τέλος!». Έτσι είπε ο κ. Τσίπρας και πρόσθεσε κλείνοντας το tweet ότι «και σήμερα δεν είναι 2015 για να επιχειρήσουν ξανά να κρυφτούν πίσω από τη ζεστή αγκαλιά της τρόικας».

Φίλες και φίλοι του ΣΥΡΙΖΑ, άλλη μια αυταπάτη. Στη ζεστή αγκαλιά της τρόικας είμαστε μέσα χωμένοι. Εντάξει, δεν είναι τρόικα, είναι δυική πια. Είχε φύγει το ΔΝΤ, βαρέθηκε, κουράστηκε. Είμαστε στη σφιχτότατη αγκαλιά της Ευρωπαϊκής Κεντρικής Τράπεζας. Υπάρχει καμμία αμφιβολία ότι είμαστε πιο πτωχευμένοι σήμερα από ποτέ; Από ό,τι ήμασταν το 2015, από ό,τι ήμασταν το 2012, από ό,τι ήμασταν το 2010; Κοιτάξτε τα ποσοστά χρέους, κοιτάξτε την ανοδική πορεία των επιτοκίων.

Ο μόνος λόγος για τον οποίο αυτή τη στιγμή τα επιτόκιά μας είναι σχετικά ανοδικά - δεν είναι στο 10% τα spreads, αλλά είναι στο 2% ή στο 2,5%- είναι ότι τα αγοράζει η Ευρωπαϊκή Κεντρική Τράπεζα κι έχει δηλώσει ότι θα συνεχίσει να τα αγοράσει.

Εσείς χαίρεστε μια χαρά γι’ αυτό. Δεν έχετε πρόβλημα. Υπερχρεώνετε τον ελληνισμό όπως το κάνατε και το 1991, όπως το κάνατε την περίοδο 2004-2008. Αυτή η δουλειά είναι της Νέας Δημοκρατίας. Κάθε φορά που έρχεται μια κυβέρνηση της Νέας Δημοκρατίας, το χρέος πάει στα ουράνια, την ώρα που εσείς παρουσιάζεστε ότι είστε οι θεματοφύλακες της πολιτικής ορθότητας του Υπουργείου Οικονομικών.

Ωραία, εσείς δεν καταλαβαίνετε ότι με το που προσπαθήσει ο Αλέξης Τσίπρας ξανά από το Μαξίμου να τα βάλει με τους δέκα νταβατζήδες -που δεν είναι καν δέκα, έξι είναι, αλλά τέλος πάντων- τα spreads θα πάνε στα ουράνια; Δεν καταλαβαίνετε ότι η Κεντρική Τράπεζα μας έχει στο χέρι πλήρως; Είμαστε πλήρως πτωχευμένοι. Όταν εξαρτάσαι απολύτως από την Ευρωπαϊκή Κεντρική Τράπεζα να παρανομείς σύμφωνα με το δικό της καταστατικό για να σου μετακυλήσει εσένα μη βιώσιμο χρέος, ανά πάσα στιγμή με ένα ψίθυρο ούτε καν της κ. Λαγκάρντ, αλλά του κλητήρα της κ. Λαγκάρντ, σου έχουν δημιουργήσει συνθήκες έλλειψης ρευστότητας και ασφυξίας, όπως το 2015.

Αυτή την αυταπάτη, όμως, τη μοιράζεστε διότι και οι δύο θα θέλετε να πείτε ότι έχουμε βγει από τα μνημόνια και τώρα προχωράμε μόνοι μας. Αυτή την αυταπάτη την πλασάρετε στον ελληνικό λαό.

Θυμάστε το πρόγραμμα Θεσσαλονίκης του ΣΥΡΙΖΑ του 2014; Αυτό είναι το δικό σας πρόγραμμα τώρα. Δηλαδή υπόσχεστε πράγματα τα οποία δεν θα μπορέσετε να κάνετε λόγω της οικονομικής κατάστασης στην οποία θα βρεθούμε, ελπίζοντας να μην χρειαστεί να τα κάνετε και άμα χρειαστεί θα πείτε: «Είπαμε και μια ανοησία», όπως είπαν και αυτοί εδώ στον ΣΥΡΙΖΑ.

Πρόγραμμα Θεσσαλονίκης έχετε εσείς στη Νέα Δημοκρατία. Εσείς στον ΣΥΡΙΖΑ τι πρόγραμμα έχετε; Πείτε μας. Δεν θα σας πω εγώ. Συντροφικά, φιλικά, με αγάπη, περιμένω να μου πείτε.

Αλλά, προσέξτε, τίποτα από αυτά που λέτε ότι πρέπει να γίνουν, παράδειγμα η προστασία της πρώτης κατοικίας δεν μπορεί να γίνει χωρίς κατάργηση του «ΗΡΑΚΛΗ», χωρίς ρήξη με την τρόικα. Δεν μπορεί να κάνετε αυτό το λάθος δεύτερη φορά. Δηλαδή μπορείτε να το κάνετε, αλλά αυτή τη φορά είμαστε εμείς, το ΜέΡΑ25. στη Βουλή να σας στηλιτεύσουμε.

Κλείνω, κύριε Πρόεδρε, για να κρατήσω και κάποια λεπτά -που θα μου δώσετε, ελπίζω- στη δευτερολογία, αν ο κ. Μητσοτάκης πει κάτι σοβαρό στη δική του δευτερολογία, για παράδειγμα αν θα προκηρύξετε εκλογές, αν μιλήσετε για το 2015, αν τολμήστε να το κάνετε πάλι χωρίς να έχετε κάνει την εξεταστική επιτροπή. Η ρήξη γίνεται κάθε μέρα, αγαπητές και αγαπητοί συνάδελφοι, εναντίον του λαού μας. Κάθε μέρα γίνονται ρήξεις εναντίον του λαού μας.

Εμείς είμαστε εδώ για να υπάρξει η προοπτική μιας λελογισμένης προοδευτικής πολιτικής ρήξης, εκείνης που δεν έγινε ποτέ, που δεν έγινε το 2015 γιατί ακυρώθηκε την τελευταία στιγμή. Γιατί αυτή η πολιτική ρήξη είναι η μόνη εφικτή απάντηση στην κρίση, στην ολιγαρχία, στην υποτέλεια, ακόμα και στην πατριαρχία. Είμαστε εδώ το ΜέΡΑ25. Και ξέρετε κάτι; Θα είμαστε και μετά τις εκλογές. Ξέρω ότι τόσο η Νέα Δημοκρατία όσο και ο ΣΥΡΙΖΑ προσεύχεστε κάθε βράδυ πριν κοιμηθείτε να μην μπει το ΜέΡΑ25 στη Βουλή.

(Χειροκροτήματα από την πτέρυγα του ΜέΡΑ25)

Εμείς θα σας χαλάσουμε αυτές τις προσευχές, θα χαλάσουμε τη μετεκλογική σας αριθμητική, θα σας δημιουργήσουμε πρόβλημα. Το πολύ-πολύ να πρέπει να τα βρείτε. Έτσι κι αλλιώς, έχετε πιο πολλά κοινά μεταξύ σας, κύριε Μητσοτάκη και κύριε Τσίπρα, απ’ ό,τι έχετε με οποιοδήποτε άλλο. Τα ίδια μνημόνια εφαρμόζετε. Εφαρμόστε τα μαζί να τελειώνουμε. Κάντε ένα grant coalition γερμανικού στυλ.

Εμείς θα είμαστε εδώ πάντως για να σας στηλιτεύουμε. Και θα είμαστε εδώ επειδή ο λαός εκεί έξω έχει αρχίσει ξανά να το καταλαβαίνει. Τίποτα δεν έχει χαθεί. Τίποτα δεν είναι χαμένο. Γι’ αυτό τιμάμε το δημοψήφισμα, εκείνο το μεγαλειώδες «όχι», που είχαμε την έβδομη επέτειο χτες, το «όχι» που σας τρόμαξε τόσο πολύ. Το τιμάμε ως μια καλή αρχή που η ώρα της ήρθε να ολοκληρωθεί.

Ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΟΣ (Κωνσταντίνος Τασούλας):** Οπότε, με την ομιλία του κ. Βαρουφάκη έκλεισαν οι πρωτολογίες και προχωρούμε στις δευτερολογίες. Τόσο ο Πρωθυπουργός όσο και ο κ. Βαρουφάκης τήρησαν επακριβώς τον χρόνο τους.

Καλείται για τη δευτερολογία του τώρα ο κ. Κυριάκος Μητσοτάκης, Πρωθυπουργός και Πρόεδρος της Κοινοβουλευτικής Ομάδας της Νέας Δημοκρατίας.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κύριε Βαρουφάκη, αν πιστεύετε πραγματικά ότι κοιμάμαι και ξυπνάω έχοντας την έγνοια αν θα μπείτε στη Βουλή ή δεν θα μπείτε, έχετε πολύ μεγάλη ιδέα για τον εαυτό σας. Έχω πιο σοβαρά πράγματα να ασχοληθώ.

(Χειροκροτήματα από την πτέρυγα της Νέας Δημοκρατίας)

Βρήκα, όμως, πολύ ενδιαφέρουσα την αναφορά σας στο 2015 και δεν μπορώ να την αφήσω ασχολίαστη στον βαθμό που αναφέρθηκε στην περίοδο αυτή και ο Αρχηγός της Αξιωματικής Αντιπολίτευσης. Είναι ξεκάθαρο ότι σας κυνηγάνε οι ίδιες ερινύες γι’ αυτά τα οποία έγιναν αυτό το καταστροφικό εξάμηνο. Δεν έχετε, όμως, την ίδια ερμηνεία για το πώς κατέληξαν τα πράγματα τελικά μετά το καταστροφικό δημοψήφισμα το οποίο προκάλεσε ο κ. Τσίπρας ακριβώς επτά χρόνια πριν, στις 5 Ιουλίου του 2015.

Ας φρεσκάρουμε, λοιπόν, λίγο τη μνήμη σας και να θυμηθούμε πολύ περιεκτικά και περιληπτικά τι ακριβώς έγινε αυτούς τους έξι μήνες. Προκαλέσατε ή δεν προκαλέσατε εκλογές, κύριε Τσίπρα, ρίχνοντας την κυβέρνηση του κ. Σαμαρά και συμπράττοντας με τη Χρυσή Αυγή για να σκίσετε το μνημόνιο με έναν νόμο κι ένα άρθρο; Έτσι δεν είναι; Εσείς προκαλέσατε τις εκλογές και αναγνωρίσατε σήμερα -είπατε κάτι το οποίο δεν το έχετε ξαναπεί, τουλάχιστον εγώ δεν το έχω ξανακούσει- ότι η χώρα ήταν χρεοκοπημένη -λέει- το 2014.

Το εύλογο ερώτημα, λοιπόν, κύριε Τσίπρα, είναι εάν η χώρα ήταν χρεοκοπημένη το 2014 γιατί κοροϊδέψατε τον ελληνικό λαό και τάξατε όλα αυτά τα οποία είπατε στο πρόγραμμα της Θεσσαλονίκης; Γιατί εξαπατήσατε τους Έλληνες ότι θα σκίσετε τα μνημόνια με έναν νόμο και με ένα άρθρο, ότι θα καταργήσετε τον ΕΝΦΙΑ, ότι θα αυξήσετε συντάξεις και επιδόματα; Γιατί είπατε τέτοια ψέματα; Ο ελληνικός λαός ακόμα δεν τα έχει ξεχάσει.

Τι πραγματικά έγινε κείνες τις ημέρες του δημοψηφίσματος, όταν κλείσατε τις τράπεζες με τους τραγικούς χειρισμούς σας, οδηγήσατε τον ελληνικό λαό στην κάλπη για να πει ένα μεγαλοπρεπές «όχι», που κανείς δεν καταλάβαινε σε τι ακριβώς έλεγε «όχι», για να έρθετε μια βδομάδα μετά να κάνετε μία εμβληματική «κωλοτούμπα» και να συμφωνήσετε στο τρίτο μνημόνιο, το αχρείαστο τρίτο μνημόνιο; Γι’ αυτό σας κατηγορεί ο κ. Βαρουφάκης. Ο κ. Βαρουφάκης σας κατηγορεί γιατί υποχωρήσατε. Διότι δεν τιμήσατε αυτό το οποίο ο κ. Βαρουφάκης νόμιζε ότι ψήφιζε ελληνικός λαός. «Όχι» σε τι αναρωτιέμαι. Και τελικά, ευτυχώς, πρυτάνευσε έστω και την τελευταία στιγμή η λογική και δεν οδηγηθήκαμε σε μία άτακτη έξοδο από την Ευρωζώνη. Και πήγατε μετά από δεκατέσσερις ώρες «υπερήφανης διαπραγμάτευσης» και μας φέρατε ένα τρίτο αχρείαστο μνημόνιο.

Γιατί ακριβώς, λοιπόν, κύριε Τσίπρα, απ’ όλα αυτά είστε υπερήφανος; Γιατί εξαπατήσατε τους Έλληνες; Γιατί τους είπατε ψέματα μία φορά όταν εκλεγήκατε; Γιατί τους είπατε ψέματα δεύτερη φορά όταν τους βάλατε να ψηφίσουν; Γιατί τους είπατε ψέματα τρίτη φορά ότι δήθεν φέρατε μια πρόταση βελτιωμένη σε σχέση με την αρχική πρόταση, όταν φέρατε ένα τρίτο μνημόνιο, το οποίο τελικά σας ανάγκασε να επιβάλλετε μια αυστηρή πολιτική λιτότητας σε μια εποχή που ολόκληρη η Ευρώπη αναπτυσσόταν και όλες οι άλλες οικονομίες του Νότου έτρεχαν με γρήγορους ρυθμούς και εσείς ερχόσασταν εδώ και αυξάνετε τους φόρους και κόβατε τις συντάξεις και επιβάλατε μια ακραία λιτότητα στη μεσαία τάξη;

Τι ακριβώς θα θυμούνται -και θυμούνται τελικά, κύριε Τσίπρα- οι Έλληνες από την τετραετή σας διακυβέρνηση; Τι θυμούνται; Για πάμε να δούμε. Ρωτήστε σήμερα σε αυτά τα καφενεία στα οποία πάτε -πείτε μου κι εμένα πού είναι αυτά τα καφενεία- και στα οποία είναι τόσο αγανακτισμένος ο κόσμος με τη Νέα Δημοκρατία. Από τα δικά σας, όμως, τεσσεράμισι χρόνια τι ακριβώς θυμούνται οι Έλληνες;

Σας διαβεβαιώνω ότι οι τραυματικές αναμνήσεις του 2015 δεν έχουν σβήσει από τη μνήμη τους. Φροντίζει ο κ. Βαρουφάκης να τις θυμίζει. Κι όταν έρχεστε ταυτόχρονα και υπερασπίζεστε αυτή την περίοδο, ίσως κάποιοι ψηφοφόροι να κάνουν μια προβολή και να λένε, λες να μας ξανά τύχει τέτοιο κακό; Λες να ξανακυβερνήσουν αυτοί οι δύο με μια σύμπραξη; Διότι δεν σας βλέπω και πολύ μακριά τον έναν από τον άλλον. Νομίζω ότι όταν τους έρχεται αυτή η σκέψη στο μυαλό, θα αναπολούν με ακόμα μεγαλύτερη ένταση τους καταστροφικούς σας χειρισμούς.

Έρχεστε, λοιπόν, εδώ και υπερασπίζεστε μια περίοδο η οποία υπήρξε δραματική και τραυματική για τη χώρα, μια περίοδο η οποία διέσυρε την Ελλάδα στο εξωτερικό. Να θυμίσω τα πρωτοσέλιδα και πώς σας εμφάνιζαν; Να θυμίσω αυτά τα οποία έλεγε ο σύντροφός σας, ο κ. Μελανσόν για εσάς προσωπικά, για την «κωλοτούμπα» την οποία κάνατε, βέβαια, γιατί δεν υπηρετήσατε τις αξίες της Αριστεράς; Όλους καταφέρατε να τους εξαπατήσετε, κύριε Τσίπρα. Όλους. Γι’ αυτό σήμερα εσείς θέλετε να είστε υπερήφανος. Δικαίωμά σας, όπως σας έχω πει πολλές φορές.

Επειδή ανησυχείτε πολύ για τις εκλογές και το πότε θα γίνουν και μας ζητάτε να έρθουμε εδώ να προκηρύξουμε εκλογές, θα σας πω για ακόμα μια φορά αυτό το οποίο σας έχω πει πολλές φορές, ότι οι εκλογές θα γίνουν στο τέλος της τετραετίας. Φαίνεται να μην το ακούτε, αλλά τελικά η ίδια η ζωή θα επιβεβαιώσει τα λεγόμενά μου.

(Χειροκροτήματα από την πτέρυγα της Νέας Δημοκρατίας)

Από εκεί και πέρα, όμως, όταν θα έρθει η ώρα των εκλογών, πράγματι, θα πούμε τι θυμόμαστε ακριβώς από την τετραετία Τσίπρα; Τι θυμόμαστε; Θυμόμαστε φόρους, περικοπές στις συντάξεις και ψέματα, ψέματα, ψέματα.

Τουλάχιστον για μας, ναι, ο ελληνικός λαός θα πει ότι μειώσαμε την ανεργία, φέραμε επενδύσεις, μειώσαμε φόρους και εισφορές, εξοπλίσαμε τη χώρα, προστατεύσαμε τα σύνορα, στηρίξαμε την κοινωνία και στην πανδημία και στην ενεργειακή κρίση. Εσείς ακριβώς τι θα πείτε;

(Χειροκροτήματα από την πτέρυγα της Νέας Δημοκρατίας)

Κι επειδή για ακόμα μία φορά μας είπατε τι καλά που τα κάνατε τα τεσσεράμισι χρόνια που κυβερνήσατε τη χώρα, υπάρχει ένα καταλυτικό επιχείρημα στο οποίο δεν μπορείτε να δώσετε μέχρι σήμερα καμμία απάντηση. Εάν τα κάνατε τόσο καλά, γιατί σας καταψήφισε τρεις φορές ο ελληνικός λαός και έδωσε αυτοδυναμία στη Νέα Δημοκρατία; Γιατί έγινε αυτό; Γιατί;

(Χειροκροτήματα από την πτέρυγα της Νέας Δημοκρατίας)

Δεν εμπιστεύεστε την κρίση του ελληνικού λαού τελικά; Ήταν τα εξαγορασμένα μέσα τα οποία προέβαλαν μία στρεβλή κατάσταση της χώρας και τελικά ξεγελάστηκε ο ελληνικός λαός; Εν πάση περιπτώσει, φοβάμαι ότι θα πορευτούμε για αρκετούς μήνες ακόμα σε ένα κλίμα έντονης τοξικότητας, όπως έχω προβλέψει. Η Κυβέρνηση θα συνεχίσει κανονικά τη δουλειά της. Εγώ δεν βλέπω Υπουργούς, κυρίες και κύριοι της Αντιπολίτευσης, να έχουν κατεβάσει τα μολύβια. Βλέπω μια Βουλή η οποία εξακολουθεί και νομοθετεί με δύο και τρία νομοσχέδια. Θα έχουμε την ευκαιρία την επόμενη εβδομάδα να συζητήσουμε και να ψηφίσουμε ένα σημαντικότατο νομοσχέδιο για την τριτοβάθμια εκπαίδευση και μεγάλος όγκος ακόμα νομοθετικός ο οποίος έρχεται τους επόμενους μήνες. Από εκεί και πέρα ο καθένας μπορεί να κάνει τις δικές του εκτιμήσεις. Για ακόμα μια φορά φοβάμαι, κύριε Τσίπρα, ότι θα διαψευστείτε πανηγυρικά.

Έρχομαι τώρα σε μια σειρά από θέματα τα οποία θίξατε στην πρωτολογία σας εκτός ημερήσιας διάταξης προφανώς. Και μάλιστα μου κάνει πολλή εντύπωση σε μια συζήτηση που θα έπρεπε κανονικά να αποτελεί προνομιακό πεδίο δήθεν για εσάς, καθώς εξακολουθείτε να ισχυρίζεστε ότι έχετε το μονοπώλιο της κοινωνικής ευαισθησίας, γιατί αφιερώσατε δέκα λεπτά μόλις αντικρούοντας τα δικά μου επιχειρήματα και τριάντα λεπτά μιλώντας για θέματα όπως τα εξωτερικά, η «NOVARTIS» ή ο χρόνος των εκλογών. Ίσως τελικά δεν είχατε τόσα επιχειρήματα στη φαρέτρα σας, όταν ισχυρίζεστε ότι κάναμε το άσπρο μαύρο ως προς τις παρεμβάσεις τις οποίες έχουμε κάνει στην κοινωνική μας πολιτική.

Γιατί πώς θα αντικρούσετε την αλήθεια; Αυξήθηκε ή δεν αυξήθηκε ο κατώτατος μισθός; Δημιουργήθηκαν ή δεν δημιουργήθηκαν τόσες θέσεις εργασίας; Έγιναν παρεμβάσεις που επιτάχυναν τις συντάξεις, ναι ή όχι; Εκσυγχρονίστηκε το πλαίσιο της εργατικής νομοθεσίας; Εφαρμόστηκε για πρώτη φορά η ψηφιακή κάρτα εργασίας; Έγιναν παρεμβάσεις ως προς πολύ ευαίσθητα ζητήματα που αφορούν τα άτομα με ειδικές ανάγκες; Αυξήθηκε ο συνολικός αριθμός των επιδομάτων; Δεν μπορείτε να τα αντικρούσετε αυτά διότι είναι πολύ απλά αλήθεια.

Όπως αλήθεια είναι ότι προφανώς όλες αυτές οι παρεμβάσεις δεν θεραπεύουν όλες τις αδυναμίες της αγοράς εργασίας και δεν θωρακίζουν πλήρως τους Έλληνες απέναντι σε μια παγκόσμια έξαρση του πληθωρισμού, την οποία δυστυχώς, έχει υποστεί και θα υποστεί ακόμα και για κάποιο διάστημα και η πατρίδα μας. Εμείς δεν ωραιοποιήσαμε την κατάσταση, ούτε είπαμε ότι αυτόματα η ψηφιακή κάρτα εργασίας θα λύσει όλα τα προβλήματα στην αγορά εργασίας. Κατ’ αρχάς δεν έχει εφαρμοστεί ακόμα, κύριε Βαρουφάκη, σε όλους τους κλάδους.

Και αν πράγματι υπάρχουν περιστατικά σαν κι αυτά τα οποία καταγγέλλετε -και υπάρχουν περιστατικά σήμερα εκμετάλλευσης εργαζομένων στον τουρισμό από ασυνείδητους εργοδότες, είναι μια αλήθεια αυτό- τότε να βοηθήσουμε όλοι να καταγγέλλονται στις αρμόδιες αρχές, να γίνονται οι σχετικοί έλεγχοι και να επιβάλλονται τα σχετικά πρόστιμα. Μαζί θα είμαστε σε αυτή την προσπάθεια. Δεν έχουμε εμείς κανένα λόγο να μην συνταχθούμε με τους εργαζόμενους οι οποίοι αυτή τη στιγμή καταστρατηγούνται συχνά από εργοδοσίες οι οποίες είναι αυθαίρετες. Και έχω προειδοποιήσει τον κλάδο του τουρισμού και τους εργοδότες.

(Χειροκροτήματα από την πτέρυγα της Νέας Δημοκρατίας)

Θεωρώ ότι πιο πολλοί εργοδότες επί της αρχής είναι καλοί εργοδότες και προσπαθούν να έχουν μία σχέση με τον κόσμο της εργασίας, η οποία να είναι υποστηρικτική και να μπορούν με αυτόν τον τρόπο να παρέχουν καλές υπηρεσίες. Υπάρχουν σαφέστατα όμως και εξαιρέσεις και ενδεχομένως αρκετές εξαιρέσεις. Και δεν είναι δυνατόν σε μια χρονιά όπου ο τουρισμός μας πηγαίνει για ρεκόρ κόντρα φυσικά στις προβλέψεις και στις Κασσάνδρες της Αντιπολίτευσης, να υπάρχουν τέτοια περιστατικά που όλοι θέλουν την πίτα αποκλειστικά για τον εαυτό τους και δεν μοιράζονται το μερίδιο της επιτυχίας με τους εργαζόμενους στον τουρισμό.

Από εκεί και πέρα έρχομαι τώρα στα υπόλοιπα θέματα τα οποία έθιξε ο Αρχηγός της Αξιωματικής Αντιπολίτευσης στην πρωτολογία του. Μου έκανε πολλή εντύπωση το γεγονός, κύριε Τσίπρα, ότι θεωρήσατε πως υπέστην Βατερλό στο Ευρωκοινοβούλιο χθες επειδή μίλησα σε άδεια Αίθουσα.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Έτσι φαίνεται.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ναι. Αυτή είναι η φωτογραφία από τη δική σας ομιλία, να σας φρεσκάρω λίγο τη μνήμη σας. Τρεις και ο κούκος λέγεται αυτό, αν αυτό που υπέστην είναι Βατερλό!

(Χειροκροτήματα από την πτέρυγα της Νέας Δημοκρατίας)

Σας την καταθέτω, έτσι για να φρεσκάρω λίγο τη μνήμη σας.

(Στο σημείο αυτό ο Πρόεδρος της Κυβέρνησης, κ. Κυριάκος Μητσοτάκης, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η αλήθεια είναι ότι δυστυχώς όταν πηγαίνουν Αρχηγοί κρατών και κυβερνήσεων στο Ευρωκοινοβούλιο –και αυτό δεν αφορά μόνο εσάς, δεν αφορά μόνο εμένα, αφορά και Αρχηγούς κρατών και κυβερνήσεων άλλων χωρών- η συμμετοχή από τους Ευρωβουλευτές είναι σχετικά περιορισμένη. Ένα θέμα το οποίο πρέπει να το δει το Ευρωκοινοβούλιο, αν πραγματικά θεωρεί ότι πρέπει με αυτόν τον τρόπο να φέρεται, να συμπεριφέρεται σε Αρχηγούς κρατών και κυβερνήσεων οι οποίοι πηγαίνουν και μιλούν στο Ευρωκοινοβούλιο. Πάντως αυτό το οποίο έγινε χθες δεν αποτέλεσε καμμία προσωπική ιδιαιτερότητα. Εσείς σε λιγότερους Βουλευτές μιλήσατε, όταν πήγατε στις 11 Σεπτεμβρίου του 2018.

Ενδιαφέρουσα επίσης και η αναφορά σας στον Όργουελ. Αλλά θέλω να σας θυμίσω ότι ο Όργουελ ήταν ένας συγγραφέας ο οποίος ξεκίνησε αριστερός, πήγε να πολεμήσει, όπως πολύ καλά γνωρίζετε, στον εμφύλιο στην Ισπανία και έγραψε πολλά βιβλία. Δύο είναι τα πιο σημαντικά του, το «1984» και η «Φάρμα των ζώων», που για όσους δεν γνωρίζουν, αποτέλεσε ένα μνημείο καταδίκης του αριστερόστροφου απολυταρχισμού. Άλλαξε απόψεις ο Όργουελ κατά τη διάρκεια της ζωής του. Δεν νομίζω ότι είναι ο συγγραφέας τον οποίο θα πρέπει να χρησιμοποιείτε συχνά όταν θέλετε να κάνετε τέτοιες αντιπαραβολές.

Έρχομαι όμως τώρα στην ουσία των όσων είπατε για τα εξωτερικά ζητήματα.

**ΕΥΚΛΕΙΔΗΣ ΤΣΑΚΑΛΩΤΟΣ:** Ο Όργουελ σοσιαλιστής γεννήθηκε, σοσιαλιστής πέθανε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Το πόσο σοσιαλιστές είστε εσείς, αυτό είναι ένα άλλο ερώτημα το οποίο θα το κρίνει η ιστορία.

(Χειροκροτήματα από την πτέρυγα της Νέας Δημοκρατίας)

**ΕΥΚΛΕΙΔΗΣ ΤΣΑΚΑΛΩΤΟΣ:** Αφού δεν έχετε διαβάσει, μην σχολιάζετε!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ναι, κύριε Τσακαλώτε μου, εσείς τα έχετε διαβάσει όλα και είστε τόσο μορφωμένος πια, που την αστική σας καταβολή δεν την αντέχει καν το κόμμα σας. Εν πάση περιπτώσει, λίγη λιγότερη αλαζονεία δεν θα έβλαπτε ειδικά από εσάς.

**ΠΡΟΕΔΡΟΣ (Κωνσταντίνος Τασούλας):** Πάμε!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κύριε Τσίπρα, εάν το δίλημμα των επόμενων εκλογών είναι ποιος μπορεί να χειριστεί καλύτερα τις πολλαπλές κρίσεις, ποιος μπορεί να κρατήσει σταθερά το τιμόνι της χώρας καθώς θα πρέπει να κινηθούμε σε αχαρτογράφητα νερά, αν το δίλημμα των επόμενων εκλογών είναι ποιος μπορεί να εξασφαλίσει τη σταθερότητα και την ασφάλεια, φοβάμαι ότι σε αυτό το δίλημμα ξεκινάτε από μία βαθιά μειονεκτική θέση ως το πώς αντιλαμβάνεται η ελληνική κοινωνία τις επιτυχίες αυτής της Κυβέρνησης στα θέματα της εξωτερικής πολιτικής.

(Χειροκροτήματα από την πτέρυγα της Νέας Δημοκρατίας)

Πάμε λοιπόν να δούμε λίγο αυτά τα οποία μας είπατε σχετικά με το τι έγινε ή δεν έγινε στη Μαδρίτη και γιατί θέτουμε σε κίνδυνο τα εθνικά συμφέροντα της χώρας επειδή στέλνουμε όπλα στην Ουκρανία. Εάν δεν στέλναμε όπλα στην Ουκρανία, κύριε Τσίπρα, και ακολουθούσαμε τη δική σας προτροπή, θα ήμασταν ή δεν θα ήμασταν η μοναδική χώρα η οποία δεν θα είχε στείλει όπλα στην Ουκρανία; Ρωτώ. Θα ήμασταν η μοναδική ευρωπαϊκή χώρα η οποία δεν θα είχε στείλει όπλα στην Ουκρανία. Υποδείξτε μου μία ακόμα! Θα ήμασταν η μοναδική!

Σε αυτή την περίπτωση πιστεύετε ότι θα ήμασταν πιο κοντά στο στρατόπεδο του δυτικού κόσμου, της Ουκρανίας ή στο στρατόπεδο του Πούτιν; Ποιος θα χαιρόταν σήμερα εάν υπήρχε μία χώρα του ΝΑΤΟ η οποία δεν θα έστελνε όπλα στην Ουκρανία για να τη βοηθήσει να κάνει -να το ξεκαθαρίσουμε- τι; Να αμυνθεί απέναντι σε μια απροκάλυπτη επίθεση ενός ισχυρότερου γείτονα, ο οποίος σκοπεύει να καταλάβει τη χώρα.

(Χειροκροτήματα από την πτέρυγα της Νέας Δημοκρατίας)

Θέλετε δηλαδή μέσα από τη λογική του επιτήδειου ουδέτερου να εξισώσετε το θύμα με το θύτη και να μας τοποθετήσετε στη λάθος μεριά της ιστορίας. Όχι, όχι κύριε Τσίπρα, η Ελλάδα άνηκε και ανήκει πάντα στη σωστή πλευρά της ιστορίας.

(Χειροκροτήματα από την πτέρυγα της Νέας Δημοκρατίας)

Είμαστε με το Διεθνές Δίκαιο, είμαστε με τον αμυνόμενο ο οποίος δέχεται μια σφοδρή επίθεση από τον επιτιθέμενο, είμαστε με τις συμμαχίες μας, την Ευρωπαϊκή Ένωση και το ΝΑΤΟ. Και έχουμε έναν λόγο παραπάνω -όπως σας έχω πει πολλές φορές- να είμαστε απολύτως ξεκάθαροι στη θέση μας, διότι πάνω στην περιπέτεια της Ουκρανίας μπορεί να προβάλλονται άλλες φαντασιώσεις άλλων δυνάμεων, οι οποίες μπορεί στην περίπτωση που η Ρωσία επικρατήσει σε αυτόν τον πόλεμο να πάρουν θάρρος και να επιδιώξουν να κάνουν τα ίδια. Και νομίζω ότι είμαι πολύ σαφής σε τι ακριβώς αναφέρομαι.

Eν πάση περιπτώσει, είπατε για ακόμη μία φορά ότι η χώρα βγήκε ζημιωμένη από τη Διάσκεψη Κορυφής στη Μαδρίτη. Δεν αντιλαμβάνομαι την επιχειρηματολογία σας γύρω από το ζήτημα αυτό.

Τι αποφασίστηκε ακριβώς στη Μαδρίτη, κύριε Τσίπρα; Πρώτον, η διεύρυνση του ΝΑΤΟ. Είστε ή δεν είστε σύμφωνος με τη διεύρυνση του ΝΑΤΟ; Παρακαλώ να τοποθετηθείτε με σαφήνεια σήμερα. Εάν εσείς ήσασταν Πρωθυπουργός, θα ψηφίζατε υπέρ ή κατά της διεύρυνσης του ΝΑΤΟ; Περιμένω, λοιπόν, μία συγκεκριμένη απάντηση.

Γιατί αποτέλεσε ήττα για τα εθνικά συμφέροντα το γεγονός ότι στο νέο στρατηγικό δόγμα του ΝΑΤΟ γίνεται ρητή αναφορά για την προστασία της εδαφικής ακεραιότητας και την εφαρμογή του Διεθνούς Δικαίου στις διεθνείς σχέσεις; Είναι καλό ή κακό αυτό για την Ελλάδα και για τη Συμμαχία συνολικά; Και, εν πάση περιπτώσει, τι ακριβώς κέρδισε η Τουρκία, η οποία ανέκρουσε πρύμναν και μέσα σε ελάχιστες εβδομάδες πήρε πίσω ουσιαστικά το βέτο το οποίο έθεσε με αντάλλαγμα τι ακριβώς;

Εξακολουθείτε και κάνετε αναφορές σε ενδεχόμενες πωλήσεις αεροσκαφών από τις Ηνωμένες Πολιτείες προς την Τουρκία, παραγνωρίζοντας ότι αυτή είναι μια πολύ μακρά διαδικασία, για την οποία χρειάζονται πολλά στάδια έγκρισης και σήμερα, καθώς φαίνεται, το Αμερικανικό Κογκρέσο δεν έχει καμμία απολύτως διάθεση να εγκρίνει πωλήσεις αμυντικού εξοπλισμού στην Τουρκία, όσο η Τουρκία δεν αλλάζει τη συμπεριφορά της.

Να σας πω και κάτι τελευταίο. Εάν η Ελλάδα ήταν τόσο ζημιωμένη και η Τουρκία ήταν τόσο κερδισμένη από αυτή την υπόθεση, πώς μπορώ να εξηγήσω τις παροτρύνσεις του κ. Ερντογάν και την ωμή παρέμβασή του στα εσωτερικά της χώρας, λέγοντας: «Μην ψηφίσετε τον Μητσοτάκη», αφού είμαι τόσο επιζήμιος για τα συμφέροντα της Τουρκίας;

(Χειροκροτήματα από την πτέρυγα της Νέας Δημοκρατίας)

Για εξηγήστε το αυτό, διότι δεν αντέχει στην απλή βάσανο της λογικής.

Εν πάση περιπτώσει, να ακούσω την παρότρυνσή σας ότι στα εθνικά ζητήματα πρέπει να είμαστε όλοι ενωμένοι και να αποκρούσουμε την τουρκική επιθετικότητα προτάσσοντας ένα αρραγές εθνικό μέτωπο.

Πρώτος εγώ το ζήτησα, κύριε Τσίπρα. Πού ήσασταν ακριβώς, όταν δεν ψηφίζατε τις αμυντικές δαπάνες; Πού ήσασταν ακριβώς σε αυτό το μέτωπο, το οποίο εσείς ο ίδιος τώρα με καθυστέρηση ζητάτε να συγκροτηθεί, όταν δεν στηρίξατε την ελληνογαλλική συμφωνία; Πού ήσασταν εσείς, όταν δεν ψηφίσατε την πρόσθετη επένδυση στα Ραφάλ;

Απόντες ήσασταν. Ήσασταν απόντες, διότι η άποψή σας φαίνεται ότι εκφράστηκε καλά από το συνονόματο ξάδερφό σας, ότι η άμυνα της χώρας δεν είναι αυτοσκοπός. Για εμάς η άμυνα είναι ο υπέρτατος αυτοσκοπός.

(Χειροκροτήματα από την πτέρυγα της Νέας Δημοκρατίας)

Θα σας το ξαναπώ. Έστω και με καθυστέρηση, λοιπόν, καλώς ήρθατε στο στρατόπεδο της εθνικής ενότητας, όταν πρόκειται για προκλήσεις εις βάρος των κυριαρχικών δικαιωμάτων της χώρας. Θα σας παρακαλούσα, όμως, την επόμενη φορά, αυτά να μην μένουν μόνο σε κενά λόγια, αλλά να υποστηρίζονται και από τις πράξεις σας και από τον τρόπο με τον οποίο κινείστε εντός του Εθνικού Κοινοβουλίου.

Έρχομαι τώρα σε ένα ζήτημα στο οποίο δεν είχα πρόθεση να αναφερθώ εκτενώς, αλλά είδα ότι αρπάξατε την ευκαιρία και κάνατε μία αναφορά στο ζήτημα το οποίο φαίνεται ότι έχει κυριαρχήσει στην επικαιρότητα τις τελευταίες ημέρες και αναφέρομαι στο ζήτημα της «NOVARTIS».

Πάμε, λοιπόν, να δούμε τα πράγματα από την αρχή.

Υπάρχει, κύριε Τσίπρα, ένα αδιαμφισβήτητο γεγονός. Kαι αυτό είναι το εξής: Δύο κορυφαίοι πρώην Υπουργοί του ΣΥΡΙΖΑ, πολύ στενοί συνεργάτες σας -ο ένας φερόμενος ως ο στενότερος συνεργάτης σας- οδηγούνται στο Ειδικό Δικαστήριο για βαριά ποινικά αδικήματα. Αυτό είναι γεγονός.

(Χειροκροτήματα από την πτέρυγα της Νέας Δημοκρατίας)

Και προσέξτε, κυρίως με την ατιμωτική κατηγορία ότι παρέβησαν τα καθήκοντά τους. Συγγνώμη, τον κ. Παπαγγελόπουλο δεν τον πρότειναν για Νόμπελ, στο Ειδικό Δικαστήριο για κακούργημα πάει και εσείς χειροκροτείτε!

(Χειροκροτήματα από την πτέρυγα της Νέας Δημοκρατίας)

(Θόρυβος από την πτέρυγα του ΣΥΡΙΖΑ)

Ο κ. Παπαγγελόπουλος, λοιπόν, παραπέμπεται στο Ειδικό Δικαστήριο…

(Θόρυβος στην Αίθουσα)

Ναι, για τι ακριβώς; Πολύ ωραία, χαίρομαι που με ρωτάτε. Για τι, λοιπόν, παραπέμπεται; Πάμε να δούμε για τι παραπέμπεται. Για κατάχρηση εξουσίας και ωμές παρεμβάσεις στη δικαιοσύνη, με σκοπό να στοχοποιηθούν χωρίς στοιχεία πολιτικά πρόσωπα και για την υπόθεση «NOVARTIS» αλλά και για άλλες μεθοδεύσεις, ώστε να διωχθούν άλλα πρόσωπα, όπως ο δημοσιογράφος κ. Παπαχρήστος.

Μιλάτε για το βούλευμα. Για πάμε να δούμε, λοιπόν, τι λέει το βούλευμα.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Θέλετε να το κάνουμε αυτό;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Λίγη υπομονή, παρακαλώ πολύ. Τι λέει το βούλευμα με βάση τα δημοσιευμένα στοιχεία τα οποία έχω διαβάσει; Φαντάζομαι ότι στο ίδιο βούλευμα αναφέρεστε και εσείς, έτσι δεν είναι; Δεν διαβάσαμε διαφορετικά βουλεύματα. Πάμε, λοιπόν, να ακούσει η Εθνική Αντιπροσωπεία, να ακούσουν και οι Έλληνες τι λέει το περιβόητο βούλευμα, για το οποίο εσείς πανηγυρίζετε. Πανηγυρίζετε για αυτά τα οποία θα ακούσετε.

Ακούστε, λοιπόν: Στην Αθήνα, κατά το χρονικό διάστημα, από αρχές Μαρτίου 2017 μέχρι 23 Μαρτίου 2017, με πρόθεση και κατά παράβαση των υπηρεσιακών καθηκόντων του, ως ασύμβατο με αυτό, παρενέβη στο έργο της Εισαγγελέως Εφετών Ελένης Ράικου -ο κ. Παπαγγελόπουλος όλα αυτά- η οποία ενεργούσε προκαταρκτική εξέταση για τυχόν διάπραξη αδικημάτων της απιστίας, δωροληψίας και δωροδοκίας από πρόσωπα που εμπλέκονται στη διαδικασία έγκρισης, τιμολόγησης, συνταγογράφησης φαρμακευτικών σκευασμάτων της φαρμακευτικής εταιρείας «NOVARTIS» θυγατρικής.

Σε τηλεφωνική επικοινωνία που είχε μαζί της -ο κ. Παπαγγελόπουλος με την κ. Ράικου- και σε μη ακριβώς προσδιορισθείσα ημερομηνία, ο κ. Παπαγγελόπουλος, σύμφωνα με το βούλευμα -ακούστε-, της άσκησε πίεση απαιτώντας απ’ αυτή επιτακτικά να διαβιβάσει το φάκελο της «NOVARTIS» στη Βουλή προς ενεργοποίηση του νόμου περί ευθύνης Υπουργών, χωρίς να υπάρχουν στοιχεία κατά πολιτικών προσώπων, που να δικαιολογούν την ενέργεια αυτή, πράγμα που ο ίδιος γνώριζε, προτρέποντάς την, όπως αυτή εξελήφθη, να κατασκευάσει στοιχεία.

Σε συνέχεια της απάντησης της Εισαγγελέως Ράικου ότι δεν είναι αυτής της σχολής, ο άνθρωπος, στον οποίο εσείς είχατε αναθέσει την αρμοδιότητα της προώθησης της διαφάνειας, είπε στην κ. Ράικου, διατύπωσε σε βάρος της απειλή με τη φράση «κάτσε και θα δεις εάν θα σου βγει σε καλό η σχολή σου». Ωραίο μπουμπούκι διαλέξατε για Αναπληρωτή Υπουργό Δικαιοσύνης!

(Χειροκροτήματα από την πτέρυγα της Νέας Δημοκρατίας)

Και στη συνέχεια, προκειμένου να καμφθεί η αντίστασή της και να ενδώσει στις παράνομες προτροπές του, φρόντισε να διοχετεύσει προς δημοσίευση στην εφημερίδα «DOCUMENTO» -ορίστε, εδώ το πρωτοσέλιδο- στις 23-3-2017 στοχευμένα εντελώς αβάσιμη αναφορά, που ενέχει σαν απειλή ενάρξεως πειθαρχικών διαδικασιών σε βάρος της.

Τα καταθέτω στα Πρακτικά.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να τους χαίρεστε τους Υπουργούς σας!

(Χειροκροτήματα από την πτέρυγα της Νέας Δημοκρατίας)

Να χαίρεστε τους Υπουργούς σας, οι οποίοι παραπέμπονται σε βαθμό κακουργήματος στο Ειδικό Δικαστήριο.

Ταυτόχρονα, επειδή μιλάμε πολύ εδώ για κράτος δικαίου, το κράτος δικαίου εγώ το αντιλαμβάνομαι να έχει δύο βασικούς πυλώνες: Πρώτον, την ανεξαρτησία της δικαιοσύνης. Είδαμε πόσο ανεξάρτητη ήταν η δικαιοσύνη επί ημερών σας.

Δεύτερος πυλώνας του κράτους δικαίου είναι ο τρόπος με τον οποίο λειτουργούν τα μέσα μαζικής ενημέρωσης. Ο πρώην Υπουργός Επικρατείας κατηγορείται για τί ακριβώς; Για παρεμβάσεις στο χώρο της ενημέρωσης μέσω ενός χειραγωγημένου διαγωνισμού για την παροχή τηλεοπτικών αδειών, μέσα από μία διαδικασία η οποία έχει κριθεί αντισυνταγματική.

Kι εσείς καμαρώνετε τώρα. Καμαρώνετε γιατί ακριβώς; Γιατί ο κ. Παπαγγελόπουλος όντως παραπέμπεται στο Ειδικό Δικαστήριο με λιγότερες κατηγορίες απ’ όσες του είχε αποδώσει η ανάκριση. Αλήθεια είναι αυτό και σεβόμαστε το πόρισμα και το βούλευμα των δικαστών. Ο καθένας μπορεί να έχει τις προσωπικές του σκέψεις για το πόσο έχει εσωτερική συνέχεια. Όντως παραπέμπεται για λιγότερες. Άρα τι είναι; Ολίγον έγκυος; Είναι ολίγον ένοχος; Είναι υπόδικος για κακούργημα και παραπέμπεται στο Ειδικό Δικαστήριο και εσείς όλοι χειροκροτείτε και λέτε «θρίαμβος». Θρίαμβος, δεν παραπέμπεται για όλα όσα του προσάψαμε, παραπέμπεται για κάποια! Και για κάποια κατ’ εξακολούθηση. Διότι εδώ το βούλευμα δεν μιλάει μόνο για παρεμβάσεις στην υπόθεση «NOVARTIS», μιλάει για μια σειρά από παρεμβάσεις. Μιλάμε για έναν άνθρωπο ο οποίος φαίνεται να είχε στήσει κανονικό παραδικαστικό. Και παρενέβαινε για λογαριασμό της πολιτικής εξουσίας; Για λογαριασμό του εαυτού του; Αυτό δεν διευκρινίζεται, πάντως έκανε παρεμβάσεις σωρηδόν στη δικαιοσύνη. Και έρχεστε εσείς εδώ πέρα να πανηγυρίσετε και να πείτε ότι κατέρρευσε η σκευωρία.

Και κάτι ακόμα. Εσείς ήρθατε εδώ πέρα, κύριε Τσίπρα. Θυμάστε τις απίστευτες ιστορίες με τον κ. Παπαγγελόπουλο κάτω από τις νεραντζιές του Μαξίμου να μιλάει για το μεγαλύτερο σκάνδαλο. Κρεμάσατε δέκα πολιτικούς σας αντιπάλους στα μανταλάκια. Ποια ήταν η κατάληξη της υπόθεσης αυτής; Η εισαγγελέας αρχειοθέτησε εννιά από τις δέκα υποθέσεις. Μιλήσατε για συγγνώμη. Εσείς στον κ. Πικραμμένο, ο οποίος με τρεμάμενη φωνή σηκώθηκε σε αυτό εδώ το Βήμα, ζητήσατε ποτέ συγγνώμη;

(Χειροκροτήματα από την πτέρυγα της Νέας Δημοκρατίας)

Ναι, κύριε Τσίπρα. Πολιτική σκευωρία του χειροτέρου επιπέδου ήταν αυτή η οποία στήθηκε από εσάς.

Η δικαιοσύνη όμως, κατά τα άλλα, ήταν προφανώς κακή, όταν αρχειοθέτησε τις υποθέσεις των εμπλεκομένων, αλλά είναι καλή τώρα που το βούλευμα το οποίο παραπέμπει τον κ. Παπαγγελόπουλο δεν υιοθετεί όλες τις προτάσεις του ανακριτή και του εισαγγελέα.

Θα σας πω λοιπόν ποια είναι η κατάληξη αυτής της υπόθεσης. Θα συγκροτηθεί Ειδικό Δικαστήριο και αυτό που θα κάτσει στο ειδώλιο είναι το περιβόητο ηθικό σας πλεονέκτημα. Αυτό κάθεται στο ειδώλιο του Ειδικού Δικαστηρίου.

(Χειροκροτήματα από την πτέρυγα της Νέας Δημοκρατίας)

Αυτή η σκοτεινή περίοδος, στην οποία επιχειρήσατε να ελέγξετε τους αρμούς της εξουσίας. Οι θεσμοί αντιστάθηκαν, η δημοκρατία αντιστάθηκε και αυτοί θα δικαστούν, κύριε Τσίπρα, και -με μία εξαίρεση- τα πολιτικά πρόσωπα τα οποία επιχειρήσατε να κατηγορήσετε έχουν αποδοθεί στην ελληνική κοινωνία ως αθώοι. Αυτό γράφει η ιστορία. Αυτή είναι η κατάληξη αυτής της υπόθεσης.

Και τέλος, έχω μια απορία και θα κλείσω με αυτό. Τι ακριβώς εννοείτε όταν μας λέτε ότι θα μας πάτε μέχρι τέλους; Είπατε: «Κύριε Μητσοτάκη, θα σας πάω μέχρι τέλους». Θα με βάλετε φυλακή; Όλους; Όλους; Μάλιστα! Τη δεύτερη φορά ε; Ωραία! Καλά πάμε!

(Θόρυβος στην Αίθουσα)

Κύριε Τσίπρα, δεν θα υπάρξει δεύτερη φορά για εσάς. Διότι η πρώτη φορά υπήρξε τόσο τραυματική …

(Χειροκροτήματα από την πτέρυγα της Νέας Δημοκρατίας)

…και ο ελληνικός λαός έχει και μνήμη και κρίση και συγκρίνει και ξέρει πολύ καλά ποιοι έβγαλαν τη χώρα από το αδιέξοδο και κράτησαν δυνατή τη δημοκρατία και ανέταξαν το κύρος της χώρας. Και ευτυχώς, για εσάς δεύτερη φορά δεν θα υπάρξει, διότι αλλιώς πράγματι θα κινδύνευε η δημοκρατία!

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Αμέσως μετά τον Πρωθυπουργό, καλείται στο Βήμα ο κ. Αλέξης Τσίπρας για τη δευτερολογία του, ο Αρχηγός της Αξιωματικής Αντιπολίτευσης και Πρόεδρος του Συνασπισμού Ριζοσπαστικής Αριστεράς.

(Χειροκροτήματα από την πτέρυγα του ΣΥΡΙΖΑ)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Κύριε Μητσοτάκη, για να φρεσκάρω τις γνώσεις και τη μνήμη των λογογράφων σας σε σχέση με τον Τζωρτζ Όργουελ, να υπενθυμίσω στον λογογράφο σας -γιατί φαντάζομαι ότι σας είπε να το πείτε- ότι προς το τέλος της ζωής του είχε πει το εξής: «Κάθε γραμμή των σοβαρών μου έργων, όλων αυτών που έχω γράψει από το 1936, έχει γραφτεί άμεσα ή έμμεσα ενάντια στον απολυταρχισμό και υπέρ του δημοκρατικού σοσιαλισμού όπως τον καταλαβαίνω». Αυτό είχε πει ο Τζωρτζ Όργουελ.

(Χειροκροτήματα από την πτέρυγα του ΣΥΡΙΖΑ)

Και αν αναφέρεστε στην κριτική του στα καθεστώτα του υπαρκτού σοσιαλισμού αναφερόμενος σε αυτή εδώ την πτέρυγα, τότε κρούετε ανοιχτές πόρτες. Διότι γνωρίζετε, φαντάζομαι, την μήτρα και την καταγωγή του ΣΥΡΙΖΑ - Προοδευτική Συμμαχία από το ευρωκομμουνιστικό κίνημα της ανανέωσης και της κριτικής στον υπαρκτό σοσιαλισμό.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Ναι, αλλά στην Κούβα τρέχετε!

(Γέλωτες στην Αίθουσα)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Θα σας πάρω να πάμε μαζί την άλλη φορά, κυρία Βούλτεψη!

(Θόρυβος στην Αίθουσα)

Έρχομαι τώρα στα σημαντικά θέματα. Μου ασκήσατε κριτική ότι ασχολήθηκα στην πρωτομιλία μου λιγότερο στο να δώσω απαντήσεις στα κρίσιμα θέματα της κοινωνικής πολιτικής, κύριε Μητσοτάκη, και θα επιχειρήσω να το κάνω στη δευτερομιλία μου, αν και πολύ καλά ακούσατε απαντήσεις και στην πρωτομιλία μου.

Εντούτοις, θέλω να ξεκινήσω από ένα θέμα που απασχολεί χιλιάδες συμπολίτες μας, τους απόμαχους του μόχθου και της δουλειάς, τους συνταξιούχους, τους οποίους εξαπατήσατε προεκλογικά όταν μιλάγατε για ψίχουλα σε μια σκληρή δημοσιονομικά περίοδο και ο ΣΥΡΙΖΑ έδινε τα κοινωνικά μερίσματα σε όλους τους συνταξιούχους, όταν μετά την έξοδο από τα μνημόνια θεσμοθετήσαμε τη μόνιμη δέκατη τρίτη σύνταξη και πάλι μιλάγατε για ψίχουλα και υποσχεθήκατε ότι θα τη διατηρήσετε αν εκλεγείτε και πήρατε τα χρήματα να τα βάλετε στον κάλαθο των αχρήστων να καλύψετε την τρύπα της ιδιωτικοποίησης της επικουρικής ασφάλισης, όταν τους εξαπατήσατε δεύτερη φορά τώρα, μετά την εκλογή σας, όταν έβγαινε ο κ. Πέτσας να δηλώνει σε όσους είχαν κάνει προσφυγή για τα αναδρομικά που αποφάσισε το Συμβούλιο της Επικρατείας, γι’ αυτά που κόψαμε εσείς -Υπουργός ήσασταν τότε- και είπατε «μην κάνετε προσφυγές, θα τα πάρετε όλοι». Και αφού τους πετσοκόψατε τα αναδρομικά, παραβιάζοντας και την απόφαση του Συμβουλίου της Επικρατείας, διότι είπατε ότι δεν θα τα πάρουν όλοι, μόνο σε ό,τι αφορά την κύρια σύνταξη, όχι την επικουρική, όχι τα δώρα, τώρα τους λέτε «μόνο όσοι έκαναν προσφυγή θα έχουν τη δυνατότητα να πάρουν αναδρομικά». Και αντί να απολογηθείτε γι’ αυτό, ήρθατε πάλι να εξαπατήσετε τους συνταξιούχους, δίνοντας για μία ακόμη φορά υποσχέσεις. Υποσχέσεις: 1-1-2023 είπατε. Την 1η-1-2023 θα έχουν την κατάργηση της εισφοράς αλληλεγγύης.

Πρώτον, να εξηγήσω, γιατί μας ακούνε χιλιάδες συνταξιούχοι, τι σημαίνει αυτό που είπατε. Ποιοι είναι αυτοί οι οποίοι επιβαρύνονται σήμερα από την εισφορά αλληλεγγύης; Οι συνταξιούχοι οι οποίοι έχουν εισοδήματα, συντάξεις δηλαδή, από 12.000 έως 20.000 ευρώ και η εισφορά αλληλεγγύης γι’ αυτούς είναι μόλις 2,2%. Αυτό σημαίνει ότι οι συνταξιούχοι με κάτω από 1.000 ευρώ σύνταξη, αυτοί δηλαδή που δεν έχουν από 12.000 έως 20.000 εισόδημα γιατί παίρνουν κάτω από 1.000 ευρώ σύνταξη, από την εξαγγελία που κάνατε -και θα έρθω στο αν θα εφαρμοστεί και ιδίως αν θα εφαρμοστεί από εσάς- δεν θα πάρουν τίποτα. Μηδέν. Ποιοι είναι αυτοί οι οποίοι έχουν σύνταξη κάτω από 1.000 ευρώ; Το 66% των συνταξιούχων της χώρας.

(Χειροκροτήματα από την πτέρυγα του ΣΥΡΙΖΑ)

Το 66% των συνταξιούχων της χώρας εμφανίζει εισόδημα κάτω από 12.000 ευρώ, παίρνουν κάτω από 1.000 ευρώ σύνταξη. Αυτοί θα πάρουν μηδέν από την εξαγγελία που κάνατε.

Και ισχυριστήκατε ότι θα «ξεπαγώσουν» οι συντάξεις μετά από δώδεκα χρόνια. Μάλιστα. Όμως, αυξήσεις θα δουν από τον ερχόμενο Δεκέμβριο μόνο ένα εκατομμύριο συνταξιούχοι, αυξήσεις δεν θα δουν αντίστοιχα ένα ως ένα κόμμα δύο εκατομμύρια συνταξιούχοι, οι οποίοι έχουν θετική προσωπική διαφορά. Ακόμα και αυτοί, όμως, οι συνταξιούχοι που θα ωφεληθούν θα δουν ελάχιστες αυξήσεις της τάξης του 4%, όταν το κόστος της ενέργειας με τις δικές σας επιλογές έχει αυξηθεί 200%. Και μας λέτε εδώ και πανηγυρίζετε ότι θα υπάρξει αύξηση για λιγότερο από τους μισούς συνταξιούχους που θα «ξεπαγώσουν» οι συντάξεις 4% με κόστος ενέργειας 200% και με πληθωρισμό για τους ανθρώπους αυτούς, που υπερβαίνει τον μέσο όρο του πληθωρισμού που είναι το 12%, με αυξήσεις, δηλαδή, στα είδη βασικής κατανάλωσης 20% ως 30%.

Αντί, λοιπόν, να έλθετε σήμερα εδώ και να απολογηθείτε για τη μεγάλη σας απάτη, την εξαπάτηση μέσω του κ. Πέτσα στους συνταξιούχους σε σχέση με τα αναδρομικά και να πείτε: «Θα το αποκαταστήσω. Τώρα θα το αποκαταστήσω. Τώρα να δοθούν τα αναδρομικά που χρωστάει η ελληνική πολιτεία και αποφάσισε το Συμβούλιο της Επικρατείας»…

(Χειροκροτήματα από την πτέρυγα του ΣΥΡΙΖΑ)

Σέβεστε τη δικαιοσύνη εσείς; Αλήθεια; Αποδείξτε το. Κι έρχεστε για άλλη μια φορά να τους εξαπατήσετε και δεν ντρέπεστε. Και δεν ντρέπεστε! Και λέτε 1η-1-2023. Ακόμα και αυτό είναι μια εξαπάτηση.

Ποιος δεν ξέρει σε αυτή εδώ την Αίθουσα ότι θα μεσολαβήσουν οι εκλογές μέχρι την 1η-1, επειδή μας είπατε γελώντας -γελώντας!- στο τέλος τετραετίας; Ποιος σας πιστεύει; Σας πιστεύουν οι Βουλευτές σας; Αν ήταν στο τέλος της τετραετίας, γιατί κάθε δεύτερη μέρα ανακοινώνετε υποψηφίους; Γιατί κάθε δεύτερη μέρα ανακοινώνετε Υπουργούς, που αντί να κάθονται να δουλεύουν τρέχουν να κάνουν προεκλογικές συγκεντρώσεις; Μαζέψτε τους, λοιπόν. Μαζέψτε τους. Μαζέψτε και τους Βουλευτές σας.

Έχετε εσείς ο ίδιος οδηγήσει σε μια τρομακτική και πρωτοφανή αστάθεια πολιτική τη χώρα. Και έρχεστε εδώ και μας λέτε το ένα ψέμα μετά το άλλο. Ιδού, λοιπόν, η Ρόδος και το πήδημα. Βγείτε και πείτε στους συνταξιούχους: «Όχι 1η-1-2023 η κατάργηση εισφοράς αλληλεγγύης έστω για αυτούς που σας είπα, αλλά από τον επόμενο μήνα, από την 1η του Αυγούστου, λοιπόν, η κατάργηση». Βγείτε και πείτε το. Βγείτε και πείτε ότι θα δώσετε τα αναδρομικά που τους χρωστάτε.

Όμως, βεβαίως, έτσι έχετε μάθει διαρκώς με το ψέμα, με την εξαπάτηση. Ντυθήκατε ΚΚΕ σήμερα. Μας είπατε ότι δώσατε μια πολύ μεγάλη αύξηση του κατώτατου μισθού στους εργαζόμενους και ότι νόμος είναι το δίκιο του εργάτη. Και, μάλιστα, κάνατε συγκρίσεις -θράσος- με εμάς, όταν η παράταξη της Νέας Δημοκρατίας με τον κ. Σαμαρά Πρωθυπουργό ψήφισε με νόμο, με έναν νόμο και ένα άρθρο, να πάει ο κατώτατος μισθός στα 586 και ο υποκατώτατος -αυτή η ρατσιστική διάταξη που αφορά τους νέους ανθρώπους- στα 510. Βεβαίως, θα μου πείτε η τρόικα και όλα αυτά. Βεβαίως να μου τα πείτε όλα αυτά. Πάμε στο μετά. Βγαίνει η χώρα από τα μνημόνια και ερχόμαστε εμείς και αυξάνουμε 11% τον κατώτατο μισθό, 27% τον υποκατώτατο.

Τότε, λοιπόν, κύριε Μητσοτάκη, δεν είχαμε ούτε πληθωρισμό 11% και 12% που έχουμε σήμερα ούτε αυτή την ακρίβεια ούτε αυτή την τρομακτική συρρίκνωση του εισοδήματος. Ήταν πραγματική αυτή η αύξηση. Και εσείς προεκλογικά, διότι είχαμε δεσμευτεί εμείς για αυξήσεις στον κατώτατο μισθό το 2020 και 2021 7,5% και 7,5%, βγήκατε και υποσχεθήκατε στους εργαζόμενους ότι θα δίνετε αύξηση του κατώτατου μισθού αντίστοιχη της αύξησης του ρυθμού ανάπτυξης, διπλάσια, μάλιστα, του ρυθμού ανάπτυξης.

Τι κάνατε τα δύο πρώτα χρόνια; Μετά την πανδημία τι κάνατε που επανήλθαμε σε ρυθμούς ανάπτυξης, μάλιστα, οι οποίοι ήταν εξαιρετικά υψηλοί; Δώσατε καμιά αύξηση 18% στον κατώτατο μισθό; Ήσασταν η μόνη χώρα στην Ευρωζώνη μαζί με την Εσθονία, αν δεν κάνω λάθος, που καθ’ όλη τη διάρκεια της πανδημίας είχαμε μηδενική αύξηση του κατώτατου μισθού. Και τι κάνατε; Ήρθατε να ανακοινώσετε δειλά μια αύξηση 2% και όταν είδατε ότι σας παίρνει το κύμα του πληθωρισμού, δώσατε άλλο ένα 7%, σύνολο 9%, όταν ο πληθωρισμός τρέχει με 11% και όταν η αγοραστική δύναμη μειώνεται για τους ανθρώπους του κατώτατου μισθού, σύμφωνα με τα στοιχεία του ΙΝΕ της ΓΣΕΕ, κατά 18% και όταν η αγοραστική δύναμη του μέσου μισθού στους εργαζόμενους μερικής απασχόλησης, που στο σύνολο τους υπερβαίνουν το 50% των εργαζομένων στη χώρα -αυτό το 35% που σας είπα αφορά τις νέες θέσεις εργασίας- η αγοραστική δύναμη του μέσου μισθού μερικής απασχόλησης έχει μειωθεί 28%.

Αυτό είναι ο νόμος, το δίκιο του εργάτη ή εσείς έχετε κάνει νόμο το δίκαιο του εργοδότη;

Για να μη μιλήσω για τις συνθήκες εργασίας. Με το που αναλάβατε καταργήσατε την αιτιολογημένη απόλυση, καταργήσατε την προστασία των εργαζομένων στις εργολαβίες εκεί που γίνεται ζούγκλα εργασιακή, καταργήσατε το οκτάωρο, τις συλλογικές συμβάσεις εργασίας τις κλαδικές, το Σώμα Επιθεώρησης Εργασίας, φτιάχνοντας δήθεν μια ανεξάρτητη αρχή. Δεν υπάρχουν έλεγχοι. Το γνωρίζετε; Έχετε καταλάβει γιατί δεν υπάρχει προσωπικό πουθενά; Γιατί ο κόσμος δεν αντέχει και δεν μπορεί σε αυτές τις συνθήκες ζούγκλας να πάει να εργαστεί; Επί των ημερών σας έγιναν αυτά. Καταργήσατε το σύστημα ηλεκτρονικής δήλωσης υπερεργασίας και μιλάτε για νόμο το δίκιο του εργάτη;

Για τους ντελιβεράδες, κατ’ αρχάς, κύριε Μητσοτάκη, μην πείτε ξανά. Εργαζόμενοι είναι αυτοί οι άνθρωποι, εργαζόμενοι με δικαιώματα που τα διεκδικούν, δεν είναι παιδιά. Είναι υποτιμητικό να τους λέτε παιδιά, τα παιδιά με τα παπάκια.

(Χειροκροτήματα από την πτέρυγα του ΣΥΡΙΖΑ)

Είναι επισφαλώς εργαζόμενοι με δικαιώματα και όταν όλη η Ευρώπη θεσπίζει τεκμήριο υπέρ της μισθωτής εργασίας για τους εργαζόμενους σε πλατφόρμες, εσείς νομοθετήσατε το ακριβώς αντίθετο, ότι είναι -άκουσον-άκουσον!- ελεύθεροι επαγγελματίες, ελεύθεροι επαγγελματίες οι ντελιβεράδες.

Να μιλήσουμε για τους άνεργους και για την ανεργία; Πανηγυρίζετε, αλλά δεν έχω καταλάβει γιατί ακριβώς πανηγυρίζετε. Μειώθηκε -λέει- 5% η ανεργία. Όταν επί των ημερών μας μειώθηκε 10%, μας λέγατε ότι καταστρέφουμε τη χώρα. Έτσι δεν μας λέγατε; Τώρα εσείς πανηγυρίζετε παρ’ όλα αυτά, διότι εμείς δεν πανηγυρίζαμε. Ούτε με τη μείωση του 10% της ανεργίας πανηγυρίζαμε που τη βρήκαμε στο 28% όταν αναλάβαμε, διότι ξέραμε, ξέραμε πάρα πολύ καλά, ότι πρέπει πάρα πολλά να γίνουν, ότι είναι μεγάλο το ποσοστό των εργαζομένων σε επισφαλείς συνθήκες εργασίας και ξέραμε, επίσης, ότι είναι μεγάλο το ποσοστό των ανέργων στη χώρα μας.

Εδώ έχω τα στοιχεία από τους εγγεγραμμένους στο μητρώο του ΟΑΕΔ. Ξέρετε πόσοι είναι οι άνεργοι στη χώρα και πανηγυρίζετε; Εννιακόσιες δεκαεννιά χιλιάδες διακόσιες τριάντα έξι είναι οι άνεργοι στη χώρα. Είμαστε για να πανηγυρίζουμε;

**ΔΙΟΝΥΣΙΟΣ ΧΑΤΖΗΔΑΚΗΣ:** Ποια ημερομηνία είναι;

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Μάιος 2022. Κρατήστε το. Πάρτε το να το δώσετε στον ναύαρχο να το διαβάσει. Είμαστε για να πανηγυρίζουμε;

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και, εν τοιαύτη περιπτώσει, εδώ το κρίσιμο ζήτημα είναι να υπάρξει πραγματική πολιτική βούληση, να μπει μια τάξη στο εργασιακό τοπίο και εμείς δεσμευόμαστε ότι όλα όσα ξηλώσατε από την αρχή της θητείας σας μέχρι σήμερα, όλα όσα ξηλώσατε θα αποκατασταθούν.

(Χειροκροτήματα από την πτέρυγα του ΣΥΡΙΖΑ)

Θα αποκαταστήσουμε και θα διευρύνουμε τις συλλογικές συμβάσεις εργασίας. Θα προστατεύσουμε από τις απολύσεις τους εργαζόμενους με την επαναφορά του βάσιμου λόγω απόλυσης. Θα στηρίξουμε και θα ενισχύσουμε τους μισθούς. Θα προστατεύσουμε τη μόνιμη και σταθερή εργασία και θα δώσουμε ίσα δικαιώματα σε όλους τους εργαζόμενους και τις εργαζόμενες με τη θέσπιση ενός αυστηρού θεσμικού πλαισίου για τις εργολαβίες, με στόχο την κατάργηση της εικονικής εργολαβίας, με θέσπιση σαφών όρων και προϋποθέσεων, με ένταξη όλων των εργαζομένων, όλων όσων εργάζονται, με όποια σχέση και μορφή εργασίας σε έναν κλάδο στις πρόνοιες της οικείας κλαδικής σύμβασης, με μετατροπή σε αορίστου χρόνου των συμβάσεων όσων εργάζονται με μπλοκάκια και διαρκώς ανανεώσιμες συμβάσεις ορισμένου χρόνου, με αναγνώριση των εργαζομένων σε πλατφόρμες ως μισθωτών.

Όλα αυτά είναι ζητήματα κρίσιμα για εμάς, όπως και η κατοχύρωση και η ενίσχυση της διαπραγματευτικής δύναμης και των δικαιωμάτων των εργαζομένων, όπως η επαναλειτουργία, η επανασύσταση του ΣΕΠΕ και οι πραγματικοί έλεγχοι που σταμάτησαν να γίνονται έλεγχοι.

Ακούστε, εδώ έχουμε δώσει ισχυρότατα δείγματα γραφής και εμείς, παρά τις δυσκολίες, και εσείς. Με το που ήρθατε, κάνατε όλη τη βρώμικη δουλειά για χάρη του λόμπι που λειτουργεί για χρόνια μέσα στο ΣΕΒ -αυτοί ήταν που έδιναν τα «σκονάκια» στην τρόικα για να τα φέρνει στις κυβερνήσεις- και για χάρη των μεγάλων εργοδοτών. Αυτή είναι η πραγματικότητα.

Δεν σας άκουσα να πείτε ούτε μια κουβέντα στην πρωτομιλία σας για το κρίσιμο θέμα της στεγαστικής κρίσης. Αναφέρθηκε ο εκπρόσωπος του ΚΙΝΑΛ. Δεν υπάρχει στεγαστική κρίση στη χώρα; Δεν υπάρχει πρόβλημα; Μιλήσατε για κοινωνική πολιτική, αλλά δεν είπατε μια κουβέντα.

Σας είπα ότι με βάση τα στοιχεία -είναι τρομακτικά αυτά τα στοιχεία- το 40% του πληθυσμού, παρά το γεγονός ότι έχουμε ένα πολύ μεγάλο ποσοστό ιδιοκατοίκησης, καταβάλλει πάνω από το 50% του εισοδήματος για έξοδα που έχουν να κάνουν με τη στέγη. Και τώρα, με αυτή την ακρίβεια του ηλεκτρικού ρεύματος, θα γίνει πολύ μεγαλύτερο αυτό το ποσοστό.

Κι εσείς, κύριε Μητσοτάκη, ξέρετε τι κάνατε οι άριστοι που προβλέπετε και βλέπετε μακριά; Όταν ήρθαν από την Ευρωπαϊκή Επιτροπή και σας επισήμαναν αυτό το πρόβλημα, φτιάξατε ένα σχέδιο για το Ταμείο Ανάκαμψης που, από τα 27 - 28 δισεκατομμύρια, τι προβλέπει για την αντιμετώπιση της στεγαστικής κρίσης; Ακούστε: 1,3 εκατομμύριο ευρώ. Τρομερό! Τρομερό! 1,3 εκατομμύριο από τα 27 δισεκατομμύρια, για να ανακαινιστούν εβδομήντα κατοικίες στην Αθήνα και τριάντα στη Θεσσαλονίκη. Τι προβλέπει το αντίστοιχο σχέδιο ανάκαμψης της Πορτογαλίας; 1,7 δισεκατομμύριο. Το αντίστοιχο της Ισπανίας; 1 δισεκατομμύριο. Αλλά εκεί, ξέρετε, RRF, σχέδιο ανάκαμψης και ανθεκτικότητας.

Εσείς δεν έχετε καμμία έγνοια για την ανθεκτικότητα και αυτή είναι ο πυρήνας της διαφοράς μας, της διαφοράς αντίληψης που έχουμε για την κοινωνική πολιτική. Δεν σας νοιάζει. Τι σας νοιάζει; «Θα πάει καλά το Airbnb, έχουμε επενδύσεις στη χώρα». Αυτό βλέπετε.

Έρχονται πράγματι επιχειρηματικοί όμιλοι από το εξωτερικό και παίρνουν ολόκληρα οικοδομικά τετράγωνα. Ο φοιτητής, ο χαμηλόμισθος, ο άνεργος, ο απασχολούμενος σε ελαστικές μορφές απασχόλησης δεν έχει να βρει ένα σπίτι. Τα νέα παιδιά σήμερα στην πλειοψηφία τους μένουν μέχρι τα τριάντα πέντε με τον μπαμπά και τη μαμά. Σας νοιάζει αυτή η πραγματικότητα; Όχι, δεν σας νοιάζει.

Σας λέμε λοιπόν ότι για εμάς είναι προτεραιότητα το ζήτημα αυτό. Γι’ αυτό και εξαγγείλαμε και την αύξηση των επιδομάτων που εμείς θεσπίσαμε, των επιδομάτων ενοικίου, ώστε να έχουν τη δυνατότητα εκατόν πενήντα χιλιάδες νοικοκυριά νέων ανθρώπων από είκοσι πέντε έως σαράντα τέσσερα να έχουν ένα επίδομα έως 350 ευρώ, αν είναι ζευγάρι με δύο παιδιά, ως επίδομα ενοικίου, κυρίως όμως ένα σχέδιο δημιουργίας τράπεζας στέγης και τη ρύθμιση του Airbnb.

Δεν μπορεί να έρχονται μικρά ή μεγαλύτερα trust-επιχειρήσεις και να αγοράζουν ολόκληρα οικοδομικά τετράγωνα. Αυτό πρέπει να τελειώσει και αυτή είναι η διαφορά της δικής μας αντίληψης.

Επίσης, δεν σας άκουσα να λέτε τίποτα ουσιαστικό για την ακρίβεια. Τι θα κάνετε; Λείπατε από τη συζήτηση με τον κ. Σκρέκα. Άλλη μια μεγάλη πολιτική απάτη. Καταργείτε τη ρήτρα αναπροσαρμογής. Να σας χειροκροτήσουμε! Μπράβο σας! Την καταργείτε για να την ενσωματώσετε στον λογαριασμό. Όμως σε δύο μήνες, ίσως όταν θα έχουν γίνει εκλογές για να γλιτώσετε -μην νομίζετε ότι θα γλιτώσετε- καταργείτε τη ρήτρα αναπροσαρμογής.

Αφού ήταν τόσο εύκολο, με έναν νόμο και ένα άρθρο, γιατί δεν το κάνατε από τον Σεπτέμβρη, από τον Δεκέμβρη; Γιατί δεν το καταργούσατε τότε που σας το ζητούσαμε εμείς. Γιατί; Διότι κοροϊδεύετε τον ελληνικό λαό και κοροϊδεύετε και τους ίδιους τους Βουλευτές σας.

Εμείς υπολογίσαμε 1,5 δισεκατομμύριο τα υπερκέρδη, τα ουρανοκατέβατα κέρδη, των παραγωγών ενέργειας, με πρωταγωνίστρια τη ΔΕΗ. Ήρθε η ΡΑΕ μετά από πολλαπλές και ισχυρές πιέσεις και έκανε στον υπολογισμό διάφορες αλχημείες να μην βγουν 1,5 δισεκατομμύριο, να βγουν 900 εκατομμύρια. Μάλιστα. Τι θα φορολογήσετε; Τι θα φορολογήσετε πείτε μας. Πείτε μας τι θα μπει στο δημόσιο ταμείο από αυτά τα υπερκέρδη που πήγαν στην τσέπη τους.

(Χειροκροτήματα από την πτέρυγα του ΣΥΡΙΖΑ)

Και όταν έρχεται η ΔΕΗ και δείχνει αποτελέσματα προ φόρων για το προηγούμενο έτος πάνω από 800 εκατομμύρια και πανηγυρίζετε, να ξέρετε ότι αυτά τα χρήματα είναι αυτά που έχουν λεηλατηθεί από τα νοικοκυριά και τις επιχειρήσεις.

Κι ακριβώς επειδή η έγνοια σας, κύριε Μητσοτάκη, δεν είναι τα νοικοκυριά και οι επιχειρήσεις, αλλά μην τυχόν και πέσει η τιμή στο ταμπλό του χρηματιστηρίου της ΔΕΗ και χάσουν μερίσματα οι ιδιώτες που μπήκαν μέσα στην ιδιωτικοποίηση -αυτή είναι η έγνοια σας, μην τυχόν και χάσουν τα μερίσματα-, έρχεστε από το παράθυρο, από την πίσω πόρτα, γιατί θα αναγκαστείτε να φορολογήσετε και κάτι να πάρετε, και δίνετε 300 εκατομμύρια για μια υπόθεση που αφορά τις εγκαταστάσεις της ΔΕΗ που από το 2004 κλείνουν στα νησιά, τις παλιές εγκαταστάσεις παραγωγής ηλεκτρικού ρεύματος, και καμία κυβέρνηση δεν το σκέφτηκε. Το σκεφτήκατε όμως εσείς, για να δώσετε 300 εκατομμύρια στη ΔΕΗ, από πού; Από τους καταναλωτές, στις ΥΚΩ, στους λογαριασμούς.

Το κάνετε με τα golden boys που έχετε εκεί, τα ωραία τα γαλάζια παιδιά που έχουν μισθούς 360 χιλιάρικα τον χρόνο και μοιράζουν 16 εκατομμύρια μπόνους στους εαυτούς τους. Αυτό κάνουν. Οι Βουλευτές σας εδώ παίρνουν 5 χιλιάρικα τον μήνα. Αυτοί παίρνουν 1 χιλιάρικο τη μέρα. Και αυτοί ακούν όλη την οργή των πολιτών και τη γκρίνια γιατί δεν έχουν να πληρώσουν τους λογαριασμούς τους.

Τα golden boys μια χαρά περνάνε. Κορόιδα! Έπρεπε και εσείς golden boys να γίνετε. Ήρθατε να γίνετε Βουλευτές.

Αυτή είναι όμως η αντιμετώπισή σας απέναντι στην ακρίβεια. Και έρχεται σήμερα η Ρυθμιστική Αρχή Ενέργειας και η Επιτροπή Ανταγωνισμού, οι δύο σημαντικότερες επιτροπές-ανεξάρτητες αρχές που ασχολούνται και πρέπει να έχουν τον έλεγχο της αγοράς, και καταγγέλλουν την Κυβέρνηση. Εσείς τους διορίσατε. Τον κ. Λιανό δεν τον έφερα εγώ. Εσείς τον φέρατε και σας καταγγέλλει. Σας λέει ότι έχετε αφήσει την Επιτροπή Ανταγωνισμού χωρίς υπαλλήλους, για να μην κάνει δουλειά, για να μην ελέγχει.

(Χειροκροτήματα από την πτέρυγα του ΣΥΡΙΖΑ)

Έχετε να απαντήσετε κάτι γι’ αυτά ή θα πετάτε την μπάλα στην εξέδρα για το τι έγινε το 2015; Δεν έχετε να απαντήσετε γι’ αυτά. Δεν έχετε. Αλλά κανείς δεν κέρδισε χωρίς απαντήσεις για το σήμερα και χωρίς όραμα για το αύριο και μόνο με αφήγημα για το χθες και αυτό τρύπιο αφήγημα. Μπάζει το αφήγημά σας.

(Χειροκροτήματα από την πτέρυγα του ΣΥΡΙΖΑ)

Θα μειώσετε τον ειδικό φόρο κατανάλωσης και τον ΦΠΑ στα προϊόντα βασικής διατροφής και κατανάλωσης; Κρίσιμο ερώτημα, διότι η αισχροκέρδεια, κύριε Μητσοτάκη, είναι διπλή. Από τη μια, είναι η αισχροκέρδεια των τεσσάρων παραγωγών ενέργειας και της ΔΕΗ και των διυλιστηρίων και από την άλλη, είναι η αισχροκέρδεια του κράτους. Ήταν 3,8 δισεκατομμύρια τα παραπάνω από τα προβλεπόμενα έσοδα για τους πέντε πρώτους μήνες του 2022.

Και αυτό συμβαίνει διότι αρνείστε να μειώσετε ΦΠΑ και ειδικό φόρο κατανάλωσης -ειδικά τον ειδικό φόρο κατανάλωσης-, όταν οι τιμές των καυσίμων έχουν πάει στον Θεό! Γιατί το κάνετε αυτό; Το κάνετε για να έχετε κάποια προεκλογικά επιδόματα να μοιράσετε;

Εσείς δεν μας κατηγορούσατε -αλλά εμείς είχαμε την τρόικα πάνω απ’ το κεφάλι μας- για τα επιδόματα; Εσείς έχετε γίνει ο βασιλιάς των επιδομάτων. Είναι πολιτική αυτή σοβαρή; 3,8 δισεκατομμύρια, να λεηλατείτε επιχειρήσεις και νοικοκυριά, κρατώντας υψηλό τον ειδικό φόρο κατανάλωσης και τον ΦΠΑ όταν έχει φτάσει η ακρίβεια στον Θεό, για να έχετε τη δυνατότητα μετά να λέτε ότι μπορούμε να δώσουμε ένα επίδομα; Δώστε απαντήσεις σε αυτά, κύριε Μητσοτάκη.

Επιτρέψτε μου μονάχα δύο - τρία σχόλια, γιατί βάλατε κι άλλα θέματα σήμερα στη δευτερομιλία σας που νομίζω είναι δύσκολο να τα αφήσω αναπάντητα.

Υπάρχει θέμα δημοκρατίας, κυρίες και κύριοι συνάδελφοι, στον τόπο. Το λέω αρκετό καιρό, το αναδεικνύω. Σοβαρότατο θέμα δημοκρατίας. Το θέμα δημοκρατίας υπάρχει όχι μονάχα γιατί έχουμε κατρακυλήσει στην εκατοστή όγδοη θέση σε ό,τι αφορά την ελευθεροτυπία, την ελευθερία του Τύπου, αλλά υπάρχει πολύ σοβαρό θέμα δημοκρατίας και σε ό,τι αφορά την απονομή δικαιοσύνης, ανεξάρτητα από το θέμα «NOVARTIS», σε ό,τι αφορά το κράτος δικαίου, σε ό,τι αφορά τα ζητήματα της διαφάνειας και της διαφθοράς.

Δεν ξέρω αν το γνωρίζετε, αλλά το «World Justice Project» δείχνει ότι η χώρα μας έχει βρεθεί κατά τη διάρκεια των ημερών σας από την τριακοστή έκτη στην τεσσαρακοστή όγδοη θέση σε παγκόσμια κλίμακα σε ζητήματα που έχουν να κάνουν με το κράτος δικαίου και ιδιαίτερα, στον δυτικό, ανεπτυγμένο και ευρωπαϊκό κόσμο και όχι μόνο τον ευρωπαϊκό, από τη θέση είκοσι μία στη θέση είκοσι εννέα σε τριάντα μία χώρες. Είναι εικοστή ένατη σε τριάντα μία χώρες.

Ξέρετε ποιοι είναι κάτω από εμάς μονάχα; Η Βουλγαρία, που είναι τριακοστή και η Ουγγαρία που είναι τριακοστή πρώτη. Αυτή είναι η εικόνα και αυτό είναι κάτι που μας προβληματίζει όλους. Αντίστοιχα είναι τα μαντάτα και σε σχέση με τη διαφθορά, τη διαφάνεια. Αυτή είναι η εικόνα.

Σας τα καταθέτω. Είναι κάτι που πρέπει να μας προβληματίσει όλους.

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με λύπη μου, βεβαίως, είδα για άλλη μια φορά τον κ. Μητσοτάκη να μην έχει καταλάβει τίποτα για το τι έγινε χθες, λες και το βασικό πρόβλημα χθες ήταν τα άδεια έδρανα στο Ευρωκοινοβούλιο.

Το βασικό πρόβλημα ήταν ο εκπρόσωπος του Μακρόν, κύριε Μητσοτάκη, όχι ο εκπρόσωπος της Αριστεράς ούτε των σοσιαλιστών. Ήταν ο εκπρόσωπος του Μακρόν. Σας στηλίτευσε για το γεγονός ότι έχετε οδηγήσει σε αυτή τη δεινή θέση μια ευρωπαϊκή χώρα επί της Κυβερνήσεώς σας, στην εκατοστή όγδοη, για την ελευθεροτυπία και σας είπε ότι δεν θέλουμε να δούμε...

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Όλες οι χούντες είναι πάνω σας!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Σταματήστε τώρα. Ακούστε. Και σας είπε ότι δεν θέλουμε να δούμε άλλον έναν Ευρωπαίο ηγέτη ο οποίος παραβιάζει το κράτος δικαίου και την ελευθεροτυπία. Αυτό σας είπε.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Όλες οι χούντες είναι πάνω σας!

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Ησυχία! Δεν ακούγεστε!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ξέρετε πώς απαντήσατε, κύριε Μητσοτάκη, σε αυτό το θέμα; Ξέρετε πώς απαντήσατε;

Απαντήσατε, κραδαίνοντας στο Ευρωκοινοβούλιο κάτι το οποίο φαντάζομαι ότι ούτε ο Όρμπαν θα το έκανε. Ίσως το έχει κάνει ο Όρμπαν. Είχε βγάλει ένα βιντεάκι για να αποδείξει πόσο υπερασπίζεται την ελευθεροτυπία και πήγαινε στα περίπτερα της Βουδαπέστης και έλεγε «να, ορίστε,…».

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Όλες οι χούντες είναι πάνω σας!

**ΟΛΓΑ ΓΕΡΟΒΑΣΙΛΗ:** Κύριε Πρόεδρε, τι θα γίνει με την κ. Βούλτεψη;

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Έχετε καταλάβει ότι με τον τρόπο σας διακόπτετε περισσότερο συχνά εσείς από ό,τι η κ. Βούλτεψη. Και συνεχίζετε.

Λοιπόν, ησυχία!

Ορίστε, κύριε Πρόεδρε, συνεχίστε.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Η Αίθουσα με το air condition στο Εντευκτήριο μπορεί να μας βοηθήσει, κύριε Πρόεδρε.

**ΠΡΟΕΔΡΟΣ (Κωνσταντίνος Τασούλας):** Τους το είπα, αλλά δεν με ακούν!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Έλεγα, λοιπόν, ότι, πράγματι και ο κ. Όρμπαν έχει κάνει κάτι παρόμοιο. Είχε πάει στα περίπτερα της Βουδαπέστης και έδειχνε τις εφημερίδες που κάνουν κριτική. Αυτό έκανε και ο κ. Μητσοτάκης χθες. Σήκωσε τις δύο εφημερίδες, την «ΑΥΓΗ» και τη «ΔΗΜΟΚΡΑΤΙΑ», για να αποδείξει τι; Ιδού η τρανή απόδειξη της ελευθεροτυπίας στην Ελλάδα! Υπάρχουν εφημερίδες που κυκλοφορούν ελεύθερα στα περίπτερα!

(Χειροκροτήματα από την πτέρυγα του ΣΥΡΙΖΑ)

Συγχαρητήρια, κύριε Μητσοτάκη! Συγχαρητήρια! Είστε τόσο μεγαλόκαρδος που μια ιστορική εφημερίδα που ιδρύθηκε το 1952 και διέκοψε μονάχα κατά την επταετία κυκλοφορεί ακόμα στα περίπτερα! Μπράβο! Εντυπωσιακό! Σας ευχαριστούμε πάρα πολύ για αυτό.

Και, βεβαίως, αντιστοίχως, φαντάζομαι ότι και ο εκδότης της «ΔΗΜΟΚΡΑΤΙΑΣ» πρέπει να σας ευχαριστεί και να είναι ευτυχής, διότι δεν καταφέρατε να βάλετε φυλακή ούτε αυτόν, ούτε τον κ. Βαξεβάνη του «DOCUMENTO», που πολλάκις έχετε έρθει εδώ, σε αυτό το Βήμα και τον έχετε καταγγείλει, ούτε την κ. Παπαδάκου!

(Χειροκροτήματα από την πτέρυγα του ΣΥΡΙΖΑ)

Όμως, από όλα όσα άκουσα για την υπόθεση «NOVARTIS» ένα θέλω να σας πω: Είστε αμετανόητος!

(Χειροκροτήματα από την πτέρυγα του ΣΥΡΙΖΑ)

Ο κ. Γεωργιάδης φαίνεται ότι, εν τοιαύτη περιπτώσει, είπε μια συγγνώμη. Εσείς τίποτα. Όχι μόνο αυτό, αλλά πάλι ήρθατε εδώ να βγάλετε ετυμηγορία. Δεν είπατε μια συγγνώμη γιατί;

Προσέξτε: Εγώ, κύριε Μητσοτάκη, δεν είπα ότι κανένας είναι ένοχος πριν αποδειχθεί η ενοχή τους και μάλιστα, πολλές φορές, από αυτό εδώ το Βήμα είχα πει για όλους ότι εύχομαι να αποδειχθεί η αθωότητά τους.

Εσείς ήρθατε εδώ και τους είπατε συμμορίτες, τους είπατε δολοφόνους, τους είπατε υπόκοσμο. Βγάλατε την ετυμηγορία. Και το ίδιο κάνατε τώρα για τον Παπαγγελόπουλο. Συνεχίζετε, δηλαδή, τα παιγνίδια με τη δικαιοσύνη. Μυαλό δεν βάλατε.

Ο Παπαγγελόπουλος θα κριθεί. Μέχρι τότε είναι αθώος. Υπάρχει το τεκμήριο της αθωότητας. Τελεία και παύλα. Δεν θα τον καταδικάσετε εσείς για άλλη μια φορά από αυτό εδώ το Βήμα!

(Χειροκροτήματα από την πτέρυγα του ΣΥΡΙΖΑ)

Η δικαιοσύνη θα κρίνει. Διότι αποφανθήκατε κιόλας για παραδικαστικό κύκλωμα. Είστε σοβαρός; Είστε Πρωθυπουργός της χώρας. Κρατήστε μια στάση ευθύνης.

Ο Παπαγγελόπουλος, λοιπόν, μέχρι να αποδειχθεί το αντίθετο, είναι αθώος.

**ΔΙΟΝΥΣΙΟΣ ΧΑΤΖΗΔΑΚΗΣ:** Είναι αθώος.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Εσείς δεν είστε αθώος πολιτικά, γιατί συκοφαντήσατε ανθρώπους, διότι οργανώσετε δολοφονίες χαρακτήρα, διότι εξευτελίσατε τη δικαιοσύνη από αυτό εδώ το Βήμα.

(Χειροκροτήματα από την πτέρυγα του ΣΥΡΙΖΑ)

Και τώρα επιμένετε, αγνοώντας το τελεσίδικο βούλευμα του δικαστικού συμβουλίου, που λέει ότι δεν υπήρχε σκευωρία. Τρία χρόνια μας πηγαίνατε με αυτό.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Πού το λέει;

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Και όσον αφορά την ατάκα του κ. Σαμαρά, ρωτήστε τον. Μιλάτε; Ρωτήστε τον. Αν έχετε σχέσεις, αν μιλάτε, ρωτήστε τον. Μην το λέτε σε μένα, που μετά από τρία χρόνια υπομονής, είπα ότι σας αντιστρέφουμε εμείς όλα όσα ακούσαμε και σας λέμε ένα πράγμα: Η υπόθεση, το μεγάλο σκάνδαλο χρειάζεται διερεύνηση. Υπάρχουν ερωτήματα μεγάλα που ζητούν απαντήσεις.

Εφόσον, λοιπόν, δεν υπάρχει σκευωρία, ποιοι ήταν αυτοί οι οποίοι ευνόησαν αυτή την εταιρεία να κερδοσκοπεί εις βάρος του ελληνικού δημοσίου; Εφόσον το βούλευμα, γιατί διαβάζετε ό,τι θέλετε, λέει ότι οι τρεις μάρτυρες δεν ήταν κουκουλοφόροι και αναξιόπιστοι και βαλτοί και στημένοι, αλλά ήταν αυτοί στους οποίους στηρίχθηκε το FBI για να στήσει όλη την προσπάθειά του να διεκδικήσει και κατάφερε να κερδίσει εξωδικαστικά χρήματα από τη «NOVARTIS» για τη διαφθορά, υπάρχει ένα ζήτημα σε σχέση με όλα όσα λένε. Άλλα λέει το βούλευμα, από ποιους αυτοί απειλήθηκαν, από ποιους αυτοί εκβιάστηκαν. Θα δοθούν οι απαντήσεις ή θα μείνουν όλα αδιευκρίνιστα;

Εγώ, λοιπόν, σας διευκρινίζω τι εννοώ, λέγοντας ότι το θέμα αυτό θα το πάμε μέχρι τέλους, διότι θέλουμε σε αυτή τη χώρα να επιστρέψει η δικαιοσύνη, το κράτος δικαίου, η δικαιοσύνη, η διαφάνεια.

(Χειροκροτήματα από την πτέρυγα του ΣΥΡΙΖΑ)

Δυο λόγια θέλω να πω για το θέμα των εκλογών και κατεβαίνω από το Βήμα, γιατί νομίζω ότι τις διαφορές μας στα εθνικά ζητήματα τις έχουμε προ πολλού εξαντλήσει. Κατανοώ ότι και ο χρόνος δεν είναι αρκετός.

Κύριε Μητσοτάκη, σας είπα πριν ότι είστε παράγοντας πολιτικής αστάθειας, γιατί μέσα από την αλαζονεία σας είστε αυτός ο οποίος θέλησε να ανοίξει πρώτος -και όχι το γεγονός ότι η Αντιπολίτευση σας ζητάει εκλογές- μόνος σας, με διαρροές από το Μέγαρο Μαξίμου, με αμφίσημες δηλώσεις σας την προσφυγή στην κάλπη. Σχέδιό σας είναι να κάψετε την απλή αναλογική.

Βλέπετε τώρα ότι τα πράγματα είναι πιο δύσκολα, λίγο πιο δύσκολα από όσο εσείς είχατε σκεφτεί και είχατε σχεδιάσει και μάλλον φαίνεται ότι δεν είναι και τόσο εύκολο να «καεί» η απλή αναλογική. Αυτή είναι η κρίσιμη κάλπη. Όταν είδατε ότι ούτε οι δεύτερες εκλογές μπορούν να σας δώσουν καμμιά προοπτική, αρχίσατε να μιλάτε και για τρίτες εκλογές, ενώ η χώρα βρίσκεται μπροστά σε μια τρομακτική ενεργειακή κρίση, μπροστά σε μια κρίση εξωτερικής πολιτικής, γεωπολιτική κρίση. Άρα εσείς έχετε μόνος σας αναδειχθεί σε παράγοντα πολιτικής αστάθειας.

Σας λέω, λοιπόν, κύριε Μητσοτάκη, ότι η χώρα μπορεί να έχει σταθερή προοδευτική κυβέρνηση από την κάλπη της απλής αναλογικής, από την πρώτη κάλπη.

(Χειροκροτήματα από την πτέρυγα του ΣΥΡΙΖΑ)

Εμείς θα χρησιμοποιήσουμε τη δύναμη που θα μας δώσει ο ελληνικός λαός, τη νίκη δηλαδή που προσδοκούμε στις εκλογές της απλής αναλογικής, για να συγκροτηθεί αυτή η προοδευτική κυβέρνηση συνεργασίας. Και όσο και να το ξορκίζετε και πάλι η πραγματικότητα θα είναι αυτή που θα σας διαψεύσει, όπως πολλές φορές.

Εμείς, λοιπόν -και να δώσω και μια απάντηση και στο ΚΙΝΑΛ και στις άλλες δυνάμεις που αυτοπροσδιορίζονται εδώ ως προοδευτικές- δεν κάνουμε διμέτωπο αγώνα. Εμείς κάνουμε μονομέτωπο αγώνα απέναντι στη Νέα Δημοκρατία. Διότι αυτή η Κυβέρνηση πρέπει να φύγει πριν η βλάβη για την πατρίδα καταστεί ανήκεστος.

(Χειροκροτήματα από την πτέρυγα του ΣΥΡΙΖΑ)

Τα πράγματα, λοιπόν, είναι πολύ απλά για όλες τις προοδευτικές δυνάμεις, αρκεί να πράξουν το αυτονόητο τη Δευτέρα το πρωί μετά τις εκλογές. Όσοι θέλουν δε και διακηρύσσουν ότι θέλουν όχι απλώς μια προοδευτική, αλλά -προσέξτε- μια σοσιαλδημοκρατική κυβέρνηση και μάλιστα, από την πρώτη Κυριακή, δεν έχουν παρά να αποκλείσουν ρητά και κατηγορηματικά -και το περιμένω και από αυτό εδώ το Βήμα- από τώρα κάθε σκέψη για συνεργασία με τη Νέα Δημοκρατία του κ. Μητσοτάκη.

(Χειροκροτήματα από την πτέρυγα του ΣΥΡΙΖΑ)

Για να έχουν κάποιο νόημα οι λέξεις και κάποια λογική και συνέπεια οι προτάσεις σας.

Σας ευχαριστώ.

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Προχωρούμε με τη δευτερολογία του κ. Μιχάλη Κατρίνη που είναι επικεφαλής της Κοινοβουλευτικής Ομάδας του ΠΑΣΟΚ - Κινήματος Αλλαγής.

Ορίστε, κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):**

Κυρίες και κύριοι συνάδελφοι, δεν ξέρω πόσοι από τους συμπολίτες μας είχαν τη δυνατότητα ή την ευκαιρία, να παρακολουθήσουν τη σημερινή συζήτηση. Αναρωτιέμαι, όμως, τι θα έλεγε, αν παρακολουθούσε τη σημερινή συζήτηση, ένας μισθωτός που κάθε τέλος του μήνα προσπαθεί με αγωνία να πληρώσει τον λογαριασμό του ρεύματος για να μην του διακοπεί, βγάζοντας ταυτόχρονα και τις υπόλοιπες υποχρεώσεις εις πέρας, ένας χαμηλοσυνταξιούχος ο οποίος πληρώνει τον λογαριασμό του ρεύματος αλλά την ίδια στιγμή αναγκάζεται να περικόψει ακόμα και τα βασικά είδη διατροφής για να μπορέσει να αντεπεξέλθει, ένας αδύναμος δανειολήπτης ο οποίος βλέπει κατασχετήρια και αναγγελία πλειστηριασμών να έρχονται έξω από το σπίτι του και απειλείται να χάσει και την πρώτη κατοικία του ενώ ο ίδιος βρίσκεται σε αντικειμενική αδυναμία λόγω της κατάστασης της οικονομίας και της ακρίβειας, ένας αγρότης ο οποίος είναι υποχρεωμένος να καλλιεργήσει με διπλάσιο κόστος παραγωγής, με αυξημένο κόστος ενέργειας και κίνησης και την ίδια στιγμή με μειωμένες τις τιμές πώλησης, ένας άνεργος που αδυνατεί να επιβιώσει και να έχει τα βασικά προς το ζην και ένας χαμηλόμισθος με 340 ευρώ μερικής απασχόλησης ο οποίος έχει αγωνία για το αν θα έχει δουλειά και αν μπορεί την επόμενη μέρα να έχει στον ήλιο μοίρα και, βεβαίως, οι πολίτες που αγωνιούν για τις περιουσίες που καταστρέφονται ή καταστράφηκαν τόσο αυτές τις μέρες όσο και πέρυσι στην Ηλεία, την ιδιαίτερη πατρίδα μου ή στη βόρεια Εύβοια.

Αναρωτιέμαι, λοιπόν, αν όλοι αυτοί άκουσαν για σχέδιο ανασυγκρότησης το οποίο ποτέ δεν είδαν ή είχαν τη δυνατότητα να δουν την άγονη παράσταση, αυτή την τοξική αντιπαράθεση σε διαφορετικό χρόνο, από την Αξιωματική Αντιπολίτευση στην πρώτη φάση και από την Κυβέρνηση στη δεύτερη φάση, αν πραγματικά μπορούσαν να πειστούν ότι αυτή η συζήτηση τους αφορά, δίνει λύσεις και απαντήσεις στα αμείλικτα προβλήματα, στα προβλήματα επιβίωσης, τα οποία αντιμετωπίζουν.

Και βεβαίως, το τοξικό κλίμα και η πόλωση που προφανώς στρώνει τον δρόμο προς τις εκλογές, μπορεί να εξυπηρετεί τη Νέα Δημοκρατία και τον ΣΥΡΙΖΑ ή τουλάχιστον να νομίζουν ότι τους εξυπηρετεί, την ίδια στιγμή όμως απωθεί τα εκατομμύρια των πολιτών που περιμένουν από την πολιτική και τους πολιτικούς συγκεκριμένες προτάσεις, απαντήσεις και λύσεις.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Εμείς, λοιπόν, δεν θα σας παρακολουθήσουμε. Έχουμε την αντοχή να σας προσπεράσουμε και θα προσπεράσουμε, γιατί σε αυτήν εδώ τη συζήτηση Νέα Δημοκρατία και ΣΥΡΙΖΑ αλληλοκατηγορούνται για το ποιος είχε μεγαλύτερη αποτυχία κατά την περίοδο της διακυβέρνησής του.

Και βεβαίως, είναι πολλές οι αδυναμίες της Κυβέρνησης, τις αναδείξαμε και εμείς στην τοποθέτησή μας. Όμως, και τα πράγματα επί της Κυβέρνησής σας, κύριε Τσίπρα, δεν ήταν καλύτερα. Βεβαίως, απέναντι σε αυτόν τον ανταγωνισμό αποτυχημένων διακυβερνήσεων, εμείς καταθέτουμε συγκεκριμένες προτάσεις, συγκεκριμένες λύσεις και απαντήσεις.

Απέναντι, μάλιστα, κύριε Τσίπρα, στο μονομέτωπο αγώνα που εσείς λέτε ότι κηρύσσετε σήμερα εδώ στη Βουλή, θα πρέπει κάποια στιγμή να μας κάνετε και μια ειλικρινή αυτοκριτική και για τη στάση σας στα δύσκολα χρόνια της κρίσης και για τη στάση σας απέναντι στις υπόλοιπες πολιτικές δυνάμεις σε βαθμό κανιβαλισμού και εξόντωσης, αλλά και για τις επιλογές που κάνατε πριν από αρκετά χρόνια, όταν και τότε θα μπορούσατε να έχετε μονομέτωπο αγώνα, αλλά δυστυχώς ο μονομέτωπος αγώνας ήταν εναντίον συγκεκριμένης δύναμης και εναντίον της παράταξης του ΠΑΣΟΚ.

Κυρίες και κύριοι συνάδελφοι, είναι δεδομένο ότι η αυτοπεποίθηση του κυρίου Πρωθυπουργού έχει κλονιστεί. Και κλονίζεται μπροστά στην πραγματικότητα. Αποτυπώνεται και επιβεβαιώνεται από τις εξαγγελίες των Υπουργών της Κυβέρνησης που κινούνται κι αυτές στη λογική του προεκλογικού σχεδιασμού, παρά τις προσπάθειες του Πρωθυπουργού να μας πείσει ότι οι εκλογές θα γίνουν στο τέλος τετραετίας.

Η Κυβέρνηση δεν ήταν αυτή που υπερηφανευόταν ότι με την παρέμβαση που έκανε στην επιβολή πλαφόν στη χονδρική αντί της λιανικής θα έφερνε αποτελέσματα στους λογαριασμούς; Ήρθε, όμως, εχθές ο αρμόδιος Υπουργός, ο κ. Σκρέκας και εξήγγειλε νέα μέτρα στήριξης, μια νέα επιδότηση στο ρεύμα για τον Ιούλιο, χωρίς μάλιστα κανένα εισοδηματικό κριτήριο και χωρίς κανένα όριο κατανάλωσης. Διότι κάπου, προφανώς, υπήρχαν ξεχασμένα «λεφτόδεντρα» και δεν έχουμε καμμία αμφιβολία ότι όσο πλησιάζουμε τον Σεπτέμβριο θα αρχίσουν να ανακαλύπτονται και άλλα «λεφτόδεντρα», γιατί η Κυβέρνηση ανακοινώνει και νέα μέτρα για δύο λόγους. Πρώτον, γιατί όσα έχει ανακοινώσει μέχρι σήμερα είναι εντελώς αναποτελεσματικά και, δεύτερον, επειδή με κάποιο τρόπο θα πρέπει να υφαρπάξει την ψήφο των πολιτών.

Είναι σαφές ότι μπροστά στον εκλογικό σχεδιασμό της, παρά τις διαβεβαιώσεις του Πρωθυπουργού, η Κυβέρνηση διολισθαίνει σε πρακτικές του παρελθόντος. Η διολίσθηση αυτή, όμως, έχει όρια, γιατί κατά το παρελθόν την υπέρβαση αυτών των ορίων την πλήρωσαν και οι πολίτες και η χώρα. Και μιλάω, βεβαίως, για το 2009, μια και έγινε αναδρομή στο 2015 και στο δημοψήφισμα της κυβέρνησης ΣΥΡΙΖΑ - ΑΝΕΛ, τα capital control και το τρίτο μνημόνιο, το οποίο φορτώθηκε στη χώρα. Θα περίμενα από τον Πρωθυπουργό να κάνει και μία αναδρομή στο 2009 και να αναλάβει, επιτέλους, την ευθύνη για τη μη χρηστή διαχείριση που οδήγησε στα ελλείμματα σε ποσοστό πάνω από 15% και βεβαίως στο δυσθεώρητο δημόσιο χρέος. Όμως, βέβαια, τότε η Νέα Δημοκρατία μιλούσε για άλλους δρόμους, όταν άλλες δυνάμεις ήταν στις πλατείες μαζί με τους «αγανακτισμένους».

Εμείς, λοιπόν, ήρθαμε όχι για να κάνουμε βουτιά στο παρελθόν, όχι για να κάνουμε αναδρομή σε μια περίοδο της ιστορίας που είμαι βέβαιος ότι οι μεν για την οικονομική τους διαχείριση, οι δε για τον πολιτικό κανιβαλισμό που επέδειξαν, δεν αισθάνονται υπερήφανοι σήμερα που μιλάμε. Καταθέσαμε, λοιπόν, συγκεκριμένες προτάσεις πάνω σε δώδεκα άξονες πολιτικής: για το κοινωνικό κράτος και τα άτομα με αναπηρία που πληρώνουν περισσότερο από όλους το μάρμαρο της κρίσης, για το ασφαλιστικό σύστημα το οποίο έχει μεγάλες ανισότητες και αδικίες, για το Εθνικό Σύστημα Υγείας στο οποίο όλοι ομνύουν και όλοι υπερασπίζονται αλλά δυστυχώς έχει αφεθεί ανυπεράσπιστο, για την κοινωνική κατοικία κάνοντας συγκρίσεις με αυτά που δεν κάνει η Ελλάδα και αυτά που κάνουν άλλες χώρες της Ευρωπαϊκής Ένωσης με συγκεκριμένες προτεραιότητες και συγκεκριμένα ποσά.

Και εμείς επαναφέρουμε –γιατί αναδείξαμε το ζήτημα εγκαίρως και χαιρόμαστε που το υιοθετούν και άλλες πολιτικές δυνάμεις- την πρότασή μας για τριάντα πέντε χιλιάδες κοινωνικές κατοικίες και βεβαίως χαμηλότερο μίσθωμα για νέα ζευγάρια, για χαμηλόμισθους, για οικονομικά αδύναμους, με δυνατότητα ακόμα και επιδότησης ενοικίου και βεβαίως στήριξης των νέων οικογενειών για να μπορέσει να καταπολεμηθεί το δημογραφικό πρόβλημα.

Ήρθαμε και μιλήσαμε για εργασιακά δικαιώματα, τα οποία παρά τις διακηρύξεις της Κυβέρνησης, καταπατώνται και οι εργαζόμενοι αισθάνονται μέρα με τη μέρα, ώρα με την ώρα, όλο και πιο ανυπεράσπιστοι.

Μιλήσαμε για την ανάπτυξη που πρέπει να διαχυθεί σε όλους με βάση το Ταμείο Ανάκαμψης, όχι με την απορρόφηση, αλλά με την αξιοποίηση των πόρων του Ταμείου Ανάκαμψης και όχι για τους λίγους και ισχυρούς, αλλά για τους πολλούς οι οποίοι βλέπουν ερμητικά κλειστές και τις πόρτες χρηματοδότησης, αλλά και τις ευκαιρίες του Ταμείου Ανάκαμψης για τις επιχειρήσεις τους.

Μιλήσαμε, βεβαίως, για την ακρίβεια που διαβρώνει νοικοκυριά και επιχειρήσεις, που σαρώνει τη χώρα, που αναγκάζει χαμηλόμισθους και χαμηλοσυνταξιούχους των οποίων η αγοραστική δύναμη όπως τονίσαμε έχει μειωθεί κατά πολύ, να αγωνιούν για το αύριο και να μη βρίσκουν καμμία απάντηση από την Κυβέρνηση. Και μιλήσαμε για την ακρίβεια όχι μόνο στο σκέλος του πληθωρισμού που πλέον ξεφεύγει πέρα από κάθε όριο και πάνω από τον μέσο όρο της Ευρωζώνης, όχι για την ακρίβεια που η Κυβέρνηση θέλει να λέει ότι είναι εισαγόμενη, αλλά και για τον ενεργειακό πληθωρισμό και τον πληθωρισμό στα τρόφιμα που είναι πάνω από 50% μεγαλύτερος από τον μέσο όρο της Ευρωζώνης. Μιλήσαμε για την αισχροκέρδεια που αυτή τη στιγμή μαστίζει την αγορά και για μια Κυβέρνηση η οποία έχει σηκώσει ψηλά τα χέρια, χωρίς ελεγκτικούς μηχανισμούς, χωρίς καμμία διάθεση παρέμβασης, ώστε να μπορέσει να προστατέψει τους καταναλωτές, τους πιο αδύναμους συμπολίτες μας, οι οποίοι πραγματικά αγωνιούν για την επιβίωσή τους.

Η Κυβέρνηση δεν ήταν, κυρίες και κύριοι συνάδελφοι, που έλεγε ότι θα καταργήσει το ασφαλιστικό και τον νόμο Κατρούγκαλου; Και να, οι ομοιότητες ανάμεσα στον νόμο Κατρούγκαλου και στον νόμο Βρούτση: Παραμένει η κατάργηση του ΕΚΑΣ, που ψηφίστηκε από τον νόμο Κατρούγκαλου, και στον νόμο του κ. Βρούτση. Παραμένει η κατάργηση των κατώτατων συντάξεων, που ψηφίστηκε στον νόμο Κατρούγκαλου, και στον νόμο Βρούτση. Παραμένει η μείωση των εφάπαξ, όπως επίσης και η μείωση των επικουρικών συντάξεων.

Όσον αφορά δε το θέμα της απονομής συντάξεων, για το οποίο η Κυβέρνηση έλεγε ότι με ένα κλικ οι ψηφιακές συντάξεις θα αποδίδονται σε πολύ σύντομο χρονικό διάστημα και μετά έλεγε ότι με τους ιδιώτες λογιστές και δικηγόρους θα συντμήσει τους χρόνους και μετά έλεγε ότι με τις συντάξεις εμπιστοσύνης θα καταπολεμήσει το θέμα των ληξιπρόθεσμων συντάξεων οι οποίες έχουν εκτοξευθεί και είναι πολύ μεγαλύτερες ακόμα και από την περίοδο της διακυβέρνησης ΣΥΡΙΖΑ - ΑΝΕΛ, η Κυβέρνηση είναι πολύ απλά εκτεθειμένη.

Για τα αναδρομικά των συνταξιούχων σιγή ιχθύος. Καμμία αναφορά, καμμία πολιτική πρωτοβουλία, καμμία απόφαση της Κυβέρνησης να στηρίξει τους χαμηλοσυνταξιούχους, οι οποίοι πίστεψαν τις διακηρύξεις της Κυβέρνησης και δεν προσέφυγαν δικαστικά και σήμερα χάνουν αναδρομικά για επικουρικές και δώρα τα οποία δικαιούνται. Όμως, δυστυχώς, πληρώνουν την εμπιστοσύνη τους σε μια Κυβέρνηση η οποία το μόνο που ξέρει να κάνει είναι να εργαλειοποιεί καταστάσεις και να διαχειρίζεται ανθρώπους πραγματικά χωρίς κανένα όριο και χωρίς να υπολογίσει το προσωπικό κόστος που ο καθένας πληρώνει στον αγώνα της καθημερινότητας.

Μιλήσαμε για την τριετία της Νέας Δημοκρατίας όπου η Ελλάδα είναι πρώτη σε κίνδυνο της φτώχειας και δεύτερη από το τέλος σε ισοδύναμο αγοραστικής δύναμης. Πρόκειται για μια Κυβέρνηση η οποία στηρίζει συνειδητά τους μεγάλους και ισχυρούς, η οποία δεν ενδιαφέρεται για τους μικρομεσαίους και τους εργαζόμενους. Πρόκειται για μια Κυβέρνηση που έχει εγκαταλείψει αγρότες και κτηνοτρόφους, πέρα από κάποιες περιπτωσιολογικές κινήσεις στήριξης. Τώρα, στη δίνη της ακρίβειας και του υψηλού κόστους, αγρότες και κτηνοτρόφοι έχουν αφεθεί στο έλεος του θεού. Πρόκειται για μια Κυβέρνηση που επί ημερών της η χώρα μας παραμένει πρώτη στην ανεργία των νέων και πρώτη στην ανεργία των γυναικών και παρ’ όλα αυτά πανηγυρίζει ακόμα και τώρα για τη μείωση της ανεργίας. Πρόκειται για μια Κυβέρνηση που διευρύνει τις ανισότητες και υποβαθμίζει το κοινωνικό κράτος και βεβαίως αδιαφορεί για το Εθνικό Σύστημα Υγείας στο οποίο όμνυε την περίοδο της πανδημίας, με πολύ ωραίες διακηρύξεις και χειροκροτήματα, αλλά όταν ήρθε η ώρα της πράξης, δυστυχώς, το ταμείο ήταν μείον, ενώ την ίδια στιγμή η Ελλάδα είναι τρίτη σε ιδιωτικές δαπάνες υγείας. Πρόκειται για μια Κυβέρνηση που συνεχώς λέει ότι είμαστε πρωταθλητές στην ανάπτυξη, αλλά δεν λέει ότι η Ελλάδα είχε τη μεγαλύτερη ύφεση στην Ευρωζώνη την περίοδο της πανδημίας και, άρα, έχουμε ουσιαστικά ανάκαμψη από την ύφεση και όχι ανάπτυξη. Πρόκειται για μια Κυβέρνηση η οποία μειώνει τη φορολογία στα μερίσματα, μειώνει τη φορολογία στη μεγάλη ακίνητη περιουσία, αλλά βεβαίως υπερφορολογεί την ίδια στιγμή τρόφιμα, καύσιμα και οτιδήποτε κινείται στην αγορά για να μπορεί να εργαλειοποιεί, με τα επιδόματα που δίνει, τους Έλληνες πολίτες.

Μιλήσαμε για την ακρίβεια και για την καθυστερημένη αντίδρασή σας, για τη λάθος εκτίμηση και βεβαίως για την απουσία των ελέγχων. Μιλήσαμε για το ιδιωτικό χρέος που έχει εκτιναχθεί πάνω από 260 δισεκατομμύρια ευρώ, με τα κόκκινα δάνεια πλέον να έχουν ξεπεράσει κατά πολύ το ένα εκατομμύριο, με έναν πτωχευτικό κώδικα που δεν προσφέρει καμμία λύση και με τον αφελληνισμό της επιχειρηματικότητας στη χώρα μας που εσείς τον βαφτίζετε «επενδύσεις», τον βαφτίζετε «όρο ανάπτυξης», αλλά δυστυχώς συνοδεύεται με κατασχέσεις, πλειστηριασμούς και εξαγορές αντί πινακίου φακής.

Αλήθεια, δεν έχουν αλλάξει οι οικονομικές συνθήκες λόγω της ακρίβειας του πληθωρισμού, ώστε να έρθει η πολιτεία και να επιβάλει ένα νέο πλαίσιο προστασίας πρώτης κατοικίας για τους αδύναμους δανειολήπτες; Και αυτό, όπως και τα δάνεια του Ταμείου Ανάκαμψης, όπως και την οικονομία της χώρας, θα την αφήσετε, κύριοι της Κυβέρνησης, στο έλεος και στα χέρια των τραπεζών; Οι τράπεζες θα ρυθμίζουν τα πάντα σ’ αυτή εδώ τη χώρα;

Μίλησε ο Πρωθυπουργός για τα ζητήματα εξωτερικής πολιτικής και είπε ότι η χώρα βρίσκεται στη σωστή πλευρά της ιστορίας. Βεβαίως, αναφέρθηκε στις αμυντικές συμφωνίες και στην ανάγκη εξοπλισμού και εκσυγχρονισμού των Ενόπλων Δυνάμεων, ανάγκη την οποία κι εμείς κατανοήσαμε και γι’ αυτό στηρίξαμε τις αμυντικές συμφωνίες και την ανανέωση του εξοπλισμού των Ενόπλων Δυνάμεων. Διότι, στα πατριωτικά θέματα δεν χωρούν ιδεοληψίες και δεν χωρούν μικρόψυχες λογικές.

Όμως, μια ομιλία στο Κογκρέσο ή μια ομιλία στο Ευρωπαϊκό Κοινοβούλιο δεν αποτελεί λυδία λίθο, κύριε Μητσοτάκη. Εμείς θα το επαναλάβουμε και θα ρωτήσουμε και πάλι και περιμένουμε να απαντήσετε. Γιατί εν τέλει δεν θέσατε το θέμα της τουρκικής επιθετικότητας στη σύνοδο του ΝΑΤΟ; Γιατί δεν ζητάτε επιμόνως την επιβολή οικονομικών κυρώσεων και την επιβολή εμπάργκο όπλων στην Τουρκία από το Ευρωπαϊκό Κοινοβούλιο και την Ευρωπαϊκή Ένωση; Δεν το κάνετε εσείς, αλλά το κάνει ο Πρόεδρος του ΠΑΣΟΚ Νίκος Ανδρουλάκης. Όμως, θα πρέπει να μας εξηγήσετε για ποιον λόγο επιμένετε στη λογική του κατευνασμού και της υποτίμησης της τουρκικής επιθετικότητας και γιατί δεν ξεκαθαρίζετε ρητά και κατηγορηματικά εδώ στη Βουλή των Ελλήνων ότι το μόνο θέμα που απομένει να ξεκαθαριστεί στις σχέσεις με την Τουρκία είναι η οριοθέτηση της υφαλοκρηπίδας και της ΑΟΖ, η πάγια εθνική θέση η οποία αδιαλείπτως υιοθετείται από το 1974 έως σήμερα.

Κυρίες και κύριοι συνάδελφοι, αυτό το πολιτικό σύστημα, έτσι όπως λειτουργεί, έτσι όπως είναι, δεν προοιωνίζει τίποτα θετικό για τη χώρα, ιδιαίτερα όταν βρισκόμαστε σε ένα πεδίο άγονης αντιπαράθεσης μεταξύ Νέας Δημοκρατίας και ΣΥΡΙΖΑ και όταν βρισκόμαστε σε αχαρτογράφητα νερά.

Χρειαζόμαστε σίγουρα ένα νέο υπόδειγμα και όχι απλά μια αλλαγή συσχετισμών. Η αλλαγή αυτή είναι βέβαιο ότι θα επέλθει μετά τις επόμενες εκλογές, οι οποίες δεν θα αργήσουν, παρά τις επίμονες διαβεβαιώσεις του κ. Μητσοτάκη, ενώ την ίδια στιγμή οι Υπουργοί και οι Βουλευτές του όχι μόνο στοιχηματίζουν για την ημερομηνία των εκλογών, αλλά έχουν επιδοθεί σε μια άνευ προηγουμένου προεκλογική καμπάνια.

Χρειάζεται, όμως, ακόμα μια αλλαγή σε ό,τι αφορά την οπτική και την ερμηνεία όλων των πολιτικών δυνάμεων απέναντι στα πράγματα και ιδιαίτερα απέναντι στα εθνικά μας θέματα τα οποία δεν προσφέρονται ούτε ως πεδίο άσκησης ιδεοληψιών, αλλά ούτε ως πεδίο άσκησης προσωπικής πολιτικής. Διότι ο Πρωθυπουργός αντιλαμβάνεται την εξωτερική πολιτική της χώρας ως πεδίο προσωπικής πολιτικής, γι’ αυτό εξάλλου έχει υποβαθμίσει και δεν έχει συγκαλέσει το Συμβούλιο Πολιτικών Αρχηγών.

Το νέο υπόδειγμα στο οποίο αναφέρομαι συνδέεται με ένα νέο πλαίσιο προγραμματικής διακυβέρνησης. Πρόκειται για μια διακυβέρνηση με συγκεκριμένο περιεχόμενο, με νέο αναπτυξιακό και παραγωγικό πρότυπο, με αποκατάσταση της δικαιοσύνης στο φορολογικό σύστημα ώστε να μην πληρώνουν οι πολλοί και οι αδύναμοι, αλλά οι έχοντες και οι κατέχοντες, με επένδυση στη χώρα που παράγει, διασφάλιση διατροφικής αλλά και ενεργειακής αυτάρκειας της χώρας, με μια κοινωνία ισότητας, δικαιοσύνης και ίσων ευκαιριών, με κοινωνικό κράτος που θα έχει πραγματικά αναδιανεμητικό χαρακτήρα. Αυτοί λοιπόν είναι οι δικοί μας στόχοι. Αυτές είναι οι πολιτικές που υπερασπίζεται το ΠΑΣΟΚ. Αυτές είναι οι πολιτικές που δίνουν ελπίδα και προοπτική στους πολίτες, ελπίδα και προοπτική στη χώρα.

Οι εκλογές που έρχονται αποτελούν μια ευκαιρία για τους πολίτες και για το πολιτικό σύστημα. Οι ευθύνες όλων μας απέναντι στην κάλπη και στις εκλογές που θα ακολουθήσουν είναι μεγάλες, γιατί οι επιλογές μας ενδέχεται να καθορίσουν την εξέλιξη αλλά και το μέλλον της πατρίδας.

Μ’ αυτό το αίσθημα ευθύνης θα αντιμετωπίσει το ΠΑΣΟΚ αυτή την αναμέτρηση, έχοντας εμπιστοσύνη στον λαό και στην κρίση του. Είμαστε βέβαιοι ότι ο λαός θα δώσει το σωστό μήνυμα και θα δώσει στο ΠΑΣΟΚ τη δύναμη που χρειάζεται ώστε να έχει πρωταγωνιστικό ρόλο την επόμενη μέρα των εκλογών.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εμείς ευχαριστούμε, κύριε Κατρίνη.

Ο κ. Δημήτριος Κουτσούμπας Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδος έχει τον λόγο για τη δευτερολογία του.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ευχαριστώ, κύριε Πρόεδρε.

Κύριε Μητσοτάκη και κύριε Τσίπρα, παρά την προσπάθειά σας να πάτε τη συζήτηση αλλού από αυτά που έπρεπε να συζητάμε σήμερα, εμείς θα επιμείνουμε. Θα πω μόνο μια κουβέντα για τον Όργουελ, γιατί πολύς Όργουελ έπεσε σήμερα εδώ και από τους δυο σας, κύριε Τσίπρα και κύριε Μητσοτάκη.

Δεν μας είπατε όμως όλη την ιστορική αλήθεια και οι δυο σας, όπως πάντα. Για παράδειγμα δεν μας είπατε ότι ο κύριος Όργουελ υπήρξε καταδότης των Βρετανικών Μυστικών Υπηρεσιών. Το 1949 κατέδωσε τον Τσάρλι Τσάπλιν, τον Μπέρναρντ Σο και τριάντα οκτώ άλλους επιφανείς διάσημους επιστήμονες και διανοούμενους.

**ΑΘΑΝΑΣΙΟΣ ΠΑΦΙΛΗΣ:** Ήταν στα πλαίσια του δημοκρατικού σοσιαλισμού.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** …με χαρακτηρισμούς όπως: κρυπτοκομμουνιστές, πράκτορες της Μόσχας και άλλα σχετικά. Δηλαδή μεγάλος ρουφιάνος της αντίδρασης ο τύπος εκτός των άλλων. Τα λέω αυτά για να καταγραφεί και η δεύτερη άποψη -η διαφορετική άποψη- εδώ μέσα για τον Όργουελ.

Κυρίες και κύριοι στα συγκεκριμένα, το Κομμουνιστικό Κόμμα Ελλάδας με τις θέσεις και τις προτάσεις του δίνει απάντηση στα σημερινά αδιέξοδα. Πώς μπορείς σήμερα, για παράδειγμα, να δώσεις λύση στην ενεργειακή φτώχεια, αν δεν υπάρχει ολοκληρωμένο σχέδιο άμεσης αξιοποίησης όλων των εγχώριων πηγών ενέργειας, όπως ο λιγνίτης, με περιβαλλοντικούς όρους, κόντρα στις δεσμεύσεις της Ευρωπαϊκής Ένωσης για την πράσινη ανάπτυξη και το εμπόριο ρύπων; Χωρίς κατάργηση του χρηματιστηρίου ενέργειας και όλων των συμβάσεων που καθορίζουν τις ρήτρες αναπροσαρμογής; Χωρίς απόσυρση της χώρας από τις κυρώσεις της Ευρωπαϊκής Ένωσης προς τη Ρωσία, που τελικά τις πληρώνει ο λαός πάλι, ενώ τμήματα του κεφαλαίου θησαυρίζουν από τη μεταφορά του πανάκριβου LNG, του υγροποιημένου φυσικού αερίου; Χωρίς κατάργηση του ειδικού φόρου κατανάλωσης, του ΦΠΑ σε πετρέλαιο, βενζίνη, φυσικό αέριο και ηλεκτρική ενέργεια; Χωρίς γενναία μείωση και πλαφόν στην τιμή του ηλεκτρικού ρεύματος και του φυσικού αερίου; Χωρίς κατάργηση της χρέωσης του χαρατσιού των ανανεώσιμων πηγών ενέργειας στους λογαριασμούς ρεύματος; Και τέλος, χωρίς καμμία διακοπή ρεύματος σε όσους δεν μπορούν να ανταποκριθούν στους υπέρογκους λογαριασμούς; Διαγραφή χρεών για τα λαϊκά νοικοκυριά και τους επαγγελματίες.

Μπορείς να δώσεις απάντηση συνολικά απέναντι στην ακρίβεια, αν δεν προχωρήσεις σε αύξηση του κατώτατου μισθού, σύμφωνα με την πρόταση εργατικών σωματείων, ομοσπονδιών, εργατικών κέντρων για τη νέα εθνική συλλογική σύμβαση εργασίας; Αν δεν επαναφέρεις τον δέκατο τρίτο και τον δέκατο τέταρτο μισθό για το δημόσιο, τη δέκατη τρίτη και την δέκατη τέταρτη σύνταξη; Αν δεν προχωρήσεις σε αυξήσεις στις συντάξεις, σε επίδομα ανεργίας στα 600 ευρώ για όλους τους ανέργους; Αν δεν υπάρξει γενναία μείωση και πλαφόν στις τιμές στα βασικά είδη πλατιάς κατανάλωσης όπως στα είδη διατροφής, στο ψωμί, στο γάλα, στο αλεύρι, στα έλαια, στην ένδυση και ούτω καθεξής; Αν δεν καταργήσεις τον ΦΠΑ στα βασικά είδη πλατιάς λαϊκής κατανάλωσης;

Μπορείς να δώσεις απάντηση συνολικά απέναντι στην ακρίβεια, αν δεν δώσεις επιδότηση ενοικίου για λαϊκά νοικοκυριά, για τους φοιτητές, για μικρές επιχειρήσεις, διεύρυνση των κριτηρίων ένταξης και αύξηση της επιδότησης; Αν δεν καταργήσεις τον ΕΝΦΙΑ για τα νοικοκυριά και του τέλους επιτηδεύματος για τους επαγγελματίες;

Μπορείς σήμερα να απαντήσεις στον κίνδυνο επισιτιστικής κρίσης, αν δεν πας κόντρα στην Κοινή Αγροτική Πολιτική της Ευρωπαϊκής Ένωσης και δεν πάρεις ριζικά μέτρα, όπως επίταξη των αποθεμάτων και των εισαγωγών σε είδη διατροφής και ζωοτροφές, όπου καταγράφεται έλλειμα, και διάθεσή τους στην κατανάλωση και στην κτηνοτροφία, χωρίς το εμπορικό και βιομηχανικό κέρδος; Αν δεν κρατικοποιηθεί και στηριχτεί η βιομηχανία φωσφορικών λιπασμάτων για παραγωγή και διάθεση φθηνών λιπασμάτων στους αγρότες; Αν δεν παταχθεί η μαύρη αγορά και ο μαυραγοριτισμός; Αν δεν απαγορευτούν οι εξαγωγές σε προϊόντα στα οποία η παραγωγή είναι ελλειμματική; Αν δεν στηριχθούν οι καλλιέργειες εαρινών σιτηρών και ηλίανθου και η κτηνοτροφική παραγωγή; Αν δεν παρθούν μέτρα για τη μείωση του κόστους παραγωγής των αγροτών, όπως αφορολόγητο πετρέλαιο, κατάργηση ρήτρας αναπροσαρμογής στο ρεύμα, κατοχύρωση των κατώτερων εγγυημένων τιμών;

Αυτές οι θέσεις και προτάσεις του ΚΚΕ δίνουν ανάσα στην ασφυξία της πολιτικής σας. Φυσικά ούτε η Κυβέρνηση της Νέας Δημοκρατίας, αλλά ούτε και ο ΣΥΡΙΖΑ, ούτε κανένα από τα άλλα κόμματα της Αντιπολίτευσης τολμά έστω να ψελλίσει κάτι συγκεκριμένο για όλα αυτά. Γιατί το πλαίσιο των δικών σας θέσεων, των προτάσεών σας το ορίζουν δυστυχώς οι δεσμεύσεις της Ευρωπαϊκής Ένωσης, του διευθυντηρίου των Βρυξελλών, το ορίζουν οι προτεραιότητες της ίδιας της καπιταλιστικής οικονομίας.

Και επειδή, παρά τις διαφορές σας οι οποίες υπάρχουν, στα μεγάλα και σημαντικά, όμως, συγκλίνετε, θα σας βόλευε πάρα πολύ και τους δύο. Η όλη αντιπαράθεση -και ειδικά η ατζέντα μπροστά στις εκλογές- να εξαντλούνταν σε ζητήματα σκανδάλων, των κολλητών, της «NOVARTIS», τηλεοπτικών αδειών. Και μάλιστα με τέτοιον τρόπο που δεν αγγίζουν καν την αιτία και την ουσία των σκανδάλων.

Συζητάμε εδώ και πέντε, έξι χρόνια για τη «NOVARTIS», ένα σκάνδαλο που το εργαλειοποιήσατε και οι μεν και οι δε, γιατί πολύ απλά δεν τολμήσατε να θίξετε την ουσία του προβλήματος. Και η ουσία είναι οι ανταγωνισμοί γύρω από το φάρμακο - εμπόρευμα που ακουμπούν και τον κρατικό μηχανισμό. Συζητάμε για τη «NOVARTIS» και ρωτάμε κάτι απλό: Διεκδίκησε χρήματα κάποια κυβέρνηση από τις δικές σας από τη «NOVARTIS»; Είτε η Κυβέρνηση της Νέας Δημοκρατίας είτε η Κυβέρνηση του ΣΥΡΙΖΑ. Γι’ αυτά τα χρήματα που λέτε ότι κόστισαν στον ελληνικό λαό, ακόμα στα μαγειρέματα είσαστε. Όχι μόνο δεν διεκδικήσατε, αλλά νομοθετείτε και μάλιστα μέσα στην πανδημία, νέα δωράκια σε φαρμακοβιομηχανίες, σε άλλους ομίλους στον τομέα της υγείας.

Συζητάμε εδώ και χρόνια για τη δικαιοσύνη, επίσης, και την ανεξαρτησία της και δεν τόλμησε καμμία κυβέρνηση, της Νέας Δημοκρατίας, του ΣΥΡΙΖΑ, του ΠΑΣΟΚ παλιότερα, να κάνει το στοιχειώδες: να μην διορίζεται η ηγεσία των ανωτάτων δικαστηρίων από την εκάστοτε κυβέρνηση. Για τέτοια υποκρισία, λοιπόν, μιλάμε.

Βέβαια δεν μας κάνει εντύπωση αυτού του τύπου η αντιπαράθεση. Ίσα-ίσα τη θεωρούμε απόλυτα λογική, απόλυτα αναμενόμενη. Πού αλλού θα μπορούσατε να τσακωθείτε; Για την ενεργειακή ακρίβεια; Αφού πίνετε νερό στο όνομα της πράσινης μετάβασης που ευθύνεται για τη σημερινή κατάσταση. Για τα εργασιακά; Μαζί συνδιαμορφώσατε τη σημερινή ζούγκλα.

Μάλιστα, για να μην ξεχνιόμαστε, σήμερα συμπληρώνονται επτά χρόνια από εκείνη την περίφημη σύνοδο των Πολιτικών Αρχηγών υπό τον τότε Πρόεδρο της Δημοκρατίας τον κ. Παυλόπουλο, που όλοι -πλην του ΚΚΕ- συμφωνήσατε το «όχι» του λαού να το κάνετε «ναι» με το κοινό σας μνημόνιο.

Ή μήπως θα μπορούσατε να τσακωθείτε για το ΝΑΤΟ και τις δεσμεύσεις που αναλαμβάνει η χώρα στο πλαίσιο αυτού του οργανισμού; Την περασμένη εβδομάδα μάλιστα που πραγματοποιήθηκε η Σύνοδος Κορυφής του ΝΑΤΟ πήρε αποφάσεις φωτιά που παραπέμπουν σε πολεμική προετοιμασία, με αποφάσεις για τη διεύρυνση του ΝΑΤΟ, για τη δράση του σε όλα τα μήκη και πλάτη της γης, με εξοπλισμούς μαμούθ που τους πληρώνουν οι λαοί και ο ελληνικός λαός στην πρώτη κιόλας θέση της λίστας. Μέσα σε δεκαπέντε μέρες φέρατε στην επιτροπή της Βουλής εξοπλισμούς πάνω από 3,1 δισεκατομμύρια.

Κατά τα άλλα αντοχές η οικονομία δεν έχει, όμως, λεφτά για να κάνετε τα χατίρια των ευρωνατοϊκών έχετε. Η Νέα Δημοκρατία και ο κ. Μητσοτάκης υπερθεματίζουν μάλιστα. Έχουν γίνει πρωτοπαλίκαρα. Την έχουν «δει» νατοϊκοί στρατηλάτες.

Λέτε ψέματα στον ελληνικό λαό ότι η πολιτική της εμπλοκής σε όλους αυτούς τους επικίνδυνους σχεδιασμούς δήθεν θωρακίζει τα κυριαρχικά δικαιώματα της χώρας, προστατεύει την κυριαρχία της. Και τα λέτε όλα αυτά όταν -ειδικά τώρα- γίνεται πιο φανερό το παζάρι που κάνει το ΝΑΤΟ με την Τουρκία, γίνεται πιο φανερή η στάση Πόντιου Πιλάτου όλων των δήθεν συμμάχων σας, ακόμα και σε ζητήματα κυριαρχίας, αποστρατιωτικοποίησης των νησιών που θέτει ευθαρσώς η Τουρκία. Γίνονται πιο φανερές οι μεθοδεύσεις για έναν συμβιβασμό με νατοϊκή βούλα.

Σε όλα αυτά ο ΣΥΡΙΖΑ ή το ΠΑΣΟΚ - ΚΙΝΑΛ μήπως είπαν και κάτι διαφορετικό; Για παράδειγμα στο νέο δόγμα του ΝΑΤΟ; Στη διεύρυνση του ΝΑΤΟ; Στην παραχώρηση υποδομών της χώρας στις Ηνωμένες Πολιτείες και στο ΝΑΤΟ; Τίποτα. Καμμία αντιπαράθεση για όλα αυτά.

Συμφωνείτε σε όλα γι’ αυτό και οι ανέξοδες γενικολογίες σας, κύριε Τσίπρα. Το πολύ-πολύ ενίοτε και εδώ μέσα ψελλίζετε κάτι γενικά περί ανταλλαγμάτων, λες και υπήρχαν ποτέ ή μπορεί να υπάρξουν ποτέ πραγματικά θετικά ανταλλάγματα για τον λαό με την εμπλοκή της χώρας σε αυτό το γενικό μακελειό.

Χώρια που σήμερα ξεπλύνατε και όλες τις αντιδραστικές αστικές κυβερνήσεις που πέρασαν δεκαετίες, με την τοποθέτησή σας ότι πάντα το δόγμα της ελληνικής εξωτερικής πολιτικής ήταν δόγμα ειρήνης και ασφάλειας. Γιατί η Ελλάδα, απ’ όσο ξέρουμε όλοι και ο ελληνικός λαός, είναι στο ΝΑΤΟ από το 1952. Έχει αμερικάνικες στρατιωτικές βάσεις από το 1953. Έχει πάρει μέρος σε δεκάδες ιμπεριαλιστικές πολεμικές αποστολές. Έχει στηρίξει πολέμους στη Γιουγκοσλαβία, στο Ιράκ, στο Αφγανιστάν και αλλού. Οι βάσεις επεκτάθηκαν ψυχροπολεμικά και με αποφάσεις της κυβέρνησης ΣΥΡΙΖΑ μέσω του περιβόητου «στρατηγικού διαλόγου» με τις ΗΠΑ που μας έφτασε εδώ σήμερα και χειρότερα αύριο. Τέτοια υποκρισία, τόση κοροϊδία! Την ζήσαμε και σήμερα εδώ μέσα για μια ακόμα φορά. Ο λαός ας βγάλει τα συμπεράσματά του. Δεν περιμένει, βέβαια, απ’ όλους εσάς σωτηρία γιατί μόνο ο ίδιος ο λαός σώζει τον λαό.

Μόνο με ενίσχυση του ΚΚΕ και στην ερχόμενη Βουλή και στους αγώνες μπορεί να ανοίξει ο δρόμος της σωτήριας συνολικής αλλαγής, της ανατροπής εκ βάθρων όλου αυτού του σάπιου οικοδομήματος που δημιουργήσατε ο ένας μετά τον άλλον μέσα στην κοινωνία, στην οικονομία, στον πολιτισμό, στα κοινωνικά δικαιώματα του λαού και της νεολαίας. Μόνο έτσι, με ένα πολύ ισχυρό ΚΚΕ θα μπορέσουμε να φρενάρουμε ό,τι αρνητικό υπάρχει ή πάει να έρθει, αλλά και να διεκδικήσουμε με το βλέμμα μπροστά, να ανοίξουμε τον δικό μας δρόμο για τις λαϊκές, τις πραγματικές σύγχρονες ανάγκες.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ κι εγώ.

Στη συνέχεια τον λόγο θα πάρει ο Πρόεδρος της Κοινοβουλευτικής Ομάδας της Ελληνικής Λύσης ο κ. Κυριάκος Βελόπουλος.

Κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πάρα πολύ, κύριε Πρόεδρε.

Θα ήθελα ξεκινώντας να αναφερθώ σε αυτά που ακούστηκαν από τον Έλληνα Πρωθυπουργό. Δυστυχώς, στο μοτίβο της Ευρωβουλής συνεχίστηκε η σημερινή κουβέντα, του διασυρμού, του ξεκατινιάσματος μεταξύ των πολιτικών Αρχηγών, σε προσωπικές επιθέσεις και αναφορές, οι οποίες πραγματικά μόνο πικρία, απογοήτευση και θλίψη, τουλάχιστον σ’ εμάς στην Ελληνική Λύση, δημιουργούν. Δημιουργούν θλίψη, κατήφεια και δυστυχώς, ντροπή. Δέκα λεπτά ομιλίας και αντιπαράθεσης για τον υπαρκτό σοσιαλισμό και τον Όργουελ και τη «Φάρμα των ζώων», για τον καπιταλισμό, για τους εκλεκτούς για τους ολιγάρχες, για το πόσο καλός είναι ο σοσιαλισμός και πόσο υπαρκτός και πώς ο Όργουελ.

Εσείς, λοιπόν, στη Νέα Δημοκρατία και στον ΣΥΡΙΖΑ μιλάτε για τον σοσιαλισμό, για τον καπιταλισμό κι εμείς μιλάμε για Πλάτωνα, Αριστοτέλη, Ελλάδα και Ελληνισμό. Αυτοί είστε, αυτοί είμαστε! Γιατί κάποια στιγμή πρέπει να σοβαρευτούμε

(Χειροκροτήματα από την πτέρυγα της Ελληνικής Λύσης)

Τώρα για την ομιλία του Έλληνα Πρωθυπουργού θα ξεκινήσω από την εξωτερική πολιτική. Ο Έλληνας Πρωθυπουργός μίλησε για πετυχημένη εξωτερική πολιτική. Μάλιστα, έκανε και το εξής νοηματικό άλμα, κύριε Πρωθυπουργέ και κύριοι Υπουργοί. Μας δείξετε τον «μπαμπούλα» Ερντογάν ο οποίος λέει ότι δεν πρέπει να ψηφίσουν οι Έλληνες τον κ. Μητσοτάκη, λέγοντας κι αφήνοντας να εννοηθεί ο Πρωθυπουργός ότι αφού το λέει ο Ερντογάν αυτό, πρέπει οι Έλληνες να ψηφίσουμε Μητσοτάκη. Ξέρετε, αυτά τα νοηματικά άλματα, τουλάχιστον σε ευφυείς ανθρώπους, με μέσο δείκτη ευφυίας, δεν μπορούν να περάσουν. Είναι οι έμμεσοι εκβιασμοί.

Εγώ, όμως, θα αντιστρέψω αυτό που είπε ο Πρωθυπουργός. Μας είπε ότι αν δεν στέλναμε όπλα στην Ουκρανία, θα είχαμε τον «μπαμπούλα» Τουρκία -κούνησε τον «μπαμπούλα» Τουρκία- που θα μπορούσε να κάνει το ίδιο κι αυτός με τη βάρβαρη εισβολή των Ρώσων στην Ουκρανία, να πάρει αφορμή κι αυτός και να κάνει βάρβαρη εισβολή στο Αιγαίο μας. Ξεχνάει, βέβαια, ο Πρωθυπουργός ότι η βάρβαρη εισβολή υπάρχει και υφίσταται στην Κύπρο, στην αδελφή μας Κύπρο. Έχει κάνει τη βαρβαρότητα η Τουρκία.

(Χειροκροτήματα από την πτέρυγα της Ελληνικής Λύσης)

Βέβαια, αυτή η καλλιέργεια της ηττοπάθειας συνεχώς να επικαλείται το Διεθνές Δίκαιο και όχι το εθνικό συμφέρον όλο το πολιτικό προσωπικό της χώρας, είναι το λιγότερο ενοχλητική. Για την Ελληνική Λύση το Διεθνές Δίκαιο δεν υφίσταται, δυστυχώς, για τον πλανήτη γη, γιατί ποτέ δεν υπήρχε. Υπάρχει το εθνικό συμφέρον. Αυτή είναι η άποψή μας. Είναι αιρετική, είναι πραγματική και είναι ελληνική!

(Χειροκροτήματα από την πτέρυγα της Ελληνικής Λύσης)

Επειδή, λοιπόν, αναρωτήθηκε ο Πρωθυπουργός για τα κέρδη της Τουρκίας, να του υπενθυμίσω ότι η Τουρκία συνεχίζει τις προκλήσεις και τώρα. Δεν σταμάτησε. Και τα drones πετούν και τα αεροσκάφη και οι λεκτικές και φραστικές, ιταμές, βάρβαρες προκλήσεις εναντίον της χώρας μας και του προσώπου του ίδιου του Πρωθυπουργού δεν απαντώνται με το Διεθνές Δίκαιο. Δεν μπορούν να απαντηθούν. Μην ξεχνάει η πετυχημένη εξωτερική πολιτική της Νέας Δημοκρατίας ότι η Ιταλία, η Ισπανία, η Φινλανδία και άλλες νατοϊκές χώρες και ευρωπαϊκές ταυτόχρονα, δίνουν εξαρτήματα και όπλα στην Τουρκία.

Εδώ πραγματικά δεν μπορώ να παρακολουθήσω το σκεπτικό του Έλληνα Πρωθυπουργού. Είναι ένα σκεπτικό το οποίο μας ξεπερνάει. Διότι η ερώτηση που βγαίνει -και τη λέω αβίαστα προς Υπουργούς που ασχολούνται με τα κινητά τους και είναι στην κοσμάρα τους, γιατί αυτό κάνουν, δεν ακούνε- είναι τι δουλειά έχει το ΝΑΤΟ στην Ουκρανία. Είναι χώρα μέλος του ΝΑΤΟ η Ουκρανία; Όχι. Είναι χώρα του ΝΑΤΟ ή οποιαδήποτε χώρα που πρέπει να βοηθηθεί από τις δυνάμεις του ΝΑΤΟ η Ουκρανία ή ο Ζελένσκι; Όχι. Η Ελλάδα είναι μέλος του ΝΑΤΟ; Απειλείται από χώρα του ΝΑΤΟ; Απειλείται. Γιατί δεν στέλνουν όπλα στην Ελλάδα εναντίον της Τουρκίας; Γιατί δεν ενεργοποιούν το άρθρο 5;

Γιατί, λοιπόν, αυτή η πετυχημένη εξωτερική πολιτική της Νέας Δημοκρατίας είναι ικανή μόνο στα «ναι» και ανίκανη στα «όχι», ξεχνώντας ότι τα μεγάλα «όχι» έκαναν τον ελληνικό λαό τεράστιο; Με τα μεγάλα «όχι» γίναμε διάσημοι οι Έλληνες, τα «όχι» των Ελλήνων, τα «όχι» της Ελλάδος!

(Χειροκροτήματα από την πτέρυγα της Ελληνικής Λύσης)

Ο ίδιος ο Πρωθυπουργός πάλι έκανε ένα νοηματικό άλμα και πραγματικά απορώ με το σκεπτικό του. Ζήτησε αρραγές μέτωπο απ’ όλους, αλλά μόνο στο να ψηφίζουμε τα όπλα που θέλει να αγοράσει. Εμείς, εν πάση περιπτώσει, έχουμε μια συγκεκριμένη λογική εξοπλισμού ως Ισραήλ και να γίνει η Ελλάδα «αστακός» απέναντι στην Τουρκία. Το έχουμε πει.

(Χειροκροτήματα από την πτέρυγα της Ελληνικής Λύσης)

Αρραγές μέτωπο, όμως, σημαίνει ότι καλώ τους Προέδρους των κομμάτων κατ’ ιδίαν, με ηθική δέσμευση να μη διαρρεύσει τίποτα, να τους ενημερώσω για τι πραγματικά συμβαίνει, το τι πραγματικά γίνεται στα εθνικά μας θέματα.

Και πραγματικά απορώ. Δεκαπέντε λεπτά για τη «NOVARTIS». Το μόνο σοβαρό κόμμα εδώ μέσα στην υπόθεση «NOVARTIS» είναι οι Βουλευτές της Ελληνικής Λύσης. Ήταν έντιμη η στάση μας, ήταν πολιτικώς ορθή και κυρίως λογική. Αν δεν έχεις αποδείξεις, δεν σύρεις κανέναν στα δικαστήρια. Το είπαμε από την πρώτη στιγμή

(Χειροκροτήματα από την πτέρυγα της Ελληνικής Λύσης)

Εμείς, όμως, δώσαμε άλλες αποδείξεις που δεν εκμεταλλεύτηκε η Νέα Δημοκρατία. Ποιες είναι αυτές; Να διωχθούν όλοι οι γιατροί που συνταγογραφούσαν «NOVARTIS», να τα φέρουν πίσω τα κλεμμένα λεφτά 2 δισεκατομμύρια ευρώ.

(Χειροκροτήματα από την πτέρυγα της Ελληνικής Λύσης)

Δεν τους αγγίξανε. Παραγράφηκαν. Καθυστερήσεις, πέταμα της μπάλας στην εξέδρα, να κυνηγάμε τον έναν, τον άλλο, θεωρίες, εικοτολογίες, λάσπη στον ανεμιστήρα από δω, από κει. Γιατί αλληλοτροφοδοτούνται έτσι τα δύο κόμματα. Μέσω της λάσπης, της συκοφαντίας, χωρίς αποδείξεις, συσπειρώνουν το κομματικό τους ακροατήριο.

Για εμάς δεν υπάρχει κομματικό ακροατήριο. Υπάρχει Έλληνας που πεινάει, Έλληνας που διψάει, Έλληνας που αγωνιά για το αύριο. Αυτή είναι η στάση η πολιτική της Ελληνικής Λύσης.

(Χειροκροτήματα από την πτέρυγα της Ελληνικής Λύσης)

Αφού, λοιπόν, είστε τόσο φιλάνθρωποι, κάνω για ακόμη μια φορά έκκληση στον Έλληνα Πρωθυπουργό. Επτά χιλιάδες ψυχές, επτά χιλιάδες άνθρωποι νοσηλευτές και γιατροί δεν έχουν να ταΐσουν τα παιδιά τους. Δεν έχουν πραγματικά γάλα για τα παιδιά τους. Μιλάμε για πείνα, φτώχεια. Μιλάμε για ένδεια. Κι εσείς ταΐζετε σανό τους Έλληνες με τη «NOVARTIS». Γιατί αν ήταν έντιμη η στάση της Νέας Δημοκρατίας και του ΣΥΡΙΖΑ με τη «NOVARTIS», έπρεπε να διωχθούν όλοι οι γιατροί που συνταγογράφησαν κι όχι να διωχθούν επτά χιλιάδες μαχητές της αλήθειας και της ζωής. Δυστυχώς, λυπάμαι, είναι σκανδαλολογία για κομματική μακροζωία. Ε, όχι ρε παιδιά. Ε, όχι. Όχι, αγαπητοί συνάδελφοι. Σκανδαλολογία για κομματική μακροζωία; Τι θα θυσιάσουμε άλλο σε αυτόν τον βωμό της κομματικοποίησης;

Μίλησε για πετυχημένη εξωτερική πολιτική ο Πρωθυπουργός. Να του θυμίσω την Αλβανία; Τόσο πετυχημένη; Τους δεχτήκαμε στο ΝΑΤΟ μετά από συμφωνία για την ΑΟΖ μας και αργότερα είδαμε τι έκανε ο Ράμα, ο γενίτσαρος. Γιατί η μάνα του είναι Βλάχα Ελληνίδα. Γιατί για μας -γιατί έχω συγγενείς Βλάχους- οι Βλάχοι είναι Έλληνες. Ούτε μειονότητα είναι ούτε τίποτε άλλο. Είναι Έλληνες. Κι απευθύνομαι σε όλους τους Βουλευτές εδώ μέσα.

(Χειροκροτήματα από την πτέρυγα της Ελληνικής Λύσης)

Οι μισοί συγγενείς μου είναι Βλάχοι και Μακεδόνες.

Και τι έκαναν λοιπόν; Ούτε ΑΟΖ έκαναν οι Αλβανοί, τους βάλαμε στην Ευρωπαϊκή Ένωση, τους βάζουμε στο ΝΑΤΟ χωρίς αστερίσκους και τώρα μας κάνουν τους δύσκολους. Γιατί κύριε Πρωθυπουργέ; Γιατί είναι πετυχημένη η εξωτερική πολιτική σας; Γιατί ακούει τον Ερντογάν ο Ράμα και όχι την Ελλάδα που βοηθάει την Αλβανία και τους Αλβανούς, η όποια Αλβανία καταπιέζει Βορειοηπειρώτες τους οποίους και πάλι ξέχασε ο Πρωθυπουργός μας. Ακόμα να τους δώσει σύνταξη σε αυτούς και στους Ελληνοπόντιους, δυστυχώς. Και έρχονται τα χειρότερα. Αλλά πού να καταλάβουν οι Βουλευτές της Νέας Δημοκρατίας που είναι στο εντευκτήριο; Η ισοτιμία ευρώ - δολαρίου είναι 1/1,02. Καταρρέει το ευρώ, καταρρέει το ψευτονόμισμα το ισχυρό που μας έλεγαν και χτυπιόντουσαν ότι αν βγούμε από το ευρώ θα έχουμε πρόβλημα οικονομικό και η ελληνική οικονομία θα καταρρεύσει.

Δεν μας απάντησε Πρωθυπουργός για την επιβολή δελτίου σε ρεύμα και φυσικό αέριο από Σεπτέμβριο - Οκτώβριο. Περιμένω την απάντησή του, τη δέσμευσή του. Για τις εκλογές χαμογελώντας μας απάντησε ότι θα γίνουν στην τετραετία. Περιμένω από τον κύριο Πρωθυπουργό να διαψεύσει τις πληροφορίες των δημοσιογράφων αλλά και γερμανικών μέσων ότι πηγαίνει η Ευρώπη σε δελτίο!

Το Ευρωκοινοβούλιο για ακόμη μια φορά δικαίωσε την Ελληνική Λύση, κύριε Μητσοτάκη. Συμφωνεί να ενταχθούν και το αέριο και η πυρηνική ενέργεια στην πράσινη οικονομία. Θα το πράξετε κύριε Πρωθυπουργέ χθες και προχθές; Πράσινη ενέργεια το αέριο αλλά και η πυρηνική ενέργεια! Σας φέραμε προμελέτη εδώ και πολλούς μήνες. Σας είπαμε κάντε εξορύξεις. Τώρα ξεκινήστε εξορύξεις, τώρα στο Αιγαίο, τώρα στην Κρήτη, τώρα στο Ιόνιο!

(Χειροκροτήματα από την πτέρυγα της Ελληνικής Λύσης)

Ξεκινήστε εξορύξεις γιατί αυτή η ενεργειακή κρίση, κύριε Πρωθυπουργέ, δεν θα κρατήσει έναν χρόνο. Μην τρέφετε αυταπάτες. Πριν από λίγη ώρα ο Βλαντιμίρ Πούτιν δυστυχώς έκλεισε τη ροή φυσικού αερίου και από την Κασπία. Θα έχουμε πρόβλημα. Εμείς το λέμε εδώ και δύο χρόνια. Δεν καταλαβαίνετε τι έρχεται. Λυπάμαι που το λέω σε συναδέλφους. Δεν καταλαβαίνουμε τι έρχεται. Από Σεπτέμβριο, Οκτώβριο θα κλαίει κόσμος και όχι μόνο οι Έλληνες, όλη η Ευρώπη.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Και τι κάνει η Γαλλία, κύριε Πρωθυπουργέ μου; Θέλω να με ακούσετε. Σήμερα ο Μακρόν δίνει εντολή και ένας από τους μεγαλύτερους παραγωγούς ηλεκτρικής ενέργειας στον κόσμο η «EDF» επανακρατικοποιείται, γίνεται κρατική! Πάρτε τώρα τη ΔΕΗ, πάρτε τώρα το νερό στα χέρια σας και κάντε τις κρατικές, γιατί το αγαθό αυτό το κοινωνικό δεν μπορεί να είναι όργιο αισχροκέρδειας.

(Χειροκροτήματα από την πτέρυγα της Ελληνικής Λύσης)

Κάντε το και εσείς.

Και βέβαια θα ήθελα να πω κάτι στον κ. Τσίπρα.

(Θόρυβος από την πτέρυγα της Νέας Δημοκρατίας)

Ευχαριστώ τους συναδέλφους για την κόσμια συμπεριφορά, κύριε Πρόεδρε. Ευχαριστώ πάρα πολύ! Θα κάνω και εγώ το ίδιο όταν μιλάει ο Πρωθυπουργός, κύριοι συνάδελφοι.

Εν πάση περιπτώσει, θα απαντήσω στον κ. Τσίπρα. Ο κ. Τσίπρας, είπε ότι δεν κάνει διμέτωπο αγώνα, υπονοώντας και αφήνοντας υπονοούμενα στο ΚΙΝΑΛ ότι παίζει και πατάει σε δύο βάρκες, αλλά κάνει μέτωπο εναντίον της Νέας Δημοκρατίας. Αυτό είναι πρόβλημά του. Πραγματικά εμείς δεν κάνουμε ούτε διμέτωπο αγώνα, ούτε μονομέτωπο αγώνα. Εμείς κάνουμε ένα μέτωπο αγώνα υπέρ της Ελλάδος και των Ελλήνων. Κάνουμε μέτωπο εναντίον όλων όσων κακώς πράξατε εσείς. Δεν χρειάζεται μέτωπο εναντίον κανενός αυτή τη στιγμή. Χρειάζεται πραγματικά προτάσεις η χώρα για να βγει από αυτά που έρχονται, από το τούνελ που έρχεται.

Είναι πολύ δύσκολη η κατάσταση. Δυστυχώς -θα το πω ακόμη μια φορά- δεν το αντιλαμβάνονται πολλοί εδώ μέσα. Έρχεται πείνα. Γίνεται χαμός στα σουπερμάρκετ στην Ολλανδία. Βλέπω ότι βγήκαν πιστόλια από αστυνομικούς σε Ολλανδούς αγρότες και κτηνοτρόφους το απόγευμα.

Γίνεται πανικός. Πραγματικά κρούω τον κώδωνα κινδύνου στον Πρωθυπουργό. Είναι ιστορική η κρίση λιπασμάτων, είναι μεγάλη απειλή. Ανέβηκαν οι τιμές. Το «BLOOMBERG» χθες είπε ότι η πείνα είναι προ των πυλών. Και διαβάζω αυτούσιο το κείμενο: «Η μείωση της χρήσης λιπασμάτων θα συρρικνώσει τη φετινή συγκομιδή σόγιας, ρυζιού και καλαμποκιού κατά το ένα τρίτο. Οι αγρότες θα καλλιεργήσουν αρκετά για να τραφούν οι ίδιοι, όχι για να θρέψουν τους πολίτες και τις πόλεις. Η παγκόσμια έλλειψη προσιτών λιπασμάτων δεν θα αφήσει κανένα νοικοκυριό αλώβητο. Η χαμηλότερη χρήση λιπασμάτων κινδυνεύει να προκαλέσει υποσιτισμό, πολιτικές αναταραχές και τελικά αναπόφευκτη απώλεια ανθρώπινων ζωών. Οι τιμές των τροφίμων θα αυξηθούν και όλοι θα υποφέρουν. Η Ρωσία και η Λευκορωσία βγήκαν εκτός με 65% παραγωγή λιπασμάτων. Η Κίνα ο μεγαλύτερος παραγωγός φωσφορικών αλάτων περιόρισε τις εξαγωγές της για να κάνει έλεγχο για τη δική της παραγωγή».

Και εδώ έρχεται ένας Αρμαγεδδώνας απίστευτος πραγματικά και εμείς ασχολούμαστε με τη «NOVARTIS», με αριστοφανικούς χαρακτηρισμούς, με προσωπικές μομφές στον Πρωθυπουργό ή το αντίστροφο. Πραγματικά θλίβομαι με αυτά που βλέπω.

Θλίβομαι και δεν θα πω για την Ουκρανία τίποτα. Θα πω όμως ένα πράγμα. Η Ελλάς μέχρι το 1995 είχε εργοστάσια λιπασμάτων και έκανε εξαγωγές. Η Ελλάς μέχρι το 1990 έκανε εξαγωγές σιτηρών και σήμερα είμαστε εξαρτημένοι σαν τον ηρωινομανή του οποίου η τροφή εξαρτάται από οποιαδήποτε άλλη χώρα που θα εισάγει.

Κάντε κάτι γρήγορα, κάντε σχέδιο γρήγορα, όλα τα κόμματα μαζί. Δεν με απασχολεί ποιος θα το κάνει. Εμείς αν δούμε ένα σχέδιο πραγματικό πρωτογενούς τομέα και στήριξης των κτηνοτρόφων και αγροτών θα το στηρίξουμε όποια κι αν είναι η κυβέρνηση, γιατί δεν είμαστε κυβέρνηση εμείς. Αν κυβερνήσουμε, θα κάνουμε τα πάντα για να το υλοποιήσουμε μόνοι μας.

(Χειροκροτήματα από την πτέρυγα της Ελληνικής Λύσης)

Και θα κλείσω εδώ γιατί πραγματικά πιέζει ο χρόνος. Κύριε Πρωθυπουργέ τελειώνετε τους αγρότες. Διατυμπανίζατε επί μέρες την έκτακτη ενίσχυση των αγροτών για την ακρίβεια. Μπήκαν στον λογαριασμό χρήματα σε έναν αγρότη -μου το έστειλε- και είναι 10 ευρώ. Θα το δώσω στον Πρωθυπουργό. Ναι είναι 10 ευρώ. Και έχω άλλα δέκα τέτοια με 10 ευρώ, με 50 ευρώ, με 100 ευρώ. Όταν δίνετε 150 ευρώ για το καλαμπόκι στον κτηνοτρόφο, είναι σαν να του λέτε ότι τους τόνους που χρειάζεσαι να πας να τους πάρεις από αλλού. Είναι λάθη, λάθη!

Και το χειρότερο από όλα είναι ότι κάνετε φωτοβολταϊκά. Σταματήστε τα φωτοβολταϊκά. Είναι δέκα χιλιάδες στρέμματα στην Καρδίτσα ρε παιδιά. Πάω στη εθνική οδό για τη Λάρισα και βλέπω φωτοβολταϊκά δεξιά και αριστερά. Γιατί; Πείτε μου τον λόγο. Γιατί το κάνετε αυτό; Αντί να καρπίσει η μάνα γη σιτάρι, κριθάρι, καλαμπόκι, να ταΐσουμε τους Έλληνες, τι κάνετε εσείς; Βάζετε σίδερα και μπήγετε σίδερα στην ελληνική γη. Είναι λάθος, σας το λέω. Δεν λέω να μην κάνουμε, λέω ότι θέλει σχέδιο, όχι άναρχα όχι αυτό το πράγμα το βιαστικό. Είναι απαράδεκτα αυτά που κάνετε.

Και θα πω το χειρότερο, κύριε Πρωθυπουργέ. Πάρτε πρωτοβουλίες. Σας παρακαλώ θερμά όσο αφορά το πρόγραμμα επιδοτήσεων ηλεκτρικών συσκευών να εντάξετε ηλιακούς θερμοσίφωνες. Το μόνο πράγμα που παράγει η χώρα μας, κύριε Πρωθυπουργέ, είναι οι ηλιακοί θερμοσίφωνες. Όλα τα άλλα είναι εισαγόμενα. Δεν τους έχετε εντάξει. Πείτε το στον Υπουργό. Δεν είναι ενταγμένα μέσα. Είναι τα air condition, είναι το ψυγείο είναι και οι κουζίνες, αν δεν κάνω λάθος. Εν τω μεταξύ το περισσότερο ρεύμα στο σπίτι το καταναλώνει ο θερμοσίφωνας. Και είμαστε μια χώρα με ήλιο, είστε υπέρ των φωτοβολταϊκών και δεν είστε υπέρ των ηλιακών θερμοσιφώνων που παράγει η χώρα μας; Είναι επτά ελληνικές εταιρείες και εμείς κάνουμε εισαγωγή. Τραβήξτε τα αυτιά των Υπουργών σας, κύριε Πρωθυπουργέ. Κάνουν λάθη οι Υπουργοί σας και οι σύμβουλοί σας και το λέω με συμπάθεια.

Και έχουμε προτάσεις. Είπαμε, και θα το ξαναπώ ακόμη μια φορά, συγκαλέστε εσείς προσωπικά τους Προέδρους των κομμάτων να μιλήσουν για τον πρωτογενή τομέα, αφού στα εθνικά θέλετε να κάνετε κρυφή πολιτική. Δικαίωμά σας είναι, εσείς είστε ο Πρωθυπουργός εν πάση περιπτώσει. Αλλά για την τροφή καλέστε τους Αρχηγούς των κομμάτων να συζητήσουμε σοβαρά για το θέμα του τι θα κάνουμε από εδώ και πέρα.

Δεν λέω για συγκυβέρνηση. Το έχω πει χίλιες φορές. Η Ελληνική Λύση δεν θέλει να συγκυβερνήσει. Η Ελληνική Λύση θέλει να κυβερνήσει!

(Χειροκροτήματα από την πτέρυγα της Ελληνικής Λύσης)

Και αν δεν κυβερνήσει, έχει δουλειά ο Πρόεδρός της και οι υπόλοιποι θα πάμε σπίτια μας, αν ο ελληνικός λαός δεν μας ψηφίσει.

Αλλά πραγματικά πόσο σοβαρό είναι να λέει ο κ. Τσίπρας -ακούστε τώρα- να μην στείλουμε όπλα στην Ουκρανία. Ο κ. Τσίπρας το είπε αυτό. Μα, αυτός έκανε τις αμερικανικές βάσεις που από εκεί φεύγουν τα όπλα για την Ουκρανία. Είναι απίστευτη η κατάσταση. Υπέγραψε ο ΣΥΡΙΖΑ τις βάσεις για την Αλεξανδρούπολη για να φεύγουν από εκεί τα όπλα για την Ουκρανία, αλλά λέει στην Κυβέρνηση για ψηφοθηρικούς λόγους, «Γιατί στέλνετε όπλα στην Ουκρανία;».

Πραγματικά έτσι σοβαρή πολιτική δεν μπορεί να παραχθεί. Έτσι γινόμαστε περίγελος του κόσμου, όλοι μας. Και όταν λέω όλοι μας, εννοώ όλοι μας. Χρειάζεται μέτρο, χρειάζεται λογική.

Για το «τουρκοαιγαίο», κύριε Πρωθυπουργέ, αφού κάνετε επιτυχημένη εξωτερική πολιτική, θα σας πω ένα πράγμα. Έπρεπε ήδη να παραιτηθούν δύο Υπουργοί σας ή ένας Υπουργός σας. Το «τουρκοαιγαίο», δεν είναι μια απλή κατάσταση. Το Αιγαίο είναι ένα όνομα. Το «τούρκο» είναι εθνότητα και κράτος.

Και η ΕΔΕ είναι παραμύθια. Το λέω ευθέως, κοροϊδεύετε τον ελληνικό λαό. Τι θα πει ΕΔΕ; Δηλαδή -δεν κατάλαβα-, φταίει ο υπάλληλος. Δεν φταίει ο Υπουργός που προΐσταται! Δεν φταίνε οι διευθυντές, οι γραμματείς των Υπουργείων! Και κατοχύρωσαν με το «τουρκοαιγαίο» για δικούς τους λόγους προοπτικής, γιατί ασκούν σοβαρή πολιτική. Κάντε λοιπόν μια έφεση. Την κάνατε κύριε Πρωθυπουργέ; Πείτε μας. Τι κάνατε από εκείνη τη στιγμή; Είπατε ότι θα κάνετε κινήσεις. Τι κινήσεις κάνατε; Και εδώ θα καταθέσω εγγράφως, κύριε Πρωθυπουργέ, για να δείτε ότι είμαστε κόμμα που δεν κάνουμε αντιπολίτευση για την αντιπολίτευση, τις προτάσεις για το τι μπορούμε να κάνουμε στο διαδίκτυο, στα social media αλλά και αλλού για να ανασχέσουμε το «Τουρκοαιγαίο», να παραμείνει Αιγαίο. Υπάρχουν τρόποι.

(Χειροκροτήματα από την πτέρυγα της Ελληνικής Λύσης)

Θα καταθέσω στα Πρακτικά τις προτάσεις. Αφού δεν μας καλείτε έτσι και αλλιώς, θα τις καταθέσουμε εκεί για να τις διαβάσουν οι σύμβουλοί σας.

Κύριε Πρωθυπουργέ, θα ζητήσω μια προσωπική χάρη. Επειδή θεωρώ ότι το πολιτικό προσωπικό της χώρας δεν μπορεί να περνάει σε προσωπικές αντιπαραθέσεις και σε ύβρεις, εγώ, εάν είχα σύμβουλο, ο οποίος εξύβριζε σκαιότατα έναν πολιτικό Αρχηγό άλλου κόμματος, θα τον είχα διώξει.

Έχετε, λοιπόν, τον κ. Ψαριανό. Ψαρεύετε σε θολά νερά, δυστυχώς. Τον έχει ο Αντιπρόεδρος της Κυβέρνησής σας σύμβουλο, εάν δεν κάνω λάθος. Αυτός ο κύριος, λοιπόν, γράφει ένα σωρό ανοησίες εις βάρος πολιτικών Αρχηγών. Δεν θα πω τι, το αφήνω, δεν πειράζει, ο καθένας κρίνεται από αυτά που λέει. Όμως, πώς εγώ μπορώ να πιστέψω τον Έλληνα Πρωθυπουργό και τον Υπουργό, που μου λένε ότι θα αγωνιστούν για το «τουρκοαιγαίο», όταν αυτός ο κύριος σύμβουλος του Αντιπροέδρου της Νέας Δημοκρατίας γράφει: «Τα παράλια της Τουρκίας, η Τένεδος, η Ίμβρος κ.λπ., είναι στο Αιγαίο, δεν βρέχονται από τον Ατλαντικό. Υπάρχει το τουρκικό Αιγαίο, όπως υπάρχει και η Μακεδονία η βουλγαρική, η σκοπιανή, η αλβανική Ήπειρος. Δεν είναι το Αιγαίο τουρκικό, αλλά υπάρχει και τουρκικό Αιγαίο. Τέλος οι βλακείες!».

Σας αποκαλεί βλάκες, κύριε Πρωθυπουργέ, ο σύμβουλος του κ. Πικραμμένου. Μας αποκαλεί όλους βλάκες, που λέμε άλλα πράγματα.

Θα το αφήσω στα Πρακτικά της Βουλής και περιμένω από τον κύριο Πρωθυπουργό να λάβει τα μέτρα του, γιατί υπάρχει και όριο στη βλακεία. Η ανοησία και η βλακεία είναι ανίκητες, αλλά εγώ δεν ψαρεύω σε θολά νερά, ψαρεύω εκεί που υπάρχει πραγματικά πρόβλημα. Και εδώ υπάρχει πρόβλημα ηθικής τάξεως.

Κλείνοντας, λοιπόν, πάμε στο τελευταίο μέρος. Δεν θα μιλήσω για τα μέτρα που μπορεί να λάβει η Κυβέρνηση. Θα σας πω, όμως, κύριε Πρωθυπουργέ, κάτι πάρα πολύ απλό ως πρόταση.

Πρώτη πρόταση: Στη Θράκη λειτουργούν μινιμάρκετ τουρκικών συμφερόντων. Σας έχω πει χίλιες φορές, κύριε Πρωθυπουργέ, επειδή εγώ έχω επισκεφθεί τη Θράκη πάνω από δέκα φορές, να ρωτήσετε τους Βουλευτές της Θράκης. Η Τουρκία έχει κάνει το εξής: Πέρα από την τράπεζα, έχει ανοίξει μικρά mini market και είναι όλα τουρκικά προϊόντα που έρχονται ελευθέρως, δεν γίνεται έλεγχος. Αυτός, λοιπόν, πουλάει τα τουρκικά προϊόντα, που είναι χαμηλότερη η τιμή τους. Είναι τουρκικά προϊόντα, δεν έχουν δασμούς, δεν έχουν τίποτα, τα πουλάει πιο χαμηλά, με συνέπεια τα ελληνικά μινιμάρκετ αλλά και όσα ελληνικά σουπερμάρκετ υπάρχουν να υπολειτουργούν και να παίρνουν τα λεφτά οι Τούρκοι από τη Θράκη και να τα πηγαίνουν κατευθείαν στην Τουρκία, για να αγοράσουν τα τρόφιμα.

Βρείτε τρόπο να σταματήσει η οικονομική αιμορραγία αυτών των ανθρώπων στη Θράκη μας.

Δεύτερον, έρχομαι στα καμένα. Επειδή τα καμένα είναι μια πολύ μεγάλη ιστορία για εμάς, αγαπητέ κύριε Πρωθυπουργέ, μπορούμε να κάνουμε παραγωγικές αναδασώσεις που θα δώσουν άμεσα εισόδημα στους κατοίκους πυρόπληκτων περιοχών. Τα αγροδασικά συστήματα που κάηκαν να γίνουν μελισσοκομία, ξυλεία, ρητινοσυλλογή κ.λπ.. Μπορούν να γίνουν πράγματα. Ο κύριος που τοποθετήθηκε εκεί, ο κ. Στυλιανίδης, δεν έχει κάνει τίποτα για την Εύβοια. Σας το λέω, πραγματικά τίποτα. Πήγα δύο φορές. Δεν έχει κάνει τίποτα.

**ΔΙΟΝΥΣΙΟΣ ΧΑΤΖΗΔΑΚΗΣ:** Πώς δεν έχει κάνει;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν έχει κάνει τίποτα. Σας το λέω εγώ, που έχω επισκεφθεί την περιοχή.

**ΠΡΟΕΔΡΟΣ (Κωνσταντίνος Τασούλας):** Μην διακόπτετε, κύριε συνάδελφε. Τώρα τελειώνουμε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κλείνω.

Μπορούμε να βάλουμε φυλλοβόλα είδη δασικού είδους ή καρποφόρα παραγωγικού είδους. Υπάρχουν τέτοια είδη, αγριοκερασιά, καστανιές, καρυδιές, αγριοκορομηλιές, φουντουκιές και πολλά άλλα. Μπορούμε να κάνουμε τους πολίτες που ζούσαν από το δάσος οπλίτες προστασίας του δάσους, γιατί θα κερδίζουν λεφτά από εκεί. Θα τους κάνουμε τα τείχη του δάσους. Όμως, είπαμε, θέλει και μυαλό, θέλει και σχέδιο.

Η Μεσσηνία θα μπορούσε από την υπολειμματική βιομάζα των ελαιόδεντρων να παράγει 2.900 MW τον χρόνο. Το ίδιο και η παλίρροια του Ευβοϊκού Κόλπου. Τα έχω πει με μελέτες, τα κατέθεσα εδώ. Δεν μας ακούτε. Πραγματικά, δεν μας ακούτε. Μελέτες κατέθεσα, προμελέτες εμπειρογνωμόνων, δεν τα λέω στον αέρα και γι’ αυτό προκαλώ τον οποιοδήποτε να μου πει εάν ισχύει ή δεν ισχύει. Εγώ πήγα στη Γερμανία και είδα ένα εργοστάσιο 5.000 MW από βιομάζα από καλλιέργειες γεωργικών προϊόντων. Δεν μπορούμε να το κάνουμε εμείς; Δεν μπορεί να το κάνει η Ελλάδα;

Κλείνω εδώ…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Έχετε κλείσει δέκα φορές!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τι να κάνω, αφού δεν ακούτε, κύριε Πρωθυπουργέ, λέω, λέω, λέω…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μόνο εσάς ακούω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν ακούτε, κύριε Πρωθυπουργέ. Εάν μας ακούγατε, δεν θα είχατε τον ΣΥΡΙΖΑ να σας λέει πράγματα…

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, έχετε μιλήσει περισσότερο από τον Πρωθυπουργό. Σας παρακαλώ να κλείσετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εάν μας ακούγατε, ο Έλληνας θα πλήρωνε 1,30 τη βενζίνη. Εάν μας ακούγατε, το φυσικό αέριο θα ήταν στα 200 ευρώ το πολύ. Δεν ακούτε. Δυστυχώς, δεν μας ακούτε. Μακάρι, να μας ακούγατε! Θα σας χειροκροτούσα και εγώ, εάν μας ακούγατε. Μας ακούσατε για τα Ραφάλ, μας ακούσατε για τις Μπελαρά, για τα θωρακισμένα στον Έβρο και αυτό είναι πολύ καλό. Είναι καλό να ακούει μία κυβέρνηση, αλλά πλέον πέσαμε σε μια κατάσταση που δεν έχουμε γιατρό ΩΡΛ να σας ελέγξει που δεν ακούτε. Χρειάζεστε ΩΡΛ!

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, ο χρόνος έχει ξεφύγει και πάλι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κλείνω.

Για την Ελλάδα και τους Έλληνες θα πω κάτι. Πάψαμε να αμυνόμαστε ως έθνος και ως Έλληνες. Πόσο επίκαιρος είναι σήμερα ο Παπαδιαμάντης ξέρετε; Θα σας το διαβάσω και κλείνω εδώ: Άμυνα για την πατρίδα θα ήταν η ενσυνείδητη λειτουργία των θεσμών, η εθνική αγωγή, η χρηστή διοίκηση, η καταπολέμηση του ξένου υλισμού και του πιθηκισμού, που διέφθειραν το φρόνημα και εκφύλισαν το έθνος και η πρόληψη της χρεοκοπίας.

Όλοι, λοιπόν, εδώ μέσα δυστυχώς διακατέχονται από ελληνοφοβία. Αυτή την ελληνοφοβία, λοιπόν, εμείς θα την πατάξουμε. Θα ανεβάσουμε ψηλά την Ελλάδα και τους Έλληνες. Οι κομματικά τυφλοί ψηφοφόροι πρέπει να καταλάβουν ότι πρέπει να ανοίξουν τα μάτια τους και να δουν την αλήθεια. Ποιος λέει την αλήθεια εδώ; Ποιος είναι η σοβαρή φωνή; Ποιος είναι η λογική φωνή; Η Ελληνική Λύση με προτάσεις.

(Χειροκροτήματα από την πτέρυγα της Ελληνικής Λύσης)

Απευθυνόμαστε, λοιπόν, σε όλους τους Έλληνες να σηκωθούν από καναπέδες, κρεβάτια, όπου κάθονται, να δώσουμε μαζί τη μάχη. Είναι η μάχη υπέρ των Ελλήνων, είναι η μάχη υπέρ της Ελλάδος και η Ελληνική Λύση θα κάνει τα αδύνατα δυνατά, για να μπορέσουν η Ελλάδα και οι Έλληνες να ευδοκιμήσουν και να περάσουν καλύτερα.

Σας ευχαριστώ πάρα πολύ. Να είστε καλά!

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΟΣ (Κωνσταντίνος Τασούλας):** Όσο έρχεται ο κ. Βαρουφάκης, ο Πρόεδρος της Κοινοβουλευτικής Ομάδας του ΜέΡΑ25 για να κάνει τη δική του δευτερολογία, σας ανακοινώνω ότι η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Υποδομών και Μεταφορών «Κύρωση της Σύμβασης μεταξύ του Ελληνικού Δημοσίου και της ανώνυμης εταιρείας με την επωνυμία «ΤΡΑΙΝΟΣΕ Μεταφορές - Μεταφορικές Υπηρεσίες Επιβατών και Φορτίου Ανώνυμη Σιδηροδρομική Εταιρεία» (ΤΡΑΙΝΟΣΕ Α.Ε.) για την ανάθεση Υποχρεώσεων Δημόσιας Υπηρεσίας επιβατικών σιδηροδρομικών μεταφορών».

Κύριε Πρόεδρε, έχετε τον λόγο.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Σας ευχαριστώ πολύ, κύριε Πρόεδρε.

Κύριε Πρωθυπουργέ, αναφερθήκατε σε απάντηση -και σας ευχαριστώ γι’ αυτό, που απαντήσατε- σε περιστατικά εκμετάλλευσης εργαζομένων στον χώρο του τουρισμού.

Κύριε Πρωθυπουργέ, δεν είναι περιστατικά, ο κανόνας είναι και είναι και ο λόγος για τον οποίο παρουσιάζεται αυτή η τραγωδία στον τουριστικό κλάδο φέτος. Μετά από μία πολύ σκληρή πανδημία, που ήταν όλα κλειστά, έχουμε πολλούς τουρίστες και αυτό είναι πολύ καλό και μάλιστα έχουν και τη διάθεση να ξοδέψουν. Και όμως, έχουμε έλλειψη προσωπικού. Γιατί έχουμε έλλειψη προσωπικού; Ξαφνικά τεμπελιάζουν οι νέοι και οι νέες μας; Γιατί δεν θέλουν; Γιατί είναι καθεστώς γαλέρας, είναι καθεστώς στυγνής εκμετάλλευσης, που τελικά δεν είναι καν προς το συμφέρον των ξενοδόχων. Υπάρχει μια αποτυχία της αγοράς με καθαρά μικροοικονομικούς όρους εδώ.

Μιλήσατε για την εφαρμογή των νόμων, για τις ρυθμιστικές αρχές. Ποιες ρυθμιστικές αρχές; Σας έδωσα το συγκεκριμένο παράδειγμα του Ρεθύμνου, επειδή από εκεί ήρθα προχθές. Η Επιθεώρηση Εργασίας στο Ρέθυμνο, κύριε Πρωθυπουργέ, έχει ένα άτομο το οποίο βρίσκεται υπό καθεστώς συνταξιοδότησης. Δεν υπάρχει ΣΕΠΕ, δεν υπάρχει Επιθεώρηση Εργασίας. Αυτό φαντάζομαι ότι ως Πρωθυπουργός θα πρέπει να το ξέρετε.

Αναφερθήκατε στη «NOVARTIS». Ξέρετε, εμείς από την αρχή, δεν ξέρω αν το έχετε προσέξει -είμαστε μικρό κόμμα, μπορεί να μην είμαστε αξιοπρόσεκτοι για εσάς, αλλά νομίζω ότι είναι σημαντική αυτή η τοποθέτησή μας-, αρνούμαστε να συμμετάσχουμε στη διαδικασία της δαιμονοποίησης και της ποινικοποίησης της πολιτικής ζωής. Δεν συμμετέχουμε εμείς σε αυτές τις επιτροπές. Θεωρούμε ότι δεν είναι δουλειά των Βουλευτών και των Υπουργών να είναι εισαγγελείς.

Εγώ έχω πει ότι δεν θα κρίνω ποιος είναι και ποιος δεν είναι ένοχος. Θα ήθελα –και αυτή είναι η θέση του ΜέΡΑ25- να υπάρχει ένα σοβαρό σώμα δίωξης μεγαλοεπιχειρηματικού και πολιτικού εγκλήματος, ένα δικό μας FBI, γιατί, κακά τα ψέματα, δύο μεγάλα σκάνδαλα έχουν αποκαλυφθεί σε αυτή τη χώρα τις τελευταίες δεκαετίες: «SIEMENS» και «NOVARTIS». FBI και τα δύο. Είναι ντροπή μας!

Ως ευρωπαϊκή χώρα γνωρίζουμε -και οι πέτρες γνωρίζουν- ότι γίνονται σκάνδαλα. Εγώ δεν πρόκειται να ενοχοποιήσω κανέναν, αλλά το γνωρίζουμε. Ο λαός μας το γνωρίζει. Δεν είναι δυνατόν δύο φορές το FBI να έχει αποκαλύψει τέτοιου είδους τεράστια μεγαλοεπιχειρηματικά πολιτικά σκάνδαλα και εμείς να μην έχουμε έναν τρόπο να διαλευκάνουμε την υπόθεση και τελικά οι ένοχοι να παραμένουν άγνωστοι μέσα στο «υπόγειο» της πολιτικής και επιχειρηματικής ζωής.

Εισαγγελέας δεν είμαι, όμως μπορώ να σας κρίνω, να κρίνω το γεγονός ότι διώκετε τους διώκτες, άσχετα από το πόσο καλά κάνουν τη δουλειά τους, και διώκετε, κύριε Μητσοτάκη, δημοσιογράφους. Αυτό εμείς στο ΜέΡΑ25 δεν πρόκειται να το ανεχθούμε ποτέ. Διασύρετε τη χώρα διώκοντας δημοσιογράφους, αντιγράφοντας τον Ερντογάν και τον Όρμπαν. Σας έχουμε καταγγείλει για εξορμπανισμό εδώ και δύο χρόνια.

(Χειροκροτήματα από την πτέρυγα του ΜέΡΑ25)

Μιλάτε για τη σωστή πλευρά της ιστορίας, στην οποία θεωρείτε ότι έχετε βάλει τη χώρα μας και ότι η παράταξή σας το κάνει αυτό. Κύριε Μητσοτάκη, οι παράνομες επαναπροωθήσεις, που είναι πλέον δεδομένο ότι κάνετε, μας βάζουν στη σωστή πλευρά της ιστορίας; Το να παραβιάζουμε το Διεθνές Δίκαιο για τους πρόσφυγες, για τους μετανάστες, για το δικαίωμα στην αίτηση για άσυλο, μας βάζει στη σωστή πλευρά της ιστορίας; Η σύμπλευσή σας με τον Ερντογάν όσον αφορά την έκδοση Κούρδων από τη Σουηδία και τη Φινλανδία ως όρο για να μπει η Σουηδία και η Φινλανδία στο ΝΑΤΟ μας βάζει στη σωστή πλευρά της ιστορίας; Είναι δυνατόν να σιγοντάρετε τον Ερντογάν ότι «δεν πειράζει, τι να κάνουμε, έβαλε το βέτο του»; Ουσιαστικά δείξατε κατανόηση απέναντι στο αίτημα του Ερντογάν για έκδοση Κούρδων μαχητών. Αυτοί οι άνθρωποι και ιδίως αυτές οι γυναίκες, οι μαχήτριες που τα έβαλαν με τους ισλαμοφασίστες της ISIS εκ μέρους της Δύσης, εκ μέρους της ελευθερίας, εκ μέρους των δικών μας ιδανικών, ας τους πάρει ο Ερντογάν για να επεκταθεί το ΝΑΤΟ!

Θέσατε ένα ερώτημα και έχετε κάθε δικαίωμα να το κάνετε και εμείς έχουμε κάθε υποχρέωση να απαντήσουμε. Ο ΣΥΡΙΖΑ δεν απάντησε 100%. Εμείς θα απαντήσουμε. Θέσατε το ερώτημα αν είμαστε, ναι ή όχι, υπέρ της επέκτασης του ΝΑΤΟ. Η απάντηση είναι όχι, ως ΜέΡΑ25.

(Χειροκροτήματα από την πτέρυγα του ΜέΡΑ25)

Και θα σας εξηγήσω γιατί. Γιατί δεν δίνουμε το δικαίωμα στον Ερντογάν, δεν θεωρούμε ότι είναι δικαίωμά του να θέτει την παραβίαση των ανθρωπίνων δικαιωμάτων των Κούρδων ως όρο για την επέκταση του ΝΑΤΟ. Δεν θέλουμε εμείς να ανήκουμε σε έναν τέτοιο οργανισμό, σε μια τέτοια συμμαχία.

(Χειροκροτήματα από την πτέρυγα του ΜέΡΑ25)

Και ο δεύτερος λόγος είναι ο εξής. Είναι δεδομένο -όλες οι παρατάξεις τουλάχιστον κάποτε συμφωνούσαμε σε αυτό, από το ’74 και μετά τουλάχιστον- ότι ζούμε μια τραγωδία: Ανήκουμε σε μία αμυντική συμμαχία η οποία δεν μας εξασφαλίζει τα ανατολικά μας σύνορα. Αυτό, φαντάζομαι, μας ενώνει. Είναι ένα παράπονο, είναι μια στεναχώρια, είναι κάτι το οποίο μας θυμώνει. Τώρα που γίνεται αναδιάρθρωση, αναθεώρηση ουσιαστικά του ΝΑΤΟ με τη Φινλανδία ιδίως που έχει ένα τεράστιο σύνορο με τη Ρωσία, δεν θα έπρεπε να θέσετε εσείς όρο το να εξασφαλίσει το ΝΑΤΟ τα ανατολικά μας σύνορα; Το βασικό αυτό. Τους «yes men» δεν τους σέβεται κανένας, το βασικό μάθημα που μας έμαθε ο Ανδρέας Παπανδρέου, που βεβαίως το ΠΑΣΟΚ πρώτο το ξέχασε, αλλά δεν πειράζει.

Κύριε Μητσοτάκη, σας είχα προκαλέσει και προσκαλέσει, κατ’ αρχάς, να τοποθετηθείτε για το θέμα των εκλογών. Τοποθετηθήκατε με έναν τρόπο που μακάρι να το εννοείτε. Όχι ότι εμείς θέλουμε να πάει στο τέλος της τετραετίας, αλλά θέλουμε να έχουμε έναν πρωθυπουργό που η δέσμευσή του να αξίζει κάτι, αντίθετα με τη δέσμευσή σας ότι θα κάνετε εξεταστική επιτροπή για την περίοδο Βαρουφάκη, που τελικά δεν μου απαντήσετε. Τουλάχιστον πείτε «δεσμεύτηκα σε κάτι και το έγραψα στα παλαιότερα των υποδημάτων μου». Σας προκάλεσα και σας προσκάλεσα είτε να κάνετε αυτή την επιτροπή την εξεταστική για την περίοδο του 2015 -εγώ έλεγα από το 2010 μέχρι σήμερα, έστω το 2015- ή να πάψετε να μιλάτε για το 2015. Δεν εισακούστηκα. Μιλήσατε για το 2015. Μιλήσατε για ανατροπή της κυβέρνησης Σαμαρά, Μιλήσατε για το αχρείαστο τρίτο μνημόνιο. Να το ακούω αυτό από εσάς!

Επιτρέψτε μου λοιπόν να σας απαντήσω. Ξεκινώ με μια ιστορία, την οποία μου μετέφερε ανώτατος διπλωμάτης, από ένα ξενοδοχείο στο Παρίσι, όπου ο ανώτατος αυτός διπλωμάτης συνόδευε Υπουργό της Ελληνικής Δημοκρατίας, ο οποίος στις δυόμισι το πρωί καθόταν σε ένα σκαμνάκι, σε ένα καναπεδάκι έξω από το δωμάτιο του αρχιερέα της τρόικας τότε, του Ντέκλαν Κόστελο, δυόμισι η ώρα το πρωί, και περίμενε να τον δεχθεί ο ανθυποϋπάλληλος της τρόικας, ο κύριος Κόστελο, τον Έλληνα Υπουργό της Ελληνικής Δημοκρατίας, στο δωμάτιό του. Το όνομα του συγκεκριμένου Υπουργού -παρακαλώ διαψεύστε το, αλλά σας προειδοποιώ ότι θα διαψεύσω τη διάψευσή σας- ήταν Κυριάκος Μητσοτάκης τον Νοέμβριο του 2014.

(Χειροκροτήματα από την πτέρυγα του ΜέΡΑ25)

Σας καταλαβαίνω, κύριε Μητσοτάκη. Καταλαβαίνω τον πόνο για το 2015 για το δημοψήφισμα. Καταλαβαίνω μία σειρά από πράγματα τα οποία τα έχω δηλώσει και για τον κ. Σαμαρά, γιατί είμαι ίσως ο μόνος πολιτικός της Αριστεράς που έχω πει ότι η κ. Μέρκελ, το Βερολίνο φέρθηκε χυδαία στον Έλληνα Πρωθυπουργό τότε, τον τότε Πρωθυπουργό σας, τον Αντώνη Σαμαρά, ότι σας είπαν ψέματα, ότι σας εξευτέλιζαν, όπως σας εξευτέλισαν και εσάς σε αυτό το ξενοδοχείο στις δυόμισι η ώρα το πρωί.

Σας είχαν υποσχεθεί ότι με το που θα κλείσει το δεύτερο μνημόνιο στα τέλη του 2014, θα βγείτε από αυτό και θα σας κάνουν και ένα κούρεμα χρέους. Το θυμάστε; Το φθινόπωρο του 2012 είχε δοθεί εκείνη η υπόσχεση στο Eurogroup. Σας κορόιδεψαν. Από τον Ιούνιο του 2014 το Διεθνές Νομισματικό Ταμείο ουσιαστικά σηματοδότησε στις αγορές ότι οι ελληνικές τράπεζες είχαν φαλιρίσει άλλη μία φορά. Τα 40 δισεκατομμύρια που μαζί με τον κ. Βενιζέλο δώσατε στους τραπεζίτες εξανεμίστηκαν ουσιαστικά και θα χρειαστεί νέα επανακεφαλαιοποίηση.

Ιούνιος του 2014 ήταν τότε που ο κ. Σόιμπλε και η κ. Μέρκελ ουσιαστικά σας παράτησαν. Δρομολόγησαν την πτώση σας. Δεν σας έριξε ο ΣΥΡΙΖΑ. Ο κ. Σαμαράς έπεσε σαν τον Βρούτο, σύμφωνα με τον Πλούταρχο, στο σπαθί του. Αυτοκτόνησε η kυβέρνησή σας για έναν απλό λόγο: Δεν σας κλείνανε το δεύτερο μνημόνιο, ούτε με το e-mail Χαρδούβελη, ό,τι και να τους δίνατε, γιατί δεν έκλεινε. Ήταν αδύνατο να κλείσει. Το τρίτο μνημόνιο ήταν η μία εναλλακτική. Η δεύτερη εναλλακτική ήταν το κούρεμα χρέους. Τρίτη εναλλακτική δεν υπήρχε. Μπορεί να το λέγατε πιστοληπτική γραμμή, όπως ο κ. Τσίπρας το τέταρτο μνημόνιο το ονόμασε «μεταμνημόνιο», αλλά επί της ουσίας μια μνημονιάρα θα ήταν.

Και ο λόγος για τον οποίο το λέω αυτό είναι πολύ απλός. Διαψεύστε με αν τα νούμερα δεν είναι αλήθεια. Όταν μπήκαμε εμείς στην κυβέρνηση την 25η Ιανουαρίου του 2015, ως Υπουργός Οικονομικών έπρεπε να πληρώσω στους δανειστές είκοσι δύο δισεκατομμυριάκια μέσα στο 2015 και άλλα δεκαοκτώμισι την επόμενη χρονιά. Ήμασταν εκτός αγορών. Το ταμείο ήταν το πολύ για είκοσι δύο μέρες από την ώρα που μπήκαμε στην κυβέρνηση. Το ξέρει ο κ. Σταϊκούρας αυτό. Ο ίδιος μου το είχε πει. Ο ίδιος μου το έχει παραδεχτεί και το είχε παραδεχθεί προς τιμήν του μία φορά. Δεν τον αφήσατε να το ξαναπεί ποτέ μετά και στον δημόσιο διάλογο.

Ακόμα και να υπέγραφα ό,τι ανοησία μου έδινε ο Ντάισελμπλουμ, εσείς ήσασταν διατεθειμένοι να υπογράψετε και δεν σας άφηναν. Τι σημαίνει «δεν σας άφηναν»; Αν υπογράφατε, κύριε Μητσοτάκη, τι θα παίρνατε; Θα παίρνατε το πολύ επτά δισεκατομμύρια. Από αυτά, τα τρία δεν θα τα παίρνετε, γιατί το ΔΝΤ είχε δηλώσει ότι δεν θα τα δώσει. Δηλαδή ουσιαστικά θα παίρνατε τέσσερα με τεσσεράμισι το πολύ, για να αποπληρώσετε είκοσι δύο τη μία χρονιά και δεκαοκτώ την επόμενη. Είτε το λέγατε πιστοληπτική γραμμή είτε το λέγατε τρίτο μνημόνιο, δεν έβγαιναν τα νούμερα.

Το τρίτο μνημόνιο θα ήταν αχρείαστο ξέρετε πότε; Αν είχαμε μία πραγματική εθνική ενότητα και πηγαίναμε όλοι μαζί να απαιτήσουμε -και να είμαστε και έτοιμοι να φύγουμε από το ευρώ για να το απαιτήσουμε- μια βαθιά αναδιάρθρωση χρέους. Τότε θα ήταν αχρείαστο το τρίτο.

(Χειροκροτήματα από την πτέρυγα του ΜέΡΑ25)

Χωρίς αυτή την αναδιάρθρωση χρέους, το τρίτο ήταν εκ των ων ουκ άνευ για την τρόικα, για εσάς, για όποιον ήταν στην κυβέρνηση. Ο λόγος για τον οποίο δεν αντέχετε το 2015, δεν το μπορείτε, σας τσούζει, είναι ότι δεν αντέχετε τη σκέψη και τη θύμηση. Μιλήσετε για μνήμες, αναμνήσεις. Θα σας πω εγώ ποια ανάμνηση δεν αντέχετε, την ανάμνηση νεοδημοκρατών να μας σταματάνε στον δρόμο τότε εμάς του ΣΥΡΙΖΑ, που ήμασταν όλοι μαζί τότε, και να μας λένε «εγώ είμαι δεξιός, ψήφισα Νέα Δημοκρατία, αλλά σας ευχαριστώ γιατί μας κάνατε περήφανους με το γενναίο “ΟΧΙ” που λέτε».

(Χειροκροτήματα από την πτέρυγα του ΜέΡΑ25)

Δεν το αντέχατε αυτό, νεοδημοκράτες να μας το λένε αυτό. Πάθατε μεγάλη ψυχολογική ζημιά, όταν τη 2α Φεβρουαρίου του 2015, έχοντας πάει στο Λονδίνο και έχοντας εξηγήσει τις προτάσεις μας για έξυπνες αναδιαρθρώσεις χρέους στους τραπεζίτες του Λονδίνου, εκείνο το βράδυ, για την ακρίβεια την επόμενη μέρα το πρωί, οι τραπεζικές μετοχές ανέβηκαν 21% και το ελληνικό χρηματιστήριο ανέβηκε για το 11-12%. Εκείνη τη μέρα ο φίλος σας ο Μάριο Ντράγκι με τις δικές σας επευφημίες απέσυρε την πρόσβαση στη ρευστότητα της Κεντρικής Τράπεζας στις τράπεζές μας που μόλις είχαν αυξήσει τις μετοχές τους κατά 22%. Εκείνη τη μέρα υπήρχε και επιστροφή καταθέσεων. Θέλατε bankrun, θέλατε κατάρρευση γιατί ήταν ο μόνος τρόπος να ξεπλύνετε τη ντροπή σας από εκείνο το βράδυ στο ξενοδοχείο στις δυόμισι η ώρα το πρωί στο Παρίσι.

(Χειροκροτήματα από την πτέρυγα του ΜέΡΑ25)

Ουρλιάζατε εδώ μέσα μας «βάστα, Γερούν», «βάστα, Σόιμπλε».

Θέλατε να πονέσουν οι συνταξιούχοι, οι νέοι, ο λαός, γιατί δεν αναγνωρίζατε στον λαό το δικαίωμα στη χειραφέτηση από εσάς και από τα μέσα μαζικής εξαπάτησης με τα οποία τον τρομοκρατούσατε. Η μεγάλη σας αγωνία ήταν αυτή που ήταν και άλλων υπαλλήλων της τρόικας, όπως του Λουΐς ντε Γκίντος, που σήμερα είναι Αντιπρόεδρος της Ευρωπαϊκής Κεντρικής Τράπεζας και τότε ήταν Υπουργός Οικονομικών. Μου το είπε ο άνθρωπος. Τότε είχαμε και πολύ καλή σχέση με τον Λουΐ. Μου λέει: «Γιάνη, αν τα καταφέρετε εσείς, εγώ τι θα πω στον κόσμο μας που τους επέβαλα τα μνημόνια;» Αυτό το πρόβλημα είχατε. Η τρομοκρατία στο μυαλό σας ήταν μπας και πετύχουμε, μπας και καταφέρουμε και έχουμε την αναδιάρθρωση χρέους για την οποία είχαμε εκλεγεί.

Τώρα εγκαλείτε εσείς, κύριε Μητσοτάκη, τον κ. Τσίπρα και τον ΣΥΡΙΖΑ για το τρίτο μνημόνιο. Ε, δεν σας το επιτρέπουμε. Όχι σε εσάς. Εμείς θα τους εγκαλέσουμε. Εσείς δεν δικαιούστε. Εσείς και το ψηφίσατε το τρίτο μνημόνιο και κάνατε τα πάντα για να έρθει το τρίτο μνημόνιο, για να μη γίνει αναδιάρθρωση χρέους που ήταν η μοναδική εναλλακτική.

(Χειροκροτήματα από την πτέρυγα του ΜέΡΑ25)

Αυτοί εδώ, με τους οποίους ξέρετε πλέον ότι μας χωρίζει ένας βάραθρος και ιδεολογικά και πολιτιστικά, τουλάχιστον πέντε μήνες κρατήθηκαν όρθιοι. Εσείς ούτε πέντε δευτερόλεπτα δεν κρατηθήκατε όρθιος. Γονυπετής ήσασταν από την πρώτη στιγμή μέχρι και χτες στο Ευρωκοινοβούλιο.

(Χειροκροτήματα από την πτέρυγα του ΜέΡΑ25)

Λέγατε: «Ευχαριστούμε πολύ, πολυχρονεμένη μας τρόικα, που μας σώσατε από αυτό το πράγμα που πήγαμε να χάσουμε τον έλεγχο πάνω σε ένα λαό, τον οποίο λοιδορούμε την ώρα που τον υπερχρεώνουμε».

Εμείς θα τους εγκαλέσουμε. Είμαστε οι μόνοι που δικαιούμαστε να τους εγκαλέσουμε και τους εγκαλούμε.

Σας εγκαλούμε, φίλοι, σύντροφοι του ΣΥΡΙΖΑ, γιατί κάνατε τη βρώμικη δουλειά εκ μέρους της ολιγαρχίας, βγάζοντας αυτούς εδώ από το χρονοντούλαπο της ιστορίας στους οποίους τους καταδίκασε το 62% του ελληνικού λαού για να είναι εδώ σήμερα μια αρπακτική ανώνυμη εταιρεία που εργάζεται εκ μέρους αρπακτικών μετόχων.

(Χειροκροτήματα από την πτέρυγα του ΜέΡΑ25)

Τους επιτρέψατε να έρθουν πίσω στα πράγματα για να δώσουν όσα εσείς δεν δώσατε, αλλά ταυτόχρονα -μην το ξεχνάτε- αυτά τα τρία χρόνια στην Αντιπολίτευση και εσείς δίνετε κάτι, όπως στον Λάτση το Ελληνικό, στον Περιστέρη με το «παρών» σας πριν από δύο βδομάδες. Αν είναι δυνατόν!

Εμείς κοιτάμε μπροστά. Εμείς κάνουμε μονομέτωπο. Εμείς κάνουμε μονομέτωπο εναντίον της ολιγαρχίας. Δεν μας ενδιαφέρει ποιος την εκφράζει. Εάν την εκφράζουν αυτοί, θα κάνουμε μονομέτωπο εναντίον εκείνων. Εάν θέλετε και εσείς να την εκφράσετε λιγουλάκι, θα κάνουμε πάλι μετωπική σύγκρουση μαζί σας. Όμως, είμαστε διατεθειμένοι να δεχθούμε καλές προθέσεις, αν θέλετε.

Όμως, -το είπα στην πρωτολογία μου, θα το πω και στη δευτερολογία μου- κυρίες και κύριοι συνάδελφοι, δεν αποδράσαμε από τη ζεστή αγκαλιά της τρόικας. Με το που θα τα βάλει μια κυβέρνησή σας με την ολιγαρχία σε οποιοδήποτε τομέα -ηλεκτρική ενέργεια, κόκκινα δάνεια, ό,τι κι να είναι- αμέσως θα σας συσφίξουν σαν μέγγενη μέσα από την Ευρωπαϊκή Κεντρική Τράπεζα.

Διαβάσατε τα περί μνημονίου-light, τα οποία θα πρέπει να υπογράψει η κυβέρνηση όποια και να είναι αυτή, έτσι ώστε να συμμετέχετε εσείς οι κυβερνητικοί στον νέο μηχανισμό εναντίον του κατακερματισμού της ζώνης του ευρώ; Δηλαδή, με άλλα λόγια να συνεχίζουν να αγοράζουν ομόλογα του πτωχευμένου κράτους μας. Ναι, αυτό το light μνημόνιο θα γίνει πάρα πολύ hard, πάρα πολύ σκληρό με το που πας να αγγίξεις μια τρίχα από τα μαλλιά των ολιγαρχών μας. Είστε έτοιμοι ή πάλι θα πουλάτε αυταπάτες στον ελληνικό λαό, όπως κάνατε τότε με το πρόγραμμα της Θεσσαλονίκης;

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Το τρίτο μνημόνιο είναι δικό σας.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Εσείς το ψηφίσατε. Εγώ δεν το ψήφισα.

Εσύ το ψήφισες, αγαπητέ μου. Εσύ το ψήφισες και ψεύδεσαι κιόλας.

**ΠΡΟΕΔΡΟΣ (Κωνσταντίνος Τασούλας):** Σας παρακαλώ, όχι διακοπές.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Και όχι μόνο το ψήφισες, αλλά έκανες τα πάνδεινα για να το ψηφίσεις. Ερχόσουν εδώ και μου έλεγες «βάστα, Γερούν, βάστα, Γερούν, δωσ’ τους το ΕΚΑΣ»

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Εσύ το έφερες.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Υπόγραψε ό,τι σου δώσουν. Αυτό έκανες και δεν ντρέπεσαι λιγάκι τώρα να λες ότι εμείς ψηφίσαμε το τρίτο μνημόνιο.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΟΣ (Κωνσταντίνος Τασούλας):** Συνεχίστε, κύριε Πρόεδρε.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Εμείς συγκρουστήκαμε για να μην έρθει. Ο μόνος τρόπος να μην έρθει το τρίτο μνημόνιο, το τέταρτο, το πέμπτο είναι η ρήξη που δεν έγινε ποτέ. Δεν έγινε το 2015. Δεν έχει γίνει ποτέ. Είμαστε εδώ για να εκπροσωπήσουμε την ελπίδα για μια τέτοια ρήξη.

(Χειροκροτήματα από την πτέρυγα του ΜέΡΑ25)

Κύριε Πρωθυπουργέ, είπατε -σημειώνω τα πάντα που λέτε- ότι το ισχυρό κράτος είναι ένα σταθερό κράτος. Το είπατε;

**ΠΡΟΕΔΡΟΣ (Κωνσταντίνος Τασούλας):** Τον χρόνο λίγο να προσέξουμε.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Κύριε Πρόεδρε, είδατε ότι στην πρωτολογία μου -και σας το είπα κιόλας- ήμουν πάρα πολύ φειδωλός με τον χρόνο και είπα ότι θα τον πάρω στη δευτερολογία. Παρακαλώ να με αφήσετε να ολοκληρώσω.

**ΠΡΟΕΔΡΟΣ (Κωνσταντίνος Τασούλας):** Απλώς έχουμε αδικήσει τον Πρωθυπουργό. Είναι αυτός που μίλησε λιγότερο απ’ όλους.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Συγγνώμη. Είμαι πολύ εντάξει. Είναι και ευκαιρία για εσάς ως Πρόεδρος της Βουλής να είστε και εσείς εντάξει απέναντί μου. Σας ευχαριστώ πάρα πολύ και μη με διακόψετε ξανά.

**ΠΡΟΕΔΡΟΣ (Κωνσταντίνος Τασούλας):** Είμαι εντάξει. Στον Πρωθυπουργό δεν είμαι εντάξει.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Τι να σας πω; Βρείτε τα μεταξύ σας.

Είπε ο κύριος Πρωθυπουργός ότι ένα σταθερό κράτος είναι ένα ισχυρό κράτος.

Η σταθερότητα είναι σημαντικό πράγμα, αλλά δεν αρκεί, κύριε Μητσοτάκη. Ένας ασθενής ακόμα είναι σε σταθερή κατάσταση, δεν είναι ισχυρός ο οργανισμός του. Το κράτος μας βρίσκεται σε κώμα από το 2010. Είμαστε συστηματικά πτωχευμένοι. Το αν ακούγεται η όχι εξαρτάται από το αν μετακυλίει η Κεντρική Τράπεζα ή όχι τα ομόλογά μας. Όμως, αυτό δεν είναι ισχυρό κράτος χωρίς αναδιάρθρωση χρέους, χωρίς ανάκτηση της δημοκρατικής κυριαρχίας. Δεν ελέγχετε τις εφορείες, δεν ελέγχετε την ΕΛΣΤΑΤ. Εσάς δεν σας ενδιαφέρει. Μια κυβέρνηση, όμως, η οποία θέλει να είναι προοδευτική την ενδιαφέρει.

Μιλήσατε και για ερινύες. Δεν ξέρω αν αναφερόσασταν στον κ. Τσίπρα ή σ’ εμένα. Με περιτριγυρίζουν ερινύες για το 2015;

Κύριε Μητσοτάκη, μπορείτε να με κατηγορήσει για ό,τι θέλετε. Αυτό που νομίζω ότι θα συμφωνήσετε -δεν μπορεί να μη συμφωνήσετε σε αυτό- είναι ότι έκανα τους πέντε μήνες που ήταν στο Υπουργείο Οικονομικών ακριβώς αυτό που είχα υποσχεθεί ότι θα κάνω ακριβώς.

(Χειροκροτήματα από την πτέρυγα του ΜέΡΑ25)

Μπορεί να διαφωνούμε. Εγώ είχα πει ότι πάω για τη ρήξη, πάω για την αναδιάρθρωση χρέους και δεν θα υπογράψω και να μου κοπεί το χέρι από εδώ, αν υπογράψω μνημόνιο, και θα φύγω, αν μου το επιβάλλουν. Τις ερινύες γιατί να τις νιώσω; Επειδή σεβάστηκα την ετυμηγορία των εκατόν σαράντα χιλιάδων που με ψήφισαν και μετά το 62%; Εσείς νοιώθετε καμμία τύψη για όλα αυτά τα οποία έχετε κάνει όλο αυτό τον καιρό κόντρα σε αυτά που λέγατε; Δεν ξέρω. Εσείς θα μου πείτε.

Κύριε Πρόεδρε, κλείνω λέγοντας ότι η υπεράσπιση για εμάς του δημοψηφίσματος για το ΜέΡΑ25 είναι ελάχιστο χρέος στον ελληνικό λαό και στους δημοκρατικούς του αγώνες. Πέρα από ένα γενναίο χαστούκι στη μιντιακή τρομοκρατία μέσα και έξω από την Ελλάδα, πέρα από μια ηχηρή καταδίκη της μαύρης προπαγάνδας, το δημοψήφισμα για εμάς παραμένει δύο πράγματα:

Πρώτον, μια κορυφαία δημοκρατική στιγμή στην ελληνική, αλλά και στην ευρωπαϊκή ιστορία ίσως και στη διεθνή. Το είπατε προηγουμένως και νομίζω ότι αυτό αποκάλυψε τη γνώμη σας για τη δημοκρατία. Είπατε ότι ο κόσμος δεν ήξερε τι ψήφιζε. Μου το είχε πει και ο Υπουργός Οικονομικών της Ιταλίας: «Πιστεύεις, Γιάνη, ότι μπορεί ο κόσμος να κρίνει τόσο πολύ περίπλοκα θέματα;» Ναι, γιατί είμαι δημοκράτης. Ο δημοκράτης πιστεύει ότι ο κόσμος ξέρει καλύτερα από ό,τι ξέρουν οι ειδικοί. Αν δεν το πιστεύαμε αυτό, θα έπρεπε να είμαστε πλατωνιστές εναντίον της δημοκρατίας, να πιστεύουμε ότι –και το πιστεύετε αυτό, αποκαλυφθήκατε σήμερα- η δημοκρατία είναι μια ολιγαρχία με περιοδικές εκλογές, οι οποίες απλά νομιμοποιούν αυτά που κάνουν οι ειδικοί, η ολιγαρχία εκ μέρους του κόσμου. Αυτό πιστεύετε. Εμείς πιστεύουμε ότι ο κόσμος ξέρει καλύτερα και από εμάς και από εσάς και από άλλους. Κάνει outsourcing ιδεών. Αυτό σημαίνει δημοψήφισμα. Αυτό σημαίνει δημοκρατία. Εσείς θεωρείτε ηλίθιο τον λαό που το 62% του ψήφισε «όχι» εναντίον σας, κόντρα σε όλα αυτά που λέγατε τότε. Εμείς θεωρούμε ότι ήταν ένας σοφός λαός τότε, όπως είναι σοφός κάθε φορά που ψηφίζει, ακόμα και όταν ψηφίζει εναντίον μας. Αυτό σημαίνει να είσαι δημοκράτης. Και το δημοψήφισμα εκείνο είναι μια παρακαταθήκη για αυτό.

Το δεύτερο που παραμένει να είναι το δημοψήφισμα για εμάς είναι ο οδηγός για το μέλλον. Εφόσον θέλουμε στο μέλλον μια βιώσιμη προοδευτική Ελλάδα, που ο δήμος να κάνει κουμάντο στη δημοκρατία και όχι να νομιμοποιεί όσα γίνονται εναντίον του από εσάς ή από οποιοδήποτε άλλο.

Εκείνη τη μέρα, 5η Ιουλίου του 2015, για πρώτη φορά στην ελληνική ιστορία ίσως ο ελληνικός λαός ψήφισε ταξικά. Δεξιοί χωρίς καταθέσεις ψήφισαν «όχι». Πολλοί αριστεροί με καταθέσεις έριξαν ένα ένοχο «ναι». Γι’ αυτό το δημοψήφισμα του 2015 εξακολουθεί να τρομάζει όλη την ολιγαρχία ανεξάρτητα από τους χρωματισμούς της. Γι’ αυτό θέλετε να το σβήσετε από τη συλλογική μνήμη. Γι’ αυτό συνεχίζετε λυσσαλέα να το συκοφαντείτε και να απαξιώνετε όσες και όσους το τιμούν.

Επτά χρόνια αργότερα, σήμερα, το αισθητήριο του 62% του ελληνικού λαού τότε επιβεβαιώθηκε. Η ανατροπή εκείνου του «όχι» έφερε τους πλειστηριασμούς, έφερε τη ρήτρα αναπροσαρμογής, το target model, όλα αυτά τα οποία ζούμε και βλέπουμε σήμερα με ένα νέο «ναι σε όλα» του νέου μνημονιακού τόξου στο οποίο ηγήθηκε για τέσσερα χρόνια ο ΣΥΡΙΖΑ.

Να γιατί τιμούμε και θα συνεχίσουμε να τιμούμε το δημοψήφισμα. Το μήνυμά του παραμένει πάντα επίκαιρο και απαιτεί να πασχίσουμε ώστε να γίνει η ρήξη πρώτη φορά, επειδή ρήξη που δεν έγινε ποτέ είναι η μόνη απάντηση στην κρίση που δεν έφυγε ποτέ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΟΣ (Κωνσταντίνος Τασούλας):** Η σημερινή συνεδρίαση ολοκληρώνεται με την τριτολογία του Πρωθυπουργού κ. Μητσοτάκη αμέσως τώρα.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κύριε Πρόεδρε, μία παρατήρηση επί της διαδικασίας.

Η συζήτηση ξεκίνησε στις 12.00΄ το μεσημέρι και είναι τώρα 18.30΄ το απόγευμα. Ξεπεράσαμε όλοι αρκετά τον χρόνο των ομιλιών. Όμως δεν μπορώ να μη σχολιάσω ότι σε αυτές τις προ ημερησίας συζητήσεις υπάρχουν ορισμένοι άγραφοι κοινοβουλευτικοί κανόνες οι οποίοι πρέπει να τηρούνται.

Ένας από τους κανόνες αυτούς είναι ότι οι πολιτικοί αρχηγοί πρέπει να βρίσκονται στην Αίθουσα μέχρι την ολοκλήρωση της συζήτησης.

(Χειροκροτήματα από την πτέρυγα της Νέας Δημοκρατίας)

Δεν αναφέρομαι εδώ στον κ. Τσίπρα όσο στους αρχηγούς των υπόλοιπων κομμάτων οι οποίοι είχαν εκφράσει εντονότατη διαμαρτυρία γιατί στη προηγούμενη συζήτηση, για λόγους τους οποίους είχα εξηγήσει, είχα τριτολογήσει μετά τον αρχηγό της Αξιωματικής Αντιπολίτευσης.

**ΠΡΟΕΔΡΟΣ (Κωνσταντίνος Τασούλας):** Είχατε κάποιο σημαντικό ραντεβού και το είχατε εξηγήσει.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ακριβώς, είχα έναν σοβαρό λόγο.

Οι ίδιοι λοιπόν οι οποίοι έσπευσαν να ασκήσουν αυτή την κριτική τώρα δεν είναι εδώ. Εν πάση περιπτώσει, ας τα έχουμε αυτά υπ’ όψιν μας και ας κάνουμε μία προσπάθεια να είμαστε λίγο πιο συνεπείς όλοι στους χρόνους μας, έτσι ώστε να μπορούν αυτές οι συζητήσεις να είναι πιο ουσιαστικές και νομίζω ότι θα είναι χρήσιμο, αν είναι και λίγο πιο σύντομες.

Κύριε Βαρουφάκη, πραγματικά εκπλήσσομαι κάθε φορά που σας ακούω. Αναρωτιέμαι πώς μπόρεσε ο κ. Τσίπρας να σας επιλέξει για Υπουργό Οικονομικών, αλλά αυτό ήταν δική του απόφαση.

Άκουσα με πολύ μεγάλο ενδιαφέρον αυτή την ωραία ιστορία για το «πώς περίμενα στις τρεις το πρωί περίπου εκλιπαρώντας τον κ. Κοστέλο έξω από το δωμάτιο ενός ξενοδοχείου». Έτσι δεν είπατε; Σας διέφυγε όμως ότι οι διαπραγματεύσεις του Νοεμβρίου του 2014 έγιναν στη μόνιμη αντιπροσωπεία του ΟΟΣΑ και σε κανένα ξενοδοχείο. Τόσο ακριβής είναι η πληροφόρησή σας!

(Χειροκροτήματα από την πτέρυγα της Νέας Δημοκρατίας)

Θα μπορούσε μια στοιχειώδης αναζήτηση στο Google αυτό να σας το καταδείξει. Το λέω μόνο για να βάλουμε ένα όριο στη μυθομανία, η οποία μερικές φορές καταλαμβάνει την εκφορά του λόγου σας.

Έρχομαι τώρα σύντομα στα ζητήματα τα οποία ετέθησαν στις δευτερολογίες των πολιτικών αρχηγών.

Πρώτο ζήτημα: το ζήτημα της ακρίβειας. Ο κόσμος ολόκληρος βρίσκεται αντιμέτωπος με μια πρωτοφανή οικονομική κρίση, με πληθωρισμό όμοιο του οποίου δεν έχουμε δει εδώ και σαράντα χρόνια, με τις κεντρικές τράπεζες να βρίσκονται σε αδυναμία, ενδεχομένως να έχουν καθυστερήσει να διαπιστώσουν την ένταση του φαινομένου και να παρέμβουν. Και υπάρχουν ακόμα κάποιοι σε αυτή την Αίθουσα οι οποίοι ισχυρίζονται ότι αυτό το πρόβλημα είναι αποκλειστικά ελληνικό πρόβλημα, όπως μας λέγατε ότι ελληνικό πρόβλημα περίπου είναι η πανδημία.

Αδυνατείτε να αντιληφθείτε ότι η εισβολή της Ρωσίας στην Ουκρανία αποτελεί μια τομή όχι μόνο στον γεωπολιτικό χρόνο, αλλά και στο παγκόσμιο οικονομικό στερέωμα. Έχουμε σήμερα τιμές φυσικού αερίου, οι οποίες είναι πέντε φορές υψηλότερες από αυτές που ήταν πριν από έναν χρόνο. Αυτή είναι μια πραγματικότητα. Αν πιστεύετε ότι φταίει ο Μητσοτάκης ή η Νέα Δημοκρατία γι’ αυτή την πραγματικότητα, να βγείτε να το πείτε.

Πράγματι, μπορεί για έναν μήνα να είχαμε λίγο υψηλότερο πληθωρισμό από τον ευρωπαϊκό μέσο όρο. Θα δούμε πού θα καταλήξει ο πληθωρισμός στο τέλος του χρόνου. Όλες οι ευρωπαϊκές χώρες όμως και οι Ηνωμένες Πολιτείες βρίσκονται αντιμέτωπες με επίπεδα πληθωρισμού τα οποία είναι πρωτόγνωρα και γι’ αυτό και η ελληνική Κυβέρνηση έχει δρομολογήσει ένα συνεκτικό πρόγραμμα στήριξης της κοινωνίας και της οικονομίας, δίνοντας μεγάλη έμφαση στα ζητήματα που έχουν να κάνουν με τις τιμές της ενέργειας.

Μόλις τον Ιούλιο πριν από λίγες μέρες ανακοίνωσε ο Υπουργός Ενέργειας το πλαίσιο στήριξης για το μήνα Ιούλιο και από 1η Αυγούστου τίθεται σε εφαρμογή το νέο πλαίσιο τιμολόγησης ηλεκτρικής ενέργειας με μια πολύ σύνθετη εξίσωση, η οποία φιλοδοξεί να δώσει μεγαλύτερη διαφάνεια στις τιμές της ηλεκτρικής ενέργειας, να ξέρουν οι πολίτες τι θα πληρώσουν και να περιορίσει στον βαθμό του εφικτού την αύξηση των τιμών ενέργειας που καλούνται να πληρώσουν τα νοικοκυριά.

Κινούμαστε στα όρια των δημοσιονομικών μας δυνατοτήτων. Πρέπει να το καταλάβετε αυτό. Και πρέπει να αντιληφθούμε –επειδή σας άκουσα να λέτε ότι έχει ο προϋπολογισμός παραπάνω έσοδα από τα προβλεπόμενα- ότι αν σας είχαμε ακούσει, κύριε Τσίπρα, θα είχαμε μοιράσει όλα τα χρήματα από την πρώτη στιγμή και δεν θα μας έμενε φράγκο αυτή τη στιγμή ή ευρώ να στηρίξουμε την ελληνική κοινωνία σε μια κρίση, η οποία μπορεί να έχει διάρκεια.

Ένα πράγμα συγκράτησα από αυτά τα οποία είπε ο κ. Βελόπουλος και θα συμφωνήσω, ότι μπορεί τα πράγματα να γίνουν, όντως, πολύ άσχημα τους επόμενους μήνες. Μπορεί να βρεθούμε μπροστά σε καταστάσεις, ειδικά στην αγορά του φυσικού αερίου, οι οποίες είναι πρωτόγνωρες. Και ισχυρές οικονομίες, όπως η Γερμανία, που έχουν μεγάλη εξάρτηση από το φυσικό αέριο, ειδικά για τη βιομηχανία τους αλλά και για τη θέρμανσή τους τον χειμώνα, θα δοκιμαστούν σε επίπεδο που δεν μπορούσαν καν να το φανταστούν πριν από τρεις και έξι μήνες.

Οφείλουμε λοιπόν να έχουμε δημοσιονομικές εφεδρείες. Σας έχω ξαναπεί για τις δημοσιονομικές εφεδρείες. Τις χρησιμοποιήσαμε με φειδώ καθ’ όλη τη διάρκεια της κρίσης της πανδημίας. Το ίδιο θα κάνουμε και τώρα για να μπορούμε να έχουμε την άνεση ότι έχουμε μια δυνατότητα να στηρίξουμε νοικοκυριά και επιχειρήσεις στον βαθμό που αυτό είναι εφικτό.

Ένα είναι βέβαιο, κύριε Τσίπρα. Δεν πρόκειται να οδηγήσουμε και πάλι τη χώρα σε δημοσιονομικό εκτροχιασμό, υλοποιώντας προτάσεις, ιδέες, οι οποίες δεν είναι καν κοστολογημένες και οι οποίες θα τίναζαν τον κρατικό προϋπολογισμό στον αέρα. Αυτό δεν πρόκειται να το κάνω.

Έχω μία ευθύνη απέναντι στην ελληνική κοινωνία να κινούμαι εντός των πλαισίων και των δημοσιονομικών ορίων που αντέχει η χώρα και σε αυτή τη στρατηγική θα εξακολουθώ να είμαι συνεπής. Έχουμε δώσει όμως πολλά χρήματα για να στηρίξουμε την ελληνική κοινωνία: 5 δισεκατομμύρια ευρώ συνολικά για να στηρίξουμε την κοινωνία για τις αυξήσεις της ενέργειας. Είναι λίγα αυτά; Σας ρωτώ αν είναι λίγα, όταν ερχόμαστε και υλοποιούμε τώρα το Power Pass και θα υπάρξουν επιστροφές στους λογαριασμούς των νοικοκυριών για όσους πράγματι πλήρωσαν υπερβολικές αυξήσεις στην ηλεκτρική ενέργεια το τελευταίο εξάμηνο.

Είναι μια αναγνώριση μιας αδικίας την οποία ερχόμαστε και τη διορθώνουμε. Αυτή θα είναι η πολιτική μας από εδώ και στο εξής και θα εξακολουθούμε να στηρίζουμε την κοινωνία, για να μπορέσουμε να περιορίσουμε τις επιπτώσεις από αυτή την παγκόσμια έκρηξη του πληθωρισμού.

Όποιος -θα το ξαναπώ και σήμερα- ισχυρίζεται ότι υπάρχουν μαγικές λύσεις για να μπορούμε να απορροφήσουμε πλήρως το κόστος στο διαθέσιμο εισόδημα από αυτή την πρωτοφανή παγκόσμια κρίση -απευθύνομαι στους Έλληνες πολίτες- σας λέει ψέματα. Διότι αν υπήρχε τέτοια μαγική λύση, σας διαβεβαιώνω ότι άλλες κυβερνήσεις που οι οικονομίες τους μπορεί να είναι ακόμα πιο ισχυρές από την ελληνική θα είχαν σπεύσει να τις υλοποιήσουν.

Αυτά ως προς τα ζητήματα της ακρίβειας και της στήριξης που παρέχουμε στα νοικοκυριά και τις επιχειρήσεις. Ήδη θα έχετε προσέξει ότι έχει μετριαστεί ουσιαστικά η ένταση της κριτικής ως προς το ηλεκτρικό ρεύμα, γιατί ήδη έχουν αρχίσει και έρχονται λογαριασμοί οι οποίοι είναι μειωμένοι και για τις επιχειρήσεις και για τα νοικοκυριά και αντιλαμβάνονται οι πολίτες ότι αυτά τα οποία λέμε τα υλοποιούμε, τα κάνουμε.

Όταν μας κατηγορήσατε ότι είμαστε με τα καρτέλ και όχι με τους επιχειρηματίες, να σας θυμίσω ότι η φορολόγηση με 90% των υπερκερδών των επιχειρήσεων ενέργειας είναι παράδειγμα προς μίμηση για πολλές άλλες ευρωπαϊκές χώρες, οι οποίες δεν τόλμησαν να χρησιμοποιήσουν τόσο ακραία, τόσο υψηλή φορολόγηση για υπερκέρδη επιχειρήσεων τα οποία όντως πρέπει να επιστραφούν στους πολίτες.

Και ναι, εγώ ως φιλελεύθερος πολιτικός που πιστεύω βασικά στη λειτουργία των αγορών, πρώτος αναγνώρισα ότι σήμερα η αγορά του φυσικού αερίου δεν λειτουργεί ως μια κανονική αγορά και πρέπει να σπάσουμε τη σύνδεση μεταξύ των τιμών φυσικού αερίου και ηλεκτρικής ενέργειας σε ευρωπαϊκό επίπεδο, ώστε να μην είναι η ηλεκτρική ενέργεια δέσμια των πολύ υψηλών τιμών του φυσικού αερίου. Πιέσαμε πάρα πολύ την Ευρωπαϊκή Επιτροπή να καταθέσει συγκεκριμένες προτάσεις ως προς αυτή την κατεύθυνση.

Έρχομαι τώρα στα υπόλοιπα ζητήματα στα οποία αναφερθήκατε. Ελευθεροτυπία. Φαίνεται ότι κάποιοι ενοχλήθηκαν από το γεγονός ότι στο Ευρωπαϊκό Κοινοβούλιο είπα την αλήθεια. Ποια είναι η αλήθεια; Ότι σήμερα στην Ελλάδα οποιοσδήποτε μπορεί να γράψει ή να πει για οποιονδήποτε οτιδήποτε. Αυτός είναι ο ορισμός της ελευθεροτυπίας.

Και μάλιστα, ενοχλήθηκαν, επειδή έδειξα κάποια εξώφυλλα εφημερίδων, γιατί πολύ απλά δεν μπορούσα να τα δείξω όλα.

Πόσες είναι, κύριε Τσίπρα, οι ημερήσιες εφημερίδες στη χώρα; Έξι εφημερίδες. Έξι ημερήσιες εφημερίδες αυτή τη στιγμή βρίσκονται απέναντι στην Κυβέρνηση. Δεν χρειάζεται να τις αναφέρω. Νομίζω ότι τις γνωρίζετε μία-μία.

Λοιπόν, μία εφημερίδα -ο Θεός να την κάνει εφημερίδα!- είναι η επιτομή της χυδαιότητας και της αθλιότητας και σε οποιαδήποτε άλλη χώρα η εφημερίδα αυτή θα είχε κλείσει! Νομίζω ότι ξέρετε σε ποια εφημερίδα. Αναφέρομαι στο «ΜΑΚΕΛΕΙΟ». Βεβαίως, θα είχε κλείσει.

Το ανάποδο πρόβλημα έχει η χώρα. Δεν έχει μηχανισμό προστασίας απέναντι σε αυτές τις αθλιότητες, απέναντι σε αυτούς οι οποίοι κρύβονται πίσω από offshore, πίσω από παρένθετα πρόσωπα, πίσω από αυτοφωράκηδες! Και έρχεστε εδώ πέρα και μιλάτε για πρόβλημα ελευθεροτυπίας στη χώρα, λες και οποιοσδήποτε δεν μπορεί να εκφράσει την άποψή του ελεύθερα;

Να σας πω και κάτι; Αρκετά πια με αυτή την -εντός εισαγωγικών η λέξη- «αντικειμενική» έρευνα των reporters without borders. Λοιπόν, η έρευνα αυτή είναι τόσο σοβαρή που θεωρεί ότι στο global score, εν πάση περιπτώσει, το οποίο βγάζει το Πράσινο Ακρωτήριο είναι πάνω από την Αυστραλία, θεωρεί ότι η Μπουρκίνα Φάσο είναι πάνω από τις Ηνωμένες Πολιτείες, θεωρεί ότι η Σιέρα Λεόνε είναι πάνω από την Ιταλία, θεωρεί ότι η Παπούα Νέα Γουινέα είναι πάνω από την Κύπρο και η βόρεια Κύπρος -Northern Cyprus- είναι πάνω από την Ελλάδα, μαζί με το Τσαντ. Και έρχεστε και επικαλείστε μια έρευνα η οποία αναφέρεται στη βόρεια Κύπρο! Ντροπή σας! Ντροπή σας μόνο και μόνο για αυτό! Τόσο αξιόπιστη είναι αυτή η έρευνα!

(Χειροκροτήματα από την πτέρυγα της Νέας Δημοκρατίας)

Μα, πραγματικά, ξέρετε τι συμβαίνει στο Τσαντ σήμερα; Υπάρχει πραξικόπημα, χούντα κανονική. Υπάρχει άνθρωπος ο οποίος να πιστεύει σήμερα, ο οποίος να έχει σώας τας φρένας και να πιστεύει ότι στο Τσαντ υπάρχει περισσότερη ελευθερία Τύπου από ό,τι στην Ελλάδα; Είμαστε σοβαροί;

Και εν πάση περιπτώσει, κριτής των ζητημάτων που αφορούν στο κράτος δικαίου δεν είναι κανείς reporters without borders ούτε καμμία μη κυβερνητική οργάνωση. Είναι η Ευρωπαϊκή Επιτροπή. Υπάρχει θεσμοθετημένος μηχανισμός αξιολόγησης των ζητημάτων που αφορούν στο κράτος δικαίου από την ίδια την Ευρωπαϊκή Επιτροπή. Είδατε να γίνεται καμμία αναφορά στα ζητήματα αυτά; Είδατε να γίνεται καμμία αναφορά;

Λοιπόν, θα δούμε ποιες θα είναι οι συστάσεις της Ευρωπαϊκής Επιτροπής. Θα τις λάβουμε σοβαρά υπ’ όψιν. Γίνονται για όλες τις χώρες. Όμως, σε καμμία περίπτωση τα ζητήματα αυτά δεν έχουν αναδειχθεί από την Ευρωπαϊκή Επιτροπή ως κρίσιμα ζητήματα για την πατρίδα μας. Αυτή είναι η πραγματικότητα όσον αφορά στον Τύπο και τα ζητήματα της ελευθεροτυπίας συνολικά.

Ως προς τη «NOVARTIS», πράγματι, μέχρι που να καταδικαστεί κάποιος είναι αθώος. Αλήθεια είναι αυτό. Όμως, ο κ. Παπαγγελόπουλος είναι και ταυτόχρονα υπόδικος.

Είναι υπόδικος, κύριε Τσίπρα. Θα δικαστεί με ένα βαρύ κατηγορητήριο. Δεν θα τον καταδικάσω εγώ ούτε θα τον αθωώσω. Τον θεωρείτε, όμως, αδιάφθορο; Το θεωρείτε άξιο χειροκροτήματος το γεγονός ότι δύο Υπουργοί σας θα καταλήξουν στο ειδικό δικαστήριο; Και δεν θα καταλήξουν από κυβερνητική απόφαση. Ομόφωνη απόφαση του δικαστικού συμβουλίου. Τώρα είναι καλή ή κακή η δικαιοσύνη;

Είναι καλή η δικαιοσύνη, φαίνεται, όταν το βούλευμα της «NOVARTIS» ενδεχομένως να ακυρώνει ένα κομμάτι του κατηγορητηρίου. Όμως, είναι κακή, όταν παραπέμπει τον κ. Παπαγγελόπουλο στο ειδικό δικαστήριο;

(Χειροκροτήματα από την πτέρυγα της Νέας Δημοκρατίας)

Είναι πολύ βαρύ το κατηγορητήριο, κύριε Τσίπρα. Είναι βαρύ και είναι στοιχειοθετημένο. Είναι απόλυτα στοιχειοθετημένο. Και να σας πω και κάτι! Στο κάτω-κάτω, όλα αυτά ήταν γνωστά στους παροικούντες. Γνωρίζατε πολύ καλά τι κάνατε, όταν επιλέγατε τον κ. Παπαγγελόπουλο για αυτή τη θέση. Θέλατε να ελέγξετε τους αρμούς της εξουσίας. Θέλατε να ελέγξετε τη δικαιοσύνη. Θέλατε να στοχοποιήσετε τους πολιτικούς σας αντιπάλους σας. Θέλατε να τους κυνηγήσετε αυτούς, τις οικογένειές τους, τις συζύγους τους, με φορολογικούς ελέγχους απότοκα δημοσιευμάτων, κατευθυνόμενων από εσάς και από το σύστημά σας. Τα ζήσαμε όλα αυτά τέσσερα χρόνια. Τα ζήσαμε, δεν τα ξεχνάμε. Δεν θα κάνουμε τα ίδια.

Εγώ λυπάμαι, πραγματικά, που σήμερα πρέπει να βρίσκομαι στο εξωτερικό και να ερωτώμαι γιατί ένας Υπουργός ελληνικής Κυβέρνησης -όχι δικιά σας, ελληνικής Κυβέρνησης- θα βρεθεί στο ειδικό δικαστήριο. Όμως, έτσι τα έφερε η ζωή τα πράγματα, οι δικαστές να αποφασίσουν ότι αυτό πρέπει να γίνει.

Από εκεί και πέρα, λοιπόν, προσέξτε, όταν μιλάτε για το ζήτημα αυτό. Διότι η ιστορία γράφει για τους δύο στενούς σας συνεργάτες. Βάλατε τον κ. Παπαγγελόπουλο για τη διαφάνεια στη δικαιοσύνη και κατηγορείται σήμερα για παραδικαστικό και βάλατε τον κ. Παππά, ο οποίος κατηγορείται ότι έστησε, ουσιαστικά, έναν διαγωνισμό μαζί με τον κ. Καλογρίτσα, για να ελέγξετε το τοπίο των μέσων μαζικής ενημέρωσης και έρχεστε και ζητάτε τα ρέστα από αυτή την Κυβέρνηση για ζητήματα που αφορούν στην ελευθερία του Τύπου και στον τρόπο λειτουργίας των μέσων μαζικής ενημέρωσης; Αυτά είναι γεγονότα.

Από εκεί και πέρα, το δικαστήριο θα αποφασίσει, πλην όμως, η παραπομπή από μόνη της είναι ένα γεγονός το οποίο δεν μπορεί να μείνει ασχολίαστο και σίγουρα είναι μια μεγάλη κηλίδα στο δήθεν ηθικό πλεονέκτημα της Αριστεράς, της Κυβέρνησης και του Πρωθυπουργού, ο οποίος ήρθε από αυτό το Βήμα να μας πει ότι είναι κάθε λέξη του Συντάγματος περίπου με δάκρυα, όταν έκανε τις προγραμματικές του δηλώσεις στην πρώτη του εμφάνιση σε αυτό το Κοινοβούλιο.

Τέλος, είπατε ότι είμαι παράγων αστάθειας. Είμαι Πρωθυπουργός μιας Κυβέρνησης η οποία απολαμβάνει της εμπιστοσύνης της Βουλής. Έχω διακηρύξει πάρα πολλές φορές ότι οι εκλογές θα γίνουν στο τέλος της τετραετίας, παρά το γεγονός ότι μπορούν να κυκλοφορούν πολλές φήμες, εσείς να ζητάτε εκλογές. Δικαίωμά σας είναι. Όμως, χρέος μου είναι να υπερασπιστώ τη θεσμική σταθερότητα.

Άλλος είναι ο παράγων αστάθειας, κύριε Τσίπρα: Η απλή αναλογική την οποία ψηφίσατε. Αυτός είναι ο παράγοντας αστάθειας.

(Χειροκροτήματα από την πτέρυγα της Νέας Δημοκρατίας)

Αυτή είναι η βόμβα την οποία τοποθετήσαμε στα θεμέλια…

(Θόρυβος από την πτέρυγα του ΣΥΡΙΖΑ)

Ναι, ναι, βεβαίως, είναι παράγων αστάθειας. Βεβαίως και είναι παράγων αστάθειας η απλή αναλογική.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Παρακαλώ, μη διακόπτετε!

Κυρία Φωτίου, παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κατ’ αρχάς, όπως βλέπετε, τις προσπάθειές σας να βρείτε δυνητικούς συμμάχους σε ένα σενάριο απλής αναλογικής, μέχρι στιγμής μάλλον τις βλέπω να πέφτουν στο κενό, αλλά από εκεί και πέρα, η θέση της Νέας Δημοκρατίας στο ζήτημα αυτό είναι απολύτως σαφής.

Σήμερα περισσότερο παρά ποτέ, ο τόπος χρειάζεται σταθερότητα. Η σταθερότητα υπηρετείται από κυβερνήσεις που απολαμβάνουν της εμπιστοσύνης της Βουλής, που έχουν τη δυνατότητα να κινηθούν γρήγορα, που έχουν αποδείξει ότι μια Κυβέρνηση η οποία αποτελείται και συγκροτείται από ένα κόμμα έχει τη δυνατότητα να διευρύνει την απήχησή της και να προσελκύσει στελέχη που δεν ανήκουν στον χώρο της Νέας Δημοκρατίας. Κάποιοι παρόντες εδώ πέρα, στα υπουργικά έδρανα τεκμηριώνουν ακριβώς του λόγου το αληθές.

Άρα η πηγή αστάθειας η οποία υπάρχει αυτή τη στιγμή είναι η απλή αναλογική. Όταν γίνουν οι εκλογές στο τέλος της τετραετίας, θα αδρανοποιηθεί αυτή η βόμβα την οποία έχει θέσει.

(Χειροκροτήματα από την πτέρυγα της Νέας Δημοκρατίας)

Και στις δεύτερες εκλογές θα προκύψει αυτοδύναμη κυβέρνηση για την αυτοδύναμη Ελλάδα, την οποία σήμερα τόσο χρειαζόμαστε, για να μπορέσουμε να οδηγήσουμε το σκάφος της χώρας μας και πάλι σε ασφαλή νερά.

Σας ευχαριστώ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, ολοκληρώθηκε η επτάωρη περίπου συζήτηση, σύμφωνα με την ειδική ημερήσια διάταξη.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Με τη συναίνεση του Σώματος και ώρα 18.48΄ λύεται η συνεδρίαση για αύριο, ημέρα Πέμπτη 7 Ιουλίου 2022 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με τη συμπληρωματική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**